
	Mesto, príbeh a všetky osoby v tejto knihe sú

	vymyslené a akákoľvek podobnosť so skutočnými

	udalosťami je čisto náhodná, hoci sa môžu

	niekomu zdať akési povedomé...

	 

	 

	 

	 

	 

	 

	 

	Rara temporum felicitas, ubi quae velis sentire

	et quae sentias dicere licet.

	 

	Vzácne sú tie šťastné časy, keď si môžeš myslieť,

	čo chceš, a keď je dovolené povedať, čo si myslíš.

	Žena bežala cez park.

	Asfalt bol čierny od rosy, no nešmýkalo sa, nebol celkom mokrý. Bežala isto, v pravidelných tempách zaberala rukami a zhlboka vydychovala. Nohy zvyknuté na záťaž udržiavali rovnomerné tempo.

	Bežala po kľukatom úzkom chodníku, vnárala sa hlbšie a hlbšie. Stromy akoby jej ustupovali, kríky ju len hladili. Prebehla už vyše polovice parku, nezadychčala sa – bola mladá, zdravá, vo výbornej kondícii. Beh jej uľahčovali pružné tenisky, no rifľová minisukňa viac prekážala, než pomáhala. Bundu mala rozopnutú, spod nej jej svietila biela blúzka. Z plných pľúc nasávala chladný vlhký vzduch – robil jej dobre, upokojoval, okysličoval závity a mozog začínal pomaly pracovať.

	Nemala by tu byť, nemala by behať po parku, najmä nie o pol tretej nadránom. Zastala. Havranie vlasy prestali viať, padli jej na chrbát, skoro až na zadok.

	Zastala, poobzerala sa. Chvíľu zhlboka dýchala.

	„Márnosť, čo mi šibe? Čo tu robím?“ Nechápavo pokrútila hlavou.

	Obzrela sa, či ešte beží za ňou. Nebežal. Park bol ľudoprázdny, osvetlený iba skúpo – svietila každá tretia lampa. Konáre sa kostnato týčili k nebu, vrhali na zem desivé tiene. Ani závan vetra – meravá atmosféra. Stála opustená uprostred hororovej samoty.

	Znova sa obzrela. Uľavilo sa jej. Už za ňou nebežal, vzdal to po pár metroch. Asi pochopil, že trénovanú volejbalistku nedochytí, nemá šancu. Nedobehol by ju ani v časoch, keď ešte hrával futbal, nieto teraz, po toľkých vypitých pivách.

	Stála uprostred hororovej samoty, začínala si uvedomovať, čo spravila. Alkoholom omámený, kyslíkom trochu oživený mozog jej vyslal prvú výstrahu. Nemala by tu  byť!

	Nemala by... Ale ako inak sa ho mala zbaviť? Ako mala zabrániť, aby pokračoval, ak nie útekom?

	Zábava bola zo začiatku výborná, všetky decká boli skvelé, perfektne sa bavili, štrngali si, popíjali, spomínali. Mali sa o čom porozprávať, veď sa nevideli takmer päť rokov, a za päť rokov jeden človek zažije neúrekom, nieto dvadsaťsedem ľudí.

	Perfektná akcia!

	No teraz utekala. Ušla, lebo svaly na rukách by jej nepomohli, bola žena, a proti mužovi sú ženské svaly neúčinné. Bránila sa útekom – vytrénované nohy jej poskytovali viac šancí než chabé ruky.

	Čo sa stalo, stalo sa. Nemalo sa to stať... Už teraz vedela, že to bude ľutovať. Manžel sa o tom nesmie dozvedieť. Nemala ísť von, mali sedieť s ostatnými v podniku, ale on naliehal. Podvolila sa, išla s ním, dobrovoľne, nemala by mu nič vyčítať. Lenže všetko sa zvrtlo – tak si ich stretnutie nepredstavovala.

	Teraz, opustená uprostred parku, všetko obanovala. No čas sa nedá vrátiť, nič sa nedá vrátiť – presýpacie hodiny fungujú s pieskom, nie so životom, nič neprevrátiš, ani zrnko nepresypeš späť.

	Vykročila. Kráčala z nohy na nohu, myslela si, že sa ho zbavila, nebol dôvod bežať.

	Podišla k lavičke. Vyložila nohu a utiahla si povolenú šnúrku.

	Kríky za lavičkou sa pohli.

	Mozog jej vyslal druhú výstrahu – pozor, ešte sa to neskončilo!

	Lovec stál prikrčený za kríkmi a striehol na svoju korisť. Vedel, že príde, že musí ísť práve tadiaľto. Dúfal, že lavička ju priláka, že ju pritiahne bližšie, tesne k nemu.

	Prišla až na dosah, už nepotreboval, aby ho kríky kryli. Zakrádal sa tak ticho, že si ho všimla, až keď k nej pristúpil.

	„Konečne si tu, moja!“

	„To... nemyslíš vážne!? Čo...?“ jachtala, lebo sa zľakla.

	„Neutečieš mi, dlho na teba čakám.“

	„Choď do ri...“ Mykla sa, chcela sa otočiť a znovu sa rozbehnúť.

	Muž sa zahnal. Udrel.

	Pred očami sa jej roztancovali hviezdičky. Ohňostroj trval iba chvíľu, oslnil, zažiaril a pomaly zhasínal. Hviezdičky hasli jedna za druhou, za každou zhasnutou sa objavila čierna diera.

	Trvalo to iba pár minút a zhasla aj posledná hviezdička, vlastne posledná sa volala iskrička, iskrička nádeje – zhasla, no ani o tom nevedela, bola v hlbokom bezvedomí.

	Jar prišla skôr ako po iné roky.

	Konečne, lebo v januári tu bolo božie dopustenie. Na konci prvej dekády v nedeľu poobede sa nad Naším Mestom rozpárala perina, prihnal sa severák a do pondelka rána napadlo meter snehu. Na miestach, kde nafúkalo, ho bolo aj dva metre – niektoré autá na zastrčených parkoviskách ani nebolo vidieť. Najhoršia snehová kalamita za posledných sto rokov. Dopravnému podniku zamrzla nafta v autobusoch, víchor potrhal trolejbusové a električkové vedenie, zamrzli koľajnice aj výhybky, cesty ostali zasnežené, neposypané, neočistené. Na zimu boli pripravení všetci okrem cestárov. V Našom Meste vraj žijú najmenší ľudia v republike, keď tu napadne päť centimetrov snehu, majú ho všetci po krk. Môžete si domyslieť, pokiaľ ho mali, keď napadol meter.

	Všetci okrem cestárov boli pripravení, no zimné gumy vodičom aj tak nepomohli, dva, možno tri dni sa vôbec nedalo jazdiť a až do konca februára sa šmýkali od banketu k banketu. Cestári večne ufrflaným šoférom cez televízne obrazovky a denníky ÚV KSČ odkázali, že na túto zimu mali vyčlenených z rozpočtu mesta šestnásť miliónov korún, tie aj minuli, a teda cesty sú posypané a upravené na spokojnosť všetkých užívateľov.

	Prachy sa minuli, takže všetko bolo v poriadku.

	Zvláštne, ako socializmus niekedy pripomína dnešok.

	Vďaka modlitbám cestárov jar prišla skôr ako po iné roky. Teplá, plná vôní narcisov a tulipánov, presýtená láskou, nehou a sexom.

	Operatívneho pracovníka odboru násilnej kriminality Eduarda Burgera zobudil domáci telefón v piatok ráno o pol piatej.

	„No?“ zašepkal do slúchadla.

	Nevyskakoval z postele, neutekal na chodbu, aby vyzváňanie nezobudilo celú rodinu – iba sa prevalil na bok, načiahol sa k nočnému stolíku a zdvihol slúchadlo.

	„No?“ zopakoval.

	„Operačné stredisko. To som ja, Vlado.“

	„A kto som ja?“

	„Edko, veď si včera nepil a o desať minút vstávaš aj tak, zazvoní ti budík, tak sa nerob!“

	„Asi sa budem musieť vážne porozprávať s manželkou...“

	„Zbytočne! Nebonzuje mi na teba! Nespávam v tvojej posteli, ani na teba nezbieram informácie, iba sa poznáme od vojenčiny, ty debil! Si zabudol?“

	„Aha.“

	„A o tom, že spávaš iba štyri hodiny denne a vstávaš vždy o pol aj desať, si mi hovoril asi... no, možno stokrát?“

	„Sto, to by sedelo.“

	„Na pive.“

	„Aháá! Tak o to ti ide! Dostal si chuť? Dlhá otupná nočná služba?“

	„Čaká teba! Dlhá určite, otupná asi ťažko, nočná určite nie, veď o chvíľu svitá. Máte vraždu.“

	„Do...“

	„Správne, do polhodiny máš pred barakom vozidlo. Pohni.“

	„Vozidlo? Nie si nejaký rýchly? Počkaj...“

	„Edo, nehraj mi tu ospalého!“

	„Nehrám, iba sa neviem vymotať z periny. Ako sa mám obliecť?“

	„Nepotrebuješ čižmy ani bombarďáky, je to park na pravom brehu rieky. Je tam asfalt a sucho. Teplota dvanásť stupňov, bezvetrie.“

	„Ďakujem za podrobnú inštruktáž. Na ktorú dráhu môžem pristáť?“

	„Srandičky ťa prejdú, keď ju uvidíš. A ďakovať nemáš za čo.“

	„Tiež si myslím, ale chcel som byť slušný. Teda žena?“

	„Dievča.“

	„Dobodaná, podrezaná, zastrelená?“

	„Zaškrtená, znásilnená, pohodená na lavičke.“

	Burger položil. Čo potreboval, už vedel. Prevalil sa na druhý bok, aby skontroloval manželku.

	„Už som aj tak hore, zle som spala,“ predbehla ho. Vstala, zašuchotala papučami, svetlom z chladničky ukázala mužovi cestu do kúpeľne – bežný pracovný deň sa mohol začať. Burger sa išiel oholiť a manželka mu zatiaľ natrela chlieb maslom, poukladala naň kolieska nitrana, pribalila jablko. Všetko uložila do aktovky a trpezlivo čakala, kým vyjde z kúpeľne. Vyšiel v momente, keď zasunula západku na aktovke.

	Burger sa rokmi nacvičenými pohybmi oholil skôr, než mu manželka pripravila desiatu – nech bol ráno v akomkoľvek stave, nikdy si nedovolil prísť do práce neoholený. Na záver žiletkou opatrne obkrúžil pery, rýchlymi trhanými pohybmi si oholil rašiace fúziky pod nosom, rutinovane sa vyhol cigarete, aby si nepopálil zápästie, a skontroloval svoj výtvor v zrkadle.

	Cigaretu hodil do záchodu, vymočil sa a spláchol.

	Kým vypil kávu a rozlúčil sa s manželkou, vyfajčil druhú.

	Keď sadal do služobného auta, zapálil si tretiu.

	„Tak ako, chlapci, čo máte nové?“

	Dvojčlenná hliadka z pohotovostnej motorizovanej jednotky trpezlivo vyčkávala pred Burgerovým domom. Starší z hliadky už bol po Burgera asi desaťkrát. Vedel, že mu netreba vyzváňať domovým telefónom. Keď operačný dôstojník povedal do vysielačky, že príde dolu o polhodinu, tak určite príde, netreba ho súriť. Sedeli v aute, okná spustené, fajčili a čakali.

	O polhodinu prišiel, nasadol, zapálil si tretiu cigaretu a spýtal sa: „Tak ako, chlapci, čo máte nové?“

	Presne túto otázku čakali, lebo ju položil vždy, keď poňho prišli.

	„My nič, ale vy máte, pán Burger. Tentoraz je to dievča v parku na lavičke. Vieme to iba z vysielačky, nevideli sme ju, nič viac vám nepovieme.“

	„Perfektné!“ vzdychol Burger.

	„Kam vás máme zaviesť? Idete na miesto činu alebo hore k sebe?“

	Burger si šlukol a pohladkal aktovku s výbavou. Všetko, čo potreboval – mal v nej chlieb so salámou, kávu v termoske, jablko, cigarety, pero aj zápisník. Písací stroj nepotrebuje, načo chodiť hore.

	„Poďme si ju pozrieť, chlapci.“

	Vozidlo PMJ vyrazilo do teplého jarného rána. Brieždilo sa, práve sa zapaľovali ranné zore.

	Bielo-žltý služobný žigulák s výstražným čiernym nápisom VB na dverách a kapote sa dostal iba na príjazdovú cestu k parku. Uniformovaná hliadka ho ani nemusela zastavovať, dvaja príslušníci sa rozostúpili a trpezlivo čakali, čo sa bude diať, či to vodič riskne. Neriskol. Z tejto strany sa do parku autom nedalo vojsť. Lesopark na pravom brehu rieky bol popretkávaný úzkymi asfaltovými chodníkmi, v nevyhnutnom prípade prejazdnými aj autom, napríklad pre technické služby a údržbu parkov, no z tejto strany bol vstup zatarasený kríkmi a závorou z nahrubo otesaného brvna.

	Vodič stiahol okienko.

	„Čo je? Veziem funkciu.“

	„Nič. Idete zle. Z tejto strany sa nedostanete, musíte to obísť cez sídlisko a skúsiť od Starého mosta.“

	Vodič zaradil spiatočku.

	„Počkaj! Hej, kolega, a ako sme ďaleko?“ zahulákal Burger z auta, lebo nestihol stiahnuť zadné okienko a s hliadkou vonku sa dohadoval cez predné vodičove.

	„Dvesto metrov takto krížom,“ chalan v uniforme sa predklonil, aby videl do auta, a rukou mávol do šera lesoparku.

	„Chlapci, viete čo? Vykašleme sa na to! Tých posledných pár metrov sa prejdem. Vyhodíte ma tu.“

	Burger sa chystal vystúpiť.

	„Pán Burger...“

	„No?“

	„Chceme sa opýtať, či by sme sa mohli ísť pozrieť s vami. Viete... taká vražda...“

	Burger zaváhal, potom chápavo prikývol. Vražda je vražda, pre každého policajta to je sviatok, akoby bol obraz Lekná od Clauda Moneta vyvesený na výstave insitného umenia v kulturáku v Šenkviciach.

	Burger vedel, kto je Claude Monet, a vedel, že namaľoval Lekná, a nie jedny, a bol ku kolegom uznanlivý.

	„Dobre,“ prikývol. „Tibor, poďte obaja, počkám vás.“

	„Vy... ma poznáte?“ začudoval sa veliteľ motohliadky.

	„Už si ma párkrát viezol. Naposledy si mi povedal aj meno, nepamätáš sa?“

	„Ale to bolo pred pol rokom!“

	Burger sa usmial.

	„Tak idete?“

	Nechcelo sa mu chlapcovi vysvetľovať, aké je pre kriminalistu dôležité pamätať si mená a tváre. Nielen vagabundov z nočných ulíc, aj kolegov v uniformách.

	Tibor siahol po vysielačke. Burger trpezlivo čakal – vedel, čo musí nasledovať. Ak sa chlapci chceli vzdialiť od vozidla, museli sa zahlásiť operačnému dôstojníkovi.

	„Fatra sto, tu Fatra stoštyri, Fatra sto, tu Fatra stoštyri.“

	„Fatra sto na príjme.“

	„Fatra sto, priviezli sme funkciu na miesto, plníme pokyny funkcie a opúšťame vozidlo.“

	Burger sa musel usmiať, Tibor sa vyznal, šikovný chalan. Dobre vedel, že operačný dôstojník vie prd o situácii na mieste činu, ak mu Tibor povie do vysielačky, že plní pokyny funkcie, teda jeho pokyny, nemôže mu zakázať opustiť vozidlo.

	„Fatra sto rozumela, opúšťaš vozidlo. Máš prenosnú vysielačku?“

	„Prenosku si beriem so sebou.“

	„V poriadku. Keby bola zmena, okamžite zahlás!“

	„Fatra stoštyri rozumela, zmenu zahlásim, no nestíham kontrolný bod o šesť nula nula, potom zahlásim tankovanie.“

	„Fatra sto rozumela, nestíhaš kábéčko a po skončení s funkciou zahlásiš tankovanie.“

	Natešení vystúpili, zamkli žiguláka a skoro poradovo sa postavili pred Burgera. Čakali pokyny.

	„Držte sa za mnou, na mieste činu nefajčite a nechoďte k nej, kým vám nepoviem. Pozerajte pod nohy, kam šliapete. Určite tam už budú funkcionári, veľké zvieratá, tak bacha, držte sa bokom, inak vyfasujete nejakú robotu. Jasné?“

	„Jasné.“

	Vykročili do parku.

	Nebolo to ani dvesto metrov. Už za prvými stromami zbadali skupinku chlapov a pár uniforiem strážiacich lavičku. Burger pridal do kroku. Odhodil cigaretu a zapálil si ďalšiu.

	Zbadali ho. Náčelník miestneho oddelenia a náčelník obvodnej kriminálky mu vyšli v ústrety.

	„Ahoj...“ pozdravili a natrčili ruky.

	„Ahoj aj vám, dobrí ľudia. Kde je ostatok?“ Burger sa rozhliadol. Podľa neho tu bolo až podozrivo málo ľudí.

	„Nikoho sme zatiaľ nevolali, Edo,“ vysvetľoval náčelník miestneho oddelenia. „Náčelník obvodu je na ceste, ale inak nikto, iba ty. Nechcem robiť paniku, vieš, ako to chodí...“

	Burger vedel, ako to chodí. Vražda je magnet a pritiahne funkcionárov z celého mesta. Čím viac funkcionárov, tým viac hlúpych pokynov a tým horšie sa robí.

	Súhlasne prikývol. Takýto postup sa mu na začiatok páčil.

	„Pozri sa na ňu najprv ty.“

	Opäť prikývol, aj s týmto návrhom súhlasil. Odhodil cigaretu na kraj chodníka a zašliapol ju. Opätkom poltopánky vykrúžil do zeme jamku, akoby sa chystal hrať guľôčky, a špicou topánky do nej zasunul ohorok.

	„Ktokoľvek tu bude fajčiť, hoci aj minister vnútra, je mi to jedno, ale odhodí cigaretu sem k tej mojej – do jamky. Počul každý!?“

	Všetci príslušníci Verejnej bezpečnosti prikývli. Jeden sa zohol, zodvihol ohorok z chodníka a disciplinovane ho odniesol do jamky. Ešte dvaja uznali, že Burgerove pokyny nie sú buzerácia, ale dlhoročná skúsenosť, a urobili to isté. Nikto rozumný nechcel v okolí miesta závažného trestného činu zanechať zbytočné falošné stopy.

	„Tak sa na to pozrieme,“ spokojne sa usmial kriminalista.

	Podišiel k lavičke a pozrel sa na to.

	„Vy ostanete tu!“ prikázal náčelník obvodnej kriminálky hliadke z PMJ.

	„Nechaj ich, sú tu so mnou,“ zastal sa ich Burger. „Len sa pozrú. Sľúbil som im to.“

	Aj dvojmužová hliadka PMJ podišla k lavičke.

	Obyčajná drevená lavička: tri zelené dosky na sedenie, dve na opretie, na bokoch kovové nosníky z rúrkovej ocele zabetónované do zeme. Za lavičkou husté kríky, pred lavičkou asfaltový chodník, naokolo park. Voňavý vlhký jarný park.

	Všade naokolo príjemný jarný začiatok prebúdzajúceho sa života, iba na lavičke mŕtve telo.

	Obyčajné telo obyčajného dievčaťa.

	Ležala na chrbte, ľavú ruku prehodenú cez operadlo, pravá padla na asfalt. Ľavá noha pokrčená, opretá o operadlo, pravá chodidlom na zemi. Biela blúzka zapnutá až po krk, čierna koženková bunda rozopnutá, pravý diel ovisol z lavičky, ľavý sa snažil prikryť telo ako improvizovaná čierna perina. Modrá rifľová minisukňa spôsobne stiahnutá na stehná, pokiaľ dosiahla. Obutá. Biele tenisky. Biele podkolienky, akoby sa od pása dolu chystala hrať tenis a od pása hore skočiť na najbližšiu diskotéku. Vyzerala, akoby spala, akoby iba ležala na lavičke. Tak čo sa sťažuje? Čo jej je? Veď vyzerá celkom dobre, vyzerá v poriadku, baba jedna!

	Nebola v poriadku, nespala.

	„Príde Hanzel?“ spýtal sa Burger.

	„Už je na ceste,“ odpovedal náčelník miestneho oddelenia.

	„Kedy príde lekár?“

	„Tiež je na ceste.“

	Burger prikývol. Nikoho tu zatiaľ nepotreboval, no týchto dvoch potreboval súrne. Zápasil s neodolateľným nutkaním zapáliť si cigaretu, ale pristupoval k mŕtvole, teraz nemôže. Dúfal, že chuť na cigaretu aspoň na nejaký čas zaženie, ak sa bude venovať dvom nováčikom na mieste činu. Trochu ho lákala aj predstava, že sa zahrá na pedagóga a niečo ich naučí. Aspoň zabije čas a možno aj nutkanie. Po očku si ich omrkol.

	Stáli v úctivej vzdialenosti od lavičky, oči im išli vypadnúť z jamôk. Niežeby ešte nevideli mŕtvolu, videli ich nerátane, no väčšinou v aute po nehode, občas na priechode, aj vtedy po nehode, ale ozajstnú vraždu na dosah ruky ešte nemali.

	Burger sa usmial, spomenul si na svoj prvý kontakt s násilnou smrťou – tiež civel, no bolo to už dosť dávno. Dávno, no civel presne ako oni teraz.

	„Niečo vyskúšame, chlapci.“

	Neregistrovali ho.

	„Héj!“

	Strhli sa.

	„Otočte sa chrbtom. Čelom vzad!“

	Nechápali, no poslúchli.

	„Ako dlho ste na ňu gánili?“

	„No...“

	„Nevieš, Tibor, lebo si stratil pojem o čase. To je v poriadku, stáva sa to bežne. Pozorovali ste ju dve minúty. Položím vám otázku. Čo má obuté?“

	„No...“

	„Štekle, lodičky na vysokom podpätku,“ predbehol Tibora kolega z motohliadky. „Čierne,“ dodal, aby si šplhol.

	„Ty, Tibor?“

	„Asi také... neviem presne.“

	„Teraz sa otočte.“

	Obaja boli prekvapení.

	„Nič si z toho nerobte, normálna reakcia. O pár rokov vás možno omrzí jazdiť žigulákom a budete chcieť robiť na kriminálke. Toto berte ako prvé cvičenie, nie ako zosmiešňovanie kolegov v uniforme, jasné?“

	„Ale, pán Burger, to by sme si nikdy...“

	„Ja len, aby bolo medzi nami jasno, aby ste to nebrali v zlom.“

	„Neberieme,“ odpovedal za oboch Tibor. „Skôr naopak, ďakujeme za lekciu.“

	„V poriadku. Na mieste činu je najdôležitejšie všímať si detaily. Ak čumíte na celok, detaily vám ujdú. Vy ste iba civeli, snažili ste sa vynadívať sa na ňu, na celú, ako tu leží, no tak to nejde, tak sa s vyšetrovaním nezačína. Musíte začať buď od hlavy, alebo od nôh, a všetko si fixovať do pamäti. Jedine tak si všimnete detaily – čo má obuté, akú má sukňu, aké má vlasy a všetko ostatné. Jasné?“

	„Jasné.“

	„Necivieť, všímať si detaily!“

	„Jasné.“

	„Kým prídu kolegovia, ešte niečo vám ukážem. Poďte bližšie, chlapci.“

	Pristúpili a sklonili sa.

	„Tu na krku, vidíte toto a toto?“

	„Také modré pásy...“

	„Správne, také modré pásy krížom cez krk. To sú odtlačky palcov. Vidíte ich polohu?“

	„Sú prerušené, skrížené...“

	„Správne, sú skrížené, aj palce boli skrížené. Pri hrdúsení sa palce vraha automaticky skrížia, ani si to neuvedomuje. Vidíte okraje?“

	„Sú zaoblené.“

	„Lebo palce vraha sa končili nechtami ostrihanými do oblúka. Keby ich nemal ostrihané, na konci oblúkov by ste videli krvavé zárezy. Neostrihané nechty vždy vyryjú do kože krvavú stopu. Tu to tak nie je, mal ich ostrihané. Vidíte tú jamku v strede krku?“

	„No.“

	„Čo je to?“ skúšal ich Burger.

	„Niečo jej tam pod kožou zlomili?“

	„Prečo množné číslo, Tibor? Myslíš si, že páchateľov bolo viac?“

	„Páchateľov? Vy myslíte rovno na páchateľov? Nie, to som iba tak vystrelil.“

	„Dobre si vystrelil, v tejto fáze vyšetrovania ešte nemôžeme vylúčiť dvoch, možno aj skupinu páchateľov.“

	„A čo je teda tá jamka?“

	„Tlakom na ohryzok jej páchateľ zlomil jazylku a mäkké tkanivo krku zatlačil dovnútra. O čom to svedčí?“

	Nevedeli.

	„Veľký tlak na krk, brutálny útok. Mimoriadna sila.“

	Burger sa obzrel. „Máme tu už technika?“

	„Teraz prišiel,“ hlásil mu náčelník obvodnej kriminálky.

	Chalan si práve pritiahol dva čierne kufre s náradím. Kolega z kriminálky mu pomohol a rovno do úst si strčil cigaretu.

	„Prepáčte, idem z bytovky, nestíham. Ani som ju nedorobil...“ ospravedlňoval sa technik.

	„To ani nehovor nahlas!“ zahriakol ho šéf.

	„Šéfe, čo mám robiť? Som dnes v noci sám, kolega z výjazdu si zlomil nohu pri nastupovaní do auta, nestihli sme zohnať záskok. Som jednoducho na všetko sám a práve dnes v noci sa musí podrbať všetko podrbateľné! Už mám za sebou dve bytovky, jeden novinový stánok, dve ukradnuté autá – a ešte aj vražda!“

	„Kušuj! Ešte to nie je vražda! Možno...“ náčelník obvodnej kriminálky zúfalo, tak trochu aj túžobne, zažmurkal na Burgera. Výraz Edovej tváre bol však nekompromisný: Radšej nedúfaj!

	„Daj si rukavice,“ velil Burger technikovi. „Natiahni jej na ruky igelit a zodvihni jej viečko.“

	Chlapci z motohliadky PMJ ustúpili, ostali však dosť blízko, aby sledovali činnosť technika, lebo Burgerove pokyny sa im zdali nezmyselné, no ak ich vydal on, chceli vedieť, čo sa za nimi skrýva.

	Nič sa neskrývalo, iba obyčajná rutina krížená s odbornými vedomosťami.

	Technik si vzal chirurgické rukavice a na ruky dievčaťa navliekol igelitové vrecká. Na zápästí ich neutesnil gumičkou, lebo tesná gumička by mohla zanechať falošné stopy – prilepil ich priesvitnou páskou.

	„No poďte sem,“ vyzval Burgera a palcom jej podvihol viečko. Potom druhé.

	Burger sa sklonil, chvíľu skúmal, niečo si zašomral popod nos, sám sebe prikývol, vystrel sa. Čo videl, mu stačilo.

	„Už k nej nechoďte!“ vydal posledný pokyn. „Kým nepríde súdny lekár, všetci na desať metrov od lavičky!“

	Predbežne posledný pokyn, lebo už nebol ďalej ochotný ani schopný znášať nutkanie na cigaretu, okrem toho nechcel robiť nič bez kolegov z vrážd, bez Hanzela a bez súdneho lekára. Všetko, čo zatiaľ zistil, jasne a jednoznačne nasvedčovalo, že tu majú vraždu ako z učebnice kriminalistiky, a nech sa náčelník obvodnej kriminálky tváril akokoľvek prosebne, štatistiku úspešnosti vyšetrovania mu dnes určite pokazia. Ďalšia neobjasnená vražda na vrub piateho obvodu – to zas bude stropný náčelník na rannej porade vystrájať!

	Prešli pár metrov po chodníku k Burgerovej jamke.

	Konečne si zapálil. Zapálili si všetci.

	„Ivan,“ Burger oslovil náčelníka miestnej kriminálky, „koniec srandy. Na krku má stranguly, tvár je sinavá, modravá, opuchnutá, v očiach popraskané vlásočnice...“

	„Doriti!“

	„Počkám na súdneho lekára, ale...“

	„Ja viem, Edko, tušil som pohromu. Vieš, čo so mnou narobí náčelník na porade? Mali sme sedemdesiatdva celé osem percenta a boli sme druhí v meste. Toto nás pochová.“

	„Štatistika sem, štatistika tam, dievča na lavičke neobkecáte, toto bude... presnejšie, toto je vražda. Môžeš vyhlásiť poplach.“

	„Doriti!“ zopakoval šéf kriminálky.

	„Chlapci,“ Burger sa obrátil na hliadku PMJ. „To je asi tak všetko. Videli ste to podstatné, teraz vás už nebudeme potrebovať.“

	„Ďakujeme, pán Burger, máte to u mňa,“ pochopil Tibor.

	„U nás,“ doplnil ho kolega.

	Slušne zasalutovali, Burgerovi kývli na pozdrav a po dlhej nočnej si išli natankovať služobné vozidlo.

	Muži zákona fajčili ďalej. Odísť z miesta činu nemohli, natankovať si neodskočili, jedine že by...

	Muži zákona fajčili. Náčelník obvodnej kriminálky si dal dve, Burger tri. Niekto priniesol pollitrovku rumu a malý osemhranný frťan ukradnutý niekde z miestnej krčmy. Náčelník si dal tri, Burger dva. Konečne natankovali aj oni.

	Čakali na súdneho lekára a chlapcov z odboru násilnej kriminality – špecialistov na vraždy. Kým čakali, iba pofajčievali, popíjali a tliachali jedno cez druhé, spomínali na staré prípady v tomto obvode, zabíjali čas.

	Boli to staré zlaté časy, keď ešte vládol v polícii zdravý rozum a práca s mŕtvolou zniesla aj malé alkoholické posilnenie. Práca s hnijúcou mŕtvolou aj veľké, no nikomu z funkcionárov ani len nenapadlo dať kriminalistom fúkať, hnať ich pred inšpekciu alebo rovno pred pracovný súd.

	Staré zlaté časy, keď sa zdravý rozum v polícii občas strácal. Päť obvodov Nášho Mesta medzi sebou súťažilo, ktorý obvod vyrieši viac trestných činov. V záchvate idiotskej súťaže o percentá objasnenosti vydal každý náčelník obvodu pokyn, aby sa do štatistiky dostalo čo najmenej nevyriešených prípadov, ktoré by kazili percento úspešnosti. Bežne sa stávalo, že na miestne oddelenie Verejnej bezpečnosti prišla pani, že ju cestou z obchodu prepadli dvaja tmaví vagabundi a ukradli jej nielen celý nákup, ale aj peňaženku, ešte ju aj vyfliaskali a sotili do jarku. Takéto konanie sa dá kvalifikovať veľmi jednoducho, je to lúpež ako bič, no nevyriešená lúpež pokazí štatistické ukazovatele, percento pátrania vám automaticky klesne a v súťaži o najlepší obvod prehrávate, takže ak dokážete oznamovateľku prehovoriť, že sa jej až tak veľa nestalo, že jej až tak veľmi neublížili, dá sa tento skutok kvalifikovať aj ako krádež na osobe, dokonca šikovný príslušník VB v stálej službe ju môže aj odhovoriť od podania trestného oznámenia, a štatistiku tak vôbec nezaťaží.

	Bingo! Hnusné arogantné štatistické bingo!

	Hrozné, čoho všetkého sa príslušníci VB na obyvateľoch dopúšťali, o to nechutnejšie, že sa tak dialo s požehnaním, presnejšie, na priamy pokyn vedúcich náčelníkov oddelení.

	Preto náčelník obvodnej kriminálky čakal na Burgera, preto nevyhlásil poplach pre celý obvod, preto dúfal, že to nebude vražda, že sa s Burgerom nejako dohodnú, lebo nechcel pokaziť stropnému náčelníkovi radosť zo súťaže o percentá. Stále dúfal, že to nebude vražda, že sa to podá ako ublíženie na zdraví so smrteľným následkom, možno dopravná nehoda, možno zásah zelených mužíčkov z Marsu, možno... Prijal by čokoľvek, akékoľvek riešenie, len nie vraždu, lebo tá strhne percento pátrania v obvode o hodný kus dolu, navyše ako najzávažnejší násilný trestný čin z trestného zákona pritiahne pozornosť nadriadených orgánov mesta aj kraja, a to nik z obvodu nepotreboval.

	Takéto a podobné psie kusy sa za socializmu diali so štatistikou – s papierovo-číselným fenoménom, ktorému sa klaňali všetci náčelníci, všetci vedúci pracovníci a cez ich pokyny a rozkazy všetci príslušníci VB, pričom živý občan so svojimi problémami a boliestkami ostával akosi v pozadí záujmu.

	Burger sa na obvodnú štatistiku mohol... zvysoka! Jeho zaujímal iba stav mŕtvoly a stopy na mieste činu. Pravda, aj ich oddelenie štatisticky vyhodnocovali, aj im na poradách vedenie vyčítalo, že by mohli chytiť viac vrahov, lebo ak sa za rok v nejakom meste stanú štyri vraždy a z nich sa vyriešia dve, dá sa štatisticky povedať, že úspešnosť objasňovania je päťdesiat percent, no mohla by byť aj vyššia, mohli by chytiť aj viac... mohli by...

	Všetci náčelníci sa mohli aj posrať, Burger pre nich nebol ochotný klamať, a ani neklamal. Ani ústne, ani do papierov, preto náčelníkovi obvodnej kriminálky otvorene povedal, že je to vražda a s tým nič nespraví, nech by zdržiaval do aleluja a čakal hoci aj na pápeža.

	Burger bol už vtedy presvedčený, že bude treba vymeniť ešte veľa policajných prezidentov, kým pochopia, že polícia nie je na súťaženie, ale na pomoc ľuďom. Polícia nemôže a nesmie súťažiť, ktorý policajt dá viac pokút, vyplní viac riadkov nezmyselného hodnotenia, vykáže viac nezmyselných fiktívnych administratívnych činností, aby bol hodnotený ako A alebo B, alebo, nedajbože, C či D. Aby bol ako teľa zaradený do tried vypálených veľkými písmenami žeravým železom na ľavom uchu.

	Bude treba vymeniť ešte veľa policajných prezidentov, kým príde ten pravý.

	Bude treba vymeniť ešte veľa, kým bude polícia naozaj chrániť a brániť.

	Zvláštne, ako socializmus niekedy pripomína dnešok.

	Burgera súťaž o percentá nezaujímala, bol kriminalista, nie štatistický pracovník, nebavilo ho vypĺňať štatistické formuláre, nebavila ho hra na čísla a percentá, chcel chytať vrahov, robiť si svoju robotu. Aj to robil, napriek všetkým polenám. Burger nebol administrátor, bol lovec, lov na škodnú ho na práci kriminalistu bavil najviac.

	Teraz stál uprostred vlhkého parku, čakanie na posily zabíjal fajčením, popíjaním a prázdnym tliachaním s kolegami z obvodu, no vo vnútri cítil napätie. Napätie lovca. Už sa chystal na obchôdzku a čistil si guľovnicu.

	Každý poľovník cíti pred lovom napätie. Zvlášť ak ho bača pozve na obhliadku košiara, aby si pozrel, akú paseku mu vlk narobil v stáde, koľko ovečiek mu zase zahrdúsil, koľko znetvoril, roztrhal a nechal tak. Poľovník sa pokochá pohľadom na roztrhané kusy, nasaje atmosféru, počká si na vnútorné napätie, a keď stúpne adrenalín, vyrazí na lov. Ide po krvavej stope, až sa jedného dňa stretne s vlkom, nabije guľovnicu a vystrelí. Alebo nemusí hneď. Sú aj lovci, čo si korisť vychutnajú, nezložia ju na prvý raz, počkajú si, pustia ju, pohrajú sa ako mačka s myšou, ale to musia byť profesionálni lovci, musia vedieť, čo robia, musia si byť istí, že krvilačný vlk im neutečie a že si ho o chvíľu nájdu a zložia ho s o to väčšou pasiou.

	Burger bol profesionálny lovec. Už vedel, že vlk mu zatiaľ uniká, no mohol si dovoliť pustiť ho ešte kúsok hlbšie do lesa, dať mu náskok, lebo niekde uprostred lesa tušil čistinku a tam sa na konci dňa stretnú, on s nabitou guľovnicou.

	Stál v kruhu s obvodnými kolegami okolo svojej jamky na ohorky, nasával atmosféru, fajčil a vetril. Zahrdúsená ovečka ležala na lavičke a vlk sa ponevieral niekde nablízku. Nebol ešte ďaleko, ovečka bola čerstvá, vlk tu niekde musí byť, niekde na sídlisku. Má náskok iba pár hodín, je vystrašený a nervózny, bude sa chcieť skryť, no musí jesť, piť, žiť, po čase vylezie z brloha. Vylezie a ukáže lovcom tlamu. Tak nejako to bude.

	Burger na chvíľu prestal počúvať kolegov, zamyslel sa, zahľadel sa do zeme, na chvíľu sa vžil do kože poľovníka aj do kože vlka. Odhadoval pomer síl.

	„... alebo ako? Máš iný názor? Edo! Čo sa usmievaš? Počúvaš ma? Si tu s nami?“ spýtal sa náčelník obvodnej kriminálky, lebo si všimol, že Burger ho vôbec nepočúva. „Tak ako budeme postupovať?“

	„Nechajte ovečku na pokoji, vlka si už nájdem.“

	„Si normálny, Edo? Veď sme si dali iba po tri frťany. Aká ovečka... aký vlk?“

	Marek Macho sa tešil.

	Iba dvoch nezohnal, inak mu účasť na pomaturitnom stretnutí potvrdili všetci spolužiaci.

	Zdena sa vydala v štvrtom ročníku tesne pred maturitou a odišla bývať za manželom do Maďarska. Bola zo Šamorína, tam je Maďarov ako maku, tam ju aj zbalil, nabúchal a po maturite s veľkým bruchom si ju odviezol na Dolnú zem. Nechala na seba kontakt, jedno telefónne číslo, ale keď volal kedykoľvek, ozýval sa iba obsadzovací tón. Pochopil, že linka je zrušená, iný kontakt na ňu, bohužiaľ, nemal.

	Dušan bol čudák od prvého ročníka, tichý, utiahnutý týpek. Za celé štyri roky toho veľa nenahovoril, nič nepovedal ani po maturite, nenechal kontakt, asi chcel ostať mimo. Marek ho nezohnal. Ktovie, kde je, kašľať naňho.

	Inak celkom slušný výkon od organizátora prvého pomaturitného stretnutia, dal si záležať, a hoci nemal nijaké skúsenosti, výsledok bol vynikajúci. Dvadsaťsedem zloduchov z gymnázia potvrdilo účasť na prvom pomaturitnom stretnutí po piatich rokoch. Potvrdili bez problémov, fakt úspech!

	Marek Macho sa tešil. Ako bývalý predseda triedy podal celkom slušný výkon – zohnal celú štvrtú B na jednu kopu za dva týždne a zorganizoval párty, na akú len tak ľahko nezabudnú, bol o tom presvedčený.

	Otec Macho, vedúci reštaurácie Oáza, sa nad synovým návrhom zamyslel, najprv bol proti, no potom za stovku na osobu súhlasil. Všade inde by zaplatili tri, v hotelových reštauráciách aj päť, no u Macha to bolo za sto, lebo: po prvé, mladý Macho sa chcel so spolužiakmi stretnúť za každú cenu, po druhé, starý Macho si vedel ušlý zisk vynahradiť na pijatike. Dobre vedel, že keď sa mladí smradi rozpijú, predá im obyčajné šumivé ako savietskoje igristoje a sladkú lepkavú žbrndu ako originál vermut. Kto by chcel originál whisky, žiadny problém, aj tá sa dá namiešať z domácich zdrojov. Vedúcim reštaurácie bol už tridsať rokov, nijaká objednávka ho nemohla prekvapiť, a už vôbec nie zaskočiť. Na ničom sa nedalo tak dobre zarobiť ako na spoločenských akciách. Syn Macho mu garantoval, že ich bude dvadsaťsedem, tak prečo by ich neošklbal?

	Bez váhania súhlasil so synovým návrhom, aby sa pomaturitné stretnutie po piatich rokoch konalo v jeho podniku. No, v jeho podniku... presnejšie, v štátnom podniku, kde bol inštalovaný ako vedúci RaJa. Toto označenie v tých časoch neznamenalo zaručenú cestu do neba, boli to socialistické Reštaurácie a jedálne, štátny podnik – RaJ. Starý Macho nebol svätý Peter s kľúčmi od nebeskej brány, bol iba vedúci reštaurácie, vlastne v tom čase to bolo to isté.

	Marek sa chcel stretnúť za každú cenu, lebo Valériu nevidel dva roky. Od maturity ubehlo už päť rokov, tri roky potom sa ešte stretávali, no posledné dva, odkedy sa vydala, ju nevidel. A bol na ňu zvedavý. Naozaj nadržaný.

	Začali spolu chodiť v prvej triede. Také prvácke gymnaziálne nesmelé chodenie.

	Marek sedel v poslednej lavici v rade pred katedrou. Nie preto, že by ho ako hlupáka posadili do somárskej lavice, sadol si tam dobrovoľne, lebo mal rád prehľad a nechcel nikoho za chrbtom. Ani vedľa seba. Sadol si dozadu sám, tak mu to vyhovovalo. Našťastie ich bolo v triede toľko, že každý si mal kam sadnúť a jemu ostala posledná lavica. To, že nie je hlúpy a že posledná lavica nemusí byť tradične somárska, ukázala prvá písomka z matematiky. Prvá, takzvaná prieskumná, vstupná, vraj koľko toho vedia zo základky. Aj druhá z fyziky. Aj tretia z chémie. Nechcel si presadnúť ani na výzvu triedneho profesora.

	„Marek, nemusíš sedieť vzadu, sám!“ vyzval ho triedny chemikár. „Tvoja písomná práca...“ uznanlivo prikývol a odul pery, akože fakt dosť dobré!

	„Ja by som rád sedel vzadu, súdruh profesor.“

	Nechal ho sedieť v zadnej lavici, rysujúci sa premiant triedy môže sedieť, kde chce.

	O mesiac prišla Valéria, prestúpila z iného gymnázia. Nie pre hlúposť, pre dislokáciu, pre lepšiu dopravu z miesta bydliska a aj pre jazykovú výbavu. Plynulo rozprávala po nemecky a dali ju na gympel s angličtinou – nechcela tam chodiť, ani volejbal tam nehrali.

	Prišla sem, lebo tu bolo všetko, nemčina aj školské volejbalové družstvo. Už po prvom tréningu si telocvikár lebedil – naozaj šikovná posila do školského mančaftu.

	Nikde inde nebolo miesto iba vzadu, a tak si sadla k Marekovi do zadnej lavice.

	„No nazdar!“ privítal ju.

	Najprv gánil, potom to už išlo rýchlo – ona nemusela odpisovať od neho a on nemusel odpisovať od nej, po dvoch týždňoch a štyroch písomkách obaja pochopili, že na to jednoducho majú, a rozosmiali sa. Ľady sa pohli.

	Otec Macho býval aj s rodinou v dome na svahu oproti Lafranconi, vychytená zbohatlícka lokalita, ale vedúci reštaurácie na to mal. Zľava sused mäsiar, sprava akademický maliar. Macho mal aj na chatu na Seneckých jazerách, koncom sedemdesiatych rokoch tiež vychytená oblasť letných zbohatlíckych radovánok.

	Marek ju tam vzal v novembri, už spolu chodili vyše mesiaca. Prvé bozky pätnásťročných pod bránou mali za sebou. Prváci na gymnáziu.

	V piatok poobede ukradol otcovi kľúče. Otec išiel na celý víkend na poľovačku – čistý vzduch, mama na chatu sama nikdy nechodila. Podnikaví prváci na gymnáziu! Priviezli sa autobusom z hlavného nástupišťa na Bajkalskej ulici za šesť korún na osobu a zo seneckého nástupišťa to mali do chaty asi dvadsať minút pešo.

	V novembri bola chata studená a Marek nevedel zapnúť elektrické kúrenie, a aj keby ho zapol, trvalo by do polnoci, kým by sa chata vykúrila, a oni do polnoci čas nemali, obaja museli byť do desiatej doma.

	„Je tu zima,“ ohradila sa Valéria.

	Zamkol, skontroloval okenice, pošúchal si ruky a z perináka vylovil deky.

	„Poď sem, poprikrývame sa.“

	Deky rozložil na diván pred kozubom.

	„Ani v hentom nemôžeš zakúriť?“ ukázala bradou.

	„Kým sa to rozhorí... Okrem toho tam nikdy poriadne nehorí, otec sa o to vždy pokúša a mamka mu stále nadáva, že to iba dymí a nehreje, vraj je niečo s komínom. Ja neviem...“

	„Tak dobre, radšej nekúr, radšej ma zohrej.“

	Objal ju, pobozkal, chcel ju zohriať, lenže mali bundy, bol november. Ako zohriať dievča cez zimnú bundu? Objímali sa ako dvaja spuchnutí mišelini, ústa spojené, no telá izolované perovými vypchávkami ďaleko od seba.

	Niečo už vedel z filmov, videl pár talianskych aj pár francúzskych. Vždy sa to začalo bozkávačkou na stojáka, potom buď Belmondo alebo Delon zvalili prekrásnu blondínku na gauč, zašli jej rukou pod sukňu až hore na stehno a koniec, strih, a už sedeli ráno na terase, pili džús a chválili sa, aké to bolo v noci bohovské. Ale čo bolo také bohovské? Ako to robili? Čo robili? Nikdy nič poriadne neukázali, nech sa prepašoval na najostrejšie neprístupné filmy, aj tak sa nikdy ničomu nepriučil. Vôbec to nechápal.

	O socialistickej sexuálnej a ideologickej cenzúre a šikovných strihačoch nemal jeho naivný študentský rozum ani šajnu.

	Marek bol v nevýhode. Pokúšal sa prvýkrát súložiť so spolužiačkou, no v nevhodnom čase, koncom sedemdesiatych rokov. Zlý čas na začiatky. Neexistovali časopisy pre mladých, neexistovali príručky, možno pár skostnatených kníh s čiernou a bielou figúrkou v klasických polohách, ktoré aj tak neboli v predaji, iba sa požičiavali. V školách sa o sexe nehovorilo, v tlači sa o sexe nepísalo, na televíznej obrazovke sa sex nesmel objaviť, vo filmoch, no, občas sa na plátne objavili holé cecky, ale návod, postup, metodické pokyny alebo nejaké poučenie... Nič!

	Sex v socializme nebol zakázaný, napriek všetkým predsudkom, aj komunisti sa rozmnožovali pohlavným stykom, iba sa o tom nehovorilo, nepísalo, nik sa o tom nerozširoval.

	Marek nemal odkiaľ vedieť ako na Valériu. Zo zahraničných filmov, hlavne s Belmondom a Delonom, poznal začiatok, potom musel improvizovať.

	„Poď sem, ľahni si.“

	„Je mi zima...“

	„Však ťa prikryjem a zohrejem ťa, neboj sa.“

	Rozopol jej bundu, pobozkal ju a zatlačil. Podlomili sa jej kolená a zvalila sa na gauč. On na ňu.

	Chyba! Ostala zamotaná v bunde a deke.

	Bozkávali sa poležiačky, prešiel z úst na krk, dolu na kľúčnu kosť. Snažil sa jej nájsť aspoň jeden prsník, no oba boli schované pod svetrom.

	„Počkaj,“ odsotila ho a sadla si. Sama si vyzliekla zimnú bundu a magickým pohybom skrížených rúk, ktorý Marek na babách vždy obdivoval a nechápal, ako to môže fungovať, si cez hlavu vyzliekla sveter. Bundu aj sveter hodila na kožušinu pred kozub. Medveď s vycerenými zubami sa vôbec nebránil.

	Marek niečo podobné videl vo filme. V talianskom? Vo francúzskom? Možno to bol Ružový panter. Akcia sa tiež začínala pred kozubom, aj tam sa baba vyzliekala a ako vždy ju strihači nenechali dokončiť. Vzrušil sa, pocítil tlak v nohaviciach, už to prišlo.

	Valéria si vyzliekla bundu a sveter, znova si ľahla. Opäť chyba! Ani ona nevedela ako na to. Ešte mala blúzku na gombíky a pod ňou tielko. Priveľa prekážok pre amatéra.

	Marek si naraz vyzliekol bundu, sveter aj košeľu. Pri tielku zaváhal, mama mu ho žehlila na každý deň nové, čerstvo oprané. Môže ho len tak vyzliecť a ukázať sa jej holý? Tielko mu pripomenulo mamu. Čo by povedala mama? Čo by povedala na to, čo teraz robí s jej tielkom...?

	Myšlienky na mamu museli ísť bokom. Aj na tielko. Vyzliekol si ho a vztýčil sa nad ňou v celej svojej mužskej kráse. Usmiala sa, natiahla k nemu ruky, asi ide na to správne, keď sa usmiala.

	Už mu nebolo zima. Sklonil sa, pobozkali sa. Dlhý bozk. Počkali. Oddychový čas so spojenými ústami. Ani jeden nevedel, ako ďalej, čo si ešte môže dovoliť.

	Odlepili sa, rozopol jej horný gombík na blúzke. Nič vzrušujúcejšie ešte nezažil. Čím dlhšie zápasil s gombíkmi, tým väčšie vzrušenie zažíval. Rozopol ju až dole, nemala podprsenku, iba tielko. Prvýkrát mal bradavky pod tričkom tak blízko na dosah ruky. Stáli a na dvoch miestach vydúvali tričko ako zle zatlčené klince. Vtedy ešte nevedel, čo to znamená, iba ho to upútalo a zaskočilo.

	Pocítil bolesť v rozkroku, rifle ho tlačili. Rozopol si zips. Uľavilo sa mu. Napadlo mu, že aj jej by mal uľaviť. Rozopol jej zips. Pod zipsom sa objavil kúsok bielej látky – teraz išlo do tuhého. Nohavičky videl vo výklade obchodného domu často, no tieto boli ozajstné, živé, voňavé. Voňali ženou.

	Zaváhal.

	Valéria bola o pol roka staršia a okrem toho už prečítala dve čísla Brava. Prebrala iniciatívu, stiahla si rifle a odkopla ich z gauča.

	Aj Marek videl jedno číslo Brava, našiel ho otcovi v kancelárii, lenže otec ho nachytal, vyfackal ho a vzal mu ho s prísnym zákazom, aby mu viac nelašoval po stole.

	Bravo bol zákerný imperialistický časopis určený pre tých šťastných tínedžerov za železnou oponou, ktorí tam normálne žili a vyrastali, a ak sa niektorému z rodičov socialistických tínedžerov podarilo jedno číslo prepašovať k nám, napríklad umelcom, športovcom, montérom ropovodov či stožiarov vysokého napätia, bol to zázrak a pôžitok v jednom. A ak sa taký zázrak gymnazistovi podarilo šlohnúť rodičom, koloval na tajnáša po celej škole, až kým ho riaditeľ neodchytil a nevyvodil dôsledky. Na dôsledky sa mohol každý študent vykašľať, za ten pohľad Bravo stálo!

	Výtlačky, ktoré neukoristili synovia či dcéry svojim rodičom, kolovali medzi tatkami dospievajúcich výrastkov a tatkovia po nociach pri nich onanovali, lebo pohľad na sedemnástky v nohavičkách a podprsenkách bol úchvatný. Medzi Bravom a Playboyom koncom sedemdesiatych rokov nebol žiadny rozdiel. U nás, nie u nich.

	Šťastnejší tatkovia sa dostali aj k osemmilimetrovým filmom zo Švédska, ale to bola úplne iná úroveň, na tú decká z gymnázia nemali, na to sa organizovali tajné dospelácke nočné párty s konšpiračným krytím na úrovni disidentu. Sviniari hnusní rodičovskí!

	Zvláštne, ako socializmus niekedy pripomína dnešok.

	Marek sa zbavil gombíkovej blúzky, nelenil a stiahol si rifle. Ostal iba v tesných slipoch. Valéria mala ešte nohavičky a tielko.

	Niekto musí začať prvý.

	Valéria pochopila. Vyzliekla si tričko a stiahla si nohavičky. Odrazu ani jej nebolo zima. Čo jej stálo, stálo z iného dôvodu, nie pre zimu.

	Marek si stiahol slipy. Biele, naškrobené, vyprané, poctivo vyžehlené. Keby tak mama videla!

	Ľahli si na seba. Konečne holí. Bozkávali sa. Valéria držala nohy pri sebe.

	„Ja nemôžem. Som v strede. Máš prezervatív?“ zašepkala mu do uška.

	Až teraz si spomenul, že vyhodil tri koruny za tigerky v zlatom obale. Čakal pol hodiny, kým sa v drogérii pri kase vyľudnilo a mohol si ich bez svedkov vypýtať.

	„Tú modrú škatuľku s tým tigrom by som prosil. To nie je pre mňa,“ dodal na vysvetlenie a celý spotený sledoval pokladníčku, ako naschvál pomaly balí škatuľku do papierového vrecúška. Vychutnávala si ho, sviňa jedna, a on tŕpol, aby k pokladnici nepristúpil niekto, kto pozná jeho, alebo, nedajbože otca. Nepristúpil. Kúpil tigerky za tri kačky.

	„Mám,“ víťazoslávne sa priznal Valérii.

	„Tak daj!“

	Musel z nej zliezť a prehľadať bundu. Našiel, ale až vo štvrtom vrecku.

	„Tak máš!?“

	„Mám!“

	Obal načal zubami, netušil, ako sa to robí, no inštinkt zaúradoval a nepomýlil sa, otvoril ho dobre. Čo teraz?

	„Daj sem!“

	V Brave sa dievča dočíta všetko, zvlášť ak vie perfektne po nemecky ako Valéria. Dozvie sa všetko, aj to, ako predísť trapasu s panicom.

	„Poď sem!“

	Znova si nad ňu kľakol. Keď sa mu dotkla špičky žaluďa, až ho prehlo dozadu, a keď mu narolovala prezervatív, mal pocit, že už je po všetkom, že viac nevydrží, lebo do mozgu ho bodali žeravé ihlice.

	„Vydrž!“

	Držal. Roztiahla nohy, ľahol si na ňu a určite by netrafil – znova mu pomohla.

	„Prosím ťa, buď opatrný, ja som ešte nikdy...“

	Vsunula si ho dnu, Marek urobil päť-šesť ťahov a zavyl. Sliny mu vyprskli na jej vlasy a čelo. Zaklonil hlavu a na pár sekúnd stratil pojem o čase, o svete aj o vesmíre.

	Taký bol prvý studeno-horúci sex gymnazistov, a nielen za železnou oponou, aj u nás, iba sa o tom nesmelo písať ani hovoriť.

	„Ani ja,“ priznal sa až potom.

	To podstatné spravila Valéria zaňho, naučila ho všetko. Chodili spolu dva roky, spolu študovali otcove hanbaté časopisy, rozoberali detaily, spolu ich nacvičovali a Marek si užíval. Ako prvý z triedy – tým si bol istý – zažil orálny sex až do konca, aj análny sex, o ktorom nemal ani šajnu. Netušil, pochyboval, že by niečo také mohlo v socialistickej spoločnosti vôbec existovať.

	Všetko bolo v Brave, Valéria prekladala, ukazovala obrázky a Marek sa iba vytešoval. Rád podľahol jej vášni, vášni pre sex.

	Cez prázdniny na prelome druhého a tretieho ročníka odišla na brigádu, nevidel ju vyše mesiaca. Aj jeho tatko zamestnal v rodinnom podniku, tiež mal práce vyše hlavy. Volal jej, nezdvíhala telefón.

	„Prosím?“ ozvala sa občas mamka.

	„... brý deň, tu Marek, Valéria je doma?“

	„Nie, je niekde vonku.“

	„Ale vrátila sa už z brigády?“

	„Vrátila, no je niekde vonku. Mám jej niečo odkázať?“

	„Nie, ja ešte zavolám.“

	Marek zažil prvé sklamanie v láske, nástup do tretieho ročníka bol preňho utrpením, nevedel si predstaviť, ako budú ďalej spolu sedieť v zadnej lavici. Letná brigádnická láska trvala iba chvíľu a začiatkom septembra sa vrátila k Marekovi. Všetko si vysvetlili.

	„Prečo si to spravila?“ spýtal sa jej na lavičke v parku pred gymnáziom.

	Septembrové slnko malo ešte silu, zohrievalo ich poslednými, takmer letnými lúčmi. Sedeli iba tak v tričkách a rifliach. Tašky hodili pod lavičku.

	„Prepáč...“

	„Prečo si to spravila?“

	„Povedala som prepáč!“

	Pokúsila sa ho objať.

	„Videl som vás v Kotve.“

	„Dobre, tak si nás videl, a čo?“

	„Ešte to pokračuje?“

	„Nie, skončili sme, je to debil!“

	„Ale ja...“

	„Povedala som ti, že sa to skončilo, nie!?“

	Sklapol.

	Chodili spolu ešte dva roky. Po maturite si našla ďalšieho. Vydržalo im to pol roka, znova sa chcela vrátiť, lenže už mal priateľku.

	Marek na výšku nešiel. Zmaturoval s vyznamenaním, iba zo slovenčiny mal dvojku, inak samé jednotky, vzali by ho, kam by si zaumienil.

	S otcom si sadli v kuchyni k poháriku nefalšovanej írskej whisky. Macho na to mal, seba neklamal, sebe a synovi nalial pravú, neriedenú.

	„Gratulujem, synu, fakt perfektný úspech! Neurobil si rodine hanbu, to kvitujem. Teraz by sme sa mali porozprávať o tvojej budúcnosti. Čo budeš v živote robiť, čo ťa bude živiť, ako zabezpečíš svoju budúcu ženu, deti. Môžeš ísť na vysokú,“ začal otec, „alebo začneš zarábať. S tvojou hlavou budeš mať za rok toľko prachov čo ja za desať. Rozmysli si to. Vzdelanie ti je nahovno, poznám tucet doktorov, ktorí robia kdekade na obvode za pár šupov, chodia v obdratých rifliach a jazdia na škodovke z bazára po nejakom debilkovi. Majú titul, a načo im je? Marek, titul nie je dôležitý, najdôležitejšie sú peniaze, jedine tie ťa urobia šťastným, mocným a spokojným.“

	Marek vypil, prikývol, otec vypil, neprikývol, dolial.

	„Mám už tri reštaurácie a s riaditeľom som dohodnutý, že ten nový hotelík v centre mi zverí, takže okamžite po rekonštrukcii môžeš nastúpiť ako vedúci prevádzkar, po čase ako riaditeľ, a si v plnke. Robím to len pre teba!“

	Kým sa dopracovali k riešeniu, vypili celú sedmičku. Čo je to pre dvoch chlapov plánujúcich budúcnosť?

	Po skončení gymnázia Marek nešiel na vysokú školu. Uznal otcove argumenty. Nastúpil uňho v podniku a zaúčal sa do tajov podnikania v biznise s reštauráciami, hoci vtedy sa tomu tak nehovorilo, vtedy neboli podnikatelia, neexistoval biznis, vtedy boli vedúci prevádzok štátneho podniku RaJ, ale prachy z toho tiekli takisto ako dnes. Pardon, oveľa, oveľa šťavnatejšie, lebo nebola konkurencia, práve naopak, hlad a dopyt prevyšoval ponuku, čo je pre podnikanie najlepšia odrazová trampolína.

	Po skončení gymnázia Marek nešiel ani na vojnu. Dvojročnej prezenčnej službe v ľudovodemokratickej armáde sa vyhol, lebo nejaký doktor mu zistil žalúdočné vredy a prešiel tromi vyraďovacími komisiami, takže dostal modrú knižku.

	V skutočnosti nielenže nedržal diétu a nestravoval sa striedmo, ešte aj chľastal a fajčil, občas aj šnupol, ale modrá knižka, vyraďujúca ho z výkonu vojenskej služby, mu v žiadnej z týchto život spríjemňujúcich činností neprekážala. Brucho ho nebolelo, v skutočnosti vredy nemal. Tato vyplatil plukovníkovi šéfujúcemu odvodovej komisii tridsať v obálke a bolo po vojakovi Markovi Machovi, ostal iba Marek Macho bez hodnosti – civil nadosmrti.

	Keď si po maturite našla ďalšieho, vydržalo im to pol roka, znova sa chcela vrátiť, lenže už mal priateľku. Marek si našiel šúchadlo z otcovho tretieho podniku, taká truc partia, aby Valéria videla, že ani on nie je odkázaný iba na ňu. Blondínka z baru si chvíľu myslela, že urobí terno a dobre sa vydá, ale keď zistil, že mu nadránom kradne prachy zo saka, vyfackal ju a vyhodil ju, ako bola. Policajti mu dali pokutu za verejné pohoršenie a rušenie nočného pokoja – päťdesiat korún. Čo mal chudák robiť, zaplatil, lebo prišli až štyri autá PMJ, aby sa pozreli, ako vyzerá exkluzívna hotelová blondínka úplne holá na ulici.

	Vyzerala dobre, aj to napísali do hlásenia.

	Znova prišla na rad Valéria, znova iba na pol roka. Dlhšie nevydržali, už začínali byť dospelí. Aj ona sa trhla, aj on sa chcel. O pár mesiacov sa stretli a skúsili to znova. Po maturite im to takto vydržalo tri roky. Občas spolu kefovali, občas zašli na večeru, občas jej niečo pekné a drahé kúpil, občas ho vyfackala a poškriabala.

	Pred dvoma rokmi mu raz ráno pri naťahovaní siloniek oznámila konečné riešenie ich bludného kruhu – rozťala ho.

	„Marek, dnes som tu naposledy. O mesiac sa vydávam, mám vzťah. Milujem ťa, ale niečo medzi nami škrípe. Chcem žiť inak.“

	Skončila so silonkami, zoskočila z postele, natiahla si šaty, vhupla do lodičiek, vzala si kabelku a bez dlhého lúčenia ho opustila nadobro.

	Odvtedy ju Marek nevidel.

	Odrazu mali dvadsaťštyri. Kamaráti z gymnázia končili vysoké školy, on už robil vedúceho prevádzkara v hoteli a chystal sa prevziať riaditeľské kreslo. O tri roky? Možno o štyri? Uvidí, ako to otec vybaví v podniku s generálnym.

	Marek býval v centre mesta na Bulharskej, kúsok od Michalskej brány v trojizbovom byte s rozlohou tenisového kurtu, so stropom vysokým ako katedrála. On nechcel, otec tak rozhodol, jemu sa tam nepáčilo. Okrem toho mal aj byt na sídlisku v Dúbravke – tam sa cítil lepšie, tam to bolo útulnejšie. Otec povedal, že potrebuje aj byt v centre, že je to bohovská investícia a o pár rokov na tom trhnú milióny. Otec mal pravdu, ako vždy, ale bývať tam nechcel.

	Jeho spolužiaci z gymnázia práve skončili vysoké školy – doktori, inžinieri, právnici.

	Marek sa iba smial. Chudáci s holým zadkom, vyštudovaná chudobná zberba, niktoši bez bytu, bez auta, bez konexií, bez šancí. Iba dlhy a chudoba. Všetci bývali u mamy a boli radi, ak im oprala a zadarmo navarila. Do roboty chodili električkou. Chudoba s titulom!

	Marek mal dva byty, do roboty jazdil Fordom Cortinou z Tuzexu, mal prachov nerátane a baby, aké chcel, a nielen hotelové.

	Keď mu zavolal Miro z prednej lavice, taký šplhúň pehavý bonzácky, že by sa mohli stretnúť, odbil ho, že či blázni!? Treskol mu s telefónom.

	Bolo ráno, Marek bol po záťahu, reagoval zbytočne prchko.

	„Miláčik, čo ťa otravujú tak skoro...“ bľabotalo to blonďavé z postele.

	„Kuš aj ty!“

	Večer už bol triezvy. Marek si bol doobeda zabehať a potom strávil hodinu s Kejsy v lese. So sučkou labradora chodil rád na prechádzky, dobre sa pri tom vydýchaval včerajší alkohol.

	„Miro, ako si to myslel?“ zavolal večer z baru.

	„No je päť rokov po maturite. Nemali by sme sa stretnúť a pokecať si? Však ty si bol predseda triedy, máš naše adresy a čísla, tak som si myslel...“

	Marekovi posledných päť rokov ubehlo oveľa rýchlejšie a pohodlnejšie než im. Sám bol prekvapený, že je to už toľko.

	„Päť? No zbohom! Fajn, Miro, dobrý nápad, dám nás dohromady.“

	Začal telefonovať, organizovať. Nerobil to pre nich, nerobil to pre tých pár bezvýznamných doktorov, budúcich právnikov, inžinierov, architektov, pre tých pár niktošov, spolužiakov. Išiel za otcom úplne s iným úmyslom. Na spolužiakov sa mohol vykašľať, išiel za ním iba pre jedinú osobu, iba s ňou sa chcel stretnúť.

	Marek Macho sa tešil.

	Nezohnal iba dvoch, inak mu účasť na pomaturitnom stretnutí potvrdili všetci spolužiaci.

	Zdena sa vydala vo štvrtom ročníku tesne pred maturitou a Dušan bol čudák od prvej triedy, tichý utiahnutý týpek. Kašľať na nich.

	Inak od organizátora prvého pomaturitného stretnutia celkom slušný výkon, dal si záležať, a hoci nemal skúsenosti, výsledok bol vynikajúci. Dvadsaťsedem zloduchov z gymnázia potvrdilo účasť na stretku po piatich rokoch. Potvrdili bez problémov, fakt úspech!

	Marek Macho sa tešil. Ako bývalý predseda triedy podal slušný výkon – zohnal celú štvrtú B na jednu kopu za dva týždne a zorganizoval párty, na akú len tak ľahko nezabudnú – bol o tom presvedčený.

	Na pitevnom stole vyzerá každá akosi meravo.

	Súdny lekár počkal, kým jej kriminalistický technik rozbalil ruky a hrotom skalpela jej vyškrabal špinu spod nechtov.

	„Hovno, chlapci,“ zúfal si technik. „Ani len tá bežná troška sčernenej špiny tu nie je. Musela si večer robiť manikúru.“

	„Vlas, kúsok pokožky, zaschnutá krv...“ našepkával mu Burger.

	„Nič,“ razantne pokrútil hlavou technik.

	Doktor jej zdvihol hornú peru, potom stiahol dolnú, otvoril jej ústa. Technik jej tenkým špáradlom povyberal nečistoty spomedzi zubov, tampónom jej vytrel jazyk a podnebie.

	„Ťažko povedať, uvidíme v labákoch,“ šomral si technik pri práci. Pochyboval, či z toho niečo bude, no spraviť to musel, pre prípad, že by sa do páchateľa zahryzla, alebo jej nechal v ústach iné biologické stopy.

	„Kde ešte predpokladáte kontakt?“ spýtal sa súdny lekár.

	Burger s Hanzelom stáli v rohu pitevne, čo najďalej od smradu.

	„Páni, veď je čerstvá, tak poďte sem a ukazujte, čo chcete! Žiadne extrémne pachy dnes neočakávam,“ vyzval ich doktor v gumenom plášti s rúškom na tvári.

	Doriti aj s pitvou! Obaja detektívi mysleli rovnako. Doriti aj so šéfom! Najprv ich nechal, nech sa vydusia na mieste činu, potom ich ešte poslal na pitvu. Idiot! Akoby boli v celom oddelení iba oni dvaja.

	„Chlapci, je to váš prípad, tak si ju postrážte,“ konštatoval Majchrán v parku. „Preberáme to, je to vražda, obvod bude iba asistovať. Urobte si miesto činu a zabezpečte si pitvu.“

	„Počkaj, šéfe!“ zastavil Majchrána Burger.

	„No?“

	„Tu zistíme hovbeles! Nech obhliadku dokončí náš vyšetrovateľ za asistencie obvodnej kriminálky.“

	„Dobre. A čo?“

	„A my s Otom sa rozbehneme do terénu.“

	Majchrán sa usmial – prekukol ich!

	„Súhlasím, no na pivo pôjdete až potom, keď dozriete na pitvu. Chcem, aby ste tam boli!“

	A už tam boli.

	Burger s Hanzelom stáli v rohu pitevne, čo najďalej od smradu. Vyšetrovateľ sa krčil pri nich.

	„Páni, no tak!“ zopakoval doktor oveľa dôraznejšie.

	Dnes sa pitvy ujal najstarší z tímu, nestor súdneho lekárstva u nás – všetci v bielych plášťoch mu hovorili pán profesor a preukazovali mu úctu. Škoda, že profesorovu pozornosť vzbudila práve ich mŕtvola, Burger by radšej prijal niekoho mladšieho, s kým by bola aspoň aká-taká sranda. Pán profesor bol príliš seriózny a vážny.

	Neochotne sa odrazili od parapetu a podišli k stolu.

	„Kontakt predpokladáme na rukách a ústach, ak bol aj inde, zistíme to, až keď ju rozbalíme. Vyzlečte ju. Šani...“ Burger oslovil kriminalistického technika.

	„No?“

	„Zbaľ jej šaty do vriec a označ ich. Potrebujeme aj trichologický materiál. Kolega vyšetrovateľ to spíše do protokolu. My sa zatiaľ poradíme.“

	Vyšetrovateľ prikývol.

	Obaja detektívi vyšli na chodbu, profesor ich nechápavo sledoval, no protestovať nemohol – nad nimi nemal moc. Z jeho asistentov, mal ich tu dnes troch, by si len tak bez vysvetlenia nedovolil odísť ani jeden – alebo iba raz, a naposledy.

	Pri vyklápacom okienku s glazovaným nápisom Zákaz fajčiť na kúsku plechu na stene si zapálili. Popol odklepávali do improvizovaného popolníka vymodelovaného z kúska alobalu, iba tak pohodeného na parapete. Asi sem nechodil fajčiť ani jeden študent medicíny na praktikách z patológie. Zrejme preto bol popolník plný po okraj.

	Burger ho vzal a vysypal ohorky do smetiaka v rohu. Na plastovej nádobe bol výstražný nápis: Nie je určený na biologický odpad.

	Ohorky podľa Burgera neboli biologický odpad. S prázdnym popolníkom sa vrátil ku kolegovi.

	„Načo ma ťaháš von, Edo? Chceš nasrať profesora?“

	Burger si potreboval potiahnuť. Potiahol si dvakrát.

	„Niečo máš? Vypátral si niečo, čo by nemali počuť ostatní?“ dobiedzal Hanzel.

	Oto Hanzel nemal chuť na škriepky, iba sa snažil zistiť, prečo ho kolega vytiahol von aj napriek profesorovmu výhražnému pohľadu.

	„Ani nie, chcel som si iba zapáliť.“

	„Kecáš.“ Potiahol si aj Hanzel. Aj odklepol do hliníkového popolníka ako kolega.

	„Kecám,“ pripustil Burger. „Všimol som si jej ruky, kým ich na mieste činu nezabalil technik. A potom si ju videl aj tu na stole.“

	„Videl, a čo?“

	„Na rukách nemá nič, žiadne zranenia. Na prstoch má prstene. Oblečenie nebolo rozhádzané...“

	„To je čo?“

	„Neser ma aj ty! Nič roztrhané, nič pokrkvané...“

	„Aha.“

	„... nič násilne požmolené!“

	„A...?“

	„Kontakt s páchateľom bol divný.“

	„Preto si ma vytiahol?“

	„Lebo v parku sme nemali čas, aby sme sa porozprávali. Bolo ich tam veľa. Stále si sa tmolil...“

	„Okolo nej! Videl si ma, nie?“

	„... okolo. Ale svoj názor si mi nepovedal.“

	„Názor! Iba začíname. Čo fantazíruješ? Čo si dnes vstal hore riťou? Povedz mi rovno, prečo si ma vytiahol von.“

	„Lebo pitva nám nič neukáže. Možno viac otázok ako odpovedí.“

	„Myslíš?“

	„Myslím.“

	„Sme v prdeli?“

	„Sme.“

	„Ty máš doma sklenenú guľu?“

	„Iba si všeličo všímam. Nemá na tele stopy násilia. Na prstoch má prstene. Poloha pri náleze nasvedčuje na znásilnenie, ale chýba obranný reflex.“

	„Takže?“

	„Takže podľa mňa páchateľa poznala alebo...“

	„Prekotil ju jej kamoš?“

	„Bolo by to prvýkrát?“

	„Alebo?“

	„Čo alebo?“

	„Povedal si, že páchateľa poznala – alebo...“

	„Alebo ich bolo toľko, že ju zvládli bez toho, aby na rukách zanechali akékoľvek stopy.“

	„Masové znásilnenie? Si normálny? Vieš, čo nám vyvedie Majchrán, ak pred neho predstúpime s takou somarinou?“

	„Iba verzia, nič iné, iba pracovná verzia.“

	„Blbosť! Musíme byť pozorní, niečo nám na nej určite nechal. Myslím si, že práve pitva nám napovie veľa.“

	Na chodbu vyšiel jeden z profesorových asistentov, nedal si námahu, aby vyšiel celý, iba vystrčil hlavu.

	„Páni, je pripravená... Tak idete? Pán profesor by rád začal.“

	Bola to výčitka, radšej zahasili a pohli sa dnu.

	Technik zbalil odev do igelitových vriec, označil ich visačkami, všetko odfotografoval, vyšetrovateľ si čísla stôp a čísla fotografií zapísal do protokolu, a odrazu ju mali na stole, ako ju Boh stvoril.

	„Pekné husté čierne vlasy,“ šomral si technik popod nos, keď balil tri pramienky do malých igelitových vreciek – každý samostatne.

	„Bolo niečo na oblečení?“ spýtal sa Burger, hoci odpoveď už poznal.

	„Nie, nič podozrivé,“ odpovedal technik.

	„Prečo som to vedel dopredu?“ šomral si Burger.

	„Iba jedna vec...“

	Detektívi spozorneli.

	„... nemala nohavičky.“

	Obaja vydýchli – to si všimli už na lavičke.

	„Vieme, kolegovia prehľadávajú celý park. Ak je páchateľ fetišista, majú smolu, ak nie je, bude to veľmi cenný nález.“

	„Páni, mohli by ste vyšetrovať až po pitve? Radi by sme začali,“ skočil im do reči pán profesor.

	„Prepáčte. No, poďme na to,“ rozhodol Burger.

	Profesor začal pitvu klasickým dlhým rezom od krku až po ohanbie. Detektívi to už poznali, vedeli, že teraz majú chvíľu čas, kým doktor prezrie orgány. Ako očakávali, pitva hrudnej dutiny nepriniesla žiadne prekvapujúce výsledky. V brušnej dutine sa situácia skomplikovala. Burger dostal chuť na ďalšiu cigaretu a v duchu už vymýšľal plán, ako sa vyhovoriť a vytratiť sa von, no z myšlienok ho vytrhol profesorov výkrik.

	„Ale čo, pozrimeže...“ zarazil sa profesor a odstúpil. „Poďte bližšie a pozrite sa,“ ukázal hrotom noža do útrob.

	Znechutene pristúpili.

	„Čo je to?“

	„Plod. Ona je... bola tehotná. Podľa veľkosti odhadujem tak druhý mesiac.“

	„Kristepane, ešte aj toto! Čo som komu urobil!? Starý nás nakope!“ zúfal si Burger. Dlane si pricapil na tvár a pošúchal. Keď ich zložil, ostala iba grimasa utrpenia.

	Vražda je sama osebe závažný trestný čin, no vražda tehotnej ženy je beštiálny trestný čin a každý, možno aj vrátnik U dvoch levov, bude čakať od oddelenia vrážd výsledky v rekordne krátkom čase. Burger tušil, že na pohodlné vyšetrovanie a hlboké analýzy môžu zabudnúť, naopak, všetci im pôjdu po krku a v najbližších dňoch zažijú stresy ako málokedy.

	„Môžeme sa pripraviť na najhoršie,“ súhlasil Hanzel, lebo aj on už zažil na oddelení metodické riadenie nadriadených štruktúr, teda stres a vyhrážky.

	Profesor tiež poznal stres, no z trochu inej strany – on ho vyrábal svojim podriadeným, pričom na ospravedlnenie s úsmevom uvádzal, že je iba poriadkumilovný, až pedantný, a kto chce s ním pracovať, musí si zvyknúť. Počkal na technika a jeho fotoaparát a pokojne pokračoval. S pedantnou precíznosťou sa venoval pošve a vonkajšiemu okoliu – no čisto profesionálne. Urobil výter tampónom, pre istotu dva, potom sa zameral na pysky a vchod. Z ohanbia jej vytrhol niekoľko chlpov z viacerých miest a pozorne ich uložil na Petriho misku.

	„Aj my by sme prosili,“ pripomenul sa technik.

	Doktor mu vyhovel, technik schoval chlpy do igelitového vrecka, označil nálepkou a položil na stolík k ostatným stopám.

	Profesor skúmal ďalej. Použil aj lupu. Skúmal dlho, už im išiel na nervy, kam stále čumí!

	„Ja neviem, pozrite sa,“ odstúpil a pochybovačne krútil hlavou. Niečo sa mu nepozdávalo.

	Pozreli sa, civeli jej do rozkroku. Napriek tomu, že pred sebou mali pekné mladé dievča, zdalo sa im to skôr trápne než príjemné.

	„Čo si máme všímať?“

	„To myslíte vážne!?“ Profesor začínal byť podráždený, neznášal, keď sa mu nedarilo.

	„Dobre!“ bránil sa Burger. „My vieme, čo si máme všímať, ale povedzte nám, čo si máme všímať najviac!“

	„Aha,“ súhlasil profesor, hoci detektívovej argumentácii nerozumel ani zamak. „Na pyskoch a na pošvovom vchode hľadám krv, škrabance, trhliny, akékoľvek stopy násilia. Nič nevidím.“

	„Nebola znásilnená?“

	„Ani to nedokážem potvrdiť.“

	„No moment...“

	„Aký moment? Je to tak, niekedy to nejde. Uvidíme, čo nám prinesú tampóny, no ak zlyhajú aj laboratórne testy, sme nahratí.“

	„Tak poďme konečne k hlave,“ rezignoval Burger. Keď sa darí, tak sa darí, proti osudu bojovať nemohol. Už začínal byť nervózny aj on, štvalo ho, ako sa dnes bohovia spikli proti nim.

	Pitva trupu nepriniesla zatiaľ žiadne výsledky, to podstatné aj tak očakávali od hlavy a krku. Už na mieste činu bolo na prvý pohľad jasné, že prípad sa začne lámať práve tu. Modravé pásy na krku, sinavá tvár a krvou podliate oči nasvedčovali, že príčina smrti nebude ďaleko.

	Za normálnych okolností by profesor dvoma rýchlymi rezmi po bokoch uvoľnil v ústach jazyk, cez hrudník by uvoľnil priedušnicu a pľúca, a celý dýchací aparát aj s jazykom by vybral von, lenže teraz nemohol – riskoval by, že nožom poškodí najdôležitejšie miesta a narobí falošné stopy. Opatrne rozrezal kožu na krku a rozložil ju na boky, ako keď sa otvorí kniha. Pozorne si prezrel mäkké tkanivo na krku. S výsledkom bol zjavne spokojný, no iba na chvíľu. Opäť zvážnel.

	„Nejaký problém?“ dobiedzal Hanzel.

	Profesor ho ignoroval. Chystal sa rozrezať kožu na hlave od ucha k uchu a stiahnuť jej skalp aj kožu z tváre.

	Túto časť pitvy Burger neznášal, žalúdok, srdce, pľúca, dokonca aj rozkrok mladej ženy, to by šlo, no tvár nie. Utiahol sa k oknu. Uvažoval, že odíde, zbehne do Medickej záhrady, zapáli si na čerstvom vzduchu a nechá ich tu, nech sa trápia.

	„A mám ťa!“ zreval profesor.

	Burger sa bleskovo zvrtol, podvedome siahol k opasku po pištoli.

	„Nebláznite, skoro som vás postrieľal,“ vydýchol detektív, keď zistil, že sa nič nedeje.

	„To sú nervy,“ chápavo prikývol asistent profesora.

	Burgerovi nebolo jasné, komu adresoval slová, no nemienil sa škriepiť.

	Profesor si strhol masku a usmieval sa od ucha k uchu aj bez narezanej kože.

	„Jupí!“ zavyl neprofesorsky.

	Asistentova narážka asi patrila jemu, nie asi, určite, upokojil sa Burger.

	„Pozrite, tu je to,“ vytešoval sa starý profesor a namiereným prstom ich nútil, aby sa pozreli aj oni. Nervozita a podráždenosť už boli tatam, našiel, čo potreboval – neutŕži hanbu, nestrápni sa pred mladšími kolegami, práve naopak!

	Prst mu mieril na jej bradu.

	Zohli sa, preskúmali, odborne pokrútili hlavami, no neboli o nič múdrejší. Profesor bol sklamaný, očakával gratulácie.

	„No nič... Pripravte sa, páni, môžem diktovať!“

	Od starého profesora nemohli očakávať také priateľské gestá ako od iných, určite ich nepozve do kancelárie na pokec a niečo výdatnejšie z chladničky, jasne im dal najavo, že dnes sa bude úradovať výhradne v pitevni. No čo už, keď sa darí, tak sa darí.

	Vyšetrovateľ si pripravil zápisnicu, Hanzel vytiahol malý zápisník.

	„Vonkajšia obhliadka bude opísaná v lekárskej správe, ktorú vypracuje môj prvý asistent, ja vám poviem iba záver, inak by sme tu postávali ešte hodinu.“

	Nik tu nechcel postávať ešte hodinu.

	„Žiadne stopy vonkajšieho násilia som na tele nenašiel, s výnimkou krku a brady. Žiadne vpichy, žiadne strelné poranenie, žiadne obranné poranenia na končatinách, žiadne podliatiny vo vlasovej časti hlavy. Tento fakt ma zarazil, lebo na prvý pohľad má stopy násilia na krku. Ako bezprostrednú príčinu smrti som stanovil strangulatio manualis, teda zahrdúsenie...“

	Burger s Hanzelom dobre vedeli, aký je rozdiel medzi zaškrtením a zahrdúsením. Pri zaškrtení používa páchateľ škrtidlo, nejaký povraz, pri zahrdúsení iba prsty, prípadne predlaktie, zriedkavo chodidlo.

	„... lebo stopy na krku tomu jednoznačne nasvedčujú. Podliatiny po tlaku prstov sa nachádzajú na prednej i bočných plochách krku. Odreniny v tvare polmesiaca chýbajú, páchateľ mal ošetrované nechty, vôbec ju nepoškriabal. Chýbajú aj škrabance, keby sa mu snažila strhnúť ruky dolu, teda jej vlastné škrabance, čo ma dosť prekvapilo. Stav jej nechtov a celkový stav rúk nasvedčujú, akoby sa vôbec nebránila. Je to zvláštne a od začiatku ma to miatlo.“

	Vyšetrovateľ aj detektív pozorne písali, Burger sledoval profesora – to podstatné ešte nepovedal, najdôležitejšie si nechával na koniec. Zjavne si ich vychutnával, lišiak starý!

	„Pri hrdúsení, podobne ako pri škrtení, býva v tvári výrazné zmodranie a zdurenie mäkkých častí. Aj pri hrdúsení rukami ostáva totiž priesvit arterie vertebralis voľný, takže krv sa do hlavy dostane, no odtok je minimálny. Zistil som aj druhý podporný nález a to petechiálne škvrny v spojovkách, teda krvavé výrony v očiach. Mechanické poškodenie orgánov krku býva pri hrdúsení výraznejšie, pretože tlak prstov pôsobí sústredene na malej ploche krku. Časté sú zlomeniny skeletu hrtana, občas sa nájdu aj zlomeniny prstencov priedušnice od mimoriadneho tlaku najmä palcov. V našom prípade sú zlomené veľké rohy jazylky a horné rohy štítnej chrupky, tu a tu,“ ukázal hrotom noža. „V tejto oblasti...“

	„Moment, nestíham,“ ozval sa vyšetrovateľ.

	Profesor počkal, lebo prednášal policajtom. Keby mu to spravil nejaký poslucháč v prednáškovej sále, už by letel, a nielen z prednášky.

	„Mám, môžeme!“

	„Pokračujem. V tejto oblasti je aj drobné zakrvácanie v svaloch krku, tu a tu. Veľký tlak bol na boku krku v oblasti rozvidlenia krkavíc trigonum caroticum,“ doktor ukázal na bok krku, „prerušenie prietoku krvi a podráždenie bludného nervu, nervus vagus, privodí smrť veľmi rýchlo.“

	Profesor sa zmiloval a urobil pauzu, aby dopísali.

	„A teraz k tomu tlaku... Poškodenie orgánov krku svedčí o mimoriadne silnom tlaku, dokonca takom silnom, že sa nedá vyvinúť postojačky. Jednoducho keby s ňou páchateľ zápasil postojačky, bránila by sa, zvíjala a krútila, nikdy by jej nespôsobil také devastačné poranenia, aké sme našli, jedine, že by...“ zase sa odmlčal, vychutnával si tri minúty slávy. „Jedine, že by ležala a on použil na zvýraznenie útoku aj váhu svojho tela, dokonca je možné, že sa aj pohupol.“

	„To by šlo,“ zašomral Burger, keď prižmúril oči a celú situáciu na lavičke si v duchu predstavil.

	„Nešlo!“ hlesol doktor.

	„Akože? Veď ste práve povedali...“

	„Povedal som jedine, že by, ale nebolo to tak! Aby ste zložili babu na lavičku, musíte prekonať jej odpor, riskujete škrabance, aj jej spôsobíte škrabance, kým sa dostanete ku krku, musíte prekonať odpor rúk a to všetko zanecháva obranné podliatiny – ona nemá ani jednu jedinú!“

	„Tak ako sa dostala na lavičku?“ spýtal sa asistent, lebo dramatický výklad ho natoľko zaujal, že sa na chvíľu zabudol a zahral sa na detektíva.

	Nikomu to neprekážalo, detektívom už vôbec nie – boli vďační za každú pomoc. Profesor pokračoval: „Správna otázka, kolega, veľmi správna. Ako sa dostala na lavičku? Najprv som si myslel, že dobrovoľne, že to jednoducho nie je znásilnenie a vražda, ale iba vražda, ktorej predchádzala dobrovoľná súlož...“

	Burgerovi sa profesor začínal páčiť, presne na to isté myslel pred pitvou aj on.

	„... ale potom som našiel toto,“ zakrvaveným gumeným prstom ukázal na jej bradu. „Túto podliatinu na hrote brady nebolo počas pitvy vidieť, lebo ju zakrývalo modravé sfarbenie tváre, sivá maska. Až keď som jej stiahol kožu, zbadal som výron. Tento tu. Tento krpatý nenápadný výron,“ profesor odstúpil od stola, aby aj asistenti mohli žasnúť nad jeho sokolím zrakom a geniálnou predvídavosťou.

	Asistenti pristúpili, zohli sa a žasli. Jeden dokonca povedal: „Fantastické!“ Prejav uznania od obľúbeného asistenta profesor kvitoval úsmevom.

	„Našiel som ho a už mi bolo všetko jasné...“

	„Káo,“ vzdychol si Burger.

	„Správne, pán kolega!“

	Burger síce nebol jeho kolega, no teraz prd záležalo na tom, kto má koľko ukončených semestrov, teraz išli do finále.

	„Tu, na jej brade, je kľúč k celej záhade! Páni, môže to byť pokojne znásilnenie a vražda! Páchateľ ju prekvapil rýchlym, presne miereným úderom na špičku brady. Občas pozerám športové prenosy,“ usmial sa profesor, aby odľahčil napätú atmosféru, „preto viem, že boxeri takýto úder nazývajú káo, ako tu niekto správne podotkol. Obeť po takom údere padá k zemi a je buď iba omráčená, ak ide o trénovaného borca, alebo, a to vo väčšine prípadov, upadá do hlbokého bezvedomia. Spôsobí to jednoduchá mechanika, tlak z brady sa po čeľustnej kosti prenáša do kĺbu, ktorý je za ťažiskom hlavy. Hlava ide automaticky do prudkého záklonu, pričom dochádza k stlačeniu mozgového kmeňa a zároveň k nárazu mozgu do kosti lebečnej klenby. V podstate ide o otras mozgu s prejavmi, ako sme už opísali. Súčasne s prudkým záklonom krku a hlavy dochádza k zmene prietoku krvi cez cievy zásobujúce mozog. Výsledok – bezvedomie. Ak toto všetko prežilo naše dievča, páchateľ ju jednoducho a bez odporu položil na lavičku, znásilnil a zahrdúsil. A máme vysvetlenú jej polohu pri vražde aj fakt, prečo sa nebránila. Koniec predstavenia, fajka zhasla!“

	Profesor bol s výkladom nadmieru spokojný. Aj Burger. Už prekonal prvé nesympatie spôsobené povýšeneckým správaním, dokonca mu odpustil aj fakt, že ich nepozval do kancelárie na niečo výdatné, primerane chladené.

	„Perfektné, pán profesor!“ vyhŕklo z detektíva.

	„Ďakujem za uznanie. Teraz už len aby niečo vyšlo z labákov, a máte sa čoho chytiť, páni. Jeden výter z pošvy som dal aj vám, aj vzorku ochlpenia, teda aj vaše, aj naše laboratória budú pracovať na spoločnej veci, ostatné stopy ste si zaistili sami, takže sa budeme v informáciách navzájom dopĺňať. Chýba ešte niečo?“

	„Krv! Potreboval by som trochu krvi,“ spomenul si technik.

	„Asistent vám naberie zo srdca. Ešte niečo?“

	„Ja...“ priznal sa Hanzel.

	„Prosím?“

	„A čas smrti?“

	„Aha,“ žasol profesor. Ako mohol zabudnúť na taký dôležitý údaj? „Našli ju o pol štvrtej, môj asistent bol na mieste o siedmej, a to už bola minimálne štyri až päť hodín mŕtva, takže čas smrti odhadujem medzi jednou hodinou po polnoci až treťou hodinou nadránom.“

	„Bližšie sa nedá?“

	„Určite nie,“ usmial sa profesor. „Neverte filmom ani detektívnym románom! Na stanovenie presného času úmrtia nemáme zatiaľ žiadne vedecké metódy, hoci kolegovia zo západného Nemecka sa snažia vypracovať tabuľky zahŕňajúce všetky vonkajšie faktory, nejde im to. Videl som ich, chýba im tam priveľa ťažiskových ukazovateľov, aby mohli objektívne stanoviť presný čas smrti u všetkých mŕtvol bez rozdielu. Čas smrti je stále iba vecou odhadu a myslím si, že aj dlho ostane, hoci pripúšťam, že moderné vedecké metódy nás k nemu limitne priblížia. Časom...“ bezmocne rozhodil ruky.

	Verili mu, čo mohli robiť. Rozlúčili sa kývnutím, ruky si nepodali, profesor ešte nebol odstrojený a bol celý krvavý.

	Technikovi pomohli pobaliť si kufrík a stopy, pomohli mu ich zniesť do auta, dohodli sa s vyšetrovateľom, kedy urobí prepis pitvy a kedy si môžu sadnúť k plánu spoločného postupu. Aj s nimi sa rozlúčili iba kývnutím a pobrali sa hore.

	Predpokladali správne. Sotva sa rozšírila správa, že dievča bolo tehotné, vypuklo peklo. Vedúci násilnej kriminality major Majchrán zvolal okamžite poradu. Všetkých, čo už boli vonku, dal stiahnuť vysielačkou, iné úlohy museli ísť bokom, všetky sily a prostriedky sa museli nasmerovať iba na čerstvý prípad.

	Aj Burger s Hanzelom chápali závažnosť situácie, a tak si po pitve dali iba po jednom s dvoma vodkami. Sotva im uschla pena pod nosom, už sedeli u šéfa. Prvá porada je vždy najdôležitejšia, vyhodnotia sa prvotné úkony, zosumarizujú sa prvé informácie, rozdelia sa úlohy, a to hlavné – nájde sa obetný baránok, ktorý to všetko odskáče. V tomto prípade dva barany.

	Major Majchrán sa vztýčil nad stolom a premeral si osadenstvo vražedným pohľadom.

	„Kde je Vlado s Mirom?“ zagánil. Nepodarený piatok pokračoval vysokým stupňom nasratosti šéfa násilnej kriminality a všetkým prítomným bolo jasné, že o chvíľu na nich vypení.

	Nervozita a stres sa už začínali plaziť kanceláriou ako dymové signály amerických Indiánov.

	„Keď sme odchádzali na pitvu,“ vysvetľoval Hanzel, „boli ešte na mieste činu a organizovali pátranie po nohavičkách a kabelke.“

	„Aha,“ spomenul si Majchrán. „Kabelku už máme, nohavičky ešte hľadajú. Je tam celý obvod, no nech, aspoň sa vyvetrajú. Dobre, tak začneme bez nich. Najprv ja, potom ma doplnia Burger s Hanzelom. Boli prví na mieste činu aj na pitve. Takže,“ preložil pár listov a vrátil sa k prvému, „dnes ráno o nula tri tridsať prechádzal...“ na chvíľu sa začítal, „oznamovateľ Jozef Kuzmín, narodený, bytom a tak ďalej, všetko bude v správe z obvodu, cez lesopark na pravom brehu rieky, aby si skrátil cestu na zastávku nočného autobusu. Je vodič lokomotívy...“ na chvíľu sa zarazil. „Boha! To čo za hovadiny píšu tí nešťastníci z miestneho oddelenia? Vraj vodič lokomotívy! Nevedia, čo je to rušňovodič!?“

	Nikto mu neodpovedal, neradno kopať do osieho hniezda bosou nohou. Fakt, že šéfa dokázala iritovať taká blbosť, nasvedčoval, že už uňho prebieha samonasierací proces, a ak mal chuť si uľaviť, nech si uľaví.

	„Pokračujem! Rušňovodič! Išiel do práce a do protokolu vypovedal, že si tadiaľ skracuje cestu bežne, takže nič zvláštne, že tam bol v takú nezvyčajnú hodinu. Na lavičke zbadal ležiacu postavu, pristúpil k nej, snažil sa ju zobudiť, zistil, že je to mladá žena a že je tuhá. Prešiel na kraj parku a stopol taxík. Požiadal vodiča taxi služby, aby vysielačkou privolal záchranku, políciu, a už sme v tom lietali. Rušňovodič je členom brigády socialistickej práce, netrestaný, ženatý, otec dvoch detí, vedie riadny usporiadaný život, viackrát vyznamenaný Radom práce – nie je dôvod, aby sme mu neverili. Previerky osoby môžeme vykonať písomne u zamestnávateľa, ale som presvedčený, že týmto smerom pátranie nepovedie k výsledkom. Z kriminalistického hľadiska by to bola slepá cesta, s najväčšou pravdepodobnosťou on nie je páchateľ. A teraz k osobe poškodenej. Po odvoze tela na pitvu sme na mieste zorganizovali pátraciu akciu, jej výsledkom je kabelka – už ju majú v paráde technici. Ležala za kríkmi za lavičkou. V kabelke z bielej koženky boli doklady na meno Valéria Rothová, narodená tretieho apríla tisícdeväťstošesťdesiattri, teda pred pár dňami mala dvadsaťštyri. Zamestnaná v mestskom múzeu ako odborná asistentka. Vydatá, bezdetná, dosiaľ netrestaná...“

	Burger mal sto chutí upozorniť šéfa, že už ani nikdy nebude, že to jednoducho nestihla, no včas sa zháčil.

	„V kabelke boli aj...“

	Dvere sa rozleteli a dnu vpadla banda teroristov. Náčelník mesta, zástupca náčelníka mesta pre veci politické, takzvaný politruk, a zástupca náčelníka mesta pre kriminálnu službu. Terorizovali iba svojich podriadených, inak na verejnosti boli neškodní.

	„Vztyk! Pozor!“ zavelil Majchrán, keď spoznal prvého návštevníka.

	Kým sa unavení kriminalisti stihli postaviť, náčelník mesta kývol rukou: „Ostaňte sedieť, súdruhovia.“

	Iba pár z nich zarachotilo stoličkami, väčšina sa ani nehla – vedeli, že náčelník ich uzemní, lebo to robil vždy. Na panáčkovanie si nepotrpel, no subordinácia prikazovala, aby sa cirkus s velením do pozoru opakoval vždy, keď vojde do miestnosti.

	„Česť práci, súdruhovia,“ pozdravil za všetkých politruk.

	„Česť,“ odzdravil iba Majchrán a rad-radom im popodával ruku. Odstúpil od stoličky a vedúce miesto za šéfovským stolom prenechal náčelníkovi. Obaja zástupcovia si prisunuli stoličku každý z jednej strany – svätá trojica začala úradovať.

	„Súdruhovia,“ začal najvyšší, „všetci dobre viete, čo sa stalo. Minulý rok sme mali štyri vraždy, troch páchateľov sme chytili, štvrtý prípad je tiež sľubne rozbehnutý. Tento rok sme začali s čistým štítom a držali sme sa až doteraz. Dnes ráno sa stal naozaj beštiálny prípad. Je to mimoriadne závažná situácia a vyžiada si od každého z vás plné nasadenie, každý bude musieť v najbližších dňoch vydať zo seba maximum...“

	Burger v duchu zahrešil – bolo mu jasné, kam náčelník smeruje. Dnes domov nepôjdu, zajtra je sobota, tú tiež strávia v práci, nedeľu takisto, a od pondelka sa začína nový týždeň, takže naplno. V najbližších dňoch zo seba naozaj vydajú maximum, a kto by sa zdráhal alebo nevládal, bude vyžmýkaný. Tiež naplno.

	„... a nehľadieť na osobné záujmy, na voľný čas, na rodinu....“

	No prosím, už je to tu!

	„S podobným prípadom sme sa už dlho nestretli. Mám informáciu, že bola tehotná. Potvrdila sa?“ pozrel bokom na Majchrána, ten bez váhania na Burgera.

	„Potvrdila. Boli sme na pitve, naozaj bola tehotná, asi v druhom mesiaci.“

	„Ďakujem, súdruh Burger. Tento fakt dodáva prípadu ešte väčšiu vážnosť a mal by vás vyburcovať.“ Na chvíľu zaváhal. Chcel im toho toľko povedať, no bol si istý, že nepovie nič nové, nič, čo by nepoznali zo straníckych schôdzí. Rozhodol sa, že nebude plytvať ich vzácnym časom. Bezradne sa poobzeral. „Chce niekto niečo dodať?“

	Ako očakával, prvý sa chytil politruk – nemohol si nechať ujsť takú príležitosť.

	„Súdruhovia, ako už povedal súdruh náčelník, stala sa naozaj poľutovaniahodná vec, vyhasol mladý ľudský život, dokonca si trúfam povedať, že dva. Viete dobre, že niektoré informácie môžu negatívne ovplyvniť náladu verejnosti a mohli by vyvolať zbytočnú paniku, preto vás žiadam o absolútnu diskrétnosť. V televízii sa nič neobjaví, to vieme zariadiť, a správu pre noviny upravíme, tehotenstvo sa spomínať nebude. Načo zbytočne dráždiť ľudí? Pre vás platí, že chytiť vraha je prioritou najbližších dní. Musíte urobiť všetko. My,“ udrel sa päsťou do hrude, až mu zacvendžali metále, „robíme, čo môžeme!“

	Pekná plamenná reč, no väčšina zúčastnených si o ich prínose myslela svoje.

	Politruk sa nadýchol, aby mohol pokračovať.

	„Ďakujem súdruhovi politickému,“ zrušil ho náčelník. Ani jemu nechcel dovoliť, aby plytval ich drahocenným časom. „Čo práve robíte?“ obrátil sa na Majchrána.

	„Základná informácia pre celé mužstvo násilnej kriminality.“

	„Výborne, tak pokračujte!“

	Bolo jasné, že vedenie mesta sa chce osobne zúčastniť na prvých minútach vyšetrovania. Šikovné, alibistické, no určite nie pracovné.

	„Tie papiere...“ Majchrán sa nahol k náčelníkovi, aby mu podal písomné hlásenia. Šéf pochopil, že mu sedí na mieste, pozbieral hlásenia a podal mu ich. „Ďakujem. Kde sme to...“ pár z papierov prehodil a našiel ten správny. „Aha! Takže pokračujem! V kabelke boli jej doklady, okrem toho aj peňaženka s hotovosťou stotridsaťosem korún aj sedemdesiat halierov. Okrem toho bežné veci, aké ženy v kabelke nosievajú, zoznam prikladám do spisu. Iné stopy na mieste činu dosiaľ zistené neboli, no širšia obhliadka ešte pokračuje. Prípad prideľujem súdruhom Burgerovi a Hanzelovi, všetky hlásenia a informácie musia smerovať im. Samozrejme, spolupracovať budeme všetci. A teraz nás, Edo, poinformuj o pitve.“

	Majchrán si sadol, Burger vstal. Politruk sa usmial – páčilo sa mu, keď na poradách vládla stranícka disciplína a vysoké pracovné tempo.

	Burger si vzdychol, tušil, že dnes nedopadne dobre, už mu to Majchrán naznačil. Nereptal, vedel, že je to zbytočné, radšej sa sústredil.

	„Z vonkajšej obhliadky tela bolo jasné, že sa nebránila. Ani jedna časť odevu nebola roztrhaná, inak poškodená, ani zvlášť pokrčená,“ začal Burger bez oslovenia a bez zbytočného úvodu. Prešiel priamo k podstatným zisteniam. „Potvrdili to aj ruky – žiadne obranné zranenia. Obhliadka vnútorností potvrdila graviditu, inak žiadne poškodenia, ani strelné, ani bodné. Príčinu smrti sme našli na krku.“ Dostal nápad. Zaváhal, či je dobrý, no rýchlo sa rozhodol – nech je sranda! „Strangulatio manualis,“ povedal a skončil.

	Majchrán chvíľu čakal, potom pochopil – prevrátil oči. Burger sa robil, že ho nevidí.

	Nebolo toho, kto by sa priznal, že z latinčiny mal štvorku, dokonca sa nepriznali ani tí, čo ani netušili, že je to po latinsky.

	Prvý prerušil ticho politruk. „Strangu... stra... ehm, mohol by si nám to vysvetliť, súdruh?“

	Burger bol spokojný, mohol pokračovať. „Bola zahrdúsená.“

	„Takže ju niečím zadusili?“

	„Nie, súdruh politický, zahrdúsenie znamená, že páchateľ použil iba ruky. Keby použil povraz, bolo by to zaškrtenie.“

	Politruk na kriminálke nikdy nepracoval, drobným rozdielom v terminológii nerozumel. Náčelník mesta kedysi na kriminálke začínal, čo-to si ešte pamätal.

	„No dobre, súdruh Burger, a ako si vysvetľujete absenciu obranných zranení na jej rukách?“

	„Veľmi pozorne som si ju prezrel aj na mieste činu, aj na pitevnom stole. Od začiatku mi to bolo podozrivé, myslel som si, že páchateľa musela poznať, že nejde o znásilnenie, ale o dobrovoľnú súlož, ktorá sa buď v jej priebehu, alebo po nej vymkla spod kontroly a skončila sa tragicky, s čím možno na začiatku nepočítal ani samotný páchateľ. Až keď sme končili pitvu, pán profesor vyriešil záhadu jedným rezom. Na brade našiel podliatinu. Podľa jeho názoru jej veľkosť nasvedčuje, že dievča dostalo silný úder do brady, upadlo do bezvedomia a až potom ju páchateľ znásilnil a zabil. V podstate úplne bezbrannú.“

	„Kristepane...“ zašomral politruk.

	„Našli sa spermie?“

	„Urobili sme opakovaný výter z pošvy aj z ústnej dutiny. Výsledky z labákov budeme vedieť až zajtra.“

	„Mala poranené rodidlá?“

	„Nie.“

	„No...“ zaváhal náčelník, „ale potom prečo všetci hovoria o znásilnení? Aký máme dôkaz, že bola znásilnená?“

	Burger musel uznať, že aspoň jednému v tejto miestnosti to myslí.

	„Dôkaz nemáme, iba dedukujeme. Po prvé, poloha tela pri náleze. Po druhé, strata nohavičiek. Po tretie, motív. Za kríkmi sa našla jej kabelka s peniazmi, na prstoch mala zlatú obrúčku a zlatý prsteň, na krku retiazku. Lúpežný motív môžeme vylúčiť. Jediný motív, ktorý prichádza do úvahy, je sexuálny.“ Burger zaváhal. „Alebo...“ váhal.

	„No, len dopovedz!“

	„Alebo máme do činenia so psychopatom, čo neznásilňuje, iba zabíja. Iba tak z pasie a...“

	„Nie!“ náčelník zodvihol ruku v obrannom geste. „Len to nie! Psychopata tu naozaj nepotrebujeme!“

	„Potom je aj druhá možnosť.“

	„No...?“

	„Mohlo ísť o skupinu páchateľov, ktorá prekonala jej odpor tak šikovne, že nezanechali žiadne...“

	„Tak toto už vonkoncom nie!“ Teraz zdvihol obe ruky. „Čo bláznite!? Chcete vyrobiť bandu sexuálnych násilníkov, čo po nociach striehne v parku na osamelé ženy? Viete si predstaviť reakciu verejnosti, ak niečo takéto prenikne von? Nie!“ rozčúlil sa náčelník. „Potom radšej to znásilnenie!“

	Burger nebadane mykol plecom. Nechcel strašiť, chcel ich iba pripraviť na všetky eventuality.

	Náčelník namáhavo vstal.

	„Vztyk! Pozor!“ zavelil Majchrán.

	Kým sa stihol niekto pohnúť, náčelník ich usadil mávnutím.

	„Seďte, len seďte. Vidím, že ste sa už rozbehli a pátranie dostáva konkrétnu podobu. V poriadku, súhlasím, preverte všetky verzie, preverte každú maličkosť, pátrajte, vyšetrujte. Som si istý, že prípad je v dobrých rukách a že ho v dohľadnom čase vyriešite. Ďakujem, súdruhovia, prajem veľa úspechov.“

	Trojica sa vymotala z Majchránovej kancelárie. Počkali, kým si sadol na svoje veliteľské miesto, a ešte chvíľu počkali, či si to niekto z vedenia nerozmyslí a nevráti sa. Rozmyslel si. Vrátil sa.

	Dvere sa pootvorili a zjavila sa iba hlava.

	„A, samozrejme, súdruh Majchrán, ak zistíte čokoľvek dôležité, okamžite ma informujte!“

	„Rozumiem, súdruh náčelník!“

	Dvere sa definitívne zavreli.

	„Edo, doboha! Čo to malo byť s tým strangulaciom? To si nemôžeš odpustiť?“

	Burger si vzdychol.

	„Ak to malo byť vtipné, tak nebolo! Strápňovanie vedenia nikdy nie je vtipné, aspoň nie pre mňa.“

	Aj Burger uznal, že mu to tentoraz nevyšlo.

	„Pokračujme! Edo, aký postup navrhuješ?“

	Burger bol pripravený.

	„Ako vždy. Zoberiem si od teba všetky hlásenia a záznamy, s Otom ideme k sebe a v rýchlosti ich naštudujeme. Potrebujeme polhodinu na prípravu, ostatní zatiaľ skočia do bufetu po stravu a cigarety, lebo keď sa to začne, už sa nezastavíme. O polhodinu všetci u mňa a rozdáme si konkrétne úlohy. Neviem nič o rodine, takže jedna dvojica dostane na starosť rodinu. Nič nevieme ani o jej práci, takže jedna dvojica pôjde na jej pracovisko. Nevieme, kde bola včera večer a prečo sa v noci túlala po parku. Asi štyri, možno päť dvojíc dostane konkrétne úlohy hneď, ostatní budú v kanceláriách, a ako sa budú úlohy rozvetvovať a kopiť, budeme zapájať nových a nových ľudí, preto vás prosím, dodržujte disciplínu a zdržujte sa na pracovisku.“

	Majchrán prikývol, zatiaľ nikto nevymyslel lepší pracovný postup, ako začať vyšetrovať vraždu.

	Burger si pripravil hrubý zošit, nalinkoval si okraje, aj vnútorný, aj vonkajší, a začal čítať záznamy z obvodu. Vzal si nový zošit, hrubý skoro dva centimetre, lebo netušil, koľko strán bude potrebovať, ako dlho sa prípad povlečie. Čo keď sa na nich usmeje šťastie a v sobotu, možno v nedeľu, bude páchateľ na svete a bude mu stačiť strana, dve? No ako vždy počítal so všetkým a pre istotu si nalinkoval ten najhrubší, aký našiel.

	Nebol jasnovidec, nemohol vedieť, koľko zošitov ešte zapíše, kým sa stretne s vrahom.

	Prvý zlom v prípade nastal ešte v piatok poobede.

	Burger rozdal úlohy a na chvíľu s Otom osameli. Burger sa ho snažil vtiahnuť do rozhovoru a doplniť plán spoločného postupu o nové verzie – nie až také dráždivé, aké predniesol pred vedením mesta.

	Hanzel sa zamyslel, na chvíľu odložil nedoleštenú pištoľ, aj ruky si poutieral do handričky, aby bolo vidieť, že sa snaží, no k slovu sa nedostal – zazvonil telefón.

	„Burger.“

	„Náhlovský. Môžete prísť dolu?“

	„Môžeme. Čo je?“

	„Mám tu niečo zaujímavé.“

	Vyšetrovateľ major Náhlovský mal dnes podobné šťastie ako Burger s Hanzelom – vyfasoval nový prípad. Ak volal, určite to nebola hlúposť, lebo patril k starším vyšetrovateľom, čo už niečo preskákali. Na jeho úsudok sa mohli spoľahnúť – keď povedal zaujímavé, tak zaujímavé.

	Zbehli o poschodie nižšie a zaklopali. Burger siahal na kľučku, no major ho znútra predbehol. Kým sa vysúkal von, Burger si cez škáru vo dverách všimol muža sediaceho uprostred kancelárie. Hlavu mal hlboko na prsiach, plecia zvesené. Do tváre mu nevidel, no na prvý pohľad zničená kreatúra.

	Bože! Také šťastie? Páchateľ sa prišiel prihlásiť sám? Jupí!! To ešte stihne posledné pivo u Valiky!

	Žiadna hlúposť, Burgerovi sa už aspoň päťkrát stalo, že páchateľ vraždy sa prišiel buď v ten deň, alebo na druhý sám prihlásiť a ešte ich aj prosil, aby sa nehnevali.

	„To je jej manžel.“

	Teraz ovisli plecia Burgerovi. Doriti! Žiadne pivo u Valiky nebude!

	„Prišiel ju hľadať. Bol na miestnom oddelení u nich na sídlisku, odtiaľ ho priviezli sem. Prehodili sme iba pár slov, potom som to zastavil a zavolal. Vraj bola včera na nejakej školskej akcii. Pohádali sa, nechcel ju pustiť, utiekla. Keď sa v noci nevrátila, bral to tak, že trucuje a spí u matky, že sa dnes vráti, no nevrátila sa, a tak ju poobede išiel zahlásiť na políciu. Logické, nie?“

	„Až veľmi,“ krútil nosom Burger.

	„Ty myslíš...“

	„A čo? Nezažili sme to už? Muž zo žiarlivosti zahrdúsi ženu, vyspí sa, všetko si premyslí a na druhý deň ide na políciu zahlásiť nezvestnosť.“

	„Spomínam si.“

	„Pred dvoma rokmi,“ pripomenul mu Hanzel.

	„Prípad Roháček – Roháčková,“ spomínal vyšetrovateľ.

	„Správne!“

	„Vy myslíte...“

	„Nič nemyslíme, iba sa nechcem dopustiť tej istej chyby dvakrát.“

	„Ty si za to nemohol.“

	„Tak to vyhodnotila inšpekcia, aj kolegovia, aj vyšetrovačka, ale ja najlepšie viem, ako to bolo. Podcenili sme ho! Roháček bol zákerná, úlisná sviňa!“

	„Edo...“

	„No dobre, čo bolo, bolo, teraz tu máme ďalšieho. Čo s ním? Ako ste ďaleko? Začal si oficiálny výsluch?“

	„Iba do ceruzky.“

	„Výborne, tak sa pripojíme.“

	Vošli.

	Kriminalisti si sadli bokom, vyšetrovateľ pred neho, zapisovateľka už sedela za písacím strojom a trpezlivo čakala. Vyšetrovateľ jej kývol: „Ešte nie, ja ti poviem.“ Pred spísaním oficiálnej zápisnice chcel mať v prípade jasno. Ešte mal pár doplňujúcich otázok. Burger s Hanzelom s ním súhlasili, čušali ako vošky pod chrastou. Dlane si spojili a zacvakli medzi stehná. Teáter sa mohol začať.

	Čušali nie preto, že by sa na vyšetrovačke báli otvoriť ústa, naopak, otvorili si ich, kedy chceli, a niekedy až príliš, no ako správni kriminalisti, znalí pravidiel výsluchu, dobre vedeli, že kto prvý začne, kto nadviaže prvý kontakt s druhou stranou a má aspoň aký-taký úspech, musí pokračovať bez vyrušovania, inak sa kontakt môže prerušiť a celý výsluch je zmarený.

	„Takže, pán Roth,“ pokračoval vyšetrovateľ.

	Muž sa prebral, trochu sa vystrel, prestal si žmoliť prsty, prestal ich hypnotizovať, prebudil sa.

	„Áno?“

	„Povedali ste, že vaša manželka Valéria...“

	„Áno.“

	„... odišla včera večer o siedmej z domu na oslavu...“

	„Bola to stretávka. Prvé pomaturitné stretnutie po piatich rokoch.“

	„Aha! Takže stretávka. Vy ste ju nechceli pustiť.“

	„Nie.“

	„Prečo?“

	„S jedným spolužiakom chodila dosť dlho. Aj sa rozišli, aj znova chodili, aj sa roziš... ehm,“ odkašľal si, „striedali to. Prepáčte,“ načiahol sa k stolu po pohár. Napil sa. „Nechcel som riskovať, aby sa medzi nimi niečo zase začalo. Prosil som ju, aby tam nešla.“

	„Prosil?“

	„Prosil.“

	„Nič viac?“

	„Ako to myslíte?“

	„Dôraznejšie prosenie.“

	„Aha,“ pochopil. „Nie, nič dôraznejšie. Žiadny preplesk, žiadne facky, nič. My dvaja žijeme úplne v pohode. Veď nakoniec aj odišla, ako chcela. Nedala si poradiť. Pán policajt...“

	„Súdruh vyšetrovateľ, by som prosil...“

	„Prepáčte, súdruh vyšetrovateľ, ešte ste mi neodpovedali na otázku. Prečo ma sem priviezli? Čo sa deje?“

	Bol zmätený. Burger si presadol, aby mu videl do tváre. Pozorne sa mu zahľadel do očí, sledoval mimiku, ruky, držanie tela, potenie, dýchanie – musel by byť mimoriadne dobrý herec, alebo profesionálne cvičený špión západnej rozviedky, aby toto všetko dokázal zahrať.

	Bol naozaj zmätený.

	„Už som vám povedal, že najprv sa budem pýtať ja a vy budete odpovedať, potom sa vymeníme. Nemôžem vám odpovedať, kým som si nie úplne istý, že sa rozprávam s tou pravou osobou. Rozumiete?“

	„Nie.“

	„Takže o siedmej večer odišla,“ ignoroval jeho nechápavosť vyšetrovateľ.

	Burger cítil, že kolega ide na to zle, tento tu sa chcel pýtať, chcel odpovede, namiesto toho ho tlačil k múru, tak sa  to nerobí!

	„Odišla,“ pripustil Roth, no štýl výsluchu sa mu prestával páčiť.

	„Kam?“

	„Reštaurácia Park, na kraji lesoparku u nás na sídlisku.“

	„Sledovali ste ju?“

	Zháčil sa. Toto sa mu už vôbec nepáčilo!

	Burger si v duchu vzdychol. Ďalšia taktická chyba. Kolega z vyšetrovačky išiel naňho ako na páchateľa, príliš tvrdo, priamočiaro, bez nadviazania kontaktu, bez premyslenej taktiky. Takto nie! Nič naňho nemali, okrem podozrenia naňho vôbec nič nemali! Vždy treba počítať aj s eventualitou, že zhúžvaný pokrčený človiečik na stoličke môže byť aj nevinný.

	„To je čo za otázka?“ ohradil sa Roth. „Prečo by som ju sledoval? Pán... súdruh vyšetrovateľ, o čo ide? Povie mi niekto z vás, o či tu ide? Načo ste si zavolali posily? Kto sú títo dvaja páni za mnou? Ja... prepáčte, ja ničomu nerozumiem! Hľadám svoju manželku! Išiel som na políciu. Odtiaľ ma previezli sem. Tu ma vypočúvate ako vraha. Kde to vlastne som? Kde je moja manželka?“

	Rozčúlil sa. Niekedy to policajti robili naschvál, aby sa človiečik rozčúlil a stratil nad sebou kontrolu, občas to pri výsluchoch pomáhalo, niekedy sa tak dopracovali k nejakému výsledku, no teraz sa to Burgerovi zdalo zbytočné. Keby sedel u nich v kancelárii a mali by podozrenie, že je páchateľ, už by sa chytili slova vrah, už by ho točili, prečo ho spomenul, ako to myslel, kam tým mieri... no teraz by to bolo unáhlené. Nevedel prečo, mal iba ciťáka, ale zdalo sa mu, že vyšetrovateľ ide zbytočne tvrdou, zlou cestou. Neboli doma, ale na vyšetrovačke, a tu bol pánom kolega Náhlovský. Bol podstatne starší než Burger, zaslúžil si úctu, jeho vyšetrovacie metódy museli rešpektovať, no Burgerovi to aj tak nedalo.

	„Pán kolega, môžem na chvíľočku...“ dvoma prstami sa prihlásil o slovo.

	„Nech sa páči,“ rezignoval Náhlovský, zacúval za svoj stôl, zapálil si a gánil na neboráka uprostred kancelárie.

	Zapálil si a premýšľal. Chcel ho nachytať, to je pravda, vyriešiť takú závažnú beštiálnu vraždu priamo uňho v kancelárii, to lákalo, to by bolo terno! Odmena, možno aj povýšenie... No na druhej strane musel uznať, že naňho nič nemá, nijaký dôkaz, a varí iba z vody. Pustiť k slovu na chvíľu kriminálku mu nerobilo problém, keby zabrali, aj tak by sa všetko odohralo v jeho kancelárii a pri odmenách by ho obísť nemohli. Možno to chlapci z kriminálky odrobia zaňho a on sa iba zvezie, v každom prípade nech sa prejavia, javisko je pripravené iba pre nich.

	Zacúval za stôl a pokojne fajčil.

	Burger nerád videl, keď sa vyšetrovatelia miešali do práce kriminalistov. Toho neboráka mali najprv priviezť k nim, oni sa s ním mali porozprávať ako prví a až potom, spracovaný, mal putovať na vyšetrovačku. Tak si to žiadala logika, nie zákon, vyšetrovateľ bol samostatný a mohol vypočúvať, koho chcel, aj bez kriminálky – flagrantný príklad, ako sa logika a zákon môžu rozchádzať už vo fundamentálnych princípoch.

	Niekto na vrátnici alebo pri telefóne to poplietol, Burger sa snažil iba zachrániť, čo sa ešte dalo. Prisunul si stoličku.

	„Volám sa kapitán Burger, som z oddelenia násilnej kriminality, toto je môj kolega Hanzel,“ bradou ukázal bokom.

	Roth zareagoval na zmenu hlasu a tónu, pozrel bokom, pozrel Hanzelovi do očí, potom aj blízko sediacemu Burgerovi. Udržali očný kontakt dosť dlho na to, aby sa pochopili. Bolo jedno, kto prvý sklopí zrak, teraz nesúťažili, Burger ustúpil. Vedel prečo.

	Roth si uvedomil, že tento policajt sedí až príliš blízko, no nemal odvahu odsunúť si stoličku. Okrem toho ani nemal pocit, že by sa mal odsunúť, veď nič neurobil.

	Burger sa nahol bokom.

	„Oto, fotky.“

	Hanzel vstal a vyšiel z kancelárie.

	„Vy ste fajčiar?“

	„Nie!“ ohradil sa nešťastník.

	„Ja strašný. Bude vám vadiť, keď si zapálim?“

	„Ak mi nebudete fúkať pod nos...“

	„Ďakujem.“

	Burger si radšej nepatrne odsunul stoličku, aby mu nefúkal pod nos, a zapálil si. Roth jeho snahu kvitoval kývnutím.

	„Ak tomu dobre rozumiem,“ Burger cmukol a vypľul zrnko tabaku zachytené na špičke jazyka, „hľadáte manželku.“

	Nebola to otázka, bolo to konštatovanie, Roth nereagoval, počúval a čakal, čo bude ďalej.

	„Kde pracujete?“

	„Som učiteľ. Telocvik, branná v kombinácii s matematikou. Učím na gymnáziu.“

	„Ste rozumný človek...“

	Opäť iba konštatovanie, nie otázka, opäť žiadna reakcia. Vlastne iba nepatrná, Burger ju postrehol. Vypočúvaný sa vzpriamil na stoličke, prestal si žmoliť ruky, rozhovor ho zaujal. Skúmavo si premeriaval fajčiara po pravici. Pozeral mu do očí, neuhol. Neuhol ani Burger.

	„Okrem toho robíte aj nejaký šport?“

	Burger si všimol, že brucho pod rozopnutou bundou je ploché, rifle na stehnách vypasované na prasknutie a na bunde ozaj široké plecia. Na telocvikára dobré, no tušil niečo viac, muskulatúra tomu nasvedčovala.

	„Trénujem karate.“

	„Ostré, tvrdé údery na bradu, však?“

	„Nie, na bradu iba zriedka. Vy sa zaujímate o karate?“

	„Nie, iba o údery na bradu.“

	„Nerozumiem.“

	„Nevadí, dostaneme sa aj k tomu.“

	„Môžem ja?“

	„Prosím.“

	„Ste z oddelenia násilnej kriminality...“

	„Správne.“

	„A on?“ zagánil na vyšetrovateľa.

	„On je vyšetrovateľ a tá slečna zapisovateľka. Štruktúru Verejnej bezpečnosti vám teraz vysvetľovať nebudem, no verte mi, že aj on, aj ona sa podieľajú na vyšetrovaní najzávažnejších trestných činov.“

	„Stal sa najzávažnejší trestný čin? Čo s tým mám ja? Prečo ste ma sem priviezli? Chcel som nahlásiť nezvestnosť manželky, a namiesto toho, aby ma požiadali o fotografiu a jej opis, previezli ma sem! Čo sú to za spôsoby?“

	„Máte jej fotografiu?“

	„Mám.“

	Siahol do bundy a vylovil fotografiu deväťkrát trinásť. Valéria opretá o biely múr sa usmievala, žiarila šťastím, havranie vlasy jej padali v miernom záklone dozadu až na zadok – aký rozdiel medzi fotografiou a pitevným stolom, hoci aj tam boli až po zadok. Burger mu ju vrátil.

	Vrátil sa aj Hanzel a bez slova si sadol na miesto.

	„Pán Roth, stala sa tragédia. Veľmi smutná udalosť. Kým vám poviem pointu, chcem, aby ste si pozreli pár fotografii. Iba sa pozrite a odpovedzte na otázky.“

	„Nech sa páči.“

	Ukazovanie fotografií z miesta činu a z pitvy je najstaršia, najbezcitnejšia metóda, ako zapôsobiť na podozrivého, ako ho nalomiť. Hoci je to najstaršia a najbezcitnejšia metóda, je aj najúčinnejšia. Sedemdesiat percent páchateľov neznesie pohľad na svoje dielo, zvlášť nie odborne nasnímané kriminalistickým technikom, ktorý vie nájsť správne uhly pohľadu a najdrsnejšie spôsoby nasvietenia. Zvyšných tridsať percent sú profesionálni zabijaci alebo tupci so zníženým prahom citlivosti – tento nevyzeral na zvyšných tridsať percent.

	Hoci je to najstaršia a najbezcitnejšia metóda, Burger sa k nej uchýlil, lebo musel mať jasno. Nemal čas ani chuť plytvať ľudskými zdrojmi na preverovaní jednej osoby, zvlášť nie, ak sa to dalo vybaviť teraz, naraz. Jeho kolegovia snorili po meste, pátrali, vyšetrovali a on mohol jeden smer vybaviť za pár minút. Bol to necitlivý postup, no účinný, musel ho použiť.

	„Poznávate tieto prstene?“ Ukázal mu fotografiu.

	Vzal si fotografiu a zahľadel sa. Trvalo to tri sekundy a spoznal ich.

	„Moje... prstene... ja... som ich,“ jachtal.

	„Pokojne. Skúste sa sústrediť. Čie sú to prstene? Vaše?“

	„Moje... nie moje, ja som jej ich kúpil, to sú... Valika...“

	Znova sa ovesil, ochabol, poklesli mu plecia, hlava sa zložila na prsia.

	„Čie sú to prstene?“ Burger potreboval počuť jasnú odpoveď.

	„Mojej manželky. Toto je obrúčka a toto je snubný prsteň.“

	„Poznávate ich.“

	„Poznávam. Ja som ich kupoval.“

	Bol zronený, no snažil sa rozprávať súvisle. Burger sa rozhodol zaútočiť.

	„Pán Roth, stala sa tragédia. Upozorňujem vás, že táto fotografia nebude príjemná. Je toto vaša manželka?“

	Podal mu fotografiu.

	„Valé... ria...“

	Fotografia mu vypadla z rúk. Bola to momentka z pitevného stola, robí sa vždy so zachovaním dôstojnosti a piety k mŕtvemu, telo je zakryté bielou plachtou, vidieť iba krk a tvár. Vlasy sa učešú. Ak je tvár zohavená, pozostalým sa neukazuje, teraz mohli, tvár nebola zohavená.

	Burger sa zohol po fotografiu pod Rothovými nohami.

	„Pán Roth, vaša manželka zomrela za tragických okolností, niekto ju zastrelil. Je mi to ľúto, cítim s vami.“

	Neodpovedal, ostal iba sedieť, jeho tvár nič neprezrádzala.

	„Pán Roth, aj napriek tomu musíme pokračovať vo vyšetrovaní. Keby ste neprišli na políciu, teraz by sme sedeli u vás v obývačke, no otázky by boli tie isté. Dnes večer by sme vás určite navštívili a dozvedeli by ste sa tú istú tragickú správu.“

	Hanzel sa posunul tak, aby mu videl do tváre, Burger mu sledoval tvár stále, vyšetrovateľ zahasil cigaretu a sledoval tiež – človek sa učí celý život.

	Burger hodil špek – buď sa chytí, alebo sú vedľa, teraz by sa mal páchateľ prezradiť.

	„Zastrelená... bože, zastrelená... ako zastrelená, veď ja som ju...“

	Stuhli. Povedz to!

	„Veď som ju... ja som ju...“

	Povedz to!!

	„Ja som ju miloval... ako môže byť mŕtva...“

	Nepovedal to! Nebolo to priznanie!

	„Z pomaturitnej oslavy išla sama domov cez park. Neboli ste dohodnutí, že po ňu prídete?“ vystrelil vyšetrovateľ od stola.

	Snažil sa pozviechať. Snažil sa sústrediť. Nešlo mu to. Začal sa triasť. Zlé znamenie. Chlap ako hora, športovec, karatista, samé svaly, učiteľ, takže aj hore v poriadku... no nešlo mu to, nevládal, začínal sa triasť.

	Toto nebol herecký výkon, Burger to okamžite poznal, už to zažil. Chlapík odchádzal, mali už iba pár minút.

	„Je mŕtva. Sama... išla domov, a ja som doma spal... sám... mal som ísť...“ bľabotal. Postupne sa dostával do vývrtky.

	„Pán Roth, ovládajte sa, prosím vás, sústreďte sa aspoň na chvíľu,“ prosil Burger.

	„Ako ste mohli pustiť tehotnú manželku samu na akciu a potom cez park?“ nechápal vyšetrovateľ.

	Telocvikár sa vystrel na stoličke, akoby prehltol lineár. Stále sa chvel, dostal zimnicu.

	„Tehotnú? Vy ste povedali... tehot...“ vyvalil oči.

	Všetci v kancelárii stuhli, pochopili.

	„Pán Roth, pokojne,“ Burger sa snažil zachrániť, čo sa ešte dalo, „len pokojne!“

	Roth sa triasol, zlomil sa. Burger videl, že už sa nič nedá zachrániť. Toto nebol ani páchateľ, ani svedok, ušiel im z lopaty a budú mať problém udržať ho v realite. Aj takúto situáciu už zažil.

	„Valéria je tehotná?“ Roth už išiel podľa seba, už ich neregistroval. „O dva týždne máme výročie svadby, sľúbila mi, že si to užijeme! Povedala, že si to naozaj užijeme! Pozval som ju ku kamarátovi na chatu, vraj má pre mňa prekvapenie...“ už sa s nimi nebavil, už sa rozprával iba sám so sebou.

	„Pán Roth, skúste sa sústr...“

	„Tak toto je to prekvapenie! Budeme mať syna! Konečne sa to podarilo!“

	„Pán Roth, prosím vás...“ skúšal Burger.

	„Ja budem mať syna!“

	Burger sa postavil, zdrapol ho za plece a zalomcoval ním.

	„Pán Roth!“

	Konečne zareagoval, pozrel Burgerovi do očí. Bol to pohľad uštvaného človeka a kriminalista pochopil, že sú vedľa.

	Burger ho pustil. Rothov pohľad padol na fotografie na stole. Tie už nechcel vidieť. Zaskučal, hrklo v ňom a predklonil sa, zakašľal, navalil sa na operadlo. Chytil sa za hrdlo, predklonil sa a spadol zo stoličky. Ležal na boku, chrčal, mykalo ho, dusil sa.

	„Kurva! Idem po Gabinu!“ zareval vyšetrovateľ a vybehol z kancelárie. Zapisovateľka iba sedela za strojom, nič nechápala. Darmo, mladá zapisovateľka, ešte toho v praxi veľa nezažila.

	Gabina sa odmalička potápala s otcom, napriek predpisom o potápaní. Otec bol profesionál a ona sa pri ňom vyučila tiež na profesionálku. Každý potápač má aj kurz zachraňovania, vedia, ako oživiť už skoro mŕtveho človeka. Verejná bezpečnosť ju zamestnala na poriečnom oddelení ako potápačku, no mozog jej fungoval rovnako ako pľúca – mala štvorky a mozog asi šestku. Popri zamestnaní a dvoch deťoch vyštudovala vysokú školu a stala sa z nej vyšetrovateľka.

	O tom, aký kvalitný má výcvik v zachraňovaní ľudských životov, sa presvedčili na policajnej opekačke. Kolega zhltol nepožutý kus polosurového stejku a začal sa dusiť. Spadol zo stoličky, a keď si z neho prestali robiť žarty a pochopili, že je naozaj zle, nastúpila Gabina. Zodvihla ho, nastavila si ho odzadu, akoby ho chcela pokefovať, ruky si skrížila na jeho soláre, zatlačila, mykla hore... a – nezabral!

	„Už modrie!“ panikárila kolegyňa. „Kristepane! Už modrie!“

	Gabina nepanikárila, upravila si ho, mykla znova – nezabral.

	Predklonila si ho a buchla ho z celej sily po chrbte.

	„Vy dvaja! Chyťte mi ho zboku! Za ruky a za plecia!“

	Chytili ho tak, aby stál podľa jej pokynov. Znova ho udrela do chrbta. Nezabral. Objala ho odzadu, zatlačila silnejšie a trhla hore.

	Mäso vyletelo, aj ostatné, čo celý večer jedol a pil. Ošabľované poháre ich štvali najmenej, dali sa umyť, hlavne, že začal dýchať.

	Gabina už nebola iba krava z poriečneho, stala sa váženou záchranárkou – zachránila život ich kolegovi.

	Gabina vbehla do kancelárie, prevrátila Rotha na chrbát, rozopla mu košeľu, priložila ucho...

	„Kurva! Nedýcha! Čo ste tu s ním, vy chuji...?“

	„Nič! Čo by sme?! Ani sme sa ho nedotkli!“ bránil sa Náhlovský.

	„Jedol niečo?“

	„Nie!“

	„Pil?“

	„Sódu!“

	Zdrapla ho za bradu a vyvrátila mu hlavu dozadu, podržala čelo a zatlačila na sánku. Ústa sa otvorili.

	„Jazyk! Zapadol mu jazyk!“

	Strčila mu do úst prsty, no šmýkali sa.

	„Karči, podaj pinzetu! Nemôžem ísť hlbšie, ak dostane kŕč, odhryzne mi prsty!“

	Major Náhlovský pobehol ku stolu a zo zásuvky vybral pinzetu. Mal tam aj lupu, aj spínačku na spisy... aj kladivo, keby bolo treba.

	Pinzetou sa jej podarilo, o čo sa márne snažila prstami, vytiahla jazyk a z hrdla sa ozvalo zasyčanie. Tlaky sa vyrovnali. Znova sa zohla k hrudi – priložila ucho.

	„Stále nedýcha! Nepočujem srdce! Dokrista aj s tým!“

	Kľakla si pohodlnejšie, otvorila mu ústa, sklonila sa a nafúkla ho, až mu vydulo košeľu.

	„Ty!“ ukázala na Burgera – stál najbližšie. „Poď sem, rýchlo! Sem polož dlaň, na ňu druhú, táák, stláčaj desaťkrát za sebou! Rýchlo za sebou! Silno! Z celej sily!“

	Burger robil masáž srdca.

	„Karol!“

	„No?“

	„Volaj záchranku, toto sami nezvládneme!“ velila Gabina.

	O chvíľu sa zbehlo celé oddelenie, tí, čo vedeli pomôcť, aspoň radili, tí, čo nevedeli pomôcť, aspoň zavadzali.

	Keď Rotha priviazaného k pojazdným nosidlám s kyslíkovou maskou na tvári odvážala sanitka, doktor sa vo výťahu obrátil a spýtal sa: „Kto s ním začal dýchať?“

	Všetci ukázali na Gabinu.

	„Zachránili ste mu život, gratulujem, pani kolegyňa!“

	Pritom mala iba jeden diplom z práva.

	Burger sedel v rohu vyšetrovateľskej kancelárie spotený ako hovado. Ruky si necítil, ani na cigaretu nemal chuť.

	 „Je to naša vina?“ spýtal sa Burger, keď sa vydýchal, uvaril si kávu a konečne si zapálil cigaretu. Bol rád, že je doma, teda na kriminálke, o poschodie vyššie, vo svojej kancelárii.

	„Nie, Edo, nie je. Aj tak by sme mu to museli oznámiť, aj tak. Náhlovský ho možno zbytočne vytočil, no ty si ho dostal do normálu a išiel si štandardne, ako sme zvyknutí. Aj tak by sme mu to museli oznámiť, aj tak,“ opakoval Hanzel. „Keby ho jeblo doma v obývačke, bez Gabiny by sme boli bezmocní, možno by zomrel. Dobre, že sa to dozvedel na vyšetrovačke, takto možno prežije, inak by nemal  šancu.“

	Spotený Burger prikývol, potreboval niekoho, kto by ho ubezpečil, že konali správne. Hanzel bol ten správny, bol jeho parťák a potvrdil mu to.

	Uvarili si kávu, dali si cigaretku. Zazvonil telefón.

	„Burger.“

	„Náhlovský. Počúvaj, dobre, že ste tu boli, príma spolupráca. Keď sa vystrábi, výsluch s ním určite dokončíme spolu, lavičkový prípad ma začal zaujímať. Trvám na tom, aby ste boli prítomní pri konečnom výsluchu!“

	Burger položil bez pozdravenia, nebol si istý, či budú potrební pri konečnom výsluchu. Okrem toho mal oveľa dôležitejšiu robotu – snažil sa nájsť vraha Valérie Rothovej. Otvoril hrubý zošit a zapísal si pár poznámok a úloh pre kolegov. Jedna z úloh: Ak bude zdravotne schopný, vypočuť Daniela Rotha u nás, na kriminálke!

	Výsluch Daniela Rotha vyšetrovateľ už nikdy nedokončil. Na áre ho prebrali, život mu vrátili, no rozum nie. Strata manželky a nenarodeného dieťaťa ho psychicky zlomili, už nikdy sa nevrátil do normálu. Previezli ho na psychiatriu, dva roky sa zotavoval v liečebni.

	Kriminalisti z oddelenia vrážd ho nemohli predviesť ani vypočuť, nemohli s ním pracovať – už pre nich nebol zaujímavý. A časom naňho zabudli.

	Ešte v piatok podvečer získali od Marka Macha zoznam účastníkov pomaturitného stretnutia a do polnoci vypočúvali prvých účastníkov seansy. Nič z toho nebolo. Ako sa piatok lámal so sobotou, svedkovia boli čoraz viac unavení a nevrlí. Zbytočná robota.

	„Pár hodín spánku nám padne vhod,“ rozhodol Burger o pol druhej. Požmolil si unavené oči a zahasil asi stodvadsiatu cigaretu. Nie za týždeň, dnešnú.

	„Majchrán ťa zabije!“ upozornil ho Hanzel.

	„To prežijem,“ bránil sa Burger dosť nelogicky. „Všetci domov! Osprchovať sa, vytrtkať manželky...“

	Dvaja starší zodvihli ruky a prihlásili sa: „To musíme?“

	„No dobre, kto nemôže, nemusí,“ všetci sa zasmiali, zrejme dobrý fór pre chlapov po päťdesiatke. „A zajtra ráno o siedmej tu! Ideme na jej spolužiakov, musíme za deň spraviť celú triedu! Vypočujeme všetkých do jedného, tak sa pripravte!“

	Burger rozdal služobné vozidlá, aby sa po dvojiciach, po trojiciach rozviezli domov, na operačné zahlásil, že budú so služobnými vozidlami parkovať na ulici, a posledné si s Hanzelom nechali pre seba.

	Na pivo nešli, všetko už bolo pozatvárané. Keby veľmi chceli, nejaké pivo by ešte našli, no nechceli – aj oni musia byť zajtra fit.

	Burger sa osprchoval, umyl si zuby, no neľahol si, počkal na telefón. Zazvonil.

	„Majchrán.“

	„Zdravím ťa.“

	„Ty si ich rozpustil!?“ zúril šéf.

	„Zajtra ráno potrebujem čerstvých ľudí, ideme na celú triedu. Musíme vypočuť každého, podrobne. Jedine tam získame informácie. Skúsili sme ich vypočúvať v noci, iba zívali, žiaden kontakt, zbytočná robota. Rozpustil som to a ideme na nich skoro ráno.“

	„Doriti! Uvedomuješ si, že ak sa to dozvie Fiala...“

	„Seriem na Fialu, on nám vraha nechytí!“

	„Edo!“

	„Na moju zodpovednosť.“

	„Hovno na tvoju, vieš dobre, že čokoľvek sa skurví, ide na moje triko!“

	„Nie, toto si beriem ja! Keby boli pindy zvrchu, vysvetlím to. Potrebujem mať zajtra vyspatých, odpočinutých chlapov, lebo ideme po stope.“

	Majchrán zaváhal.

	„Ty už niečo máš?“ žasol. „A ja nič neviem?“

	Burger musel klamať. „Mám. Možno mám. Niečo tuším. Vieš dobre, že dopredu nerád...“

	„Viem.“

	„Nechaj ma vyspať sa, a zajtra...“

	„Som tam o siedmej! Keby bol prúser, podržím ťa!“

	„Si bohovský.“

	Klamali sa navzájom.

	Druhý zlom vo vyšetrovaní nastal v sobotu doobeda.

	Rozdelili si IV. B podľa zasadacieho poriadku a začali telefonovať. Pre tých, čo nezodvihli, vyrazili dvojmužové hliadky. Chodba na kriminálke sa utešene plnila. Museli požiadať o pomoc aj kolegov z obvodu.

	Mira Struhára nikto nevolal, nikto ho nepredviedol, prišiel sám. Mirka Struhára – Mirečka. Mirka, bonzáčika z prvej lavice. Maznáčika triednej – vďaka nemu triedna vedela o nich všetko, ešte aj to, ktoré dievča kedy prišlo o panenstvo.

	Mireček bol zvláštny. Najradšej sa kamarátil s dievčatami. Slovo gej sa vtedy nepoužívalo, hovorilo sa zvláštny, občas taký milý, nežný chlapec, občas babský pupok.

	Na vrátnici sa žiadal priamo k policajtom, čo majú na starosti ten nový prípad z lesoparku, a služba zavolala Burgera.

	„Nech sa páči, sadnite si,“ Hanzel ukázal na stoličku. „Meno, priezvisko, dátum narodenia, v ktorej lavici ste sedeli...?“

	Vybavili úvod, zaškrtli si ho v zozname a mohli začať pracovať.

	„Prečo ste prišli sám, dobrovoľne? Prečo ste nepočkali na zavolanie?“

	„Lebo mám pre vás dôležitú informáciu.“

	Dôležité informácie, to bolo Mirkovo. Vždy keď prišiel za triednou do kabinetu a použil toto magické zaklínadlo, dostalo sa mu vrelého privítania a pozorného vypočutia. Bol nepríjemne prekvapený, že teraz to nefungovalo – jeden si niečo čmarigal do zošita, druhý iba fajčil, nevraživo gánil.

	„Dôležitú,“ zopakoval, no ani ich nehlo.

	„Rozumieme, pokračujte,“ chladno, bez záujmu ho postrčil ten so zošitom.

	„Ja som ich videl.“

	„Videli ste – koho?“

	„Valériu a Marka.“

	„Aby sme si rozumeli...“ teraz už obaja kriminalisti zagánili na svedka na stoličke, dôležité informácie zaujímali aj ich, iba – na rozdiel od triednej – nechceli vopred prezradiť ako veľmi. „Valériu Rothovú a Marka Macha?“

	„Ich.“

	„Kde a kedy?“

	„O druhej v noci. Vzadu za reštauráciou, v Machovom aute.“

	Zazvonil telefón, vzal ho Burger. Chvíľu počúval, potom kolegovi na druhom konci vysvetlil, že práve vypočúvajú, že si odskočí do vedľajšej kancelárie a zavolá mu, nech ostane na klapke.

	Aj vo vedľajšej kancelárii sa vypočúvalo, musel ísť k šéfovi. Kancelária bola otvorená, no šéfa nikde. Využil situáciu a na chvíľu si vyskúšal veliteľské kreslo.

	Vytočil klapku.

	„No! To som ja, Burger! Čo chceš?“

	„Rozumel si ma?“

	„Nie celkom. Hovoril si, že niečo ste našli? Radšej začni od začiatku, my tu máme hotový cirkus!“

	„Našli sme spermie,“ referoval kolega z kriminalistických laboratórií. „To by potvrdzovalo znásilnenie.“

	„Čo z nich môžeme zistiť?“

	„Nič, iba potvrdiť ich prítomnosť.“

	„Krvnú skupinu?“

	„To nedokážeme.“

	„Iné ukazovatele vedúce k individuálnemu stotožneniu páchateľa?“

	„Nie, nemáme také ukazovatele.“

	„Takže iba ich prítomnosť.“

	„Iba.“

	„Aj tak ďakujeme, hlavne za to, že ste prišli do práce aj v sobotu.“

	„Neboj sa, dobrovoľne určite nie, ale mestský náčelník narobil taký povyk, že sme museli.“

	„Aj my. Ešte raz ďakujeme.“

	Burgera netrápilo, že kriminalistickí experti nevedia zo spermií nič vyčítať, logicky predpokladal, že ich nájdu aj odborníci na súdnom, a to sú ozajstní doktori, tí z nálezu niečo určite vyčítajú. Položil a chvíľu meravo hypnotizoval slúchadlo. Páčilo sa mu, ako sa prípad vyvíja, už sa niečo začínalo rysovať.

	Cestou do kancelárie natrafil na šéfa – pod pazuchou mal noviny, mokré ruky si otriasal len tak na chodbovú dlažbu.

	„Bol som...“

	„A ja som si zatiaľ od teba zavolal do labákov. Našli spermie.“

	„A to mi hovoríš iba tak!? Výborne! Veď to je fantastická stopa!“

	„Ak myslíš...“ Burger si nebol istý, či je to fantastická stopa, skôr sa obával, aby nenasmerovala vyšetrovanie do závozu.

	Viac sa so šéfom nezdržiaval, ponáhľal sa k výsluchu Struhára.

	„Ako ďaleko ste boli od nich?“ spýtal sa Hanzel. Keď vošiel Burger, vystrel sa na stoličke a prestal hypnotizovať svedka. „Prepáč, pokračovali sme...“

	„V poriadku.“

	„Tuto svedok Struhár tvrdí, že videl Valériu a Macha v jeho aute za reštauráciou. Môžete to stručne zopakovať aj kolegovi?“

	„Môžem. Ako som už povedal, o druhej v noci bola zábava v plnom prúde, presnejšie, už išla dolu prúdom. Skoro všetci boli chytení, tancovalo sa na plné obrátky, každý s každým, pilo sa všetko a stále, videl som dvoch, ako sa za stolom pretláčali rukami, dvaja ďalší sa stavili, kto rýchlejšie vypije pollitrák piva. Vyhral Vlado a hneď ho aj vyvracal, našťastie na dlažbu na terase. Igor sa pri tanci vyzliekal, bol iba v slipoch a hodlal pokračovať, našťastie chalani ho stiahli z obehu a nasilu ho obliekli. Jednoducho už sme blbli, neviem, či to dokážete pochopiť...“

	„Aj my sme boli študenti, aj my sme mali prvé stretko, vieme to pochopiť,“ ľudsky ho ubezpečil Burger. „Pokračujte.“

	„Valéria klamala telom...“

	„Ako?“ nechápal Burger.

	„Klamala telom, nepila. Naliala si deci vína a hodinu ho dolievala sódou. Ani od kamarátok si nedala doliať, nalievala si sama, more sódy a skoro žiadne víno.“

	„Nejako to súvisí?“ nechápal Burger.

	„Áno. Nemala dôvod ísť si vyvetrať hlavu, ako jej to od polnoci navrhoval Marek.“

	„Od polnoci?“

	„Išiel som na záchod, stáli na chodbe. Bola polnoc. Držal ju za ruku a ťahal ju von. Kým ma zbadali, počul som, ako jej hovorí, že iba na chvíľu poď von, porozprávame sa, vyvetráš si hlavu... Keď ma zbadali, pustili sa a tvárili sa, že sa iba tak rozprávajú. Odvtedy som ich sledoval. Občas stáli spolu vonku na chodbe, občas spolu sedeli za stolom, no tam či tam Marek do nej stále klavíroval...“

	„Čo?!“

	„Klaví... no tlačil jej do hlavy kaleráby! To sa tak medzi študentmi hovorí, keď chce chalan zbaliť babu,“ vzdychol si, že nechápu.

	„Aha. Za našich čias sa tomu hovorilo dvorenie.“

	„Hej, ale to ešte Hugo Hass točil čiernobiele filmy.“

	Nezasmiali sa, stuhli a prepálili ho pohľadmi.

	„Prepáčte,“ uvedomil si faux pas, „nechcel som nikoho uraziť.“

	„Stalo sa,“ zavrčal Hanzel.

	„Nestalo, len pokračujte.“

	„Krátko pred druhou ju vytiahol von.“

	„Kto koho, musíte hovoriť presne. Mená!“

	„Marek Valériu. Bránila sa...“

	„Tak moment! Súdruh Struhár, nerobte mi tu z toho kovbojku!“ nevydržal Burger. „Bolo tam dvadsaťsedem ľudí – a ona sa bránila! Ani jeden jej neprišiel na pomoc!?“

	Uvedomil si, že prestrelil. Triedna by mu to zožrala aj s navijakom, títo dvaja asi nikdy nešéfovali triede gymnazistov, uvažovali až príliš logicky.

	„No... ako by som vám to...“

	„Nepreháňajte, nevymýšľajte si, povedzte nám iba to, čo ste videli!“

	„Nevymýšľam si! Nebránila sa tak, že by kopala a kričala, iba sa jej nechcelo ísť von, to bolo jasné na prvý pohľad! Zdráhala sa! Chytil ju za ruku, ťahal ju von a mne sa zdalo, že jej sa nechce...“

	„Zdalo sa vám?“

	„No, zdalo... Videl som to na vlastné oči!“ snažil sa ich presvedčiť Mirko.

	„Ale išla.“

	„Išla.“

	„Videli ste, žeby žiadala niekoho o pomoc?“

	„Nie.“

	„Vás požiadala o pomoc?“

	„Nie, stál som v opačnom rohu baru.“

	„Kričala o pomoc?“

	„Nie.“

	„Bila ho? Mlátila ho kabelkou...“

	„Nie.“

	„Kopala okolo seba?“

	„Nie.“

	„Tak ako sa zdráhala?“

	„Telom! Nechcela ísť von! Krútila hlavou a snažila sa mu niečo vysvetliť. Zdráhala sa! Ťahala sa dnu!“

	„Ale nakoniec išla.“

	„No... išla, vytiahol ju,“ drmolil si svoje svedok.

	„Dobre, čo bolo potom?“

	„Vyšli zadným východom z reštaurácie do jeho auta. Mal ho zaparkované pri nakladacej rampe v rohu, v tme. Normálna úplná tma, skoro nič nebolo vidieť.“

	„Moment. Ako viete, kam išli?“

	„Išiel som za nimi.“ Žasol, ako sa môžu tak hlúpo opytovať!

	„Vyšli ste za nimi tým istým zadným východom?“

	„Nie, zadné dvere sa dajú otvoriť iba kľúčom, nemajú kľučku. Keď som to zistil, musel som vybehnúť predným vchodom a obehnúť celú reštauráciu. Tým som stratil pár minút... No ešte predtým som ich pozoroval zvnútra.“

	„Takže čo ste vlastne videli? V skutočnosti! Čo presne ste videli?“

	„Ako ju vytiahol von cez zadný nakladací vchod. Cez nakladaciu rampu.“

	„Videli ste, ako cez nakladačku vyšli von? Vy ste ešte boli vnútri?“

	„Áno! Vnútri! Dobehol som ich na prízemí a spoza rohu som videl, ako vyšli zadným vchodom. Marek za sebou zabuchol dvere, ja som sa cez ne nedostal a musel som ísť predkom. Musel som obehnúť celú reštauráciu.“

	Burger s Hanzelom si vymenili pohľady. Ak bude takto pokračovať a všetko mu bude detailne sedieť, bude to svedok ako vyšitý, vyšetrovateľ aj prokurátor budú v siedmom nebi. Od nich záviselo, aby vybrúsili detaily, aby sa nepomýlili a nedali sa stiahnuť jeho príbehom. Mohol byť vymyslený, zámerne skreslený, zákerný, pomstychtivý, mohol byť... No na to tu boli oni, oni odfiltrujú pravdu od fantazírovania, možno od klamstva.

	„Ďalej?“

	„Vybehol som predným vchodom a zahol dvakrát za roh.“

	„Vpravo alebo vľavo?“ vystrelil Burger.

	„Vpravo!“ Nedal sa zmiasť, odpovedal okamžite, pohotovo, nepremýšľal, nevymýšľal, spomínal.

	„Pokračujte!“

	„Už sedeli v jeho aute.“

	„V akom?“

	„Ford Cortina, také sa nedá pomýliť. Ešte aj farbu má takú zvláštnu, hovorí sa tomu parížska modrá.“

	„Ako ste ich videli? Zboku alebo odzadu?“

	„Trochu tak a trochu tak, parkoval šikmo k rohu.“

	„Čo ste videli? Teraz už presne!“

	„Sedeli vzadu. Nikam sa nechystali, za volantom nesedel nikto. Videl som ruky, mávanie rúk, veľa rúk...“

	„Súdruh Struhár!“ varoval ho Burger.

	„Videl som to! Potom sa jej biela blúzka nalepila na bočné okienko...“ váhal, či môže dopovedať. „Chrbát...“ skúsil dodať.

	„Len pokojne pokračujte.“

	„Chrbtom. Bola opretá chrbtom. Bránila sa, bojovala...“

	„A...“

	„Spoza rohu vyšli dve spolužiačky. Rehotali sa, chichúňali sa, musel som sa stiahnuť. Chcel som sa vrátiť, no zašli za kríky, čupli si a šťali. Vymenili sa, šťala druhá, pomáhali si, držali sa jedna druhú za ruky a stále sa rehotali. No blbli, veď sme mali stretko.“

	„To nás nezaujíma. Čo ste videli v aute?“

	„Nič, musel som sa schovať, zašiel som až ku vchodu. Baby sa vycikali, vyrehotali a stratili sa mi z dohľadu, asi sa vrátili dnu. Chvíľu im to trvalo. Keď som sa vrátil na pozorovacie miesto za rohom, videl som, ako z auta vybehla Valéria, za ňou Marek. Valéria zamierila do parku. Bežala rýchlo, viete, ona trénovala volejbal, reprezentovala školu, športovkyňa! Marek sa rozbehol za ňou...“

	„Do parku?“

	„Áno.“

	„Videli ste, ako ju dobehol?“

	„To nie, ale zakričal za ňou.“

	„Čo zakričal?“

	„Valéria, počkaj, to nie je všetko...“

	„A potom?“

	„Sa za ňou rozbehol.“

	„Už nič nekričal?“

	„Nie.“

	„Iba bežal?“

	„No.“

	Burger sa zamyslel, pokýval hlavou.

	„Čo mala oblečené?“

	„Valéria?“

	„Áno!“

	„To, čo celý čas. Rifľovú minisukňu, mimochodom, veľmi vydarený model značky Wildcat, bielu blúzku, iba takú obyčajnú, spichnutú doma, žiadna značka, a čiernu koženkovú bundu. Dobrá napodobenina kože, no bola to koženka, bežne sa pašujú z Maďarska, z trhoviska z Győru za štyristopäťdesiat korún.“

	„Čo mala obuté?“

	„Valéria nič iné ako tenisky nenosila. Aj vtedy mala biele tenisky. Skoro všetky baby si na stretko dali šaty alebo kostýmčeky, niektoré mimoriadne slušivé, a k tomu lodičky, no ona išla stále svojou cestou: rifľová sukňa, tenisky, čierna bunda.“

	Burger s Hanzelom si opäť vymenili pohľady.

	„A teraz dávajte pozor, súdruh Struhár. Sústreďte sa. Videli ste na vlastné oči, ako ju Marek prenasleduje do parku?“

	„Vybehol za ňou z auta...“

	„A potom?“

	„Stratili sa mi za rohom.“

	„Neobehli ste reštauráciu, aby ste ich ďalej sledovali?“

	„Nie, musel by som obehnúť dva rohy, a za ten čas už boli v parku v tme. Načo by som to robil? Vrátil som sa dnu, čo som videl, mi stačilo.“

	„A ešte jedna dôležitá otázka...“ Burger počkal, aby sa sústredil. „Vrátili ste sa dnu na akciu.“

	„No.“

	„Kedy ste zaregistrovali Marka? Kedy sa vrátil na zábavu aj on?“

	„Asi o polhodinu, možno o trištvrte.“

	„Ako si to pamätáte?“

	„Lebo tam dosť dlho nebol, a odrazu som ho zbadal s babami pri barovom pulte, dávali si niečo zo zvláštnej fľaše, nejaký koňak či čo.“

	„Dovtedy ste ho neregistrovali?“

	„Nie, ani Valériu. Valériu už vôbec nie, nevrátila sa, už...“ zaváhal. „Bože, už bola...“ uvedomil si, čo bola. Vyhŕkli mu slzy.

	„Ale Marek sa vrátil,“ tvrdo trval na svojom Burger.

	„No, vrátil.“

	„Asi o polhodinu.“

	„Asi. Možno o trištvrte.“

	Burger sa nadýchol, zahasil cigaretu. Hanzel dopísal poznámky, konečne si zapálil aj on.

	„Poprosíme vás o spoluprácu,“ začal mäkko Burger. Inak, než viedol celý výsluch, iným tónom.

	Aj Mirko Struhár zaregistroval, že už s ním hovoria inak, iným tónom. Bol rád, že inak. Títo veľkí mocní chlapi ho desili, nemal ich rád, boli takí živelní, animálni, spotení a chlpatí, bol radšej, keď sa s ním zaobchádzalo jemnejšie.

	„Kolega vás vezme za vyšetrovateľom, všetko mu porozprávate. Postupne, ako sa to stalo a ako ste to videli vy.“

	„A načo som to rozprával vám?“

	„My sme kriminálka, my iba zisťujeme, kto klame a kto nie, a toho, čo klame, posadíme do basy! Rozmyslite si to, máte poslednú príležitosť. Klamali ste nám?“

	„Nie!“

	„V poriadku, veríme vám, preto vás zoberieme rovno k vyšetrovateľovi, aby vás vypočul do zápisnice ako dôležitého svedka. To je pre vás vyznamenanie, niečo ako uznanie, že neklamete, že ste nás presvedčili o serióznosti.“

	Mirko bol rád, že konečne ho uznali za ozajstného, dôveryhodného svedka.

	Na vyšetrovačke sa mu páčilo oveľa viac než na kriminálke – ani tak nesmrdeli a boli k nemu celkom milí, dvaja sa aj tvárili, že by mohli byť jeho kamaráti.

	Aj kávičku mu uvarili.

	Oto odviedol svedka na vyšetrovačku, Edo si našiel včerajšiu Markovu výpoveď. Marek mal smolu, už bol predbežne vypočutý v piatok v noci a v jeho výpovedi toho chýbalo žalostne veľa.

	Náhodou? Zámerne? Klamal? Ak áno, prečo?

	Pritom ho vypočúval kolega, čo sa vo výsluchoch vyznal.

	Náčelník násilnej kriminálky major Majchrán sa dohodol s náčelníkom oddelenia vyšetrovania, že v sobotu urobia akciu na celú IV. B triedu a preveria ich pomaturitné stretnutie. Ak jeho chlapci zistia dôležité informácie, bude treba osobu procesne vypočuť ako svedka a to mohol iba vyšetrovateľ. Náčelník vyšetrovačky zavelil, v sobotu do služby prišli až traja vyšetrovatelia. Jeden, Náhlovský, už mal plné ruky roboty. Informácie od Mirka Struhára boli viac ako zaujímavé.

	Stačil krátky telefonát a záujem prejavil aj dozorujúci prokurátor. Aj on chcel byť pri tom, keď sa budú lámať ľady.

	Burger dočítal Markovu oficiálnu výpoveď. Hanzel sa práve vrátil z vyšetrovačky, zašiel rovno ku chladničke. Nalial dva malé.

	„Pán kolega!“ zdvihol na znak víťazstva.

	Burger vypil. Studená vodka v takej vypätej situácii padla dobre.

	„Ja som to už čítal,“ prikývol Hanzel, keď na kolegovom stole zbadal Markovu včerajšiu výpoveď. „Klamal, o aute nič nepovedal. Ani o naháňačke v parku. To je priťažujúci fakt. Zatajil dôležité informácie! Asi vedel prečo. Myslím, že si môžeme smelo štrngnúť!“

	Burger prikývol.

	„Dvakrát!“

	Hanzel nalial, štrngli si znova. V duši sa im rozlialo blahodarné alkoholické teplo a utvrdilo ich v presvedčení, že odviedli kus poctivej práce.

	Vošiel Majchrán. Nevošiel, vpadol. Ako vždy, bez zaklopania.

	„Vy svine!“

	Hanzel priložil ešte jeden pohárik.

	„Všetko podstatné sa musím dozvedieť z vyšetrovačky!? Načo vás tu mám?“

	„Iba teraz sme to zistili,“ bránil sa Burger.

	„Ja viem, ja viem...“ šéf sa chopil pohárika a mávol rukou, čo malo znamenať, že žartuje. „Tak na úspechy nášho oddelenia, chlapci! Odmeny budú bohovské, to vám môžem garantovať už teraz!“

	Vypili.

	„Daj ešte jeden a choďte si poňho. Alebo to máte premyslené inak?“

	Hanzel mu nalial ešte jeden. Mali to premyslené inak.

	Marka Macha si dali predviesť uniformovanou hliadkou v pomaľovanom taxíku s majákom. Neblikal, to by bolo priveľa. Aj tak dúfali, že uniformy a auto budú mať psychologický efekt.

	 

	 

	 



12


	Zahrievacie kolo mohli vynechať, bol tu už včera večer, no vo vedľajšej kancelárii u kolegu. Nič to, že vo vedľajšej, aj tak už poznal prostredie a vedel, o čo ide. Včerajší kolegovia nevedeli to, čo vedia oni dnes, preto ho pustili. Ani on nevedel, čo vedia oni dnes, preto ho nechali, nech sa u nich cíti ako doma.

	Začali mierne. Rázne, no na vraždárske pomery mierne.

	„Ja sa volám Burger, toto je kolega Hanzel.“

	„Macho. Marek Macho,“ prikývol. „Môžem si vyzliecť bundu?“ usmial sa.

	Len sa usmievaj. Burger mu ukázal za chrbát. Obzrel sa, postavil sa a bundu si zavesil na vešiak za sebou.

	„Takto je to lepšie, pohodlnejšie. Ďakujem. Bol som tu už včera večer,“ pokúsil sa nadviazať rozhovor. Stále sa usmieval.

	Nechceli s ním nadviazať rozhovor, až takí kamaráti neboli, chceli usvedčiť vraha.

	„Vašim kolegom som dal zoznam našej triedy a zasadací poriadok. Vypovedal som a spolupracoval som. Načo to pomaľované auto? Včera som dal vašim kolegom na seba aj telefón, stačilo zavolať, prišiel by som aj sám.“

	Efekt s predvádzaním v pomaľovanom aute sa evidentne minul s účinkom – nezľakol sa. Sedel tu usmiaty a suverénny, akoby iba omylom a iba na chvíľu. Snažil sa byť slušný, úslužný, stále usmiaty. Bol si istý, že všetko sa vysvetlí.

	Netvárili sa priateľsky, neusmievali sa, to ho prekvapilo. Včera večer bolo ešte všetko v poriadku.

	„Môžem fajčiť?“

	Kým mu v tom stihli zabrániť, mal v ústach cigaretu a hlasným cvaknutím si ju pripálil rakúskym kamienkovým zapaľovačom.

	„Prepáčte...“ posunul škatuľku po stole. „Nech sa páči!“

	Pall Mall, čítal Burger na červenej škatuľke. Extrémne dlhé. Také cigarety v živote nefajčil – cigareta dlhšia než cigara, čierna, tenká ako slamka.

	Chvíľu váhal, potom si jednu vzal, aj si dal s hlasným kliknutím zapáliť. Načo strašiť chlapca.

	„Ďakujem.“

	„Prosím.“

	Hanzel si vzal svoju a pripravil si zošit na zapisovanie – taktiku kolegu nemienil komentovať, občas sa osvedčí cukor, občas bič, dopredu nie je nikto generálom.

	„Dovolíte, aby som dokončil?“

	„Nech sa páči,“ pripustil predvedený.

	„Ja sa volám Burger, toto je kolega Hanzel, sme kriminalisti, vyšetrujeme vraždu Valérie Rothovej.“

	Hanzel žasol, akého dobrotivého chujka vie kolega zahrať, ak treba.

	„Poznáte Valériu...“

	„Poznám!“

	„Tak nám o nej niečo povedzte.“

	Nech povedal čokoľvek, všetko svedčilo proti nemu. Mali výpoveď očitého svedka, ktorá lámala všetky jeho výhovorky a dobre premyslené vysvetlenia. Auto mu vzali na expertízu, až do neskorej noci ho prehliadali kriminalistickí experti. Na zadnom sedadle našli jej dlhé čierne vlasy a na oknách odtlačky prstov. Našli jeho spermie, sám povedal, že sú jeho, dobrovoľne to priznal – ani ho nebili, ani raz. Na obranu použil hlúpe výhovorky.

	„Ale ja som ju stále miloval! Nedokázal by som jej ublížiť!“ Takých už bolo...

	Skúste sa brániť proti rozbehnutej mašinérii, navyše takým hlúpym tvrdením!

	Starý Macho zavolal kamarátovi. Prišiel okamžite.

	„Si doktor práv, pomôž!“

	„Idem za ním, podpíše mi splnomocnenie o zastupovaní a pozriem si spis, no...“

	„Hovor!“

	„Budem potrebovať zálohu na výdavky.“

	Macho zalovil v zásuvke. Advokátovi podal balíček stokorunáčok.

	„Tu máš dvadsaťpäťtisíc, keby bolo málo, pridám, ale chcem chlapca späť!“

	Advokát chňapol po balíčku, a až keď bol bezpečne uložený v čiernej koženej aktovke (preto všetci advokáti nosia čierne kožené aktovky?), prikývol a povzbudivo sa usmial na investora: „Neboj sa, niečo s tým spravíme!“ zaklamal.

	Zvláštne, ako socializmus niekedy pripomína dnešok. Marek Macho sa už domov nevrátil, po výsluchu na vyšetrovačke ho vyšetrovateľ obvinil z trestného činu vraždy podľa paragrafu dvestodevätnásť trestného zákona s návrhom na väzbu, čo sudca bez problémov akceptoval. Zvolený obhajca mohol iba protestovať, ústne aj písomne, no nič s tým nespravil, nedodržal sľub.

	Starý Macho už nebol rád, že mu syn do podniku dotiahol takú lukratívnu akciu, na pomaturitné stretnutia na dlhý čas zanevrel. Okrem toho, že mu zavreli syna, v sklade mu našli neoznačený alkohol a v kuchyni mäso bez certifikátu veterinára. Fízli mu presnorili celý podnik, prišiel aj okresný hygienik, nie Dušan, iný, a na prevádzku kuchyne mal celkom iný názor.

	V podniku dali od neho ruky preč. Všetci funkcionári tvrdili jedno: Takého, že by sme mali medzi sebou!? Na mňa že by sa taký človek odvolával!? Súdruhovia príslušníci, to nemyslíte vážne! Veď ja ho vlastne ani nepoznám...

	Vražda je vražda, zničí život nielen obeti.

	V pondelok ráno sa na porade v zasadačke kriminálnej polície zúčastnilo celé vedenie mesta a všetci, čo strávili víkend v práci. Prišiel aj súdruh Fiala. Hlavné slovo mal vyšetrovateľ Náhlovský.

	„... a preto bol menovaný obvinený z trestného činu vraždy s návrhom na väzbu, ktorú sudca ešte v nedeľu akceptoval. Fakty sú fakty. Máme svedka, ktorý ho videl, ako násilím vyvádza poškodenú z podniku. Na svoju obranu tvrdí, že to nebolo násilím, že išla dobrovoľne. V jeho aute boli zaistené vlasy poškodenej a jej daktyloskopické odtlačky. Na svoju obranu tvrdí, že áno, bola v jeho aute, no dobrovoľne. Na pitve boli z tela poškodenej zaistené jeho spermie. Sám priznal, že sú jeho. Na svoju obranu tvrdí, že súložila dobrovoľne...“

	 

	V tomto bode sa Burger zamyslel, poškrabal sa na brade. Nebolo to čisté, niečo mu vadilo. Tie spermie ho štvali. Keď v sobotu ráno telefonoval s expertom z kriminalistického ústavu, prijal informáciu, že sa našli spermie, zabudol sa opýtať, kde sa našli. Až keď telefonovali zo súdneho...

	„Ahoj, detektív!“

	„Denis, vieš dobre, že u nás detektívi nepracujú, ani policajti! My máme príslušníkov Verejnej bezpečnosti, a ja som kriminalista...“

	„Ser na to! Ty si nečítal Ed McBaina? Detektív sem, detektív tam... aké krásne povolanie! Nemáš sa za čo hanbiť!“

	„Ja sa nehanbím, a toho, čo si spomenul, to je štvavá imperialistická literatúra...“

	„Preto máš prečítané všetky jeho romány?“

	„Pripúšťam, že čo-to som už od neho...“

	„Nekecaj! Všetko!“

	„Dobre, dobre... A to voláš iba preto, aby si mi pošpinil môj snehobiely politický profil, alebo...?“

	„Nie! Na tvoj snehobiely sa môžem zvysoka vieš čo! Mám pre teba správu! Našli sme spermie!“

	„Výborne! Iba ste potvrdili nález našich kolegov z kriminalistických labákov.“

	„Aj ja som rád, že to tak vyšlo, že si do kríža potvrdzujeme fakty. Väčšie množstvo bolo nájdené v pošve, iba pár v ústach, takže to by napovedalo tomu, že ju najprv vykefoval a potom si ho dal vyfajčiť, no...“

	„Počkaj! Čo si to povedal? Že boli aj v ústach?“

	„Jasnačka! Urobili sme jej aj výter z úst, pre istotu. Čo sa čuduješ, veď si bol na pitve, nie? Bolo to správne rozhodnutie, predvídavé. Boli tam! Počkaj, vaši experti ti to nepovedali?“

	Burger zbehol o poschodie nižšie. Prokurátor bol ešte u vyšetrovateľa. Pozorne si vypočuli jeho námietku.

	„Viete si predstaviť znásilnenie do úst? Znásilnenie – dokonca, aby sa jej do úst aj vystriekal? Ktorý násilník by riskoval zahryznutie? Tu niečo nehrá!“

	Prokurátorovi to trvalo iba chvíľu a prišiel s vysvetlením.

	„Súdruh Burger, vy predsa najlepšie viete, že muž môže na ženu vyvinúť nátlak buď fyzický, alebo psychický. Aj jeden, aj druhý má neobmedzené množstvo variantov. Čo ak ju pri fajčení držal pod krkom a vyhrážal sa jej zabitím? Vlastne, nieže čo ak, on ju aj držal pod krkom! Veď na to aj zomrela, nie? Alebo, čo ak jej držal pod krkom nôž a vyhrážal sa jej podrezaním? Nezažili sme to už? Ktorá by sa ubránila, ktorá by neurobila, čo sa od nej žiada, ktorá by neprehltla s nožom na krku?“

	Jeho argumenty proti prokurátorovi neobstáli, už mali vraha, už išli aj s vyšetrovateľom priamočiaro za svojím cieľom. Okrem toho Burger žiadne argumenty nemal, nestáli za ním žiadne fakty, mal iba podozrenie, a to je málo.

	Vrátil sa do kancelárie a musel uznať, že prokurátor s vyšetrovateľom môžu mať pravdu, už to naozaj zažili. Brutalita a zvrhlé chúťky niektorých mužov ani za socializmu nepoznali hranice. Iba sa o tom nepísalo, nebol dôvod strašiť pracujúcich. Nedajbože by v strese nenastúpili do fabrík a kto by za nich odlieval mierovú oceľ?

	Ešte raz sa zastavil na vyšetrovačke, chcel si s Machom vyjasniť jej nohavičky. Skôr, kým ho prevezú do väzby.

	„Mala ich! Keď vybehla z auta, tak ich mala! Sám som jej ich pomáhal natiahnuť! Veď ste ich v aute nenašli a nemám ich ani doma! Červené, obyčajné, bez čipky. Také mala najradšej...“

	Lenže na pitve ich nemala a v parku sa ani po dvoch dňoch pátrania červené nohavičky nenašli. Bielych tucet, vložky dve, prezervatívy tri, no červené gaťky nie. Machove byty obrátili hore nohami, auto už mal rozložené na súčiastky – nič. Červených nohavičiek nebolo.

	Záhada nohavičiek sa nevyriešila.

	 

	Vyšetrovateľ Náhlovský pokračoval: „Máme svedka, ktorý ju videl vybehnúť z auta smerom do parku a páchateľ ju prenasledoval. Jeho obrana je, že bežal za ňou iba pár metrov, potom to vzdal, lenže máme svedka, ktorý ho videl vrátiť sa do podniku až po polhodine, možno až po trištvrtehodine. Jeho obrana chýba, tu sa sekol a už nevypovedal.“

	Pondelňajšia porada dopadla dobre, vyšetrovateľ im logicky zdôvodnil, prečo môžu byť radi, že chytili vraha. Všetci boli spokojní.

	Súdruh Fiala im to zdôvodnil nielen logicky, ale aj politicky.

	„Súdruhovia, stranícke orgány sú hrdé, že vo vašich radoch pracujú komunisti a vyšetrovatelia, ktorí sa vedia obetovať za vec socializmu, chápu svoje poslanie v spoločnosti a nepoľavia, kým zákerného vraha nedostanú pred spravodlivý súd...“

	Koniec porady mohol byť aj rýchlejší, nebyť súdruha Fialu skončili by o hodinu skôr.

	Eufória z vyriešeného prípadu trvala presne tri dni. Našťastie ešte nestihli rozdať odmeny, ani nikoho z vyšetrovateľov povýšiť. Kriminalistov za prípady nepovyšovali, málokedy, načo? Veď chytanie vrahov je ich povinnosť, majú to v popise práce.

	Na dvere Burgerovej kancelárie zaklopala návšteva. Razantne, mocne.

	„Ďalej,“ povedal prekvapene, lebo buď sa u nich neklopalo vôbec alebo sa zaklopalo iba zdvorilostne a vošlo sa. Samozrejme, ak to bol niekto miestny, znalý pomerov – cudzí tu nemal čo robiť.

	Tento nebol miestny, počkal na vyzvanie.

	„Tak ďalej, vojdite!“ zopakoval Burger hlasnejšie.

	Vošiel chlapík o pol hlavy vyšší než ktokoľvek na oddelení. Čierne vlasy, vynikajúco strihnutý oblek, v ruke kufrík. Za ním vošli dve dievčiny. Skoro ženy. Mladé, pekné.

	Odrazu ich bolo v kancelárii akosi priveľa, na to neboli detektívi zvyknutí. Na návštevu ich vždy vopred upozornila služba na vrátnici, aby sa pripravili. Teraz nikto z vrátnice nevolal, nikto ich neupozornil!

	Burger vstal, aby sa bránil. Aj Hanzel vstal, štvalo ho, že bubienkovú devinu má práve rozloženú na stole na čistenie.

	Návštevník ich schladil, skôr než sa stihli rozčúliť, otrčil im služobný preukaz.

	„Podplukovník Gemainer, štátna bezpečnosť. Hľadám nadporučíka Burgera.“

	„Ja som...“

	„Sem si sadnite!“ ukázal dievčatám do rohu kancelárie. Bez reptania si sadli do kresiel v rohu.

	Vzal si stoličku od zapisovateľského stola a sám si ju prisunul do stredu kancelárie. Sám a dobrovoľne si na ňu sadol. Poznal miestne pomery, vedel, že tento úkon so stoličkou, ktorým sa vlastne vzdáva, ich upokojí.

	Upokojili sa, no ešte si nesadli.

	„Vy vyšetrujete prípad Valérie Rothovej.“

	Nebola to otázka, nemali na čo reagovať.

	„Sadnite si!“

	Poslúchli rozkaz vo vlastnej kancelárii.

	„Nebolo to tak, ako ste prípad uzavreli! A už nebudete vyrábať druhú Cervanovú, nedovolím vám to! Súdruh Burger, pamätáte si ma?“

	Burger sa zahľadel, zamyslel sa. Výrazne čierne vlasy v kombinácii s modrými očami si nemohol pomýliť, nemohol zabudnúť. Na tváre mal vycvičenú pamäť. Aj výška postavy a dominantné správanie mu pripomínali chlapa...

	„Vy ste...“ zaváhal, „prišli na poradu s prokurátorom...“

	„Nemenovať!“

	„... na tú najdôležitejšiu poradu s informáciou, že chlapci z Nitry sú nevinní, že páchateľom je...“

	„Pamätáte si ma dobre,“ prerušil ho. Zjavne nechcel, aby sa prípad Cervanová rozpitvával pred toľkými ušami. Nepovolanými ušami.

	„Čo tu, doboha, robíte?! Veď vás umlčali, Kocúra a celé Kocúrkovo obžalovali a odsúdili, vás vyhodili!“ žasol Burger.

	„V sedemdesiatom siedmom ste iba začínali, boli ste mladý kriminalista, súdruh Burger, ničomu ste nerozumeli. Môj vyhadzov bolo iba divadielko, ako celý ten nešťastný proces. Potemkinovská fasáda spískaná mojím oddelením a požehnaná straníckymi orgánmi. Vykašlite sa na to, už je to dávno. Spolupracovali sme vtedy, navrhujem, aby sme spolupracovali aj teraz. Prišiel som pre niečo iné...“ zaváhal. Vážne si ich premeral. „Už nechcem, aby sme robili tie isté chyby. Nevinní už nesmú trpieť! Nesúhlasil som vtedy a nesúhlasím ani teraz. Už nechcem, aby sa to zopakovalo! Rozumiete mi? Prišiel som pomôcť. Vám možno nie, ale jemu určite. Marek je nevinný. Niečo vám vysvetlím.“

	„Podplukovník Gemainer... Gemainer... Ivana Gemainerová, stredný rad, tretia lavica od tabule,“ predbehol ho Hanzel, lebo zasadací poriadok IV. B vedel spamäti. Pre istotu si pomohol náčrtkom od Marka.

	„Správne!“

	Burger si zapálil, ponúkol aj návštevu – odmietla.

	„Toto je moja dcéra Ivanka,“ ukázal na dievča v rohu.

	Pokúsila sa o úsmev. Rozpačitý úsmev. Aj hlavou kývla.

	„Ivanka, toto je ten pán, čo robí chyby iba z donútenia, inak sa v úsudku nemýli – ako som ti spomínal. Poď sem a povedz mu všetko, ako si to povedala mne.“

	Vstal a počkal, kým vstala aj ona. Vymenili si miesta.

	„Marek ju nezabil. Zavreli ste ho nespravodlivo,“ povedala, sotva dosadla na tvrdú stoličku uprostred kancelárie.

	Burger si bol istý, že ďalej nemusia vyšetrovať, viac nemusí vypovedať, čo povedala, musí byť čistá pravda. Z jej hlasu a z jej pohľadu išla taká istota, taká čistota, že nebolo pochýb. Napriek tomu ju nechali, aby pokračovala.

	„My sme s Peťou blbli...“

	„Peťa...“ Burger ukázal prstom na dievča v rohu kancelárie.

	„No, to je ona, Petra Modrovská.“

	Petra sa neusmiala, netešilo ju, že je tu, bála sa, ani neprikývla. Kŕčovito sa držala operadla, akoby bola na húsenkovej dráhe. Dala by všetko možné za to, len aby tu nemusela byť.

	Hanzel pozrel do zasadacieho poriadku a prikývol, bola tam, v jednej lavici – vedľa Ivany.

	„Ja len, aby sme sa rozumeli, kto je kto. Pokračujte!“ vyzval ju Burger.

	„Mali sme vypité a blbli sme. Celé štyri roky sme sedeli spolu v jednej lavici a blbli sme...“

	„K veci!“ zaznelo z kresla v rohu.

	Niektorí otcovia manažujú svoje dcéry aj po maturite, aj päť rokov po maturite.

	„Súdruh podplukovník, prosím vás,“ napomenul ho Burger, „nechajte ju. Teraz to už nechajte na nás.“

	„V poriadku.“

	„Pokračujte, slečna Ivanka.“

	„Bolo po polnoci, možno jedna, možno pol druhej, na hodinky sme nepozerali...“

	„Rozumiem.“

	„Vybehli sme von.“

	„Vy dve?“

	„My dve.“

	„Samy, bez sprievodu?“

	„Samy. My sme...“ zaváhala, „chceli sme si pokecať. Potom sme videli Mira Struhára, ako sliedi za rohom.“

	„Moment!“ musel ju prerušiť Burger. Išla zle, povrchne, vynechávala detaily, ktoré už poznali od Mirečka. „Buď nám to poviete aj s podrobnosťami, alebo pošlem otecka von. Vyberte si, čo je vám príjemnejšie.“

	Netrúfla si poslať otca von na chodbu, to by si doma zlizla!

	„S akými podrobnosťami?“

	„Išli ste sa vyšťať za kríky,“ vystrelil Burger.

	„To je debil!“

	„Ale žvatlavý. Huba mu teda ide.“

	„Veď to, pre jeho hubu sme tu!“

	„Ako to myslíte?“

	„Mireček vydržal mlčať iba do pondelka, potom zavolal spolužiačke a pochválil sa jej, že tu bol a čo všetko vám nakvákal. Ona mi potom zavolala a povedala mi, že Marek je od nedele v base za vraždu Valérie. Povedala som to otcovi.“

	„Takže Mirečkova plechová huba by mohla byť v konečnom dôsledku na niečo dobrá. Neviem prečo, ale sám som rád, že nevydržal. Vrátime sa teda na začiatok,“ navrhol Burger, „a teraz už aj s detailmi. Tu v tejto kancelárii zazneli  všetky možné slová, ktoré by ste našli v slovníku, a aj všetky, čo tam nepatria, takže sa nemusíte rozpakovať a hovorte sama, ako to bolo, so všetkým, čo k tomu patrí, sme dospelí ľudia,“ posmeľoval ju Burger.

	Asi sa mu posmeľovanie podarilo, lebo sa usmiala, uvoľnila sa a začala rozprávať.

	„Dobre, tak sme sa boli vyšťať. Vonku je to také... také, no, v noci je to také romantické. Najprv ma podržala Petra, potom som podržala ja ju a potom sme zbadali Mirečka za rohom. Mysleli sme si, že nás špehuje, a chceli sme naňho vybehnúť odzadu, viete, akože obehnúť reštauráciu a prekvapiť ho od chrbta. Odbehli sme k nakladacej rampe a tam sme zbadali zaparkované auto. Zahraničné, modré...“

	„Značka?“

	„Ja sa v tom nevyznám. My máme žiguláka, nebol to žigulák.“

	„Modré auto v tme za reštauráciou.“

	„Modré. V tme.“

	„Pokračujte.“

	„Knísalo sa.“

	Počkala, či aj o tom už počuli steny tejto kancelárie. Asi áno, lebo obaja policajti sa usmiali.

	„Knísalo sa,“ zopakoval Burger.

	„Knísalo sa pravidelne, v pravidelných vlnách. Vedeli sme, že podnik je inak zavretý, je rezervovaný iba pre nás, a tak sme sa priplížili, aby sme zistili, ktorí dvaja spolužiaci si to tam rozdávajú. Chichotali sme sa, zdal sa nám to dobrý nápad. Keď sme boli pri aute, odrazu sa nám náš nápad zdal hlúpy, viete, chceli sme im tresknúť po kapote a vystrašiť ich, ale...“

	„Hlúposť,“ súhlasil Burger.

	„Hlúposť. Tak sme sa schovali do kríkov, že ich vystrašíme, keď vylezú. Knísanie sa zastavilo...“

	„Moment! Ako ďaleko ste boli od auta, keď sa knísalo?“

	„Tri kroky? Štyri.“

	„Išli ste z tmy od kríkov?“

	„No.“

	„Takže vás nevideli?“

	„Určite nie, veď pokračovali.“

	„Čo ste počuli z auta?“

	„Čo sme... počuli?“ Ivanka zaváhala a vyvalila oči, či to myslí vážne. „Čo asi počuť z rozknísaného auta?“

	„Spresním otázku. Chcem vedieť, či ste z auta počuli volanie o pomoc.“

	„O pomoc? Oni tam jeba...“

	„Ivanka!“ zasiahol otec, hoci sľúbil, že nebude zasahovať. „Kolegovia chcú vedieť, či Valéria volala o pomoc, a vedia, prečo sa ťa to pýtajú.“

	Burger ho nezahriakol, teraz pomáhal, naozaj im išlo o malý, na prvý pohľad nepodstatný, no pre objektívne vyšetrenie celého prípadu veľmi dôležitý detail.

	„Nevolala o pomoc.“

	„Čo robila?“

	Aj tá otázka sa jej zdala hlúpa.

	„Čo robila? No... to! Robila to!“

	„Zle som sa opýtal,“ uznal Burger. „Chcel som sa spýtať, aké mala zvukové prejavy.“

	Aj tá otázka sa jej zdala hlúpa.

	„No...“ nevedela, ako má pred otcom vysvetliť zvukové prejavy ženy, ktorá zažíva orgazmus. Nevedela by to, ani keby tu otec nebol.

	Burger si uvedomil, že sa opäť pýta zle.

	„Viete, o čo mi ide? Či ju tam znásilňovali, alebo trtkala dobrovoľne.“

	„Aha!“ konečne rozumná otázka. „Vzdychala, vrešťala... aj on... ehm. Ak to bolo znásilnenie, tak by ste museli zavrieť muža každej normálnej ženy, ktorý jej to vie spraviť až do konca.“

	„To som chcel počuť. Bola to spontánna súlož, žiadne prejavy násilia, žiadne výkriky, žiadne volanie o pomoc.“

	„Presne.“

	„Pokračujte.“

	„Schovali sme sa do kríkov. O pár minút prestali a prišla naša chvíľa. Kým sme sa dorehotali a vybehli z kríkov, otvorili sa dvere na aute a vybehla Valéria.“

	„Spoznali ste ju?“

	„Jasnačka!“

	„Auto bolo v tme!“

	„Ale keď sa otvorili dvere, zaplo sa stropné osvetlenie. Videli sme ju do tváre a okrem toho rifľovú sukňu a biele tenisky mala na stretku iba ona.“

	„Tie detaily, ako ste mi ich opísali, ste videli jasne na vlastné oči?“

	„Videli.“

	„Kým vybehla, vedeli ste, kto je v aute?“

	„Nie.“

	„Spoznali ste ju, až keď vybehla?“

	„Áno, a automaticky sme vedeli, kto je ten druhý.“

	„Vážne?“

	„Vybehla, za ňou vybehol Marek.“

	„Aj jeho ste spoznali nastopro?“

	„Úplne na sto.“

	„No a...?“

	„Zakričal za ňou, že to ešte nie je všetko, aby ho počkala, a rozbehol sa za ňou.“

	„Auto ostalo otvorené?“

	„Zapleskol dvere, svetlo v aute zhaslo, a rozbehol sa za ňou.“

	Burger zneistel. Čakal niečo iné.

	„Za ňou do parku?“

	„Do parku.“

	Bol sklamaný.

	„A...?“

	„Pobehol pár metrov a vrátil sa k autu...“

	Toto potreboval!

	„Len pokračujte, slečna.“

	„Zavrel auto a vracal sa k zadnému vchodu do reštaurácie. Hlavu mal sklonenú na prsiach, kráčal pomaly, ťažko, bol sklamaný. Vybehli sme za ním z kríkov a vybafli sme naňho.“

	„Ako vybafli?“

	„Že baf! Máme ťa!“

	„Máme ťa?“ Burger nechápal.

	„Bože! Taká hra – špehovali sme ťa, máme ťa! Taká študentská hra,“ nechápala, že nechápe.

	„Aha.“

	„Spýtal sa nás, čo tu robíme, či sme tu dlho, či sme niečo videli.“

	„Vyzvedal?“

	„Nie. Bolo mu to jedno. Povedal, že keď sme už všetko videli, nech ideme s ním na pohárik, že nám niečo povie. Zaviedol nás odzadu cez nakladaciu rampu do kancelárie, zo skrine vybral nejakú vzácnu fľašu, aj nám o nej niečo povedal, vraj je to strašne drahý, dobrý francúzsky koňak, a nalial. Bol fakt dobrý. Potom nám povedal, že sa Valérie nevie zbaviť, že ako spolužiačky dobre vieme, ako dlho a ako zvláštne s pauzami spolu chodili, a dobre vieme, ako sa nadobro rozišli, a že to vôbec nebolo nadobro. Priznal sa nám, že ju stále miluje, že si to vzadu v aute rozdali a je mu jedno, či je vydatá, či nie, že o ňu bude bojovať. Sedeli sme uňho v kancelárii asi polhodinu, vyspovedal sa nám, aj sme ho poľutovali. Aj sme sa vystískali, aj vybozkávali.“ Uvedomila si, čo povedala, a do rohu adresovala vysvetlenie: „Iba tak študentsky, kamarátsky, ako za starých zlatých čias. Koňak nám chutil, tak ho vzal hore k baru, aj sme ho tam spolu dopili. Preto sa polhodinu zdržal, kým sa vrátil do baru, bol s nami dolu v kancelárii a kecali sme o živote.“

	Hanzel dopísal, Burger váhal, premýšľal. Ak ich zoberie k vyšetrovateľovi na výpoveď do zápisnice, bude to pohroma. Bude po odmenách, bude po sláve, bude po všetkom... no bude to spravodlivé.

	Čo je viac – odmeny, sláva, stranícke pohladkanie pred nastúpeným kolektívom alebo spravodlivosť? Ako chutí to prvé, zažil pred desiatimi rokmi, už nechcel.

	„V poriadku,“ rozhodol sa. „Teraz vás zoberiem dolu k vyšetrovateľovi a tak ako ste to povedali mne, poviete to jemu do zápisnice. Marek bude prepustený z väzby.“

	Uľavilo sa jej. Ivanka chcela spravodlivosť, hoci žiadne zlé skúsenosti ešte nemala, jednoducho sa jej páčila, verila v ňu.

	Už mohla ísť dolu na vyšetrovačku, no Burger ju zastavil.

	„Moment!“

	Niečo tu nesedelo. Zamyslel sa. Prehodil pár strán v spise. Začítal sa. Zapálil si. Odrazu sa mu vyjasnilo. Pochopil. Usmial sa.

	„Je to ale vyjebanec!“ žasol nad šikovnosťou Marka Macha.

	Ivanka nechápala. Ani jej otec nechápal. Dokonca ani jeho parťák Hanzel. Iba nechápavo gúľali očami.

	„Mám ešte jednu-dve doplňujúce otázky.“

	„Prosím, pán... súdruh Burger. Prepáčte.“

	„Slečna Ivanka, aký bol Marek študent?“

	„Najlepší.“

	„A z matematiky?“

	„Najlepší z triedy.“

	„A ako zmaturoval?“

	„Na samé jednotky. Možno jedna dvojka.“

	„Ale na výšku nešiel.“

	„Nie, otec ho stiahol do podniku.“

	„Presne to som si myslel! Je to vyjebanec!“

	Nerozumeli mu.

	„Je to jednoduché. Všetci matematici sú výborní stratégovia a taktici. Ani sa vás, slečna Ivanka, nebudem pýtať, či hral šachy.“

	„Vyhral dva medziškolské turnaje. V prvom a štvrtom ročníku.“

	„Myslel som si to! Viete, ako vypovedal? Keď mu vyšetrovateľ s prokurátorom namietali jedno obvinenie za druhým, jeden priťažujúci fakt za druhým, na všetko mal logickú odpoveď, všetko vedel vysvetliť, ale v súvislosti s faktami obžaloby to všetko znelo ako obyčajné výhovorky. Ale keď prišlo na tú polhodinu od vybehnutia z auta po jeho návrat do baru, zasekol sa, nepovedal nič, nič nevysvetlil. Pre obžalobu to bol zásadný moment a boli si istí, že ho majú. Nemali, on iba kalkuloval a takticky mlčal. Slečna Ivanka, posledná otázočka...“

	„Prosím.“

	„Marek vedel, kde pracuje váš otec?“

	Ivanka sa obzrela. Hľadala pomoc u otca. Prikývol.

	„Na gympli sa to nedá utajiť. Ste s deckami štyri roky dennodenne v kontakte.“

	„To je v poriadku, nemusíte sa ospravedlňovať, aj spolužiaci môjho syna vedia, kde pracujem, hoci som to chcel utajiť. Jednoducho sa to nedá, ľudia sa stretávajú, aj na rodičku, aj v samoške, aj na ulici... Nedá sa to, nežijeme vo vákuu.“

	„A ako to súvisí?“ zasiahol do výsluchu otec, hoci sľúbil, že nebude zasahovať.

	„Jednoducho. Keby Marek pri prvotnom výsluchu povedal prokurátorovi, že má alibi, že bol s vašou dcérou, riskoval by, že by si ju našli a ovplyvnili by jej výpoveď, zastrašili by ju, vyvinuli by na vás nátlak, aby ste prehovorili dcéru, aby nevypovedala. Keby sa obhajoval ich spoločným popíjaním dolu v kancelárii už na začiatku, dal by im čas, aby ovplyvnili svedkov, a jeho posledná šanca na obhajobu by bola zmarená. Nie, on tak nepostupoval, premyslel si celú obhajobu a vyzrel na nich, prešťal ich. Dal sa zavrieť a počítal s tým, že o jeho uväznení sa dozviete, že vy dve,“ Burger ukázal prstom na jednu aj na druhú, „si to premyslíte a samy – opakujem: samy! – prídete na políciu vypovedať. V tom spočívala sila jeho obhajoby, že prídete samy a, samozrejme, príde s vami aj váš otec a na všetko dozrie, aby vaša výpoveď nebola zmanipulovaná. Urobil to perfektne. Použil nás. Použil vás,“ bradou ukázal na podplukovníka. „Vyšlo mu to, no vôbec sa naňho nehnevám.“

	„Smrad zasraný!“ žasol podplukovník v kresle. Takto o prípade neuvažoval. Napokon prikývol.

	„Nevadí, veď nám ide o spravodlivosť, nie?“ pokračoval Burger. „A vy ju na vyšetrovačke pri výpovedi vašej dcéry zagarantujete. Nemusí dopadnúť ako študentka medicíny Zimk...“

	„Nemenovať! Prosím!“

	„Dobre. Ivanka môže vypovedať slobodne a vy sa postaráte, aby to tak bolo. Marek s tým rátal a nehnevajte sa naňho, že nás všetkých prešťal. Ide mu o život, robí, čo môže.“

	Podplukovník v rohu znovu prikývol. Pochopil. Neprekážalo mu, že dvadsaťštyriročný chalan použil na záchranu svoj talent. Neprekážalo mu to, veď prišiel sám a sám prejavil snahu o spravodlivosť, nebral to ako podraz.

	„A čo slečna Petra Modrovská?“ Burger kývol bradou do rohu kancelárie. „Bude tiež vypovedať?“

	„Zaslobodna Modrovská, teraz pani Tomanová,“ konečne prehovorila. „Ivanka je slečna, ja som už vydatá. On vám to vysvetlí,“ ukázala bradou na Ivankinho otca.

	„Ehm...“ začal, „manžel pani Tomanovej je inžinier Ivan Toman, tajomník obvodného národného výboru...“

	„Aha!“ pochopil Burger.

	„Už som s ním rozprával. Keby sa dalo nejako citlivejšie...“

	„Dáme jej tapacírovanú stoličku, ale to je asi to najcitlivejšie, čo pre jej zadoček môžeme urobiť. U vyšetrovateľa bude musieť vypovedať tak či tak.“

	„Boha! Ivan ma zabije!“ zastonala.

	„Nie, nebojte sa, pani Tomanová,“ podplukovník sa sám ujal funkcie chlácholiteľa. „Postarám sa.“

	„Ak táto patália s Markom poškodí manželovi vo funkcii, určite ma zabije!“ skočila mu do reči, lebo jalové sľuby ju nezaujímali.

	Chápali ju, žili v časoch, keď mohla tajomníkovi obvodného národného výboru poškvrniť politický profil kdejaká hlúposť, a vražda teda žiadna hlúposť nebola.

	Výsluch Ivany a Petry na vyšetrovačke vyvolal okamžitú reakciu. Tornádo je vánok oproti tomu, čo sa strhlo.

	Bezmocnosť privádza mocných ľudí k zúrivosti.

	Okamžite pribehol prokurátor a chcel byť osobne pri výsluchu. Chcel zopakovať výsluch od začiatku, pozmeniť niektoré vety, upraviť fakty, usmerniť svedkyňu, vysvetliť jej, čo vlastne videla, čo mohla vidieť, čo by nemala vidieť, naopak, čo by mala vidieť, čo by sa od nej žiadalo, aby videla... Nahrať si ju ako dlhohrajúcu platňu, zopakovať s ňou výsluch tridsaťkrát, vštepiť jej do pamäti, čo v pamäti vôbec nemala, a vygumovať všetko zbytočné, čo tam byť nemá, pripraviť si ju na hlavné pojednávanie, aby všetko prebehlo podľa objednávky zvrchu.

	Lenže tu to nešlo!

	Za svedkyňou, za tou jebnutou blonďavou kravou, ako sa vyjadril zúfalý prokurátor mimo zápisnice, sedel jej otec a oháňal sa služobákom, a keď ho po hodine prehovárania vykázali na chodbu, prišiel drbnutý kriminalista Burger a sral sa im do všetkého! Takto sa nedalo pracovať!

	Prokurátor zúril! Za tento prípad už dostal – nie odmenu, na tých pár korún sa mohol zvysoka, niečo iné, oveľa významnejšie, oveľa cennejšie – dostal sľub!

	„Ak to dobre dopadne, si šéf obvodnej prokuratúry a potom, po pár rokoch... Veď uvidíš, chlapče!“ A to mu povedal sám generálny!

	Bol to jeho svokor, ale to asi nemalo v jeho kariére podstatný význam.

	A teraz toto!

	Soptil, nešetril pejoratívami, servítku si teda pred ústa nedával.

	Výsluch svedkyne Ivany Gemainerovej a jej spolužiačky Petry trval do desiatej hodiny do večera, potom sa otec ohradil a museli im dať voľno na spánok. Prokurátor opäť soptil, niet nad polnočný výsluch.

	„Ale zajtra ráno o ôsmej tu!“ trval na svojom vyšetrovateľ.

	Dievčatám bolo do plaču, Burger s podplukovníkom si iba kývli na pozdrav. Vedeli, do čoho idú, dievčatá pochopia, keď dorastú.

	Vydržali.

	Marka Macha prepustili z väzby o týždeň. Tak dlho trvala administratíva.

	Porada u šéfa kriminálky dopadla katastrofálne, na neschopnosť súdruhov z oddelenia vrážd poukázalo celé vedenie mesta a aj súdruh Fiala v mimoriadne plamennom prejave.

	Nikto z vyšetrovateľov nebol povýšený, nikto z kriminálky nedostal odmenu, nikto z vedenia nepostúpil o stupienok vyššie, nikoho nepochválili, nikoho nepohladkali, nikomu nesľúbili lepšiu funkciu. Čo bolo najhoršie, v štatistike ostala jedna vražda neobjasnená a to mohlo nalomiť aj súdružské vzťahy so Sovietskym zväzom! Možno s celou Varšavskou zmluvou! Bože, tá štatistika, ako ich všetkých iritovala, ako sa jej všetci príslušníci Verejnej bezpečnosti klaňali!

	Za všetko mohol Burger, mal ich vyhnať z kancelárie už pri prvom výsluchu a ešte ich aj vystrašiť, aby im už nikdy ani len nenapadlo prísť na políciu niečo oznámiť.

	Nespravil to. Nevyhnal ich. Postaral sa o prepustenie nevinného a ďalej hľadal ozajstného vraha. Mordoval sa so spisom Valérie Rothovej ešte rok, a mordoval sa s ním poctivo, najlepšie by to vedel povedať Hanzel, drel na spise s ním. On jediný by vedel zodpovedne povedať, ako Burgera štvala vražda Valérie, ako veľmi chcel chytiť páchateľa.

	Po roku vyšetrovateľ prerušil vyšetrovanie oficiálnym uznesením a Burger zviazal vraždu Valérie Rothovej do tvrdých dosiek, k plechovej skrini si pritiahol stoličku, vystúpil hore, otvoril si nadstavec a tvrdé dosky zasunul dnu. Dvierka na nadstavci s rachotom pripleskol a zamkol ich.

	Ak sa časom nájde páchateľ, alebo aspoň indícia, že sa v prípade deje niečo nové, požiada vyšetrovateľa o pokračovanie vo vyšetrovaní, ak nie, ostane spis v nadstavci. Prach a čas sa postarajú, aby tvrdé dosky zošediveli, spráchniveli...

	NOVEMBER 1989

	 

	Príjemný pracovný deň.

	Pršalo. Tony dažďa vrážali do okien, tých pár, čo tesnilo, poskytovalo policajným úradníkom aspoň akú-takú ochranu, tie ostatné prepúšťali na parapetu potôčiky vody a policajti sa striedali pri vytieraní a žmýkaní handier do narýchlo pozháňaných vedier.

	Naozaj pršalo, prišla nefalšovaná jesenná prietrž s víchrom a s menšou potopou.

	Príjemný pracovný deň – detektív z oddelenia vrážd Richard Krauz si lebedil. Mal rád dážď. Písal na stroji a občas sa zasnene zahľadel na mokré okná. Za okná. Ďaleko za okná – túžil byť so svojím jazvečíkom v lese a dobre premoknúť, počúvať šumenie dažďa v korunách stromov a so sklonenou bradou, zababušený v kožáku, vzdorovať náporom mokrého vetra. Sylvia sa čudovala, či mu nešibenká, no nešibalo mu, bol normálny – rád chodil v daždi. Chodil vždy, keď mal v taký upršaný deň voľno.

	Nemal voľno, bol práve po nočnej službe a písal hlásenie.

	Páčilo sa mu, keď pršalo, v daždi sa cítil príjemne, no teraz musel pracovať v útulnej prekúrenej kancelárii. V skurvenej útulnej prekúrenej kancelári, kde sa potil už pri pomyslení, koľko strán musí ešte napísať.

	Kolega Burger vybavil kamarátovi pas bez čakania a bez problémov. Dostal ho rovno do ruky dva dni po podaní žiadosti a za promptné služby sľúbil detektívovi adekvátny revanš. Trvalo to desať dní, vďačnosť si nechal až po dovolenke, ale chlapi si radi počkali, oplatilo sa – priniesol dve fľaše stoličnej vodky.

	Dovolenka dopadla podľa kamarátových predstáv a odmena bola hodná Burgerovej námahy, obe strany boli spokojné.

	„Hajzli, dobre ma počúvajte, toto je moje!“ upozornil všetkých majiteľ pokladu v igelitke, sotva sa vrátil z vrátnice. Štrngajúci poklad schoval do chladničky. Kolenom zatlačil na netesniace dvere a tlačil, kým v dverách necvaklo, potom sa otočil čelom k masám, ešte aj ruky roztiahol, akoby chcel vlastným telom chrániť všetko vnútri.

	„Pochopil každý?“ zagánil na každých a zaujal bojový postoj samuraja. Naozaj bol ochotný vlastným telom chrániť poklad v chladničke.

	Proti nemu nestáli masy, v kancelárii boli okrem neho iba dvaja.

	„Teplá vodka nestojí za nič,“ skonštatoval Hanzel a ani nezdvihol zrak od práce.

	Detektív oddelenia vrážd, špecialista na strelné zbrane a výbušniny, zasunul čerstvo nablýskanú tridsaťosmičku do puzdra a zagánil na Krauza. Čakal od neho pomoc.

	„Oto, negáň! Seriem mu na jeho úplatky. Fuj, také svinstvo!“ odvrkol elév cechu vraždárskeho a sústredil sa na písací stroj.

	Asi takto sa vyjadrili masy k obsahu chladničky. Burgerove úplatky nechceli, viac ich nemusel chrániť vlastným telom, sadol si teda na miesto a rozložil si noviny. Chcel byť vtipný, no nevyšlo to, nepochopili. Možno iba nemali náladu. Znechutene zahasil krpatú dohárajúcu cigaretu a zapálil si novú.

	Hanzel odul pery a zagánil na Riša. Čakal od neho pomoc, nedočkal sa, no veď počkaj!

	Burger čítal, Hanzel čistil druhú pištoľ, ale Krauz mal iný problém.

	Do konca pracovného času sa na čiernom valci mali na bielom papieri objaviť sivé písmená, ktoré by aspoň trochu zrozumiteľne vysvetlili, prečo inžinier Bielik dostal pažbou pištole po sánke. Keby iba dostal, nič by sa nestalo, ale ona sa, sviňa jedna sánkovská, zlomila. Ani to by nebol problém, ale pažbu, čo sa rútila na sánku inžiniera Bielika, držal v ruke detektív Krauz, a taká udalosť sa nemohla zaobísť bez písomného zdôvodnenia.

	Krauz písal už dve hodiny o tom, ako sa včera v noci inžinier Bielik ožral ako sviňa, zdemoloval obývačku, potom manželku, potom dcéru a potom sa nožom pokúsil prederaviť brucho detektíva Krauza.

	Krauz mal výjazd, teda dvadsaťštyrihodinovú službu, a musel ísť na zákrok, lebo susedia zahlásili na stopäťdesiatosmičku, že pani Bielikovej strieka z krku krv na celú pavlač a pán Bielik ich chce podrezať všetkých rad-radom od prízemia až hore po povalu.

	Prišla záchranka, policajti aj hasiči, lebo pani Bielikovej na sporáku vyvrel guláš, začal dymiť do bytu, cez rozbité okno na pavlač a odtiaľ na horné pavlače a na celý dvor.

	Cirkus v celom činžovnom dome, no susedia boli zvyknutí, takto to u Bielikovcov chodilo často, ale až takto vážne ešte nie. Volali o pomoc, koho mohli.

	Kto mohol, prišiel na pomoc. Prvý bol výjazd z kriminálky. Krauz sa uhol nožu, jednu mu tresol pažbou po brade a bolo po inžinierovi Rambovi. Sanitka odviezla pani Bielikovú do nemocnice, policajti odviezli pána inžiniera Bielika do cely a dcére stačilo ošetrenie v obývačke. Medzitým požiarnici vypli plyn pod gulášom a ani požiar sa nekonal.

	Bežná pracovná noc na oddelení vrážd, rýchly zásah, pár zranených, minimum škôd.

	Krauz obišiel najhoršie, musel o všetkom spísať správu. Dobrú správu, pravdivú, takú, aby neskončil na inšpekcii. Nič to, na písanie bol zvyknutý.

	Písal správu. Snažil sa sústrediť. Rozptyľoval ho príjemný dážď za oknami a poklad v chladničke. Aj dvaja mamľasi, čo ho mali vyučiť za detektíva, nie ho dráždiť.

	„Čo robíš?“ spýtal sa Burger spoza novín. Vypustil kúdol dymu a prehodil stránku.

	„Čistím si pištoľ.“

	„Pýtal som sa mladého, Oto, nie teba.“

	Krauz písal, nepočúval.

	„Richard!“ prízvukoval otázku Burger.

	„No?“ Krauz sa vytrhol z myšlienok. „Čo je zase?“

	„Čo robíš? Som sa pýtal...“

	„Hovno, čo asi? Lakujem si nechty.“

	„Aký bol nočný výjazd?“

	Krauz sa odrazil od písacieho stroja a strojene pohodlne sa oprel o operadlo. Jednu nohu si zasunul pod zásuvky na boku písacieho stolíka, druhú pod kovovú priečku pod stolom a zhupol sa dozadu na zadných nohách stoličky ako decká na zédeeške. Aj ruky si založil za hlavu, presne ako na základnej škole. Zagánil na kolegov. Chvíľu sa pohojdával, balansoval na hrane medzi spadnutím a rovnováhou. Nemal chuť s nimi debatovať, mal čo robiť, no niečo im povedať musel. Zdržiavali ho, ale musel reagovať teraz, inak by ho zdržiavali celý deň, a celý deň sa mu písať nechcelo, chcel sa ísť po nočnej vyspať a venovať sa rodine.

	„Nič moc,“ zaškeril sa. „Hnusný zasraný výjazd. Od štvrtej poobede do desiatej v pohode. O desiatej večer vypadla pani Vargová z dvanásteho poschodia, ale uhral som to na samovraždu, neliečiteľná rakovina žalúdka. O pol dvanástej som riešil inžiniera s nožom, sotva som skončil, o druhej v noci sa pobili chlapci U Matúša, našťastie to prevzal okres, žiadne vážne zranenia. O piatej som sa v kancli na chvíľu vyvalil a o pol siedmej si prišiel ty. Takže aký bol výjazd? Perfektný! Zdriemol som si poldruha hodiny v kresle a teraz by som chcel dopísať správu, odovzdať službu a ísť sa domov vyspať. Vadí to niekomu?“

	Krauz sa výhražne rozhliadol po kancelárii, či sa nájde niekto, komu by to vadilo.

	Burger sa schoval za noviny a Hanzel si vybral zabalené raňajky – lepenák s maslom, horčicou a so salámou, dve reďkovky a kúsok tvrdého syra.

	„Celkom perný výjazd. Ja som mal posledné tri bez akcie, predriemal som ich doma,“ lebedil si Hanzel.

	„Ja tiež,“ pritakal Burger, aj on si lebedil.

	„Môžem pokračovať v písaní, alebo...?“

	Krauz čakal, či budú chcieť ku konkrétnym prípadom z dnešnej noci podrobnejšie vysvetlenie. Nikto nič nenamietal, nikto nič nechcel, vysvetlenie už vôbec nie.

	Krauz sám sebe prikývol, akože debata je ukončená, nohy si slušne zložil pod stôl, začítal sa do posledných riadkov a udrel do klávesnice, že bude pokračovať. Udrel znova. A znova. Rozbehol sa. Zamyslel sa a rozbehol sa, prsty mu len tak lietali po klávesnici. Išlo mu to jedna báseň, rýchlo, plynule, logicky, chronologicky. Hlásenie o nočnej zlomenej sánke už bolo takmer na svete.

	Tichou rannou kanceláriou sa rozliehal guľometný rachot Krauzovej prstovej ekvilibristiky na písacom stroji, šušťanie Burgerových novín a zavíjanie Hanzelovej čistiacej vazelíny obtierajúcej sa o hlaveň milovanej pištole. A, samozrejme, bubnovanie dažďových kvapiek na okenné tabule. Inak ticho, príjemná pracovná atmosféra.

	Krauz písal rýchlo a isto – vedel o čom, vedel prečo – naozaj chcel svižne dopísať, odovzdať záznamy vyšetrovateľovi, ukončiť nočnú službu a ísť sa domov vyspať. Makal ako fretka.

	Chvíľu mal v kancelárii pokoj na prácu. No naozaj iba chvíľu.

	„Je to svrab,“ prerušil odrazu tiché rapotanie písacieho stroja Burger.

	Nechcelo sa mu vyzrieť spoza novín, iba nimi zamával, aby bolo jasné, že provokačný podnet ide od neho.

	„Je,“ súhlasil Hanzel a ani nezdvihol oči od rozbaleného chleba. Pochutnával si a so sklonenou hlavou mrmlal sám pre seba: „Je to iba učeň. O kriminalistike nemá ani šajnu.“

	„Čo s ním? S blbcom!“ Prihral mu Burger, prehodil stránku a vypustil ďalší oblak dymu.

	„Nič, Edko. Ako si si ho vychoval, takého ho máš.“

	Krauz prestal písať.

	„Čo je? Hovorili ste niečo o mne? Píšem! Nevidíte?“

	Ani sa nepohli. Burger čítal noviny a Hanzel ostrým útočným nožom krájal chlieb na servítke.

	„Kurva! Chlapi! Píšem! Pracujem! Mohli by ste to rešpektovať!? Potrebujem dopísať správu z nočnej služby!“ naštval sa mladý detektív.

	Ani sa nepohli. Burger čítal noviny a Hanzel ostrým útočným nožom krájal chlieb na servítke.

	„Tak hovorili ste niečo? Chcete mi niečo povedať? Alebo...“

	„Nič, píš si, chlapče. Píš si svoje nezmysly.“

	Hanzel skončil komentár ku kolegovej činnosti a schuti si odhryzol. Burger sa za novinami ani nepohol. Krauz mykol plecom a písal ďalej, akoby nič.

	Rachot písacieho stroja sa rozliehal kanceláriou.

	„Naozaj som si nemyslel, Edo, že ho takto vychováš,“ prehodil Hanzel od rozjedenej desiatej.

	„Ja? Je to náš spoločný odliatok,“ bránil sa Burger. „Ingot, nič viac. Ešte nám dá veľa roboty, kým z neho niečo vybrúsime.“

	„Náš spoločný? A taký nedorobok? Čo ingot!? Kus dreva! Nespoločenského tupého drúka si vychoval!“

	„No čo už, Oto.“

	„Chúďatko.“

	„Trténko.“

	„Trténko, ale naše, Edko.“

	„Naše, ale čo s ním?“

	„Prdlajs. Načo nám je?“

	„Na nič.“

	„Zobák zasraný, krpatý. Stavím sa s tebou, že nevie ani fľašu otvoriť.“

	„Nevie.“

	„Ani nedokáže otočiť zátkou okolo hrdla.“

	„Nedokáže.“

	„Tak načo ho tu živíme?“

	„Fakt neviem načo. Vyhodíme ho. Pošleme ho do inej kancelárie, nech sa s ním otravujú chlapci odvedľa.“

	„Prečo odvedľa? Dáme ho dopravákom, nech riadi križovatky, teliatko.“

	Krauz prestal písať. Snažil sa sústrediť, no taký dlhý dialóg nemohol nepočuť. Znova sa navalil na operadlo. Smutno zagánil na rozpísané hlásenie. Už mu chýbalo len pár riadkov a bol by hotový.

	Burger sa skrýval za novinami a Hanzel sústredene sledoval salámu na maslovom chlebe, akoby čakal, či sa pohne. Farbu na to mala.

	Hrali to dobre, tvárili sa, že tam nie sú.

	„O čo vám ide? Ak vám vadí, že sa snažím pracovať, len povedzte, prestanem,“ vzdychol Krauz.

	„Len pracuj,“ posúril ho Burger.

	„Nedaj sa vyrušovať, dzobák,“ súhlasil Hanzel.

	„Dobre, tak jeden si dám, ale potom to dopíšem!“ znelo hlúpe Krauzovo rozhodnutie. Hlúpe, lebo dobre vedel, že jeden nikdy neexistuje.

	Hra na Fausta a Margarétu dopadla presne podľa predlohy klasika, Margaréta podľahla diablovi.

	Krauz, najmladší v kancelárii, vstal a podišiel k chladničke. Burger zložil noviny, Hanzel odložil nahryznutý kus chleba. Netrpezlivo čakali, čo bude.

	Krauz vybral z chladničky úplatkársku stoličnú vodku. Aj keď za tú chvíľu, čo v nej bola, nemohla byť chladená, vzbudila záujem. Detektív nalial starším kolegom do nastrčených pohárikov, nalial aj sebe do nenastrčeného pohárika a zdvihol.

	„Na zdravie.“

	Prikývli.

	Vypili.

	„Od včera večera som nejedol.“

	Krauza poldeci zaštípalo v žalúdku.

	„Na.“

	Hanzel mu podal kus chleba so salámou. Vďačne prijal.

	„Na, tu máš,“ zopakoval starší detektív. Podal mu aj paradajku.

	„Ďakujem.“

	Krauz konečne po dlhom čase zahryzol do niečoho hustejšieho, než je pivo.

	„Bože...“ lebedil si a jedol.

	Naozaj príjemná zmena v ústach.

	„Ale aj tak s vami nepokračujem. Pochopil som vaše provokácie, dobre, som najmladší, musím poslúchať, uznávam. Nalial som vám, dal som si s vami jeden, ale viac nepijem! Dopíšem správu a idem domov spať a venovať sa rodine!“

	Zbožné želanie je jedno, policajná prax je však niečo úplne iné.

	Piatkovým ponurým podvečerom prechádzal podnapitý policajt priechodom pre peších, pokyckal paniu, prstom pohrozil prítomným požiarnikom, povaľačom, pochôdzkarom, prakticky pohrozil plebsu, pričom proti policajtom pohotovo preventívne použil preukaz pred prúserom. Posratý piatok!

	Trápne, no stalo sa. Potom Krauz utekal na autobus. Utekal čudne, potácal sa, kľučkoval, celý bol nejaký divný, zhrbený, nahnutý dopredu, akoby tesne pred pádom.

	Celý piatok bol divný, celý november bol nejaký divotvorný.

	Nič, čo si v tomto pohnutom čase kriminalista na oddelení vrážd naplánoval, nevyšlo. Krauz chcel dopísať hlásenie z nočnej služby a utekať domov, aby sa venoval posteli a rodine, a hľa, ako dopadol! Ostatní chlapci z oddelenia vrážd mali na krku čerstvú, mesiac starú vraždu dievčaťa v parku na lavičke, okrem toho zavraždeného dôchodcu doma v kuchyni, navyše niekto prestrelil pumpárovi žalúdok, lebo si bránil kasu. Roboty vyše hlavy, chystali sa vyšetrovať a hľa, ako dopadli!

	Na námestí sa schádzali ľudia, štrngali kľúčmi a vrieskali niečo o slobode a demokracii, takže na vyšetrovanie nemali čas. Zdravotné sestry vypochodovali do ulíc, pridali sa študenti, herci to zastrešili a odmietli hrať, všetci plánovali generálny štrajk – a v tejto napätej atmosfére mali chytať vrahov? Tváriť sa, že ich sa pohyb na ulici netýka, hoci ich sa týkal bytostne a existenčne? Nedalo sa, náčelníci a stranícki funkcionári sa snažili tlmiť vášne, no naozaj sa nedalo.

	„My si budeme robiť svoju robotu, chlapci, budeme vyšetrovať vraždy a lúpeže, nato sme tu, nás sa to svinstvo vonku netýka,“ povedal im riaditeľ násilnej kriminálky major Majchrán ráno na rozdelení do práce. Už vtedy tušili, že ich činnosť na vraždách nebude taká priamočiara, ako im ju linkuje. On sám už vtedy tušil, možno prezieravo vedel, že im klame.

	„Súdruhovia, vy máte svoju prácu a slúžite ľudu, nedajte sa zviklať, nedajte sa zmanipulovať, nedajte sa obalamutiť nejakými krikľúňmi z ulice! Máte zbrane a tie musíte použiť na obranu socializmu, na ochranu robotníckej triedy! Čo sú herci!? Čo je Kňažko, čo je Budaj, čo sú sprofanovaní takzvaní umelci?! Nič! Spoločenský odpad! Patria do basy a vy sa postaráte, aby sa tam dostali!“ vrieskal súdruh Fiala na poslednej straníckej schôdzi.

	Očervenel, skoro ofialovel, tak sa im snažil vysvetliť ich úlohu v boji proti kontrarevolucionárom. Neklamal, tie slová myslel smrteľne vážne.

	Krauz šéfovi aj súdruhovi Fialovi veril, ich reč sa mu zdala rozumná, štát by mali zachrániť, socializmus, nech bol akýkoľvek, by si to zaslúžil. Boli štátni zamestnanci, štát ich platil a štát od nich očakával lojalitu a pomoc.

	Krauz bol mladý a ako všetci mladí podliehal viac emóciám než rozumu, hoci minulý rok v marci, keď pomáhal Dane Hauskrechtovej, to tak nebolo, vtedy prevládol rozum nad emóciami. Hľadal si svoju polohu, ťažko súdiť, raz bol naklonený tak, raz tak. Teraz veril šéfovi a súdruhovi Fialovi.

	Starší kolegovia pochybovačne krútili hlavami. Najstarší si ešte pamätali šesťdesiaty ôsmy rok, keď ako zelené policajné uchá slúžili na ulici a stáli proti rozbesnenému davu. Aj o tom otvorene rozprávali. Doteraz nie, báli sa, no odrazu rozprávali – časy a nálady sa menili neuveriteľne rýchlo, zo dňa na deň.

	„Chlapci, keby neprišli Rusi, zlynčovali by nás pod Manderlou ako posledných vagabundov. Natlačili nás tam ako sardinky, nebolo úniku. Uniforma-neuniforma, obušok-neobušok, bolo nás tam iba pár chlapov a zatlačili nás pod stĺpy, až na sklo výkladu, a šili do nás jak do živého. Ostávalo nám už iba jedno, obtiahnuť samopaly a začať ich kosiť, no nikto nemal odvahu vydať rozkaz. Strieľať do ľudí, do našich ľudí, sa nechcelo nikomu, no boli ako besní. Chytila ich revolučná nálada, a tá teda dokáže zmanipulovať masy! Vytočili sa do nepríčetnosti. V poslednej chvíli prišli ruské tanky, bévepéčka, vyskákali chlapci červenoarmejci a pomohli nám. Prežili sme iba náhodou. Naozaj to bolo o držku, však, Peťo?“

	Spomínal Jožko Sládek, najstarší z detektívov. Jeho šedivá hlava a zvráskavená tvár hovorili za všetko, naozaj tam bol a naozaj toho na ulici veľa prežil.

	Peter Vietor, jeho rovesník, iba prikývol a smutno sa zahľadel do kúta kancelárie. Jeho v šesťdesiatom ôsmom zatlačil dav do rohu tak, že musel obtiahnuť samopal a musel stlačiť spúšť, inak by ho zabili, umlátili, ušliapali. Až potom mu prišli na pomoc. V sedemdesiatom prvom, v čase normalizácie, dostal najvyššie štátne vyznamenanie za statočnosť. Zakopal ho v záhrade aj s diplomom a konečne chcel na tú sprostú časť života zabudnúť. Vyťahovanie starých spomienok mu nepadlo dobre, ani v uzavretej spoločnosti starých detektívov v bezpečí kancelárie. Už o tom nechcel hovoriť. Nikdy.

	„Chlapci, len nedopustite, aby sme sa zase museli postaviť proti davu, proti ľuďom. Už nie sú takí hlúpi ako v šesťdesiatom ôsmom a ani Rusi nám nepomôžu, situácia je úplne iná. Chalani, len nedopustite, aby sme museli ísť so zbraňami proti ľuďom...“ škemrali starí vyslúžilci, čo mali za rok, za dva do dôchodku. Tušili, do čoho tlačia dnešnú Verejnú bezpečnosť, k čomu sa schyľuje, čo sa chystá, a báli sa.

	Varovali mladších a báli sa. Vedeli prečo.

	Krauz, ten si, naopak, lebedil, zbožňoval, keď starí chreni spomínali a báli sa. Pod tlakom začínali rozprávať a čím viac sa báli, tým otvorenejšie rozprávali. Krauz reči dospelých načúval rád, odmalička. Vôbec mu neprekážalo, že ako učeň kriminalistického remesla musel nalievať, že občas musel slúžiť. Skôr naopak, čím viac nalieval, tým viac sa dozvedal a čím viac sa dozvedal, tým bol múdrejší. Keď sa konečne rozviazal jazyk starým nestorom kriminalistického remesla, ako bol Lojzko Sládek alebo Peter Vietor, alebo Ivan Kuzmín, bol v siedmom nebi. Dozvedal sa o tajomstvách, ktoré mali byť pred nezasvätenými navždy pochované. A tých teda bolo...

	Celý piatok bol divný. Všetci kolegovia z kriminálky cítili tlak ulice. Niečo sa dialo, aj vonku aj vnútri. Napriek ubezpečovaniu šéfa Majchrána, že ich sa to netýka, že oddelenie vrážd je niekde inde, že sú vyššie od ulice, cítili, že nie sú, že sú práve v centre diania. Starí detektívi ich v podozrení ešte utvrdili. Napätie stúpalo, nervózni boli nielen tí vonku, ale aj tí vnútri, v bezpečí kancelárií.

	„Ak sa to zopakuje, ak to príde znova, ak bude polícia znova bojovať na ulici proti davu, budete sa musieť rozhodnúť, na čiu stranu sa postavíte,“ povedal Jožko Sládek, a tým povedal všetko.

	„A tým som povedal všetko, idem domov! Je piatok, dajte už pokoj!“

	Predvídal a nemýlil sa.

	Všetci mu verili, jemu určite. Takýchto a podobných debát prebiehalo na kriminálke veľa, vlastne v každej kancelárii, nielen U dvoch levov, v každom obvode. Tušili, že v najbližších dňoch sa niečo pohne a každý si bude musieť nájsť svoje miesto, buď ako odstreľovač alebo ako obeť v nitkovom kríži. Väčšina sa prikláňala na stranu zdravého rozumu. Preto sa starí machri Burger a Hanzel rozhodli dnes nerobiť a protestovať po svojom. Jednoducho nerobiť! Mali dve vraždy a jeden prestrelený žalúdok, mohli sa vybrať do terénu a vyšetrovať, čo hrdlo ráči, no nešli. Radšej sa od rána ožierali a ožrali aj Krauza po nočnej. Bola to ich nevysvetliteľná forma protestu a doplatil na ňu chudák Krauz.

	V kancelárii vydržali do pol štvrtej, do fajrontu vypili všetky chladené zásoby, potom pokračovali kúsok vedľa v Kryštál bare, potom na Šafku v Ponorke, potom...

	Krauz na priechode pre chodcov ovracal neznámu ženu, hliadke na ostrovčeku, ktorá to videla a chcela ho zatknúť, ukázal odznak a poznamenal niečo, akože choďte do riti, hoci zatriezva by si to nikdy nedovolil, a prchal preč.

	Prebral sa v električke. Zobudil ho vodič.

	„Pane, hééj, pane,“ pomyksľoval ním. „Budete so mnou jazdiť stále dokola alebo niekde vystúpite?“

	„Zaplatím,“ chcel vyrovnať účet.

	„Netreba, ak máte električenku alebo platný cestovný lístok, netreba.“

	Ukázal mu služobák.

	„Ďalšia obeť,“ vzdychol vodič električky. „Čo vám fízlom už úplne hrabe? Čo je to za piatok? Dnes si už tretí, ktorého nasilu vykladám z mašiny! To vás tak berú tí štrngajúci zasrani na námestí? Ja som komunista už tridsať rokov a nebojím sa ich, sú to len krikľúni. Socializmus si uchránime, nie? Čo ty na to ako súdruh? Kde ťa mám vyhodiť?“

	„Kde sme?“

	„V Dúbravke na konečnej.“

	„Tak by som ten socializmus... išiel zapiť k Husákovi. Pomôžeš mi... vystúpiť?“ s námahou koktal vytrvalý pasažier.

	Do krčmy sa dostal na vlastných polhodinu pred záverečnou, no U Husáka záverečná nebola nikdy pevne stanovená. S tým počítal, dúfal, že si ešte s kamarátmi dajú do držky. Vošiel a pozdravil.

	„Čaute, banda!“

	Sadol si na kraj lavice.

	„Mariša, dve... štyri...“ spočítal chlapov za stolom, „šesť pív a šesť vodiek.“ Podal jej stovku. „Vydáš mi, keď pôjdeš okolo...“

	„Ako vždy,“ prikývla a odišla k výčapu po novú várku.

	„No čo je nové, chlapci?“ snažil sa zapadnúť do debaty. Nešlo mu to, žvatlal, plietol sa mu jazyk – bol už riadne opitý.

	Igor na opačnom konci stola si ho premeral nenávistným pohľadom a pokračoval v rozbehnutej debate.

	„Ako som povedal, chlapci, bol som tam osobne. Stojíme na námestí od štvrtej každý deň a aj budeme stáť, aj štrngáme kľúčmi, nech si o nás myslia, čo chcú. Pridáva sa čoraz viac a viac ľudí. Nikto proti nám nič nerobí. Fízli,“ zagánil na Krauza, „sa nás boja! Konečne! A čím nás bude viac, tým viac sa nás budú báť, to vám garantujem! Už to vysielali v rakúskej televízii, stanovisko Gorbačova je jednoznačné, Rusi žiadne vojská nepošlú, nebudú zasahovať do politického diania žiadnej socialistickej krajiny. Chalani, nie je to výzva? Viete, čo sa deje v Nemecku, teda u Dederónov, nie v tom západnom? A viete, čo sa deje v Poľsku a v Maďarsku? Ideme na to! Už prišiel náš čas! Kňažko to zobral do svojich rúk, už ho z pódia nikto nestrhne, ani Budaja. Čarnogurského museli pustiť z basy a pustia aj ostatných! Hýbe sa to, chlapci, hýbe sa to, a my by sme nemali ostať bokom. Hovorím vám, poďte zajtra so mnou, bude nás viac, niečo dokážeme! Aj v Prahe sa schádzajú na Václaváku, aj v Brne, aj v Ostrave... My nemôžeme stáť bokom!“

	„Čo by sa dialo?“ zatiahol unudene opitý Krauz. Od rána počúval podobné reči v robote – ešte aj v krčme? „Drbe im! Drbe vám všetkým, Igor! Čo chcete dosiahnuť s kľúčmi proti obuškom? Proti armáde, polícii, milíciám...“

	Šesť chalanov za stolom sa zháčilo, vystreli sa, vzopreli. Až doteraz to boli jeho kamaráti, hrávali spolu futbal, hrali spolu na gitare, spolu pili, preberali kamarátske problémy... no toto bolo niečo iné, teraz nereagovali kamarátsky, ale politicky. Kamarát-nekamarát, keď ide o politiku, z čerešne dolu! Chytala ich revolučná vášeň.

	Krauz mal zmysly otupené alkoholom, nepostrehol zmenu v ich správaní, nepostrehol, že sú revolučne naladení, že sa tlakujú, že ulica ich začína baviť, vlastne sa už rozhodli, že do toho s Igorom pôjdu. Chyba!

	Krauz chcel zaplatiť ešte rundu, no kamarát vedľa ho zastavil. Prehnaný alkohol rád platí, štamgasti túto alkoholickú úchylku dobre poznajú.

	„Platíme dokola, tak sa šetri, svoje pivo dostaneš.“

	Krauz sa venoval pollitráku. Ruka sa mu triasla. Podarilo sa mu dvakrát za sebou si štrngnúť so zubnou sklovinou, oblial si košeľu, potom vylial poldeci na obrus.

	„Ak prídete aj vy, posilníme Kňažka a Budaja a zaplníme celé námestie. Príďte, nemôžeme prehrať, už sa to hýbe v celej Európe!“ agitoval Igor.

	„Hovno sa hýbe, nič sa nedeje, Igor kecá, ak tam pôjdete, iba sa dostanete do problémov.“

	„Do akých? Do policajných? Chcete nás zavrieť? Celé námestie, celý národ? Alebo vyhnať z námestia? Rovno postrieľať!?“ dúchal do ohňa Igor a pohľad na Krauza už nebol iba výhražný, ale nenávistný.

	Bol to nerovný boj, Igor sa vrátil z námestia a mal iba tri pivá, Krauz pil od rána a mal ich nerátane. Nepostrehol, že zbytočne provokuje a že je provokovaný.

	Nepostrehol, že Mariša mu zo stovky nevydala, takých, čo sa pred záverečnou rozťahujú so stovkou, mala najradšej, najľahšie sa obťahovali o prachy. Mrcha čašnícka!

	„Rišo, takých, ako si ty, už potrebovať nebudeme! Vyjebaných fízlov, čo zatvárajú nevinných...“ provokoval ďalej Igor.

	„Myslíš Čarnogurského? Kašľať naňho! Ale tvoj tatko nevinný nebol, rozkradol v sklade Technického skla železo za dvestotisíc, nie? Už si zabudol, Igor? Sedí za rozkrádačku!“

	„Ty hajzel! Robil to ako sabotáž skurveného socialistického zriadenia, a keď ty budeš hniť v base za zločiny proti ľudskosti, on dostane medailu za hrdinstvo! To si píš!“

	„Ty hovado jedno! Ja za zločiny proti ľudskosti?! Čo som také zločinné urobil? Chytám vrahov a zatváram ich do basy, ty debil!“

	„Zatvárate nevinných politických a bijete ich v kancelárii, ty chuj! Myslíš si, že to nevieme!?“

	„Ja som z oddelenia vrážd! Mňa politickí nezaujímajú!“

	„Si sviňa vyzvedačská policajtská a zaujíma ťa všetko, len sa nerob! Fízel!“ Posledné slová na seba revali.

	Igor sa postavil a hodil do Krauza popolník. Trafil do ramena, páperová bunda to zniesla. Krauz sa postavil a hodil do Igora prázdny krígeľ. Trafil ho do čela. Keby ho tam chcel trafiť, určite by netrafil, hodil iba tak, a iba tak dopadol doprostred čela. Z natrhnutého obočia sa mu vyvalila krv ako z podrezaného prasaťa.

	„To by stačilo! Prestaňte!“

	Chlapi vstali. Už sa im nechcelo počúvať hádku. Museli zasiahnuť, kým sa nezvrhne na všeobecnú bitku – teda všetci proti policajtovi. Igorovi na čelo pritlačili hrču servítok.

	„Ideme domov, čaute. Mariša! Platíme!“ Odišli bez rozlúčenia.

	Opustený Krauz sa dopotácal k výčapu.

	„Vodku...“

	Dal si dve. Tri...

	Vystrčili ho von a zabuchli za ním dvere. Vydržal dlho, no už bol posledný, nemali naňho trpezlivosť. Záchytku volať nemohli, všetci vedeli, že je policajt.

	Dopotácal sa za roh na autobusovú zastávku. Oprel sa o zábradlie. Asi už bolo veľa hodín, na zastávke nikto nestál, po autobuse akoby sa zem zľahla. Aby sa neknísal, oprel sa chrbtom o červený laminát zastávky.

	Prvý úder dostal z pravej strany a skoro mu odtrhol hlavu – vôbec ho nečakal. Odletel na trávu a roztiahol sa, aký bol dlhý. Potom ho kopli do brucha. Ešte registroval bolesť v stehne, druhú na chrbte... kopanec za kopancom.

	Kým omdlel, niekto sa k nemu zohol a povedal mu: To máš za fotra a za našich v base, ty kurva fízlovská!

	Revolučná päsť ’89. dopadla na Krauzovu sánku a poslala ho do ríše snov.

	 „Rišo! Héj! Rišo? Počuješ ma? Si nažive? Rišo!“

	Prebudil sa. Začal vnímať, chvíľu niečo videl, pouličnú lampu nad sebou, steblá trávy, potom nič, potom zase trávu pri líci. Prevalil sa na bok, vypľul hnusobu z úst. Naplo ho, vyvracal tekutinu a začal dýchať.

	„No konečne!“

	Nejaké ruky ho posadili.

	„Môžeš vstať?“

	Nejaké ruky ho aj postavili.

	„Môžem,“ povedal, keď už stál, ani nevedel ako.

	„Čo ťa bolí? Mám zavolať sanitku?“

	Nerozumel.

	„Rišo! Tu som! Sem sa pozri! Na mňa! Zodvihni hlavu! No konečne!“

	„Kalvera... Peťo...“

	„Už ma vnímaš?“

	„No...“

	„Potrebuješ sanitku?“

	„Načo?“ nechápal Krauz. „Teraz jazdia namiesto autobusov?“

	„No zbohom! Ty si ale úplne na šrot, necítiš ani bolesť, čo?“

	„Bolesť?“

	„Tak nič. Chodiť môžeš?“

	„No...“

	„Poď už! Ty vyzeráš! Doteraz si ležal vo vlastnej šabli, ale asi ani to nevieš. No poď už, vykroč, niečo z teba spravíme.“

	Peter Struhár, zvaný Kalvera, najšikovnejší bytový zlodej a Krauzov najlepší kamarát, ho vzal k sebe domov. Najprv mu strčil hlavu do vane a vysprchoval mu hnedú šťavu z vlasov, umyl mu tvár a posadil ho do obývačky. Vyzliekol mu páperovú bundu.

	„Tu zostaň, nikam nechoď!“ prikázal úplne zbytočne.

	Kalvera sa vrátil do kúpeľne, opláchol mu plecia a golier na bunde a zavesil ju na chodbe do prievanu.

	„Sušičku nemám, chvíľu to bude trvať, no uschne. Aj košeľu máš pokyckanú, ale iba trochu, to by ti nemalo vadiť.“

	„Nevadí...“ mumlal Krauz. Registroval iba na pol ucha, ani naplno nechápal, čo sa s ním deje.

	„Vidím!“

	Kalvera uvaril čaj.

	„Na!“

	„Vodku nemáš?“

	„Na! Slop toto!“

	„Vod...“

	Nasilu mu trochu nalial do úst.

	„To je od mojej mamy. Sú tam najlepšie bylinky na opicu. Pre syna namiešala špecialitky, veď ma pozná. Je to odskúšané, len pi!“

	Krauz vysŕkal čaj, Kalvera mu vyšúchal mokrú hlavu.

	„Ešte jeden pohárik.“

	Krauz poslušne sŕkal. Preberal sa. Sedel na gauči v obývačke ako kôpka nešťastia.

	„Je na teba otrasný pohľad. Môžeš pohnúť všetkými rukami?“

	Krauz vyskúšal.

	„A nohami?“

	„No...“

	„Polož pohár, zodvihni ruky za hlavu, otoč trupom sem a tam.“

	„Au,“ zaskučal Krauz pri pohybe vpravo.

	„Rebrá. Zbili ťa ako žito, dokopali, necítiš ani desatinu z toho, čo ťa čaká zajtra, lebo si ešte frcnutý, ale počkaj ráno...“

	„Igor?“

	„A jeho kamaráti.“

	„Moji kamaráti?“

	„Pozor! Časy sa menia! Rýchlo sa menia!“

	„Hajzli...“

	„Nie, iba revolucionári.“

	„Ako si ma našiel?“

	„Už som spal. Suseda Vierka...“

	„Tá s päťkami?“

	„Tá. Bola U Husáka do záverečnej.“

	„Viem.“

	„Videla, ako ťa dokopali a uložili za zastávku. O druhej v noci ma zobudila, prišla si po dve cigarety, ako vždy, keď robí záverečnú, a povedala mi, čo videla, tak som sa vybral obhliadnuť terén. Hádaj, čo som našiel za zastávkou autobusu.“

	„Trochu vodky...“

	„Nie, teba! Na! Slop čaj, ti hovorím!“

	„Doriti...“

	„Tam ťa nakopem, ak neprestaneš! Vydrž! Ležal si vo vlastnej šabli aspoň hodinu a mal si šťastie, že si sa pretočil na bok, inak by si sa zadusil. A keby som ťa tam nechal do rána, skapeš na podchladenie, hlásili prízemný mráz a mrholenie. Je november, ty si to neuvedomuješ? Si na hlavičku?“

	Krauz si usrkol z čaju. Teraz dobrovoľne. Príjemná zmena v žalúdku. Horúca šálka mu zohrievala dlane, objal ju ešte tuhšie, urobila mu ešte lepšie. Až teraz, keď mu Kalvera rozpovedal príbeh o opitom a zbitom policajtovi za zastávkou autobusu, pocítil známky podchladenia. Horúca šálka ho v dlaniach príjemne zohrievala. Z dlaní išlo teplo hore, do celého tela, aj do mozgu, preberal sa, začínalo mu svitať.

	„Čo sa to s tými ľuďmi deje? Pijeme spolu už roky, hrávame spolu futbal, hráme na gitarách, spievame...“

	„Neskuč a slop!“

	„Čo také strašné som povedal, aby ma takto zrichtovali?“

	„Nič strašné si nepovedal, normálne, ako máš vždy vo zvyku, iba...“

	„No? Povedz to!“

	„Rišo, niečo sa tam vonku mení. Ľudia chytajú nejakú inú šťavu, rozbiehajú sa. Chce sa im bojovať, chcú sa zgrupovať, chcú si vybaviť staré účty, hľadajú vinníkov. Samozrejme, za všetko môžu fízli, lebo sú na uliciach, sú na očiach. Dávaj si pozor, časy sa naozaj menia.“

	„Tak, že ťa zbijú vlastní kamaráti?“

	„Si fízel, ty nemáš kamarátov. Iba ľudí okolo, čo sa ťa boja a rešpektujú ťa, presnejšie, tvoj odznak, keď sa ho prestanú báť, dopadne to takto.“

	„Choď do riti, pán filozof!“

	„Môžem ísť, ale túto pravdu nezabiješ ani vulgárnosťou, ani služobákom. Je tu a týka sa ťa. Bytostne.“

	„Ty vieš hovno, čo je bytostné! Ledva si skončil učňovku!“

	„Možno, ale rebrá ma nebolia, pán vyštudovaný policajt.“

	„Súdruh príslušník, by som prosil...“

	„Nech sa páči, no aj to súdruženkovanie vás onedlho prejde, daj na moje slová!“

	Krauz dopil čaj. Vstal. Vystrel sa. Okamžite sa skrčil.

	„Aúú! Kur...“ od bolesti ani nedokončil.

	„Už triezvieš. Začína to bolieť,“ lebedil si Kalvera.

	„Daj bundu!“

	„Počkaj! Myslel som, že ma počúvaš. Si dokopaný, zbitý, vyblvaný, mokrý... ostaň spať u mňa. Ráno...“

	„Nie,“ rozhodol sa Krauz. Ráno bude doma!

	Na chodbe dlaňou vyskúšal bundu.

	„Mokrá je iba zvonka, znútra je v poriadku.“ Obliekol sa.

	„Poď sem!“ Kalvera ho zatiahol do kúpeľne. „Vlasy! Takto von nemôžeš, dostaneš zápal mozgových blán.“

	„Dobre, ale rýchlo, pán primár neurológie!“

	„Vlastne, čo to trepem?! Ty si poliš, nie? Aké tam mozgové blany...“

	Kalvera použil fén. Stačilo pár minút a Krauz sa mohol učesať.

	„Odchádzam!“ kývol z chodby.

	„Nemáš za čo.“

	Krauz sa vrátil. Najprv mu podal ruku, potom si ho pritiahol a objal.

	„Asi si mi zachránil život. Ďakujem, ty pes všivavý! Máš to u mňa.“

	„Aj ty...“

	„Drž sa!“ Krauz už schádzal po schodoch.

	„Ozaj! Skoro by som zabudol! Potrebujem predĺžiť občiansky preukaz!“

	„Zožeň si nejakého kamaráta, najlepšie fízla,“ znela odpoveď z podesty o poschodie nižšie.

	Krauz vykročil do sychravej noci. Bundu si zapol až pod bradu, sklonil hlavu, aby si zakryl krk, ruky vopchal do vreciek, nahrbil sa, predklonil a vykročil rezkým vojenským krokom. Po pár metroch zvoľnil, začalo ho pichať v pravom boku, ozvalo sa aj stehno, no kráčať mohol.

	Nemal ani potuchy, koľko je hodín, hodinky nenosil a u Kalveru sa zabudol pozrieť, no nerobil si ilúzie – električky ešte nechodili, autobusy už nie, čakať na nočný spoj premávajúci raz za hodinu sa mu nechcelo. Domov to mal na vedľajšie sídlisko šesť kilometrov. Ak sa mu nepriťaží, za hodinu je doma.

	Nečakal na nočný spoj, nielenže sa mu nechcelo, potreboval sa prejsť a upratať si myšlienky. Nefúkalo, iba občas zavial vetrík a pokropil ho riedkymi osviežujúcimi kvapkami. Mraky sa preháňali po oblohe a mesiac ani hviezdy dnes nemali šancu – na cestu mu svietili pouličné lampy. Keď vyjde zo sídliska, vnorí sa do tmy a bude musieť prejsť vyše pol druha kilometra k prvým lampám na jeho sídlisku, no ani to mu neprekážalo, tmy sa nebál, práve naopak, upokojovala ho a stimulovala neuróny, aby začali pracovať.

	V sychravú ponurú noc z piatka na sobotu bol každý normálny človek doma, spal a bol rád, že môže – Krauz sa túlal nocou, mieril k domovu a tiež bol rád, že môže...

	Mohlo to dopadnúť aj horšie. Podľa toho, čo mu povedal Kalvera, mohol dnes dopadnúť naozaj biedne – možno niekde na áre alebo úplne biedne zadusený vlastnými vývratkami.

	Prečo to spravili? Prečo ho dokopali?

	S chalanmi sa poznali už roky. Vždy spolu vychádzali, považoval ich za kamarátov. Nie, nemôže hádzať všetkých do jedného vreca, nezbila ho celá krčma, no tých šiestich za kamarátov považoval. Žeby mal Kalvera pravdu? Naozaj ho rešpektovali iba pre odznak? Nič viac pre nich neznamenal, iba ten kúsok farebného plechu? Keď sa strach a rešpekt pominuli, dopadol takto? Nemohol tomu uveriť.

	S Igorom mal problémy vždy. Vyrastal bez mamky a otec bol profesionálny zloduch. Koľko času strávil výchovou dvoch synov, toľko toho aj odsedel, pol na pol – keď sedel, starala sa o nich teta, a to bola taká výchova cez ulicu.

	Nikdy sa s Igorom nepobili, ani ako dorastenci, ani ako dospelí chlapi. Krauz sa ho nebál, bol o dva roky starší, no približne jeho váhová kategória, keby k niečomu došlo, šance by boli vyrovnané. Keď mu otca zavreli za rozkrádačku v štátnom podniku, Krauz si všimol, že začal gániť a rozprával sa s ním na pol huby, aj to, iba ak musel. Takže Kalvera mal pravdu! Igora od bitky držal na dištanc iba jeho odznak. Rešpekt k jeho práci, nie k osobe. Keby mohol, udrel by aj skôr, no za útok na verejného činiteľa boli štyri roky natvrdo, a to si rozmyslí každý, nielen triezvy, aj s dve celé štyri promile v krvi.

	Ako to povedal Igor? Že takých, ako je Krauz, už nebudú potrebovať? Že iba mučia a zatvárajú politických väzňov? Policajtov už netreba? Ale veď aj v takej obrovskej demokracii, ako je Amerika, majú policajtov, aj v Anglicku, aj vo Francúzsku, aj v Demokratickej republike Kongo, aj... všade! No Igor povedal, že nebudú potrebovať takých, ako je on. On!

	Tu bude pes zakopaný. Americkí policajti ich nezaujímali. Uličná revolučná nálada im dodala silu a odvahu. Stratili rešpekt pred odznakom slovenského kriminalistu, nie amerického, a dali mu to vyžrať za všetkých našich policajtov, prišiel im akurát do rany a ešte k tomu hendikepovaný. Keby bol triezvy, minimálne dvaja by skončili so zlomeným nosom, a keby s ním boli aspoň dvaja kolegovia, skončili by tak všetci.

	Nebol triezvy, bol sám, skončil on. Ale ako, akým spôsobom? Keby ho vyfackali, pár úderov na bradu, pár do žalúdka, keby ho zbili ako chlapa, ale oni ho zvalili a dokopali ako psa! Toto sa robí nímandom, niktošom, hajzlíkom zo spodiny!

	Aha! Asi o to išlo. Nepotrebovali ho iba zbiť, potrebovali ho dokopať, ponížiť a to bolelo Krauza viac ako stehno a rebrá dokopy.

	Nič to. Majú to uňho schované. K Husákovi sa aj tak v najbližšom čase nechystal. Nie pre bitku, hanbu si musí vyžrať sám. Tušil, že už zajtra o tom bude vedieť celá krčma a všetci budú čakať, kedy príde a čo spraví.

	Nespraví nič. V najbližšom čase sa tam nezastaví, nie pre bitku a hanbu, ale pre to, čo mu prezradil Burger...

	Krauz zvoľnil, bolesť v rebrách zosilnela. Vytiahol si zips tesnejšie pod krk, lebo nápor vetra zosilnel, aj dážď zhustol. Naklonil sa dopredu, prešiel z chodníka na trávu, išlo sa mu ťažšie. Prebehol cez cestu a ďalej pokračoval po koľajniciach. Boli vyasfaltované, kráčalo sa mu pohodlnejšie.

	Nemusel dávať pozor na drny, nohy chytili rytmus, mozog naštartovaný pravidelným knísaním a chladený vodou si lebedil – začal pracovať naplno.

	Čo mu to povedal Burger?

	Ako to bolo s tou poslednou vraždou?

	 

	Pred tromi týždňami našli v parku na lavičke zavraždené dievča. Bolo to v októbri, niekedy v polovici októbra. Krauz sa práve vrátil z kurzu. Francúzska firma Matra získala štátnu zákazku na vybavenie Verejnej bezpečnosti novými vysielačkami – veľké nemotorné debny na chrbtoch pochôdzkarov sa mali zmeniť na malé pohodlné vysielačky – konečne! Nebolo to však tak, pravda bola šokujúca – tie francúzske boli ešte väčšie. Každý sa čudoval – ako je to možné!? Pojmy ako lobing a provízia vtedy ešte nepoznali. Poznali význam slova svinstvo, no v súvislosti s takou veľkou štátnou zákazkou im ani len neprišlo na myseľ.

	Menil sa celý spojovací systém, preto na školenie musel ísť každý príslušník vo výkone, no z oddelenia vždy iba jeden-dvaja na tri dni, aby sa nenarušila činnosť a bojaschopnosť útvaru. Teraz prišiel rad na Krauza, musel si vytrpieť tri dni nudnej prednášky o technických detailoch, ktoré ho vôbec nezaujímali.

	Do práce nastúpil v pondelok ráno, oddelenie bolo prázdne. Sekretárka náčelníka mu prezradila, že všetci sú v parku. Vybral sa tam aj on – autobusom, lebo služobné autá boli naplno využité.

	„Vitaj,“ zašomral Burger. „Už si vyškolený?“

	„Ahoj,“ pozdravil Hanzel.

	„Čaute, banda! Čo to tu máme?“ zaujímal sa Krauz o prácu, lebo školenie bolo o ničom. Nemal rád školenia, zvlášť nie technické.

	„Dievča na lavičke,“ precedil pomedzi zuby iba tak Burger.

	„Zase,“ doplnil ho iba tak Hanzel.

	Krauz, hoci s nimi robil iba krátko, sa už niečo priučil – naučili ho pozerať sa do očí a čítať v nich.

	V Burgerových čítal sklamanie a únavu, v Hanzelových... sklamanie, únavu, nechuť a vysoký stupeň podráždenosti. Edo fajčil jednu od druhej a ohorky rozhadzoval, kade chodil – na mieste činu niečo také nerobil nikdy. Nikdy, keď si miesto činu vážil a považoval ho za posvätné. Dnes si ho nevážil, akoby mu na ničom nezáležalo, akoby bolo miesto činu spojené s ničotou, proti ktorej nemohol bojovať, a dopredu vedel, že už nemôže nič pokaziť.

	V takomto duchu sa niesla celá obhliadka miesta činu aj pitva.

	„Ideš sa pozrieť aj na jej slepé črevo, alebo máš oči iba na plač?“ štekal Burger na Krauza.

	S Burgerom dnes nebola rozumná reč.

	„Ja som sa na školenie nepýtal, vyslali ma rozkazom náčelníka odboru,“ snažil sa ospravedlniť Krauz, hoci netušil, prečo by sa mal ospravedlňovať. „Ak ti prekáža, že meškám, tak...“

	Hanzel mu kývol rukou, aby prestal a zbytočne sa nesnažil. Pochopil, že on nie je na príčine Burgerovej rozladenosti.

	Krauz išiel na pitvu rád, dobrovoľne, vedel, že vyšetrovanie vraždy sa začína tam a jedine na nerezovom stole nájdu najviac stôp. Nemal najmenší dôvod, aby ju vynechal, len nechápal, prečo sa ho kolega snaží vykoľajiť už na začiatku.

	Aj na pitve bol Burger ako pitbul. Doktor povedal, že nie je zbitá, nemá obranné zranenia...

	„Ako vždy!“ zasyčal Burger.

	„Znásilnenie neviem preukázať...“

	„Ako vždy!“

	„Je tu úder do hlavy...“

	„Ako vždy!“

	„Je zahrdúsená, teda páchateľ použil prsty...“

	„Ani nám to nemusíte vysvetľovať, pán doktor. Je to ako vždy!“ soptil Burger.

	Krauz sa postavil bokom, keby Burgerovi uletela ruka, aby nebol prvý na rane. Pitva bola rýchla, nebolo čo skúmať, o ostatné sa postarajú experti v labákoch.

	V kancelárii si Burger urobil pohodlie. Záznam z pitvy a z obhliadky miesta činu iba tak pohodil na roh stola, okamžite si zapálil, cigarety a popolník si položil na kraj na dosah, vyvalil sa na stoličke a oddelil sa od kolegov zástenou z novín.

	Nohy si na stôl nevyložil, lebo bol normálny, nohy na stôl si vykladajú iba detektívi v amerických filmoch, a robia to iba preto, lebo im to prikazujú druhotriedni režiséri – mimo filmu sa to nerobí nikde, lebo je to mimoriadne nepohodlné. Skúste to, o pätnásť minút prídete o kríže – šialené, čo všetko si režiséri dokážu vymyslieť v kriminálnych filmoch, aby z tých najobyčajnejších ľudí urobili drsňákov!

	Krauz žmurkol na Hanzela a bradou ukázal na Burgera. Pokrútil hlavou, zodvihol obočie, akože – čo je s ním?

	Hanzel mu vodorovným pohybom dlane naznačil, aby ho nechal tak, a zo zásuvky si vybral pištoľ na čistenie. Krauz ho nechal, nechal ich oboch, na stôl si rozložil poznámky zo školenia a snažil sa z toho balastu vytvoriť nejakú ucelenú správu, použiteľnú aj pre kolegov. Pracoval takmer polhodinu...

	„Dáme mu to pozrieť?“ ozvalo sa spoza novín.

	„Určite,“ odpovedal Hanzel a proti oknu skontroloval hlaveň tridsaťosmičky, či je konečne podľa jeho predstavy.

	Bola čistá, závity a polia len tak žiarili.

	Krauz si vzdychol, asi sa bavili, no netušil na čom. Jediný, kto ničomu nerozumel, bol on – pokračoval v písaní.

	Bariéra z novín sa zložila. Burger ju poskladal do malého štvorca. Vstal, odniesol si stoličku k nadstavcu na plechovej skrini a vybral spisy.

	„Posuň si to!“ prikázal Krauzovi.

	Poslušne si zbalil poznámky.

	„Na!“

	Burger mu naservíroval tri kopy spisov zviazaných v tvrdých doskách.

	„A toto na dôvažok,“ nahol sa k svojmu stolu a podal mu záznamy z dnešnej vraždy.

	„Ďakujem,“ povedal Krauz.

	„Pozri si to. My ideme von. Potom sa vrátime.“

	„Vy sa vrátite o dva týždne?“ žasol Krauz, keď si premeral výšku spisov.

	„Pozri si len prvotné záznamy, obhliadky miesta činu a pitvy, nič viac. To ostatné je iba balast, nepodstatné výsluchy svedkov a podobne. Oto!?“

	„Áno?“

	„Ideme von!“

	Oto zbalil pištole a vypochodoval z kancelárie. Krauz si zarovnal kopy spisov na stole.

	„Dobre, a čo mám hľada...“

	Dvere sa zabuchli.

	„...ť?“

	Krauz kráčal sychravou novembrovou nocou, zababušený v zimnej bunde udržiaval tempo. Rebrá ho boleli, no dalo sa to vydržať, horšie bolo stehno, sval chytal kŕč a prestával fungovať. Zvoľnil. Začal krívať. Zastal. Pomasíroval si ho.

	Stál v úplnej tme na električkovej trati medzi dvoma sídliskami. Vietor zosilnel a občasné kvapky sa zmenili na riedky dážď. Stál, oddychoval. Vydýchal sa, hladina alkoholu prudko klesla. Vysmädol, dal by si pivo. Aj tak sa cítil výborne, takúto atmosféru zbožňoval, konečne sa mu pohli aj záložné neuróny – už nielen spomínali, už kombinovali.

	V ten deň sa nevrátili. Čakal ich do pol štvrtej, no neprišli. Aj šéf Majchrán ich hľadal. Rozrazil dvere, ako vždy bez zaklopania, a nakukol.

	„Čo robíš!?“ zarevala hlava vo dverách.

	„Študujem spisy...“

	„Bože! Keď sa ešte raz narodím, chcem byť detektívom na vraždách! Študoval by som spisy!“

	„Dali mi to za úlohu,“ žaloval sa Krauz.

	„Kde sú!?“

	„Išli von.“

	„Bože! Keď sa ešte raz narodím, chcem byť detektívom na vraždách! Chodil by som von a sral by som na robotu aj na šéfa!“

	„Ale ja za to nemôžem, že ste šéf...“

	„Drž hubu! Keď sa ukážu, okamžite ku mne!“ zareval a zapleskol dvere.

	Okamžite ich otvoril.

	„Máš vozidlo!?“

	„Nie.“

	„Potrebujem bleskovo dostať spis na prokuratúru!“

	„Ale nemám auto. Stačí električkou?“

	„Povedal som bleskovo!“

	Dvere sa zapleskli. Krauz chvíľu počkal – už sa neotvorili. Šéf bol vytočený, oveľa viac než inokedy, a nemal chuť sa zaoberať električkou.

	Kolegovia sa neukázali ani do fajrontu, ani hodinu po šichte. Tak dlho ho bavilo študovať spisy a písať si poznámky.

	Krauz iné inštrukcie nemal, o pol piatej zavrel kanceláriu a išiel domov. Kde boli a čo robili, neskúmal, nepátral, prečo ho nechali samého. Keď sa dvaja dospelí detektívi z oddelenia vrážd vyberú do terénu, prdlajs každého po tom, kde sú a čo robia.

	Krauz kráčal sychravou novembrovou nocou, bolesť vnímal iba okrajovo. Kráčal pomaly, precenil sily a podcenil zranenia. Aj počasie. Už regulárne pršalo a do pŕs sa mu opieral dotieravý protivietor. Nevšímal si to, ešte stále si lebedil. Spomínal, v mysli si ukladal udalosti, ako sa stali, a snažil sa vydedukovať z nich nejaké riešenie.

	 

	Ráno chcel prísť skôr, prekvapiť kolegov, Burgera aj tak nepredbehol – už trónil na svojom mieste, dymil a schovával sa za novinami.

	„Čau!“

	„Ahoj,“ zavrčal.

	Krauz sám pre seba mykol plecom – ak nemá náladu ani dnes, nevadí, nechá ho na pokoji, raz sa rozhovorí. Zo skrine vybral spisy a poukladal si ich na stôl, presne ako mu ich včera položil Burger. Zo servítky si vybalil lepenák s maslom a nitranom, zahryzol a čakal.

	Prišiel Hanzel.

	„Nazdar, banda!“

	Noviny sa trochu pohli, aj Krauz prikývol. Tým bolo privítanie ukončené.

	Krauz jedol a čakal. Zbytočne prišiel privčas, do rozdelenia sa nič nedialo. Na rozdelení im dal Majchrán za úlohu postarať sa o poslednú vraždu v parku, spísať a skompletizovať hlásenia, postarať sa, aby sa stopy dostali do labákov... bežná rutina.

	Robota na dva dni. Tušil, že ich strávi v kancelárii mlátením do klávesnice.

	Hanzel si uvaril kávu a dal sa do raňajok. Aj Burger si dal kávu a noviny dočítaval na stole, už netvorili bariéru – dobré znamenie. Krauz dojedal chlieb so salámou.

	„Čítal si?“ spýtal sa Burger a odložil noviny. Veľmi dobré znamenie.

	„Uhm,“ odpovedal Krauz s plnými ústami.

	„A...?“

	Krauz prehltol. Zabehlo mu, bolo toho veľa. Vstal a ponáhľal sa k umývadlu. Zapil pohárom obyčajnej vody.

	„Áá... príjemná chuť, zvláštna,“ pochvaľoval si. „Po dlhšom čase...“

	Vrátil sa a už nedojedal, zbalil servítku aj s chlebom a schoval si ju pod stôl na horšie časy.

	„Čo chcete počuť?“

	„Tvoj názor.“

	„Komu tu kvapká na karbid?“

	„Ako to myslíš?“

	Debatoval Krauz s Burgerom, Hanzel iba raňajkoval a pozoroval.

	„Dal si mi na stôl štyri vraždy. Je to séria toho istého vraha. Prečo ste to nerozrobili v špecializovanom tíme?“

	„Prečo séria?“ Burger nereagoval na otázky, iba ich kládol.

	„Modus operandi, čas spáchania...“

	„Čo je s časom?“ skočil mu do reči Burger.

	„Prvá vražda Valérie Rothovej sa stala v apríli 1987. Druhá vražda – Denisa Vargová, február 1988, tretia vražda – Petra Dubovská, december 1988 a táto posledná – Alena Škodová, október 1989. Medzi vraždami je presne desaťmesačný interval!“

	Burger sa nahol nad stôl a k Hanzelovi natiahol ruku. Hanzel si vzdychol, zalovil v služobáku a v Burgerovej dlani pristála zelená stovka. Burger si ju so spokojným úškľabkom schoval v útrobách saka.

	„Pokračuj!“ fľochol na Krauza.

	„Vy ste ale svine!“

	„Prečo? Neuznávaš hazard?“

	„Oto!“ Krauz sa oboril na kolegu. „Ty si stavil proti mne?“

	„Prepáč, išlo o srandu... To on ma vyprovokoval!“ žaloval na Burgera, akoby to malo byť ospravedlnenie.

	„Dobre, dobre, pokračuj!“ posúril Krauza Burger, lebo sa mu nechcelo zaoberať malichernosťami.

	Krauz prehltol, že ho tak hlboko podcenili, a pokračoval. No neodpustil si poznámku.

	„Túto časovú zhodu si musí všimnúť každý debil! Vám dvom určite neušla,“ uškrnul sa.

	„Je to ale smrad!“

	„Nechaj ho, Oto, zaslúžime si aj my. No len do nás, zelenáč!“ postrčil kolegu Burger.

	„Miesto činu. Vždy tá istá lavička. Spôsob usmrtenia, úder do hlavy a zahrdúsenie. Žiadny nástroj, žiadny povraz, iba prsty. Motív. Sexuálny, vždy manipulácia s pyskami. Nikdy spermie, až na prvý prípad, ale tam sa nejaký... nejaký...“ Krauz si prelistoval poznámky. „Marek! Priznal, že pred vraždou kefovali a spermie boli jeho. Ale v ostatných prípadoch žiadne spermie.“

	„Takže?“

	„Robí to jeden páchateľ. Každých desať mesiacov ho chytí rapeľ a ide na vec. Striehne na lavičke a bije do hlavy, a potom znásilňuje, asi s prezervatívom, možno iba onanuje a pchá do nej prsty, a vystrieka sa bokom, ťažko povedať. Je to lovec! Striehne za lavičkou na korisť, a keď príde, zabíja! Je to lovec a fetišista! Zbiera dámske nohavičky. Prípad pre psychiatra! Tu je každá logická úvaha márna. No inak by som zopár logických úvah mal.“

	Burger si zapálil. Kývol, aby pokračoval.

	Krauz pokračoval.

	„Už po druhom prípade,“ pohľadom prebehol poznámky, „po vražde Denisy Vargovej vo februári 1988, by som sa prinajmenšom zamyslel nad tým, prečo sa to stalo na tej istej lavičke! A prečo sa modus operandi tak okato podobá na prvú Valériu Rothovú! Čo ste robili? Kam ste dali oči? A čo ďalšie dva prípady? Prečo museli zomrieť ešte dve? Prečo ste nič neurobili?!“ Krauz sa rozohnil. Štval ho prístup kolegov, vôbec im nerozumel.

	Burger vyfúkol. Hanzel zbalil raňajky, už mu nechutilo.

	„Ja – alebo ty?“ spýtal sa Hanzel a prstami si utieral ústa.

	„Ja,“ súhlasil Burger. „Kým ti čokoľvek vysvetlím, chcem sa vrátiť k jednej zhode, ktorá upútala mňa. Richard, Valériu Rothovú zavraždili v apríli 1987. Presne o rok v apríli zavraždili Dianu Rothovú, pamätáš sa...“

	Akoby sa nepamätal! Krátko po jeho nástupe na vraždy našli v Líčšom údolí zavraždenú jeho bývalú spolužiačku a priateľku Dianu. Pár dní po začatí vyšetrovania vyšlo najavo, že s Krauzom neboli iba kamaráti, celý prípad sa vyvíjal tak, že Krauz sa dostal do dôvodného podozrenia, že zabil vlastnú milenku. Len vďaka obetavej pomoci kolegov a Kalveru sa mu podarilo zadovážiť nevyvrátiteľné dôkazy svojej neviny a chytiť skutočného vraha.

	„Dúfam, že je to iba šialená zhoda náhod!“

	„Aj ja som si to všimol, Edo. Keď som si prečítal meno prvej zavraždenej, až ma v riťke stislo, verte mi! No prezrel som si lustráky, neboli ani vzdialená rodina a aj dátumy oboch vrážd sú iba náhoda.“

	„Naozaj sa mi uľavilo.“

	„Verte, že aj mne. Chvíľu som si myslel, že ide zase o nejakú provokáciu alebo nevydarený fór, no nešlo. Je to v poriadku, tie dva prípady spolu nijako nesúvisia.“

	„Výborne, Riško,“ začal Burger svoje rozprávanie a odkašľal si do zovretej päste, aby si uvoľnil hrdlo, lebo ho dráždil nikotín. „Keď zabil prvú obeť Valériu Rothovú, bol som prvý na mieste činu. Zvláštne miesto činu, magické, vlhké, ponuré. Ver mi, veľa vecí sa mi nepáčilo už na mieste, veľa súvislostí sme vtedy chápali inak, veľa podrobností nám ušlo. Aj pitva bola čudná. Aj zatknutie páchateľa bolo čudné. Bolo to príliš jednoduché, priamočiare. Potom sa prihlásili svedkyne a Marka sme prepustili, bol nevinný. Prípad ostal neobjasnený. Majchrán mi ho pridelil, robil som, čo sa dalo, vypočul som desiatky svedkov, nič som nezistil.“

	„Ani ja,“ pripomenul sa Hanzel.

	„Prepáč,“ Burger sa kolegovi ospravedlnil namierenou cigaretou. „Obaja sme nič nezistili. Robili sme na tom ako otroci. Valéria Rothová bola tehotná, ten smrad zabil dva životy jednou ranou, jej manžel sa psychicky zrútil. Rodinná tragédia. Robila v múzeu, slušné vzdelané dievča, mala právo žiť, založiť si rodinu, tešiť sa zo zamestnania, z manžela, zo syna. A to hovädo jej toto právo uprelo, vzal jej všetko jedným zovretím prstov. Ver mi,“ Burger zaváhal, ukázal bradou na Hanzela, „ver nám, robili sme, čo sme mohli. Ani jeden rozrobený smer nám nepriniesol výsledok. Ani najmenší!“

	Krauz prikývol. Veril im.

	„Potom prišla druhá vražda. Denisa Vargová, február 1988. Vysokoškoláčka. Zabudla sa na internáte, s babami sa pripravovali na skúšky, cez park si skracovala cestu domov. Presne o druhej v noci vyšla z internátu. Bývala v prvom rade panelákov za príjazdovou cestou do parku, od miesta činu to mala presne päťsto metrov. Už ich neprešla. Tie isté stopy na krku, úder do hlavy, rozdráždené pysky, žiadne spermie, chýbajúce nohavičky. Išiel som za Majchránom. Poukázal som na spoločné ukazovatele. Prípad pridelil Kuzmínovi...“

	„Tomu starému chujovi?“ žasol Krauz. „Veď ste mi povedali, že už mal byť dávno v penzii!“

	„Ivan Kuzmín už presluhuje tri roky. Rišo, nie je to chuj, pre kriminálku urobil veľa.“

	„Ale dávno! Teraz je už staručký,“ namietol Krauz. „Už vtedy bol.“

	„Bol,“ pripustil Burger. „Preto som išiel za Majchránom, aby mi ten prípad pridelil. Napokon súhlasil, no až keď Kuzmín ochorel a skončil v nemocnici.“

	„Začali ste konečne robiť na sérii, ale stratili ste more času.“

	„Stratili, Riško, no ako sériu nám to rozrobiť nedovolili. Ale mal som ich konečne na stole vedľa seba a mohol som porovnávať.“

	„Prečo nie ako sériu?“

	„Museli by založiť špecializovaný tím, vzbudili by sme pozornosť.“

	„No a...?“

	„Hovoríš no a? Tak aby si vedel, išiel som za Majchránom, vysvetlil som mu situáciu, poukázal som na spoločné miesta v oboch prípadoch. Chápal, kam mierim, uznal, že môžem mať pravdu, no o sérii nechcel ani počuť.“

	„Mal som o našom šéfovi lepšiu mienku.“

	„Richard, nesúď, keď nepoznáš všetky súvislosti. Pozadie...“

	„Aké pozadie zase?“

	„Aj Majchrán má svojich šéfov, ani on si nemôže robiť, čo chce. Navrhol som mu, že založím vyšetrovací tím, nesúhlasil. Navrhol som mu, aby mi pridelil ľudí, že budeme vyšetrovať skryto, nesúhlasil. Trval na tom, že na oboch prípadoch budeme robiť iba my dvaja,“ Burger kývol bradou k Hanzelovi. „Ty si tu ešte nebol, a poviem ti pravdu, zišiel by si sa nám.“

	„Škoda...“

	„Čoho?“

	„Že som tu ešte nerobil.“

	„Aha. Fakt škoda, dvaja ľudia sú málo na taký záber, tak som urobil na Majchrána habaďúru...“

	„To je zase čo?“

	„Podraz, Riško.“

	„Ty si podrazil šéfa!? A nevyhodil ťa?“

	„Malý podraz, to sa môže. Na najbližšej straníckej schôdzi som vystúpil s diskusným príspevkom. Vysvetlil som súdruhom v zbrani, aká je situácia, aké máme s Hanzelom podozrenie, že sme iba na začiatku série, ktorá bude určite pokračovať, a že by sme chceli založiť tím alebo aspoň by nám mali prideliť posily. Naivne som si myslel, že ak nevieme s vedením pohnúť po pracovnej línii, pôjde to po politickej. Máš ho vidieť!“

	„Čo sa stalo?“

	„Proti môjmu diskusnému príspevku vystúpil sám súdruh Fiala.“

	„Bože! Fiala!“

	„Boh Fiala! Správne, Riško.“

	„Odkedy on vyšetruje vraždy?“

	„No, on priamo nevyšetruje, ale nezabúdaj, kto je to! Akú má moc! Všetci sa ho boja. Súdruh Fiala je pracovníkom ÚV KSS a na ústrednom výbore strany dostal na starosť políciu, presnejšie, mestské veliteľstvo, teda nás. Je priamo zodpovedný za bezpečnostnú a politickú situáciu v hlavnom meste a účty skladá najvyšším aparátčikom. Bez jeho súhlasu alebo aspoň vedomia si žiadny šéf ani nevrzne!“

	„A čo také ti povedal?“

	„Že podlieham panike a nesprávam sa ako súdruh, ako dlhoročný člen strany. Začal tým, či si uvedomujem, aký dopad na morálku obyvateľov nášho mesta by malo, keby sa rozšírila správa, že nám tu vyčíňa sériový vrah, s ktorým si Bezpečnosť nevie rady a na jeho chytenie musí zakladať špecializovaný tím. Či si zoberiem na zodpovednosť, keď sa ľudia začnú parku vyhýbať a písať na vedenie mesta petície, aby park radšej zatvorili, ak ho Bezpečnosť nevie ustrážiť. Či si vezmem na zodpovednosť davovú psychózu. Okrem toho na začínajúcu sériu vraj nič nenasvedčuje, to, že sa v dvoch prípadoch zhoduje pár faktov, ešte nič neznamená, môže to byť obyčajná náhoda.“

	„Chujenec!“

	„Ale vo vysokej funkcii, kolega! Rečnil dlho a zotrel ma pred celou straníckou skupinou. Nikto sa ma nezastal, lebo reč zakončil skrytou vyhrážkou, aby sme kušovali a boli radi, že nás vôbec nechajú vyšetrovať, aby sme zbytočne na svoju neschopnosť vyriešiť dve banálne vraždy nepoukazovali neopodstatnenými žiadosťami o posily alebo, nedajbože, o zakladanie tímov. A vraj komu sa nepáči na vraždách, sú aj iné, menej záťažové oddelenia.“

	„Sviniar!“

	„Upozornenie na menej záťažové oddelenia patrilo nielen plebsu, ale aj funkcionárom a bol som vybavený. Po schôdzi som skončil na koberčeku u náčelníka mesta a dostal som nielen kefung, ale aj jasné a presné inštrukcie. Spísané, podčiarknuté a sčítané: žiadna séria sa nekoná, spokojný spánok našich pracujúcich je prednejší než nejaký sériový vrah, budeme sa tváriť, že sú to iba banálne vraždičky a všetko je v najlepšom poriadku.“

	„Výborne! A to, že v dôsledku zvýšeného záujmu o pokojný spánok našich spoluobčanov im v parku niekto zabíja ich dcéry a manželky, to nesralo nikoho!?“

	Burger musel s absurditou tejto myšlienky súhlasiť, prejavil to zvesením hlavy a zahasením oboch cigariet, čo mu dymili v popolníku. Zapálil si novú. Hanzel pochopil, že by prijal pomoc, lebo debata s Krauzom nebola vôbec jednoduchá a jeho argumenty sa vyvracali len ťažko.

	„Pozri, Riško,“ začal váhavo Hanzel, „vedeniu mesta treba uznať obavy, že založenie tímu a vyšetrovanie vo veľkom by okamžite strhlo pozornosť, a novinári...“

	„No počkať, počkať! S týmto na mňa nechoďte! Dobre viete, že všetci novinári sú stranícky podchytení!“ Zastavil ho gestom Krauz, aby ich ani nenapadlo klamať mu. „Kto nemá červenú knižku, v novinách si neškrtne! Novinári sa dajú ľahučko ovládať a napíšu iba to, čo im povolia!“ soptil.

	„Áno,“ pripustil láskavo Hanzel a usmial sa, aby mu dal najavo, že ešte stále nestráca trpezlivosť. „Nemal som na mysli iba našich. Mal som na mysli... vlastne oni mali na mysli...“ koktal.

	„Prosím ťa! Čo tu kokceš? Kto oni mali na mysli?“

	Hanzel si vzdychol, pripadal si ako na výsluchu, to, že ho vypočúva kriminalistické šteňa, mu dvíhalo tlak.

	„Mohol by si chvíľu držať hubu, nech ti to dopoviem?!“ došla mu trpezlivosť.

	„Len pokojne, chlapci,“ zasiahol Burger minútu pred bitkou. „Oto, povedz mu to celé, nech je v obraze a nech už nevyskakuje.“

	„Dobre,“ prikývol silene pokojne Hanzel. „Súdruh Fiala si nás našiel U Terky...“

	„To nemyslíš vážne! Funkcionári z ÚV chodia do takej knajpy?“

	„By si sa čudoval, kam všade chodia funkcionári. Skoro som rozlial poldeci, keď som ho zbadal vo dverách. Zamieril rovno k nám a otvorene sa priznal, že nás hľadá. Edovi sa ospravedlnil za výstup na straníckej schôdzi a objednal dve rundy. Potom nám vysvetlil, že politická situácia sa mení, že ľudia sú čím ďalej tým nespokojnejší, disent sa aktivizuje, stranícka morálka upadá a stranícke schôdze základných útvarov sú čím ďalej tým búrlivejšie. Jemu chodia na stôl všetky hlásenia a vie vyhodnotiť situáciu aj bez nich, lebo chodí medzi ľudí. Nemohol si dovoliť ešte aj zvýšenie napätia vyvolané takým závažným prípadom, ako je sériový vrah. Pre pokoj v meste to musel zastaviť, inak chápe naše pracovné postupy a pripúšťa, že páchateľ bude pokračovať, no aj tak musíme postupovať, akoby to boli jednotlivé prípady.“

	„Pripustil...“ uznanlivo pokýval hlavou Krauz, no jeho sarkastický úškrn jasne svedčil o tom, ako to myslí.

	„Vysvetlil nám, že naša rozviedka hlási zvýšený záujem Západu o našu krajinu, že Slobodná Európa vysiela čím ďalej tým ostrejšie príspevky, bohužiaľ, čoraz pravdivejšie. Rakúske noviny uverejnili sériu článkov o situácii u nás, informácie mali od čerstvých emigrantov. Zahraničnopolitická situácia sa komplikovala, a keby do toho prišla informácia, že v hlavnom meste vyčíňa sériový vrah, s ktorým si kriminálka nevie rady, chytili by sa toho a rozmazávali by to na titulných stranách. Okamžite by sa toho chytil náš disent a postarali by sa, aby sa tieto informácie rozšírili medzi ľuďmi, a bolo by to ešte horšie, lebo zdrojom informácií by neboli naše noviny, ale západné, a tým, bohužiaľ, ľudia ešte stále verili viac.“

	Krauz si pošúchal bradu. Toto bola aj preňho novinka.

	„Richard,“ Burger si opäť odkašľal, aby si prečistil vydechtované dýchacie cesty, a prevzal iniciatívu, „prednedávnom si povedal, že sme štátni zamestnanci a k štátu, ktorý nás živí, sa musíme správať lojálne. No štát, to nie sme len my, kriminálka. Pracuje tu aj Štátna bezpečnosť, rozviedka, kontrarozviedka, vojenské spravodajské sily. Je nás viac a musíme si navzájom pomáhať a rešpektovať sa. Niekedy sa musíme skloniť pred vyššími záujmami a chápať veci v širších súvislostiach. Fiala si dal dosť námahy, aby nám tie súvislosti vysvetlil. Nie je až taký blbec, ako sa prezentuje na poradách a schôdzach, a má prehľad. Na jeho stole sa sústreďujú informácie z mnohých zdrojov, aj z bezpečnostných síl, aj z civilu. Už vtedy nás varoval, že niečo visí vo vzduchu, a o mesiac sme tu mali sviečkovú manifestáciu.“

	„Chvíľu predtým som prišiel k vám,“ spomínal Krauz, teraz už pokojným hlasom.

	„Správne!“

	„Prečo ste mi o tých dvoch prípadoch nepovedali skôr?“

	„Skôr? Už si zabudol, čo si vyviedol po príchode k nám!? Už si zabudol na akciu Rusalka!? Už si zabudol, ako si riskoval, neuznával autority ani ich rady, ako si išiel hlavou proti múru, a nie hocijakému!?“ uzemnil ho Burger.

	„No dobre...“ šomral Krauz.

	„Nemohli sme ti nič povedať, nechceli sme, aby si sa zase zahral na hrdinu a niečo vyviedol, lebo my dvaja sme sa už zmierili s tým, že vo vyššom záujme budeme ignorovať sériového vraha a chytať iba obyčajného. Ty by si to ťažko prijal. Už si pochopil, čo je to pozadie?“

	Krauz sa dostal na hranicu sídliska. Konečne prvá pouličná lampa. Zastavil sa, musel sa vymočiť, oddýchnuť si. Bolesť z rebier sa rozniesla po celom boku, už ho bolela aj ruka. Noha bola relatívne dobrá, nezhoršovala sa, niesla ho ďalej, takže dobrá.

	Na chvíľu si sadol na betónový múrik – okamžite vyskočil! Neuvedomil si, že hoci už neprší, je krátko po daždi a betón je nasiaknutý ako špongia – v momente mal mokré nielen rifle, ale aj slipy. No nič, domov je to už iba kúsok.

	Pred očami mal opäť kanceláriu, v ušiach mu rezonovali Burgerove slová. Pravda o politickom pozadí ich neodborného, trestuhodného rozhodnutia pokračovať vo vyšetrovaní nalinkovaným smerom ho vydesila. Ak dokážu toto, ak dokážu ohnúť dvoch dospelých kriminalistov, potom dokážu všetko...

	A kto dokáže všetko, môže sa uchýliť aj k zneužívaniu sily, a Krauz za posledný rok spoznal na vlastnej koži, že sa k tomu neschyľuje, už sa to deje.

	„Dobre, už chápem, prečo ste museli poslúchnuť,“ uznal Krauz. Bojový tón sa mu z hlasu vytratil. „Chápem aj to, prečo ste mi o vraždách a svojom podozrení nepovedali – chceli ste ma chrániť. Uznávam, začal som na vraždách dosť zostra. No prečo ste mi nepovedali ani o tretej?“

	„Už si zabudol? Bol si v nemocnici.“

	Krauz zvraštil obočie.

	„No len si spomeň!“

	„Tretia bola... bola,“ opäť si musel pomôcť poznámkami.

	„December 1988,“ predbehol ho Burger. „Petra Dubovská.“

	„A...?“

	„Ležal si po operácii v nemocnici.“

	„To je už rok!?“

	„Skoro rok, Riško. Desať mesiacov, nezabúdaj na interval, náš protivník ho dodržuje s mrazivou presnosťou.“

	Krauz si koncom minulého roka zlomil malíček na nohe. Taká blbosť – pri sťahovaní kancelárie mu spadol na nohu plechový nadstavec. Plný spisov vážil dve tony, aspoň tak mu pripadal. Najprv iba malichernosť...

	„Povrchové zranenie, kašlite na mňa,“ bagatelizoval vtedy Krauz, keď sa prestal zvíjať od bolesti. No keď celú noc preskučal a ráno sa nemohol postaviť z postele, previezli ho kolegovia na röntgen a diagnóza bola na svete. Preseknutá koža sa zapálila a okrem zlomeniny hrozila aj otrava krvi. O tri dni ho hospitalizovali, ranu museli otvoriť, vyčistiť – trvalo dva týždne, kým doktori rozhodli, že o prst nepríde a bude chodiť.

	„No dobre, ale chodili ste ma navštevovať. Prečo ste mi ani slovkom...“

	„Bol si vážne chorý, hrozila ti amputácia. Ako sme mohli v takom stave?“

	„Nieže mohli, vy ste ani nechceli, vy...!“

	Burger prikývol.

	„Máš pravdu, ani sme nechceli.“

	„A čo bola zač, tá Petra Dubovská?“

	„Mala dvadsaťosem, bola zo všetkých najstaršia. Predavačka z potravín na sídlisku. Psíčkarka, mala malého bieleho špica, inak žila sama. Nečudo, susedia nám prezradili, že bola ťažká povaha. Mala rada len svojho psa a na nikom inom jej nezáležalo, ani na susedoch. Špic je uštekané plemeno a tento jej bol vraj špeciálne vyškolený. Kým bola v práci, robil susedom z bývania peklo. Sťažovali sa na ňu na bytovom podniku aj na polícii, kade-tade, nič si nepomohli. No žila sama aj pre niečo iné, bola takzvaná trenírková panna.“

	„Trenírková?“

	„To je taká, Riško, ktorú keď chceš zbaviť panenstva, musíš jej ksicht prekryť trenírkami.“

	„Aha, jasné, videl som fotografie. Táto definícia je na ňu ako ušitá, uznávam.“

	„V osudnú noc,“ pokračoval Burger, „išla vyvenčiť psa. Susedia vypovedali, že často chodila do parku, často aj v noci, takže nič zvláštne. Ostré neutíchajúce štekanie upútalo pozornosť nočného strážnika z lodenice, zamkol bránu a išiel sa pozrieť k prvým stromom, čo sa v parku deje. Nevidel nič, no štekot ho navigoval celkom presne – zbadal ho! Jediný človek, ktorý videl nášho vraha na vlastné oči.“

	„My máme svedka!?“

	„Iba nočného, Riško. Videl čiernu postavu, ako odchádza od lavičky. Zavolal, muž sa obzrel a dal sa do behu. Do svižného behu, v momente bol preč. Strážnik podišiel až k lavičke a našiel ju. Pes bol priviazaný o vedľajšiu a šalel od zúrivosti. Snažil sa jej pomôcť, no už bolo neskoro, dievča skončilo na pitevni a pes v útulku. Všetkým v paneláku sa uľavilo. Zvláštny paradox, ako môže byť jedna vražda osožná desiatkam rodín.“

	„Takže nič?“

	„Niečo predsa. Už vieme, že nenaháňame partiu zvrhlých páchateľov ani zohratú dvojicu, ale jedného psychopata. Priemerná výška, skôr chudý ako tučný. Mladý, dobre behá.“

	„Aj to je niečo,“ pripustil Krauz. „Ale keď som sa vrátil z nemocnice, mohli ste...“

	„Prišli Vianoce, potom koniec roka, bilancovalo sa, vyhodnocovalo, uzatváralo. Štatistika sa skončila úderom prvej minúty nového roka, urobila sa hrubá čiara a začínali sme odznova s čistým listom. Vražda Petry Dubovskej už nebola dôležitá, podľa štatistických ukazovateľov už bola stará, minuloročná, a všetci funkcionári si vydýchli, že ju majú za sebou. Vieš, prečo si vydýchli?“

	„Nie.“

	„Lebo na druhý deň sme išli za Majchránom. Už aj on uznal, že to nie je náhoda.“

	„Vy ste sa pochlapili!“

	„Nechaj si ten uštipačný tón!“

	„Prepáč, tak som to nemyslel.“

	„Zachoval sa férovo, vzal nás za Fialom. Normálne vytelefonoval audienciu. Všetko sme s Otom spísali, všetky linky, čo sa pretínali...“

	„Našiel som tvoju analýzu v spise,“ prikývol Krauz, „uznávam, ani ja by som ju lepšie nenapísal.“

	„Smrad jeden!“ zazubil sa Burger na kolegu. „Fiala tiež uznal, že niečo na tom bude. Žiadali sme špecializovaný tím, žiadali sme...“ Burger nedokončil, iba mávol cigaretou. „Znova tá istá pesnička, stále dokola.“

	„Odpoveď poznáme,“ smutno skonštatoval Krauz.

	Aj Hanzel prikývol, že ju pozná.

	„Vysvetlil nám, že situácia sa po sviečkovej manifestácii neupokojila, práve naopak, vyhrotila sa, takže tím teraz určite nie. Vrátili sme sa s dlhými nosmi. Obuli sme sa aspoň do vedenia mesta, nech nám dajú posily. Vieš, čo nám dali? Dvoch chlapcov z okresu s autom. No takých... kde ma, bože, postavíš, tam ma, bože, nájdeš! Za pol dňa neboli schopní nájsť a predviesť jedného svedka. Vydržali sme to s nimi dva týždne, potom sme ich vrátili. Boli iba na oštaru, ešte aj na nich sme museli dávať pozor, aby sa im niečo nestalo. Prišiel koniec roka a všetkým funkcionárom sa uľavilo, nemohli sme otravovať s novou vraždou, už bola štatisticky stará.“

	„Chápem, nech žije štatistika!“

	Kolegovia to nekomentovali.

	Krauz sa pohodlne oprel, potom si uvedomil, že je smädný, priniesol si pohár vody, zapálil si a znovu sa pohodlne oprel. Spod zachmúreného obočia prechádzal pohľadom z jedného na druhého. Bolo mu jasné, že sa práve dozvedel tajomstvá o súvislostiach, ktoré mali ostať navždy v plechovom nadstavci bez súvislostí. Lenže oni mu ich prezradili. Odrazu. Dozvedel sa veľa, otvorili mu oči, ako sa hovorí, už bol v obraze, no niečo chýbalo – ešte nezaznela pointa. Aby sa ju dozvedel, musel ich postrčiť.

	„No dobre, a čo teraz? Máme dvojdňovú čerstvú vraždu a mňa by zaujímalo, prečo ste ma do nej zatiahli. Prečo ste ma zatiahli do tých predošlých? Prečo ste mi dali prečítať všetky spisy? Čo sa zmenilo? Prečo tak odrazu? Čo chystáte vy dvaja?“

	Krauz sypal otázky jednu za druhou. Burger iba pokojne sedel a fajčil. Hanzel sa potmehúdsky usmieval.

	„Pretože sme boli za Majchránom.“

	„Zase,“ doplnil Hanzel.

	„Zase, ako už veľakrát predtým,“ súhlasil Burger. „Ľady sa pohli. Neviem, či šéfov tak vystrašili udalosti vonku, alebo to, čo sa deje v Poľsku, Maďarsku a Nemecku, alebo jednoducho už prišli k rozumu. Možno aj súdruh Fiala stráca pevnú pôdu pod nohami, neviem, no faktom je, že...“

	„Zakladáme tím!“ zareval Krauz a od radosti zabubnoval po stole.

	„Až také víťazstvo sme nevybojovali, no dostali sme zelenú na vyšetrovanie všetkých štyroch vrážd ako sériu, šéf nám dá posily, nie z okresu, ale naše, našich ľudí. Na začiatok príde Vlado Miler z lúpeží, ak sa k niečomu dopracujeme, dajú nám ďalšiu dvojicu aj s autom, a ak budeme naozaj dobrí...“

	„To povedal doslova!“ Hanzel podržal stránku kolegovi.

	„... ale naozaj dobrí, tak bude aj špecializovaný tím a rozbehneme sa naplno!“

	Krauz si plesol do dlaní – konečne sa deje niečo zaujímavé.

	Sotva dokrivkal pod bránu, znova sa rozpršalo. Krauzovi to bolo jedno, kryla ho strieška nad vchodom do paneláka. Ani prvý ranný autobus ho neštval, mal to už iba kúsok, nesnažil sa ho zastaviť či dobehnúť na zastávku.

	Vycvičený dlhoročnou praxou, pohyboval sa po byte ako duch. Pre istotu – aby nenazdajky necinkla pracka na opasku alebo mu nezaprašťali členky – sa vyzliekol v obývačke. Dal si ľahkú tichú sprchu, skontroloval spiacu dcéru a tichučko sa šuchol pod perinu.

	Sylvia ťažko oddychovala – vždy keď ho čakala dlho do noci, nadránom spala najtvrdšie.

	Uvoľnil sa, teplo z periny mu prenikalo k premrznutým kostiam, najprv prestali bolieť rebrá, po chvíli stehno, napokon sa cítil celkom príjemne. Snažil sa zaspať, no ako na potvoru spánok neprichádzal. Asi stačila tá chvíľka, čo si zdriemol za zastávkou. Nasilu zavrel oči a snažil sa zabudnúť na celý deň, no v mysli sa mu vynárali spomienky spred troch týždňov – spomienky na prvé dni pátrania po ozajstnom nefalšovanom sériovom vrahovi.

	 

	„Ako sa rozdelíme?“

	„Ty si s Milerom ešte nerobil, čo?“

	„Nie,“ súhlasil Krauz.

	„Tak to spravíme takto: ja s tebou a Oto s Vladom.“

	Hanzel prikývol, čo mal robiť. Najradšej by bol, keby mohol robiť s odskúšaným Burgerom, poprípade v trojici aj s Krauzom, no taký luxus si dovoliť nemohli, museli vytvoriť dve funkčné dvojice, rozbehnúť pátranie a čakať na posily.

	„Kde začneme?“ Krauz bol rozžeravený dobiela.

	Burger skontroloval hodinky na zápästí.

	„O polhodinu prí...“

	Zazvonil telefón. Burger zodvihol.

	„Nech tam počká, ideme si poňho,“ povedal a položil. „Tak nie o polhodinu, už je dolu na vrátnici. Prvý svedok, ktorý by nám mohol v prípade pomôcť.“

	„Včera, keď ste ma tu nechali samého so spismi, ste neboli slopať!“ pochopil Krauz. „A ja som vás podozrieval! Aj Majchrán vás hľadal, povedal som, že ste v teréne. Vy ste sa neflákali, už ste začali, však?“

	„Začali. Riško, skoč dolu po pána Poláka!“

	Krauz si na vrátnici prevzal od služby stránku a priviedol ju hore. Vo výťahu nedebatovali – ak nebola stránka určená jemu, nebol dôvod nadväzovať predčasný kontakt, dokonca to bolo nežiaduce – nejakým nedopatrením by sa mohol prerieknuť a vytárať detail, ktorý by ich neskôr pri výsluchu mohol mrzieť, zvlášť, keby na základe tohto detailu svedok zmenil celú výpoveď. Už sa to stalo veľakrát.

	„Ahoj, Edko,“ povedala stránka, podala Burgerovi ruku a srdečne sa zvítali. To isté aj s Hanzelom.

	„Toto je kolega, ešte sa nepoznáte.“

	„Krauz.“

	„Polák.“

	Po srdečnom zvítaní bolo Krauzovi jasné, že jeho obavy zo zmeny výpovede svedka boli predčasné a opatrné mlčanie vo výťahu zbytočné. Tento prišiel pomôcť, a nie meniť výpovede.

	„Prepáč, že idem skôr, ale končím nočnú šichtu a chcem sa ísť vyspať, tak by sme to mohli urýchliť, nie? Vadí?“

	„Jasné, že nie! Som rád, že si prišiel. Dáš si niečo?“

	„Jedine kávu, ale silnú.“

	Kým Hanzel varil, Burger s kamarátom prehodili pár zdvorilostných fráz. Krauz si chlapíka sediaceho uprostred kancelárie skúmavo prezeral. Starší pán, možno už dôchodca. Chudé hnáty, veľký pivný pupok – určite tvrdý. Lacné poltopánky, vyšúchané rifle, silonová bunda, na hlave šiltovka.

	Dostal kávu, pomiešal, šálku zovrel do dlaní, a hoci musela páliť, nepopustil. Usrkol, vďačne sa usmial. Teplo v dlaniach mu robilo dobre – asi v nočnej službe premrzol.

	„Máš tú fotku?“ spýtal sa z ničoho nič a sŕkal ďalej.

	Burger otvoril tenký spis najnovšieho prípadu, našiel obálku s fotografiami poškodenej a jednu vybral.

	„Na.“

	Polák iba fľochol na fotografiu a odhodil ju na stôl, akoby pálila ona, a nie šálka.

	„Je to Alena!“ prikývol sám sebe a venoval sa káve.

	„No tak nám to rozpovedz.“

	„Robil som nočnú z nedele na pondelok. Nebolo rito, tak som iba tak stál na stojisku na kraji parku. Počúval som rádio a driemal som. Boli sme dvaja, Karol a ja. Ostatní išli k hotelom, na hlavnú stanicu a na letisko. My dvaja sme ostali, čakali sme na záverečnú v bare na lodi Dunajec. Poznáte to tam...“

	Iba prikývli, bar na lodi poznal každý.

	„V piatok, v sobotu a v nedeľu majú povolenie do štvrtej do rána, nemusia robiť záverečnú o desiatej ako všade. Boli dve v pondelok nadránom, keď som zbadal dvojicu, muža a ženu. Išli k nám od rieky, automaticky som predpokladal, že idú z baru. Nasadli, spýtal som sa, kam to bude, no chlapík mi povedal, aby som chvíľu počkal. Sedeli vzadu, pozoroval som ich v spätnom zrkadle. Presnejšie, pozoroval som muža, lebo mi sedel vo výhľade, ženu som zatiaľ nevidel. Začali sa dohadovať...“

	„O čom presne?“

	„Neviem, Edko, hovorili po maďarsky.“

	„Aha! To by sedelo. Alena Škodová sa narodila v Dunajskej Strede,“ vysvetlil Burger. „Pokračuj.“

	„Dohadovali sa...“

	„Počkaj. Hádali sa?“

	„Nie. Muž hovoril trochu opito a na niečo ju nahováral, nástojil, ona nechcela, no nehádali sa. Potom sa muž posunul na kraj a žena sa nahla za ním. Vtedy som ju zbadal a spoznal. Alena bola naša pravidelná zákazníčka. Už mi bolo všetko jasné – klofla zákazníka a on nechce ísť k nej, ale ťahá ju k sebe domov, a Alena nechce.“

	„Takže Alena bola...“

	„Kurvička! Poznajú ju všetci taxikári.“

	„Výborne, zase vieme o niečo viac. Pokračuj.“

	„Chvíľu sa handrkovali, ja som trpezlivo čakal. Odrazu vybehla z auta...“

	„Ako dlho sa handrkovali?“

	„Päť minút.“

	„Potom vybehla.“

	„Vybehla.“

	„Vyhodil ju?“

	„Nie.“

	„Neudrel ju?“

	„Nie, stále som ich sledoval v zrkadle. K ničomu takému nedošlo.“

	„Poznáš maďarské nadávky. Nadával jej?“

	„Poznám bazmeg, fas a pičábo. Ani jednu nepoužil. Nie, nenadával jej. Iba za ňou kričal. Ako vybehla, nechala za sebou otvorené dvere, nahol sa do dverí a kričal za ňou, aby sa vrátila, nech neblbne...“

	„Počkaj! Vieš po maďarsky, alebo nie?“

	„Posledné vety kričal po našom.“

	„Skús presne, čo kričal.“

	„Alena, neblbni, vráť sa, kam ideš? Neblbni!“

	„Odpovedala?“

	„Iba jednou vetou. Povedala som ti, kde ma nájdeš! Zvrtla sa a odbehla.“

	„Kam?“

	„Do parku.“

	„Kam presne?“

	„To nebolo vidieť, po pár krokoch ju schovali kríky.“

	Burger na chvíľu zastavil príval otázok. Premýšľal, na čo ešte zabudol. Taxikár dopil kávu a slušne poďakoval.

	„Oto, fakt výborná! Ďakujem. Keď nebudeš mať čo robiť, mohol by si pár deci takej priniesť v termoske na stojku. Okolo polnoci by bodla.“

	„Pre teba aj s rumom.“

	„Ak vybavíš u dopravákov papiere, tak môže byť.“

	„Dobre,“ Burger zodvihol ruku, aby ho zbytočným tliachaním nerušili. „Čo bolo ďalej?“

	„Bol som presvedčený, že som prišiel o slušné rito, že vybehne za ňou a ostanem prázdny. No nevybehol, načiahol sa zo zadného sedadla, zabuchol dvere a povedal: Na Pažítkovú. Automaticky som vyštekol – číslo? Dvanásť, povedal. Potešil som sa, od parku to hodí aspoň padíka. Vyrazili sme. Ja som išiel zaviezť pána a Karol ostal v zálohe, jedno vozidlo zatiaľ stačilo, z baru aj tak nikto nechodil. Podľa adresy som vedel, že som o hodinu späť, takže keď sa hostia začnú rozchádzať, budem už tam a ešte niečo zarobím. No nedošiel som, v trištvrtine cesty ma zastavil a chcel sa vrátiť.“

	„Čože!?“

	„Poklepal ma po pleci a povedal, aby som to otočil.“

	Taxikár stíchol, čakal ďalšie doplňujúce otázky. Aj kriminalisti stíchli, rozprávanie sa komplikovalo, museli dávať pozor na detaily, aby im niečo podstatné neuniklo.

	„A vrátili ste sa?“

	„Samozrejme! Ešte stále platí – náš zákazník náš pán.“

	„Kde ste sa otáčali?“

	„Na križovatke Vajnorská – Bojnická. Mal som to už iba kúsok.“

	„Vrátili ste sa presne na to miesto, odkiaľ ste vyrážali?“

	„Na centimetre.“

	„Ako dlho ti to trvalo?“

	„Trištvrte hodiny.“

	„Pokračuj chvíľu sám.“

	„Už nie je čo povedať. Zaplatil padíka, drobné nechcel, pozdravil a odbehol do parku za Alenou.“

	„Už si ho nevidel?“

	„Myslíš v tú noc?“

	„Celkovo, aj dnes alebo...“

	„Nie, nikdy, ani predtým, ani potom.“

	„Čo bolo ďalej?“

	„Nič. Vystúpil som a išiel som ku Karolovi. Cez okienko sa ma spýtal, čo som to viezol za pošuka, čo si ide nadránom zabehať do parku. Vysvetlil som mu, že to bol ten istý, iba sme sa z polcesty vrátili. Nekomentoval to, iba neveriaco pokrútil hlavou. Chvíľu sme mlčky fajčili...“

	Burger si uvedomil, ako nekamarátsky sa zachoval, a nahol sa k taxikárovi so škatuľkou cigariet.

	„Nie, nechcem! Edko, mám vlastné, keby som chcel, tak si dám, ale po nočnej som vždy prefajčený a cez deň nefajčím. Nie, ďakujem. Takže, aby som dokončil, chvíľu sme s Karolom fajčili a prišla dvojica od rieky. Teraz bol na rade Karol, prevzal zákazku a vyrazil. O pár minút som už bol plný aj ja a išiel som na Kramáre. V tú noc som to otočil ešte trikrát, slušný džob.“

	„Nič zvláštne sa už nestalo? Nejaký pohyb smerom od parku, nejaký krik, čokoľvek...“

	„Nie.“

	„Nejaký podozrivý pohyb? Niekto z parku vybehol, obzeral sa...“

	„Nie.“

	„Tak vybehol bez obzerania...“

	„Nie! Nič sa už nestalo. Celý pondelok som prespal. Až večer mi Karol povedal, že ste ma zháňali a že ak budem mať čas, aby som dnes o desiatej prišiel. Skončil som nočnú a som tu. A ešte mi povedal, že policajti našli v parku zabitú ženu, bolo mi jasné, prečo ma zháňate. Ešte som mu odvetil, že sa poseriem, keby to tak bola tá štetka... A vidíš ho! Aký som mal nos!?“

	„Červený, ako vždy...“

	„Ale, Oto!“

	„Fór, prepáč.“

	Krauz si dopísal poznámky o pár sekúnd skôr než Hanzel. Pozrel na Burgera, či môže. Prikývol.

	„Mohli by ste mi ho opísať?“

	Burger súhlasne prikývol druhý raz.

	„My si všetci tykáme, tak sa neondej s vy,“ upozornil ho taxikár.

	„Tak mohol by si mi ho opísať?“

	„Myslíš toho týpka od Aleny, nie?“

	„Toho.“

	„No...“ zaváhal. Zbytočne, stačilo privrieť oči. Čašníci a taxikári majú mimoriadne vycvičenú pamäť na tváre a postavy. „Výška tak ako ty...“

	„Stoosemdesiattri,“ spresnil Krauz.

	„Chudý, vyšportovaný, mladý... tridsať, tridsaťpäť. Čierne husté dlhé vlasy až na plecia, taký ten beatlesácky strih v strede na cestičku.“

	„Cigán?“

	„Nie, biely, južanský typ s hustými čiernymi vlasmi.“

	„Tvár?“

	„Patrí k mužom, čo keď sa ráno oholia, večer už majú strnisko. Husté, čierne. Oči som si nevšimol, no asi tmavé, čierne, možno hnedé.“

	„Jazvy, vyrážky, šošovičky?“

	„Nie, ale mal dosť výrazný chudý nos, niečo ako skoba.“

	„Čo mal oblečené?“

	„Čierne poltopánky, rifle, hnedú koženú bundu do pása. Pod ňou tmavú košeľu.“

	„Kapsičku...“

	„Nie.“

	„Odkiaľ vyťahoval peniaze?“

	„Z bundy. Mal malú koženkovú peňaženku s takou kovovou sponou v strede na pridŕžanie bankoviek.“

	„Perfektné!“ žasol Krauz. „Ako si to môžete... ehm, môžeš pamätať?“

	„Roky praxe, kámo! Môžem ti opísať aj druhého zákazníka, aj tretieho a aj ich baby.“

	„Manželky?“

	„Pochybujem, že niektorá z nich bola manželka, tie asi spokojne spinkali doma. Nie, manželky nie, tie som v tú noc určite nevidel.“

	Krauz dopísal, s opisom bol nanajvýš spokojný. Burger privrel oči a škúlil do rohu kancelárie. Odrazu cmukol, na niečo si spomenul.

	„Kde by sme získali informácie o Alene?“

	„Asi máš na mysli pracovné informácie.“

	„Presne tak, pracovné, teda týkajúce sa jej profesie.“

	„Pasie ich teta Stella s dvoma el. Poznáš tlstú Stellu, nie?“

	Burger sa iba zazubil, zhlboka si vzdychol. Kto by nepoznal tlstú Stellu, robustnú babu, ktorá si dala záležať, aby ju oslovovali Stella, a nie iba obyčajne Stela. Kto nevedel zdôrazniť dvojité el v jej mene a dvakrát za sebou výrazne plesknúť jazykom o podnebie, nemohol byť jej priateľom. Keď sa zoznámili, Burger si jej meno hodinu nacvičoval pred zrkadlom, lebo chcel byť jej priateľom. V jeho profesii sa kamarátstvo s takou významnou osobou mohlo vždy hodiť.

	„Jasné, že poznáš! Prepáč, Edko, koho by si ty z nočného mesta nepoznal?“ uznal taxikár.

	„Dobre!“ Burger sa plesol po stehnách a vstal. Ukončil tým priateľský výsluch. „Prepáč, že sme ťa execírovali až sem k nám, no hľadali sme ťa včera vonku, našli sme iba Karola. Povedal nám, že spíš po nočnej a pred nočnou, tak sme ti uňho nechali odkaz, aby si sa zastavil. Nechceli sme ťa budiť a zbytočne vystrašiť pani Polákovú.“

	„Neospravedlňuj sa, Edko, urobili ste dobre. Moja žena je zo všetkého vyplašená, a keby ma doma hľadala kriminálka, vysvetľovanie by nemalo konca-kraja. Za všetko vrčí, už sa jej nepáčia ani tie moje nočné, vraj či je mi to za potreby v mojom veku takto ponocovať, či mi stojí za to ničiť si zdravie pre pár korún, no keď prinesiem výplatu, zbalí ju celú bez reptania. Chápete tie ženy? Nevedia, čo chcú.“

	„A neprestanú, kým to nedosiahnu,“ súhlasil Hanzel. „My to máme doma podobne, vieme, o čom hovoríš.“

	Popodávali si ruky.

	„Riško, odprevaď ho dolu,“ požiadal Burger.

	Krauz na vrátnici odhlásil návštevu, ešte raz si na rozlúčku podali ruky. Taxikár urobil pár krokov, zháčil sa a vrátil sa.

	„Edov kamarát je aj môj kamarát, je ti to, dúfam, jasné!? Ak robíš s Edom, viem si predstaviť, že žena si ťa v noci doma veľmi neužije, čo?“

	Krauz smutno prikývol.

	„Máme podobný pracovný čas, aj ja sa po nociach flákam v robote. Keď budeš niekedy niečo potrebovať súrne odviezť, len zavolaj na dispečing a pýtaj si mňa alebo taxi nula-osem-deväť, to je jedno, a povedz, kam mám prísť. Pre teba grátis, samozrejme!“

	„Ďakujem.“

	Až teraz sa rozišli nadobro.

	Keď sa Krauz vrátil do kancelárie, Burger už rozdeľoval robotu.

	„Oto s Vladom sa pripravia na služobnú cestu, zajtra pôjdu do Dunajskej Stredy za rodinou a zistia, čo sa dá. My dvaja vybehneme večer do ulíc. Na,“ podal Krauzovi knihu jázd od služobného auta a kľúče, „zatiaľ skočíš na piaty obvod a prinesieš všetky záznamy, čo tam k prípadu zhromaždili, nech máme spis pokope.“

	Krauz si vzal kľúče a knihu, no zaváhal.

	„A nemali by sme ísť navštíviť tetu Stellu s dvoma el?“

	Burger sa len usmial.

	„Chlapče, tlstá pani práve spinká spánkom spravodlivých a kto ju zobudí, je synom smrti. Začína ordinovať až podvečer, takže máme čas.“

	Jasné, už mu bolo všetko jasné.

	Uprostred kancelárie náčelníka Štátnej bezpečnosti majora Jakutina sa hrbila zošúverená utrápená postavička – aspoň taký dojem robil nadporučík Zlocha na prvý pohľad.

	„Súdruh Zlocha...“

	Pri vyslovení mena sa trochu vystrel, aby bolo vidieť, že aj on má vojenský výcvik.

	„Dal som si vás zavolať, aby som vám položil zásadnú otázku,“ Major prestal študovať Zlochov osobný spis a pozrel od papiera.

	Až teraz si všimol, akú zničenú kreatúru má pred sebou. Keď Zlocha vošiel a riadne sa zaradil, major mu nevenoval ani pohľad, iba mávol rukou, aby prestal ziapať a nerušil ho pri čítaní. Dočítal a vzhliadol.

	„Preboha! Čo je s vami? Ako to vyzeráte?“ zhrozil sa.

	„To tie nočné služby,“ vysvetľoval úbožiak, „zima, dážď...“ žaloval sa.

	Jakutin sa v duchu usmial: Veď preto sme ťa tam poslali, aby si zmäkol a zapamätal si, kto je tu pánom!

	„Služba vlasti je náročná, uznávam,“ prikývol. „No za všetko si môžete sám...“

	 

	Jakutin si veľmi dobre pamätal, ako to bolo pred rokom na jar, aj Zlocha si to pamätal, no na to, čo sa s ním dialo potom, mal svoj názor.

	Jakutin nastúpil na miesto náčelníka Štátnej bezpečnosti koncom marca minulého roka, po starom zodratom Michálekovi – zradilo ho srdce. Práve v tom čase Zlocha s Molnárom spackali akciu Dana Hauskrechtová, namiesto aby ju využili pre ciele Štátnej bezpečnosti, stratili ju, zmizla. Aby sa Zlocha zachránil, vymyslel si báchorku, že Danu zavraždil a odpratal Krauz, lebo boli milenci. Do karát mu hrala vražda Diany Rothovej, Krauzovej spolužiačky a milenky. Zlocha o všetkom spracoval podrobnú správu, v ktorej Krauza označil za protištátny živel a potenciálneho vraha, a presvedčil Jakutina, aby spis poslali na inšpekciu na vyšetrenie. Závery vyšetrovania boli nekompromisné, preukázali dve veci – Krauz je nevinný a Zlocha je notorický klamár a fotič všetkého a všetkých okolo seba. Paranoidný tupec zbierajúci informácie na kolegov a na svojich šéfov. Veľká hanba, blamáž, a niekto musel niesť zodpovednosť. Hodili to na Zlochu, a keď sa Jakutin dozvedel, že ten hrdzavý smradľavý nedorobok fotil aj jeho so sekretárkou v chúlostivej situácii, rozhodol sa, že ho vyhodí. Na radu starších kolegov tak nespravil, uznal, že tak by nad Zlochom stratili kontrolu a mohol by sa pomstiť, radšej ho preradili na najhorší flek, aký našli, a nechali ho trpieť na chodníku pred veľvyslanectvom ako ostrahu objektu.

	Jakutin na Zlochu dávno zabudol, hoci mu sľúbil, že je to iba dočasné opatrenie a po pár mesiacoch ho zachráni. Zabudol naňho, a nebyť toho, že za pol druha roka sa situácia vonku dramaticky zmenila, Zlocha by na ulici aj dušu vypustil.

	Teraz si naňho spomenul. Jakutin bol taktik, stratég a bol informovaný, lebo stál priamo pri zdroji. Už dávno pochopil, že atmosféra v strednej Európe sa mení, Gorbačov, ktorý všetko a všetkých svojou nepodarenou perestrojkou rozštengroval, dáva odrazu ruky preč a necháva všetko na osud. Jakutin tušil, že o týždeň, o dva, možno o mesiac, bude musieť riešiť vážne, dôležité, nechutné problémy, a na to bude potrebovať veci oddaných ľudí. Pár ich na oddelení mal, no potreboval ďalších.

	Spomenul si na Zlochu a ako sa mohol presvedčiť na vlastné oči, nemýlil sa, tomu úbožiakovi stačí podsunúť pár faktov upravených tak, aby v nich videl záchranu, a nie rozsudok, a bude mu zobať z ruky.

	 

	„Viem, že sám, už som si to uvedomil a...“

	„Dobre, dobre,“ zastavil ho netrpezlivým gestom. „Nezavolal som vás preto, aby sme riešili staré veci. Súdruh Zlocha, sledujete dianie v spoločnosti...“

	„Samozrejme!“ ponáhľal sa s odpoveďou.

	„... a vonku na ulici.“

	„Iste, akoby nie!?“

	„Vidíte sám, ako sa nám situácia zamotáva a kam to speje. Nové okolnosti si vyžadujú nové riešenia, nový prístup, nových ľudí, no tých sa nám nedostáva. Musíme siahnuť do rezerv a doplňovať stavy. Potrebujem na oddelenie nového schopného človeka, a tak som si spomenul na vás. Ešte pred rokom a pol ste patrili k celkom schopným príslušníkom, no ako vás tak sledujem... ak ste chorý...“

	„Nie!“ zareval, aby si to náčelník nerozmyslel.

	Zlocha sa vystrel ako svieca.

	„Súdruh náčelník, to len tie nočné služby, inak som v pohode, naozaj!“ Veľmi sa snažil napraviť prvý dojem. „Som rád, že ste si na mňa spomenuli. Aj ja si myslím, že trest som si odpykal a Bezpečnosť by v dnešnej ťažkej dobe vedela využiť moje skúsenosti aj lepšie než strážením ambasád,“ zase prešiel do plačlivého tónu.

	Veľmi sa chcel šéfovi vyžalovať, ako strašne tam trpí, no nevedel odhadnúť, či nastal ten správny čas – nechcel si neuváženými slovami ešte pohoršiť a premrhať možno poslednú šancu.

	„No moment, moment!“ ohradil sa Jakutin. „O akom treste to hovoríte? Veľmi dobre si pamätám na náš posledný rozhovor pred pol druha rokom. Preradenie na Lipu nebol trest, ale vaša záchrana, veď vám hrozil vyhadzov! Dlažba! Alebo sa mýlim?“

	„Nie, nemýlite sa, súdruh náčelník, máte pravdu, žiadny trest, bola to z vašej strany podaná pomocná ruka.“

	Jakutin sa usmial – pekne nám chlapec na tom chodníku zmäkol, vyformoval sa. Bol si istý, že naňho už bude spoľahnutie a úlohy splní bez reptania do bodky. Presne takého teraz potreboval.

	„Dám vám druhú šancu. Zoberiem vás späť, zase budete robiť s kolegom Molnárom. No neviem, či sa na to cítite...“ nechal vetu otvorenú.

	Iba ho provokoval, iba sa s ním zahrával, dobre vedel, ako bude reagovať. Zlocha prácu ochrancu ambasád nenávidel. Premrzol, premokol, nevyspal sa, boleli ho nohy, chrbát – otročina. Veď aj polovicu času premaródoval, ako sa Jakutin dozvedel od Zlochovho veliteľa zmeny.

	„Cítim! Naozaj cítim!“ ubezpečoval Zlocha.

	„Výborne! Zajtra si napíšte žiadosť o preloženie, dokrútite tento týždeň a od pondelka...“

	Zlocha mal sto chutí preskočiť stôl a vystískať sa s najsrdečnejším človekom, akého kedy stretol.

	Hanzela s Milerom čakala zajtra služobná cesta na Dolnú zem, Burger im dal čas na prípravu, no on s Krauzom vyrazili do ulíc. Nečakali na podvečer, kým sa Stella vyspí – Burger mal ešte niečo vybaviť.

	„Pažítková, tam je číslo dvanásť! Choď kúsok ďalej a zastav.“

	Krauzovi bolo jasné, čo idú robiť, hneď ako kolega povedal adresu.

	„Poďme si to obzrieť odzadu.“

	Obišli panelák, zistili, že vzadu je iba parkovisko a detské ihrisko, a vrátili sa späť pred vchod. Mali šťastie, iba štyri poschodia po dva byty.

	„Máme šťastie, iba štyri poschodia,“ pochvaľoval si Burger.

	Šťastie pri nich stálo aj druhýkrát. Hneď na prízemí našli byt označený veľkou medenou ceduľou s nápisom  DOMOVNÍK. Pre kriminalistov naozaj šťastie, lebo domovník, ak je to ozajstný domovník, vie o svojich ovečkách všetko – podobne ako pán farár, často aj viac.

	Pod veľkou medenou bola menšia tabuľka z iného kovu s menom Helena Hošíková. Obidve H boli ozdobené švabachom, ostatné písmená si to asi nezaslúžili.

	Zazvonili. Šťastie pri nich stálo do tretice. Otvorili sa dvere, cestu im zastala štyridsiatnička s milou usmiatou tvárou.

	„Dobrý deň, kriminálna služba,“ Burger jej ukázal odznak.

	„Vážne!?“ žasla. Vo filme takých videla veľa, naživo asi prvý raz.

	„Radi by sme sa vás na niečo spýtali.“

	Vykukla z dverí, rýchlym pohľadom skontrolovala schodisko, potom im kývla.

	„Poďte dnu, nebudeme sa tu vybavovať na chodbe, nech nás tá baba z prvého nepočuje!“ Posledné slová o babe z prvého naschvál zakričala, aby baba počula aspoň niečo.

	Krauz sa musel usmiať, niet nad dobré susedské vzťahy v dome. Všimla si to.

	„Vidím, že sa usmievate, asi aj vy máte v dome takú...“

	„Keby jednu!“ mávol rukou Krauz.

	„Poďte ďalej, sadnite si, nevyzúvajte sa!“ velila domáca.

	Aj tak by sa nevyzuli, predpisy to zakazovali, radšej by ostali na chodbe, nech ich počúva celý barak.

	„Kávu, čaj...“

	Pokrútili hlavami.

	„... víno biele, červené, vodku, rum?“

	Zaváhali.

	„Môj zať je u vás, tak mi tu nehrajte prekvapených.“

	„Vodku,“ rozhodol za oboch Burger.

	Naliala do troch. Sľubný začiatok.

	„Ako vám môžem pomôcť?“

	„Máme pár otázok.“

	„Počúvam.“

	„Domovník je pán manžel?“

	„Som vdova...“

	„Prepáčte.“

	„... vediem to po manželovi. Som na invalidnom dôchodku, srdce, chápete, a každá korunka sa zíde.“

	„Teda poznáte ľudí v dome.“

	„Všetkých.“

	„Hľadáme mladého muža, asi tridsať, vysoký ako on,“ Burger ukázal na Krauza a gestom mu naznačil, aby vstal.

	„Meter osemdesiatpäť?“ hádala Helena Hošíková.

	„Tri,“ spresnil kriminalista.

	„Chudá vyšportovaná postava, husté čierne vlasy až na plecia, v strede cestička...“

	Vystrela sa, oprela sa o vankúše na diváne a podozrievavo zagánila. Burger si nebol vedomý, že by niečo pokazil, pokračoval, no opatrnejšie vážil slová.

	„... zarastá už večer a nos má ostrý ako skobu.“

	Premerala si najprv jedného, potom druhého.

	„Nič vám to nehovorí? Neviete, v ktorom byte býva?“

	Zdvihla pohárik.

	„Tak na nás!“

	Vypili. Už nenaliala. Zlé znamenie.

	„Vy si zo mňa strieľate? Myslíte si, že neviem, že si predtým, ako niekoho navštívite, urobíte... oné... previerky?“

	„Previerky?“ žasli nad odborným termínom.

	„Tak tomu hovoríte, nie?“

	„No áno, ale...“

	„Takže dobre viete, že tu býva. Prečo ma skúšate? To je teraz nejaká nová policajná hra na blbých?!“ Dosť sa naštvala. „Skúšate ma nachytať? Veď som vám povedala, že zať je u vás!“

	Burger zdvihol ruku, aby sa nevytočila úplne. Nevedel, kde zať pracuje, no evidentne svokru po večeroch školil.

	„Prepáčte, ale my fakt nerozumieme. Žiadne previerky sme si vopred neurobili! Aby ste nám rozumeli, pani Hošíková, my tie previerky robíme práve teraz!“

	Váhala, uvažovala, potom sa rozhodla a naliala. Dobré znamenie.

	„Prečo ho hľadáte?“

	„Takže takého poznáte?“

	„Povedzte prečo?“

	„Vyšetrujeme závažný prípad, mohol by nám dosvedčiť dosť dôležité skutočnosti, poskytnúť informácie, no vieme iba, že tu býva, nevieme, kde presne a nepoznáme meno.“

	Znelo to úprimne.

	„Neklameme.“

	Burgerovi záležalo, aby im uverila.

	„Chcete mi nahovoriť, že ste doteraz nevedeli, že Tibor býva u mňa v podnájme?“

	„Tibor? U vás?“

	Netušili, že šťastie si ich dnes vybralo ako vyvolených volov večera.

	„Tibor Bugár.“

	Prekvapene si vymenili pohľady.

	„Buď ste takí dobrí herci, alebo ani netušíte, o čom tu hovorím.“

	„Bé je správne,“ skočil do vyšetrovania Krauz.

	Pomohlo, usmiala sa.

	„Ale teraz vážne, chlapci. Poslal vás Ferino? To je zase jeden z jeho fórikov?“

	„Nie.“

	Stačil jeden pohľad do Burgerovej vážnej tváre a bola si istá, že nejde o žart.

	„Aký závažný prípad vyšetrujete?“

	„Počkajte, pani Hošíková, takto by to nešlo. Dohodneme si pravidlá: najprv sa budeme pýtať my a vy budete odpovedať, potom sa budete pýtať vy a my pôjdeme kadeľahšie,“ opäť úspešne zasiahol do vyšetrovania Krauz.

	„Vy sa mi páčite,“ pochválila ho domovníčka. „Ale aj vy ste sympatický,“ dodala rýchlo, aby sa ten starší neurazil.

	„Porozprávajte nám, kto je Tibor Bugár a ako sa sem dostal,“ navrhol neurazený Burger. „Ušetríte nám veľa zbytočných otázok.“

	Vypila, nepočkala na nich.

	„Tibor jazdí na veľkých ťahačoch. Vozí na stavby obrovské prúty a veľké železné konštrukcie. Hovoria tomu nadrozmerné náklady. Teraz nakla...“

	„Odkiaľ je?“ musel zasiahnuť Burger, lebo videl, že bez otázok to nepôjde. Začala od stredu, možno od konca, a kým by sa jej metódou dopracovali k nejakým rozumným záverom, ubehlo by dvakrát viac času než klasickým vypočúvaním.

	„Od Štúrova, neviem presne.“

	„Ako dlho u vás býva?“

	„Pol roka.“

	„Ako sa sem dostal?“

	„Imro ho dohodil.“

	„Imro je...?“

	„Aha! Teda takto, od začiatku. Začala som zle, uznávam. Po smrti manžela som ostala sama, z invalidného sa vyžiť nedá, vzala som domovníctvo a začala som prenajímať zadnú izbu. Tri roky tu býval Imro, kurič z výmeníčky oproti, starý, večne zadumaný pánko. Pred polrokom mi oznámil, že sa sťahuje k sestre na dedinu, ale že má za seba náhradu, aby som ani mesiac neostala bez peniažkov. Priviedol Tibora. Odkiaľ sa poznajú, neviem, vlastne viem! Pýtala som sa ho, sú z jednej dediny. Tibor pracuje v Doprastave ako vodič veľkého ťahača. Počkajte...“

	Vstala, zalovila v zásuvke sekretára a priniesla fotografiu.

	„Toto mi venoval.“

	Na fotografii dominoval veľký červený ťahač s návesom s obrovskou priehradovou konštrukciou. O blatník sa opieral pózujúci Tibor. Chlapík presne podľa opisu taxikára.

	„Ženatý?“

	„Nie, slobodný.“

	„Seká dobrotu?“

	„Dobrotu?“

	„No, nejaké baby prepašované na privát, alkohol, podnapití otravní kamaráti...“

	„Nie,“ mávla razantne rukou, „to by si nedovolil. Dohoda znela jasne: žiadne baby, žiadni kamaráti, žiadne alkoholické ponocovanie. Nikto mi nebude robiť z bytu bordel! Pochopil na prvú, za polroka, čo je tu, ani jeden priestupok proti domovému poriadku. Inak povedané, Tibor je slušný chlapec.“

	„Kde je teraz?“

	„Nakladá v Ostrave.“

	„Kedy odišiel?“

	„Včera poobede. Dnes nakladá a zajtra sa vracia. Čakám ho o šiestej večer. Vždy mi povie, kedy sa vráti.“

	„Máme tomu rozumieť tak, že včera, teda v pondelok, bol doma... presnejšie, tu, a poobede išiel do práce.“

	„Správne. Celé doobedie dospával, naobedoval sa, lebo obed má v cene nájomného, a poobede išiel do práce.“

	„Čo dospával?“

	„No predsa nočný záťah. Aby ste rozumeli, on má dosť nepravidelný pracovný čas. V sobotu jazdil skoro celý deň, viezol nejaké výstuže do Gabčíkova na priehradu. V nedeľu mal voľno, tak si vyrazil do mesta. Zdržal sa skoro do rána, lebo vedel, že doobeda sa môže vyspať a do práce pôjde až poobede.“

	„Takže z nedele na pondelok bol v noci vonku?“

	„No.“

	„Aj vám povedal kde?“

	„Páni...“

	„Ja len, či náhodou...“

	„Ani náhodou, je dospelý.“

	„A kedy sa vrátil?“

	„Asi, alebo presne?“ zaškerila sa. Aj ona chcel byť vtipná, tak sa usmiali.

	„Zase bé,“ našepkal jej Krauz.

	„Tri hodiny tridsaťosem minút. Nadránom už zle spávam,“ vysvetlila, aby nevyzerala ako baba z prvého, čo všetko a všetkých sleduje a musí o všetkom vedieť.

	„Aby sme si rozumeli,“ Burger chcel mať v časových reláciách jasno, „z nedele na pondelok bol celú noc vonku a vrátil sa včera, teda v pondelok o pol štvrtej nadránom.“

	„Správne.“

	„A bolo na ňom niečo zvláštne? Nejaké škrabance...“ Burger si zahryzol do jazyka – neskoro.

	„Moment...“ podozrievavo si ich premerala jedného za druhým.

	Burger sa zabudol, neuvedomil si, že nevypočúvajú svedka u nich v kancelárii, ale že klamú v teréne.

	„Vy ho nehľadáte, aby vám poskytol informácie, vy po ňom idete!“

	Idete po ňom! Čo je to za výraz? Z nepodareného filmu alebo obľúbená zaťova fráza?

	Burger sa nadýchol a pomaly vysyčal. Rýchlym pohľadom naznačil Krauzovi núdzový stav – potreboval prebrať iniciatívu a premyslieť si pár krokov dopredu.

	„Pani Hošíková, nenamýšľajte si,“ usmial sa Krauz, aby odľahčil situáciu. „Ideme po ňom, nejdeme po ňom, to sú také výrazy! Ako z filmu. Pátrame, hľadáme svedkov, ktorí by nám mohli pomôcť. Tibor bol z nedele na pondelok na mieste, kde sa stal trestný čin. Nikto netvrdí, že on je páchateľ, no musíme preveriť detaily, všetky okolnosti. Sú to štandardné otázky, kladieme ich vždy...“

	Burgerovi to stačilo. Uprene ju pozoroval. Možno Krauzovým rečičkám uverí, možno nie, ak nie, stratia dôležitý kontakt, a to nemohol riskovať. Bola pre nich až príliš dôležitá, potreboval ju mať na svojej strane. Navyše má zaťa príslušníka a vyzná sa.

	Burger zakašľal, že ide na vec. Rozhodol sa ukázať karty, no dve esá v rukáve si zatiaľ nechal v zálohe.

	„Pani Hošíková, stala sa vražda. My sme z oddelenia vrážd.“

	Nahla sa k stolíku a naliala. Svoj vypila a doliala, potom sa pohodlne oprela. Šípila dlhšiu debatu, než myslela, keď ich pozývala dnu – radšej sa posilnila.

	„Nikto netvrdí, že Tibor je vrah, to nie, no bol dosť blízko, aby niečo videl. Aby niečo vedel, čo by nás zaujímalo.“

	„Teraz hovoríte férovo?“

	„Už iba férovo. A presne taký istý prístup by som očakával aj od vás.“

	„V poriadku,“ prikývla. Začala ich brať vážne.

	„Niečo vám vysvetlím. Aby sme získali presný obraz o Tiborovi a našej záležitosti, teda kam ho presne zaradiť, potrebovali by sme si pozrieť jeho izbu. Príkaz na prehliadku nemáme, ale keby ste na tom trvali, o dve hodiny ho máme, lenže potom by sme vás museli vziať k nám a vypočuť do zápisnice ako nezúčastnenú osobu. Načo, keď sa to dá aj bezbolestnejšie.“

	Váhala. Bolo jej jasné, že Tibor v niečom lieta. Má im pomôcť aj bez oficiálneho povolenia, alebo sa bude hrať na predpisy? Burger videl, že potrebuje, aby ju niekto postrčil. Krauz ho predbehol.

	„Nikto o tom nemusí vedieť, sme tu iba my traja. Dvaja profesionáli a jedna poloprofesionálka, lebo zať vás očividne dobre vyškolil. Viete, ako to v živote chodí.“

	Polichotil jej, pravda, so zaťom sa často rozprávali o jeho práci, no za poloprofesionálku sa zďaleka nepovažovala.

	„Tak dobre, ale nesmiete nič prehádzať, nedajbože niečo rozbiť!“

	„Budeme veľmi opatrní.“

	Zadná izba bola zamknutá, no pani Hošíková mala náhradný kľúč.

	„Keby horelo...“ vysvetlila.

	Bežná paneláková izba, pod oknom váľanda, oproti písací stôl a skriňa, sekretár, nočný stolík, zošliapaný koberec od steny po stenu. Na stenách nalepené kamióny a nákladiaky, dve-tri motorky – izba vodiča z povolania.

	Krauz ukázal bradou na nočný stolík, Burger prikývol, že vidí.

	Na nočnom stolíku v lacnom umelom rámiku bola fotografia Aleny Škodovej.

	Fotografia bola o niečo krajšia, než mal Burger z občianskeho preukazu, Alena tu bola o pár rokov mladšia a nafintená.

	Tibor im pomohol, nechal posteľ rozhádzanú, tak ako včera poobede vstal. Prezreli vankúš, paplón, plachtu, epedy aj rám váľandy. Všetko poukladali nazad, ako to bolo predtým, Burger vyformoval na paplóne záhyby, ako si ich pamätal, kým začali. Pokračovali systematicky vpravo od dverí po stene koldokola. Keď prišli k nočnému stolíku, Krauz sa iba tak, aby reč nestála, spýtal: „A to je kto?“

	„Alenka, Tiborovo dievča.“

	„On má dievča?“

	„Prečo by nemal, veď je normálny.“

	Zatiaľ nemali dôvod tvrdenie domácej spochybňovať.

	„Ako dlho spolu chodili?“

	„Mesiac, dva...“ odula pery.

	„Poznali ste ju? Bola tu?“

	„Raz. Povolila som výnimku. Išli do kina a zle si vyrátali čas. Prišla poňho a nechcela som, aby mokli vonku, tak som ich zavolala dnu. Boli v izbe asi hodinku, potom odišli. Dvakrát som ich bola skontrolovať, návšteva prebehla pri všetkej počestnosti, nemyslite si! Alenka je veľmi slušné, cudné dievča, bola som ňou nadšená, aj som mu to povedala, nech neváha a berie, kým si to nerozmyslí!“

	„Uhm, cudné...“ zašomral Burger.

	„Prosím?“

	„Že čudné!“

	„Čo?“

	„No ako ste ustúpili zo svojich zásad.“

	„Ale, prosím vás, aké tam zásady, aké tam ústupky, veď sme ľudia.“

	Zabávali ju hlúpymi rečami, aby nemala čas klásť nepríjemné otázky. Pokračovali rýchlo. Všetko, čoho sa dotkli a prezreli, vrátili na miesto, dávali si pozor, aby nezotreli prach a nezanechali ani najmenšiu stopu. Celý život sa zaoberali hľadaním stôp, vedeli, ako ich nezanechať alebo zamaskovať.

	Odtiahli skriňu a prezreli zadnú stenu. Keď prehľadávali hornú poličku s košeľami, Krauz stuhol, odstúpil a vybral tri kusy dámskych nohavičiek.

	„To má byť čo?“ napriek dohode, kto sa bude pýtať a kto odpovedať, teraz sa spýtala vyjavená domáca.

	Jedny červené, dvoje bielych. Boli zopnuté plastovou sponou, aké sa používali v predajni textilu, no predávali ich aj v drogérii ako náhradku za drevené kolíčky na vešanie bielizne. Veľmi sa neosvedčili, rýchlo sa lámali a každá normálna gazdinka sa postupne vracala ku klasickým dreveným štipcom.

	Krauz váhavo zodvihol nohavičky k nosu. Nechcel byť nechutný, no musel to urobiť – privoňal. To, čo očakával, necítil, iba pach lacného pracieho prášku Azúr zmiešaného s kyslým potom ťažko pracujúceho muža.

	Vrátil ich a košele pozorne upravil tak, ako boli predtým.

	Domáca stála vo dverách a zvedavo skúmala raz jedného, raz druhého. Z výrazu tvárí sa snažila vyčítať, čo našli, ako to hodnotia, či je to dôležité, či je to pre Tibora dobré alebo nie. Vlastne, čo môže byť pre chlapa dobré, keď mu v skrini nájdu troje dámskych nohavičiek?!

	Prehliadka trvala už iba krátko. Zastali v strede izby a obzerali sa, či nezbadajú niečo, na čo zabudli.

	„Ehm,“ pripomenula sa im domáca. „A... ak môžem vedieť, koho to vlastne zavraždili?“

	Obaja mimovoľne upreli zrak na fotografiu na nočnom stolíku. Postrehla to, lebo sa nesnažili nič maskovať.

	„Počkajte...“ pochopila a prišlo jej nevoľno. Zatočila sa jej hlava a musela sa oprieť o zárubňu. „To... nemyslíte vážne... to nemôž...“ jachtala, dlaňou si masírovala krk a dekolt.

	Ešte raz naposledy preleteli zrakom izbu a vyšli von. Podľa nich bolo všetko na svojom mieste, a ak oni nevideli rozdiel, amatér nemá šancu. S výsledkom boli nadmieru spokojní.

	Pred odchodom už museli urobiť iba jedno – poučenie na záver. Na to si ešte raz sadli a dali sa obslúžiť. Burger ju chcel varovať, aby nikomu nič... no predbehla ho.

	„Kurva, ja som to tušila!“

	Prekvapene im poskočilo obočie – také tvrdé slová na záver? Čo sa stalo? Žeby ju niečo vyviedlo z miery?

	„Prosím?“

	„Čo sa jej stalo?“

	„Podrobnosti by sme si radi nechali pre seba.“

	„Ja viem, že pravdu mi aj tak nepoviete, no ak má Tibor niečo spoločné...“ nevedela, ako svoje podozrenie sformulovať. Vzala vankúšik a pritisla si ho na brucho, akoby sa ním chcela brániť. Pokrčila kolená, nohy si zložila pod seba.

	„Chcete nám ešte niečo povedať, však?“ vypozoroval Burger. Poznal túto obrannú pozíciu.

	„Keď včera nadránom prišiel domov, nevidela som ho, má vlastné kľúče,“ začala vážne. „Doobeda som varila kurací paprikáš, aby sa pred dlhou cestou poriadne najedol. Paprikáš má veľmi rád. Vždy keď doobeda spí, chodím ho skontrolovať.“

	„Prečo?“ skočil jej do reči Krauz. „Tak pije? Či sa neudusil?“

	„Nie, nepije, iba občas a málo. Často jazdí a bojí sa o vodičák, živí ho. Veľa toho neznesie, keď sme súťažili, vždy som vyhrala.“

	„Potom prečo?“

	„Zo zvyku, či je v poriadku, či spí, či niečo nepotrebuje...“

	„Nevadilo mu narúšanie súkromia?“

	„Nie. Keby chcel, mohol sa zamknúť, no nikdy to neurobil. Bol mi vďačný za kúsok materinskej starostlivosti. O rodine veľa nehovoril, no asi to v detstve nemal ľahké.“

	„A...?“

	„Varila som a odbehla som ho od sporáka skontrolovať. Bolo asi deväť. Tichučko som otvorila dvere, nazrela som do izby, no nespal. Ležal na chrbte, ruky pod hlavou a civel do stropu. Bolo to zvláštne...“

	„Nerozumiem.“

	„Pred dlhou jazdou sa musí poriadne vyspať. Vždy sa vyspí. Včera nespal.“

	„Zbadal, že ho kontrolujete?“

	„Stretli sa nám pohľady, no myslela som si, že drieme, a nechcela som ho prebrať, tak som potichu zavrela a varila ďalej. Po hodine som išla znova, nespal. Spýtala som sa ho, či je chorý, či sa niečo nestalo, či pôjde do roboty. Iba prikývol a prevalil sa na bok. Poobede vstal, najedol sa a už bolo všetko v poriadku. Na očiach som mu videla únavu a nevyspatosť, no hovoril a správal sa úplne normálne.“

	„Ale v noci ho niečo trápilo.“

	„Trápilo...“ váhala, či je to správny, presný výraz. „Neviem, či trápilo, no nespal a to som ešte nezažila.“

	Kriminalisti si vymenili rýchle pohľady, tentoraz to nepostrehla, civela na pohárik, akoby zvažovala, či ich dnes ešte bude nerátaných alebo si radšej pôjde ľahnúť.

	„Á je správne,“ odpovedal by jej Krauz, keby vedel čítať myšlienky.

	„Pani Hošíková, chceme vás poprosiť o spoluprácu.“

	„A doteraz to bolo čo?“

	„Máte pravdu, prepáčte. Tak vás chceme poprosiť o pokračovanie spolupráce. O tom, čo sa tu dnes dialo, sa nesmie nikto dozvedieť.“

	„Ani zať,“ doplnil kolegu Krauz.

	„... ani zať, správne. Nikto. Do jeho izby už nepôjdete, necháte všetko tak, ako sme nechali my. O ostatné sa postaráme. Máme vaše slovo?“

	Prikývla. Odprevadila ich. V chodbičke sa ešte spýtala: „Vy ho zatknete, však? Tibor je podozrivý?“

	Neodpovedali. Načo, veď má u nich zaťa.

	Dnes večer ich čakalo ešte jedno milé prekvapenie – Stella mala dobrú náladu. Asi ju nikto predčasne nezobudil.

	„Vitaj, Edko! Už to vieme. Čakala som ťa skôr.“

	„Skôr som si netrúfol, teba zobudiť...“

	„Ty môžeš, vieš, že ty môžeš všetko.“

	Objali sa. Objať Stellu bolo umenie. Krauz nevychádzal z úžasu, takú ženu ešte nevidel. Prsia, brucho, zadok a chrbát tvorili jeden obrovský mäsitý valec bez výbežkov. Na prsia sa jej dal celkom pohodlne postaviť krígeľ piva a nevyliala by sa ani kvapka – ak by sa našiel odvážlivec, čo by taký pokus riskol. Priamo z pŕs jej vyrastala hlava bez krku, trónila na hornej podstave valca ako čerešnička na torte. Keď sa chcela na sloních nohách pohnúť, musela sa najprv rozknísať do strán, až potom mohla urobiť prvý krok. Veľa ich za deň nespravila – najradšej polihovala v pohodlnej polohe na gauči, obložená zamatovými vankúšmi.

	„Toto je kolega Krauz. Richard,“ predstavil ich Burger.

	„Richard, pani Stella,“ predstavil sa pre istotu aj sám a dal si záležať, aby mu jazyk dvakrát zreteľne pleskol o podnebie.

	Podarilo sa, rozosmiala sa – ako dobre ho kolega vyškolil na ich prvé stretnutie, a rozknísala sa smerom k nemu. Čo muselo prísť, prišlo, objala ho a pobozkala – Krauz sa len modlil, aby mu nedala na výber, či chce byť na prvýkrát hore alebo dolu.

	„Poďme ku mne dozadu. Vodku, Edko?“

	„V službe nepijeme.“

	„To je dnes už druhý dobrý fór, chlapci, čo ma naozaj pobavil.“

	„Aký bol ten prvý?“

	„Pred chvíľou ukazovali v televíznych novinách nejakú stranícku schôdzu. Za plénom na stene bol plagát s nápisom: So Sovietskym zväzom na večné časy.“

	Ku mne dozadu znamenalo do zadnej izby, kde mala súkromie, ostatné priestory používali aj dievčatá.

	 

	Za socializmu prostitútky neexistovali, prostitúcia ako remeslo nebola definovaná ani v zákone, ani na verejnosti, ani v médiách. Používal sa iba výraz príživníctvo, kam patrili všetci, čo nemali v občianskom preukaze pečiatku zamestnávateľa, alebo, ak ju mali, nechodili tam.

	Keďže neexistovali prostitútky, neexistovali ani vykričané domy. Napriek tomu si aj socialistickí muži mohli švicnúť bočáka. Dievčatá posedávali v hotelových baroch a pod dozorom a ochranou personálu nadväzovali nezáväzné styky s hosťami. Na výkon povolania sa používali hotelové izby a zisk sa delil podľa pevne stanovených pravidiel medzi vedením hotela, personálom a dievčatami. To bola prvá trieda. Druhá trieda vysedávala v nočných baroch a vinárňach – postup bol rovnaký, iba miesto sa vždy menilo, raz lacný hotel, potom jej byt, občas jeho byt, občas muselo stačiť auto. Tretia trieda vymetala knajpy a podvečer vysedávala na lavičkách na Šafku alebo v Medickej, alebo kde sa dalo a kde práve neotravovali fízli. Vždy to bola lacná fajka, občas aj pich a cene zodpovedala aj kvalita – rýchly sex na lavičke alebo na stojáka za kríkmi.

	Stella nepatrila ani do jednej triedy, tvorila triedu sama osebe, bola súkromnou podnikateľkou už za socíka, pričom veľkou výhodou jej podnikania bolo, že ju nemohla ohroziť konkurencia.

	Zdedila byt v centre mesta – šesť veľkých izieb. Zadnú si nechala pre seba, ostatné prerobila na útulné spálne. Obývačka, kuchyňa, toalety a kúpeľňa boli spoločné. Nevlastná dcéra Ilonka – druhé dedičstvo po nebohom manželovi – bola jej prvá zamestnankyňa. Ilonka, umeleckým menom Samantha, obišla nočné bary a vybrala si tri najsympatickejšie dievčatá – jej prvé spolupracovníčky. Spolu chodili na lov, samozrejme, len do vybraných barov, a kunšaftov ťahali do pohodlia Stellinho bytu. Za pohodlie sa platí, takže bolo čo deliť. Nedelili sa dievčatá so Stellou, naopak, Stella inkasovala a delila sa s dievčatami podľa ňou stanoveného kľúča. Aj tak boli všetci spokojní a podnik rozkvital.

	Ani nie po roku už nebolo treba chodiť na lov, lovná zver prišla sama rovno ku kŕmidlu. Šetrilo to čas a námahu, o to viac peňazí stihli otočiť a Stellino impérium sa rozrastalo. Dobré meno podniku sa šírilo rýchlosťou blesku, samozrejme, iba medzi zasvätenými, štýlom šušušu.

	Ani nie po dvoch rokoch sa o dobre schovanom byte zamaskovanom v centre Starého Mesta dozvedela Bezpečnosť. Naplánovali akciu, nočnú výmetnicu. No z akcie zišlo, lebo dva dni pred zatýkaním dopichali pod Michalskou poštára a ukradli mu dôchodky. Kriminalista, čo prípad vyšetroval, poznal byt aj dievčatá a počas výkonu služby sa od jednej dozvedel, že poštára dopichal a olúpil krivý Vilko z Ventúrskej aj s bratom. Bola to pravda, ešte mali doma poštárovu brašnu. Kriminalista dostal za zodpovedný výkon služby bohatú odmenu od náčelníka mesta. Čo na tom, že počas inkriminovaného zodpovedného výkonu mal trenky omotané okolo členkov a Ilonka, umeleckým menom Samantha, prirážala ako besná – informácia sa potvrdila a akým spôsobom bola získaná, už bolo jedno, šikovnosti a vynaliezavosti kriminalistov sa medze nikdy nekládli.

	Ani obetavosti, lebo každý dobrý kriminalista musí občas priniesť obetu na oltár vlasti.

	Vtedajší funkcionári kriminálnej služby ešte používali hlavy na myslenie, na kriminalistické myslenie, a uvedomili si, že dievčatá by mohli pomôcť aj inokedy, aj v závažnejších prípadoch, takže bude výhodnejšie nechať ich na pokoji a tváriť sa, že u Stelly bývajú na priváte vysokoškoláčky, ktoré nezohnali internát. Náčelník kriminálnej služby navrhol akciu zrušiť. Vedenie mesta s návrhom náčelníka kriminálky súhlasilo, akurát všetci chceli vedieť adresu.

	Druhá stránka veci bola, kto bude chodiť po informácie a v akých intervaloch. Problém sa riešil na straníckej schôdzi, na ktorej sa podľa prezenčnej listiny zúčastnilo dvadsaťosem kriminalistov. Na otázku predsedu straníckej bunky, kto by si tento problém zobral dobrovoľne na starosť, sa prihlásilo dvadsaťdeväť dobrovoľníkov – aj politruk zodvihol omylom ruku.

	Problém nevyriešili, nikoho konkrétneho nevybrali, no čuduj sa svete, informácie z toho istého zdroja aj tak prichádzali a objavovali sa v mnohých policajných hláseniach.

	 

	„Dlho si tu nebol, zanedbávaš nás.“ Výčitka patrila Burgerovi.

	Stella sa rozvalila na pohovke, čiernovlasé dievča ju podložilo zamatovými vankúšmi a nalialo vodku. Dva poháriky na striebornom podnose postavilo na stolík medzi návštevníkov, horčičák naplnený po okraj, obsah vylepšený ľadom, si nechala domáca. Dievča spýtavo zdvihlo obočie, Stella kývla, že to je všetko, a dievča odišlo.

	„Veľa roboty.“

	„Aspoňže si priviedol posilu. Sympaťák.“

	„Nechaj ho, ešte je v zácviku! Mlaďas.“

	Krauz sa cítil ako na burze otrokov – ešteže mu nepozreli na zuby.

	„Som tu,“ pripomenul sa, „počúvam vás.“

	Burger so Stellou sa zasmiali. Burger vzal pohárik a otrčil ho k domácej, ona k nemu to isté. Kývli si. Ako prejav vzájomnej úcty to stačilo, delila ich vzdialenosť celej izby a štrngať si nebolo treba. Krauz sa tiež poponáhľal – vypili.

	Burger mrkol na kolegu a pohľadom ukázal na fľašu. Krauz pochopil a dolial. Chcel doliať aj Stelle.

	„Počkaj.“ Horčičák do dna urobila na druhý hlt, až potom si dala doliať.

	„Povedala si, že už to vieš.“

	„Viem.“

	„Odkiaľ?“

	„Dievčatá mi priniesli informáciu. Vie to už celé Staré Mesto.“

	„Je dôležité, ktorá to priniesla?“

	„Nie, po tom nemusíš pátrať, naozaj to už vedia všetci.“

	„A čo je dôležité?“

	„Že Alena bola u mňa. Preto si prišiel.“

	Krauz už po prvých slovách pochopil, že toto je medzi nimi dvoma. Nebol to výsluch, bol to rozhovor medzi dvoma starými priateľmi a on mohol iba sekundovať.

	Burger mu za rok a pol výcviku ukázal všetky zákutia Starého Mesta, zoznámil ho s podsvetím, školil ho vo všetkých možných praktikách, vysvetlil mu zákernosti kriminalistického remesla, no toto si nechal na záver ako dezertík. Krauz si už v duchu chystal reč, ako mu vyčistí žalúdok.

	Teraz nič čistiť nechcel, ani nemohol, mohol iba tichučko sedieť, šúchať nohami a počúvať, ako sa dospelí rozprávajú. A učiť sa, to sa vždy vyplatí.

	„Môžeš mi o nej niečo povedať?“

	Krauz postrehol rozdiel vo formulácii. Keď sa Burger rozprával s pani Hošíkovou, prikázal jej, aby im niečo povedala o Tiborovi. Teraz sa slušne opýtal, či by mohla.

	Tak sa to robí, tak to robia profesionáli – každý človek si vyžaduje osobitný prístup.

	„Môžem. Je...“

	„Bola.“

	Prikývla.

	„Bola z Dunajskej Stredy, niekde z okraja mesta alebo z dediny blízko dées. Otec mŕtvy, matka je doma, stará sa o hospodársky dvor. Po maturite utiekla z bahna, driny a smradu slepačincov do veľkého mesta za šťastím. Bola pekná, mala na to, nečudujem sa jej.“

	„Príbeh sa opakuje.“

	„Vždy je to rovnaké, Edko, iba okolnosti sa menia.“

	„Prišla sama – alebo...“

	„Skúšala to na vlastné triko u Samka, baby ju vytlačili, Ilonka ju našla zbitú a priviedla ju sem.“

	„U malého Samka v Kyjeve?“

	„No. V tom hoteli sa baba sama nepresadí, rajón je vykolíkovaný a hranice sú presne dané. Urobila si tam dve-tri čísla a miestne dievčatá si ju odchytili na hajzli a vyfarbili jej modrú pod oči.“

	„Tvrdé začiatky.“

	„Začiatky bývajú vždy tvrdé.“

	„Ostala tu?“

	„Ostala. Bola pekná, mladá, išlo jej to a bol o ňu záujem.“

	„V občianke má pečiatku RaJ. Robila niekedy čašníčku?“

	„Nie, to som vybavila ja. Každá z mojich dievčat potrebuje pečiatku, inak by ju zbalila prvá hliadka. Nemá s tým podnikom nič spoločné.“

	„Dobre. Vieš, prečo som prišiel. Potrebujem informácie. Ak mi môžeš pomôcť, pomôž. Aké mala ponuky? Pravidelní zákazníci?“

	Stella zaváhala. Odchlipla si z pohára a pokrútila, aby kocky ľadu zaštrngali. Pozrela na Krauza, potom na Burgera.

	„Je zasvätený?“

	„Priviedol by som ho?“

	„Je príliš mladý.“

	„Dosť rozumný.“

	Váhala, no iba chvíľu. Išlo o mená, musela byť opatrná – v jej fachu ju indiskrétnosť mohla stáť hlavu. Starému kamarátovi sa dalo veriť, presnejšie, muselo sa, mal moc zničiť jej podnik, a to nemohla riskovať. Chcela – potrebovala – aby ostali kamaráti.

	„Pravidelní?“

	„Spusti!“

	„Obrábal ju Vacek. Vždy v piatok pred polnocou. Ožratý jak sviňa.“

	„Vacek? Tajomník mestského národného výboru?“

	Prikývla.

	„Potom Olmer.“

	„Viťo? Riaditeľ chemičky?“

	Prikývla.

	„Stanko.“

	„Z ústredného výboru strany?“

	Prikývla.

	Krauz žasol, koho tí dvaja poznajú. Už čakal iba Gorbačova, Husáka a Reagana, no nestalo sa, asi to mali ďaleko. Ale oči sa mu otvorili, už vedel, odkiaľ kriminálka čerpá tajné informácie, a tušil, aké ťažké je ich získať.

	„A ponuky?“

	„Stále nejaké. Vieš, ako to u nás chodí. Každý týždeň mám aspoň dve-tri ponuky na sobáš.“

	Krauz až teraz pochopil, čo myslia pod pojmom ponuky. Myslel si, že ponuky polície na spoluprácu, ale bolo to úplne inak.

	„A v jej prípade?“

	„Chodil za ňou vysoký blondiak z autoservisu.“

	„Drudop?“

	„... z toho. Vedúci prevádzky na Bajkalskej. Trikrát do týždňa. Potom taký s čiernymi dlhými vlasmi v strede na cestičku, ten jej priniesol aj prsteň.“

	„Počkaj! Ako sa volal?“

	„Tibor.“

	„Odkiaľ?“

	„Asi od nich z Dolnej zeme, lebo sa rozprávali po maďarsky.“

	„Veľká láska?“

	„Ako každá, ktorá sa začína tu medzi týmito stenami.“

	„Meno toho z Drudopu?“

	„Igor Orbán.“

	„Druhé meno Tibora?“

	„Tibor Bugár.“

	„Ako dlho ju opaľoval?“

	„Dva mesiace.“

	Burger nebadane prikývol, časový údaj by korešpondoval s výpoveďou Hošíkovej.

	„Ďakujem. Pomôžeš nám aj s nocou z nedele na pondelok?“

	Nechcelo sa jej prezrádzať tajomstvá života za bielymi dverami.

	„Potrebujem informácie,“ upozornil ju Burger na pravú príčinu ich návštevy.

	„Vieš dobre, Edko, že keď si odpracujú svoje, majú voľno. Nesledujem ich.“

	„Sleduješ,“ tvrdo jej oponoval.

	Dopila druhý horčičák. Krauz sa postavil. Zastavila ho otvorenou dlaňou.

	„Len si sadni, už mi stačilo. Dobre. V nedeľu večer mala posledného zákazníka o desiatej. Bol štvrtý, zarobila slušne, chcela ísť von. Pustila som ju. Povedala mi, že po ňu prišiel Tibor, že ho ešte podojí a kopne ho do gúľ. Kam išli, neviem.“

	„Púšťaš ich von?“

	„Musím! Rozširujú klientelu, prináša to nové peniaze.“

	„Povedala ti, že ho kopne do gúľ?“

	„Povedala.“

	„Chcela sa s ním rozísť?“

	„Rozísť? Edko, moje dievčatá s nikým nechodia, oni cez chamajdu zarábajú! To iba vy, nadržaní samci, si myslíte, že keď vám baba dá, je do vás hotová. Všetky sú vyškolené, vedia, čo a ako majú robiť. Aj Alena bola vyškolená. Vyjebávala s ním, ako mohla, dojila ho, ako sa len dalo, a to bolo všetko.“

	„Z jej strany to bola iba profesionalita?“

	Burger si chcel byť istý, že Alena s Tiborom nechodila naozaj.

	„Určite!“

	„Nebolo to náhodou tak, že sa doňho zbláznila a chcela odísť?“ zaútočil kriminalista.

	„Edko!“ Stella neveriaco zažmurkala. „Po prvé, povedala by som ti to, a po druhé, uvažuj. Moje dievčatá môžu mať riaditeľov, lekárov, politikov, načo by jej bol vodič nákladiaka? Žijú nákladným životom, vydržiavať si takúto priateľku, nedajbože si ju vziať domov, to stojí kopu peňazí. Som si istá, že ten úbožiak za tie dva mesiace minul polovicu celoživotných úspor, ak nie celé. Načo by jej bol?“

	Znelo to logicky.

	„Mala v poslednom čase nejaký konflikt? S babami, so zákazníkom?“

	„Nie. Cez noc tu mám mojich chlapcov a tí sa vedia postarať, okrem toho ani sa nemusia postarať, konflikt sme tu nemali aspoň rok, čo si pamätám. Ožratých separujeme už pri dverách, pomáha to. Ako tomu hovoríte...“

	„Prevencia.“

	„Správne, prevencia!“

	„Sťažovala sa ti, že by ju vonku niekto obťažoval? Nejaké vyhrážky...“

	„Nie. Môžeš mi veriť, že nie, inak by to chlapci už riešili.“

	„Kedy sa mala vrátiť z vychádzky?“

	„Dohoda je taká, že po polnoci sa vracajú, no ak sa niektorá zdrží do rána, žiadny problém, stačí, ak navalí prachy, a má odpustené. Svojvoľné vychádzky v štýle lážo-plážo netolerujem, uznávam jedine pracovné dôvody.“

	„Keď sa nevrátila do rána, čo si robila?“

	„Myslíš, či som po nej nevyhlásila pátranie? Nie, Edko, už aj také som zažila, že sa dievča nevrátilo dva-tri dni, no napokon prišlo k rozumu a vrátilo sa. Myslela som si, že iba zaspala a na obed bude späť.“

	„Nebola.“

	„Preto som dve poslala do terénu. O hodinu som vedela, že v parku na druhom brehu sa stala vražda, zabili nejaké dievča, no nedávala som si to do súvislosti. Až keď sa vrátila druhá, dozvedela som sa, že to bola Alena.“

	„Čo si urobila?“

	„Čo som mohla? Zbalili sme jej veci, má ich na chodbe v tých dvoch škatuliach. Keď zistím adresu, chlapci ich odvezú mame, samozrejme, na náklady podniku. Čo viac môžem urobiť?“

	Burger sa zamyslel. Veril jej, no nezískal žiadnu relevantnú informáciu, ktorá by sa dala rozvinúť, rozrobiť. Nič. Ani Krauzovi nič nenapadlo.

	Postrehla, že sú vystrieľaní, a skúsila ona.

	„Ale...“ zaodŕhala, „dozvedela som sa aj niečo viac. Niečo, čo sa v novinách nedočítaš.“

	„A to?“

	„Že nebola prvá. Zlé jazyky hovoria, že v tom parku už dodýchalo pekných pár dievčat. Je to pravda, Edko?“

	Krauz sa spýtavo zahľadel na kolegu – bol zvedavý, ako to teraz zahrá.

	„Nemusíš, ak nechceš, no som dosť prekvapená, že si neprišiel skôr. Ak ide o dievčatá, mám prehľad v celom meste, mohla som pomôcť už skôr. Inokedy vieš prísť aj s menej závažným problémom. Alebo to nie je problém? Zlé jazyky kecajú?“

	Burger sa rozhodol.

	„Tie ostatné neboli prostitútky.“

	„Aha. Ale je to pravda, čo?“

	„Je.“

	„Aj tak by si mi o tom mohol niečo povedať, mohla by som rozhodiť siete.“

	Nebol dôvod váhať, stratiť nemali čo, iba získať.

	„Alena bola štvrtá, všetko dievčatá okolo dvadsaťpäť. Náhodné chodkyne... Ozaj! Až teraz mi trklo! Čo tam robila? Mala k parku nejaký vzťah? Spomínala ho niekedy?“

	„Nikdy. Pochybujem, že by za niekým išla, keď bola s Tiborom. Určite park nikdy nespomínala, a na to, aby si tam chodila privyrobiť, nebola odkázaná, tu majú dievčatá komfort. Netuším, načo tam lozila.“

	„Myslel som si. Takže náhodné chodkyne, nič ich nespája. Všetky boli zahrdúsené rukami, predtým dostali úder do hlavy. Spermie sme nenašli, no pitva potvrdila manipuláciu s genitáliami. Ani jedna nemala nohavičky.“

	„To je v poriadku, ani Alena ich nikdy nenosila. Nemala rada tesno tam dolu. Niektoré neznášajú nohavičky, niektoré nenosia podprdy, každá koza inú trávu prežúva.“

	„Asi tak to bude.“

	„A ten zmrd? Čo o ňom viete?“

	„Mladý muž do tridsať, chudá vyšportovaná postava, dobre behá, pohyblivý. Na farbu očí sa ma nepýtaj, do tváre sme mu nevideli.“

	„Miesto je vždy v tom parku?“

	„Nielen to, aj na tej istej lavičke.“

	„To by mohlo niečo znamenať.“

	„Máš nápad? Vieš čo?“

	„Nie, ale keď mám rozhodiť siete, musím vedieť všetko, aj takéto zvláštnosti. Podľa toho mi možno niekto dá tip.“

	„Tak tomu niekomu povedz aj to, že vraždy sa opakujú každých desať mesiacov, takže teraz máš trištvrte roka, aby si nám niečo dohodila.“

	„Rozumiem.“

	Dohodli sa. Dopili. Chvíľa ticha po obchodnom jednaní.

	„Edko,“ zaprosila, „tú deku cez nohy, prosím...“

	Nebola to drzosť, ani snaha o dominanciu, iba priateľská prosba. Vzhľadom na jej hmotnosť a proporcie celkom logická a pochopiteľná. Burger vstal a bez problémov jej prikryl nohy dekou.

	„Pôjdeme.“ Burger vylovil zo služobného preukazu tri zelené bankovky, a keď sa skláňal nad Stellou, aby sa objali, vtisol jej ich do dlane.

	„Len lež, vykopneme sa sami.“

	Krauz sa na ňu usmial, neobjali sa. Ako rozlúčka by to malo stačiť. Na chodbe skontrolovali papierové škatule, naozaj v nich boli dámske zvršky.

	Jedna tmavšia s nenápadnými fúzikmi v ružovom negližé vyšla z kuchyne.

	„Nezdržíte sa, Edko?“

	„Dnes nie, pracujeme.“

	V aute bolo chvíľu ticho. Krauz sa nadýchol.

	„Drž hubu! Ja rozhodujem, kedy si zrelý na vyššiu priečku v rebríku. Dnes si poskočil o dve. Tie mená, čo si počul...“

	„Aj tak ich nepoznám.“

	„Zabudni. Ak bude treba, pripomeniem ti ich.“

	„Chceš mi povedať, že máme podchytených aj chlapíkov z ÚV, aj z MNV, aj...“

	„Áno, aj.“

	Chvíľu sa viezli mlčky.

	„Edo...“

	„No?“

	„A nie sme pre nich tak trochu nebezpeční? Veď o nich zbierame najintímnejšie informácie!“

	Burger sa musel usmiať.

	„Ty kôň, takto som to ešte nikdy nepočul sformulované, no ak trváš na tom, tak áno. Sme pre nich nebezpeční! Ale na to nás vycvičili, vyškolili, na to sme tu a za to nás platia, aby sme s informáciami vedeli citlivo zaobchádzať. Ešte niečo?“

	„Nie, už iba... čo bude zajtra?“

	Hanzel s Milerom mali na výber. Akcia sa začne o piatej poobede. Stíhate Dunajskú Stredu?

	„Bez problémov!“

	Vyrazili hneď po rannom rozdelení. O hodinu boli na hospodárskom dvore, oveľa väčšom, než predpokladali. Plnom slepačincov a kačačincov a smradu z prasacích chlievov. Matka už bola vyrevaná, včera večer za ňou bola hliadka Verejnej bezpečnosti z Dunajskej Stredy a oznámili jej smutnú novinu.

	„Už tu bol príslušník, čéra večér. Vijém už, čo stalo Alenka,“ lámala slovenčinu.

	„My sme z oddelenia vrážd, vyšetrujeme prípad vašej dcéry. Môžeme ďalej? Mohli by ste chytiť toho psa?“

	„Igen. Kicsi, gyere ide!“ chytila obrovského vlčiaka, odtiahla ho k búde a priviazala beštiu na reťaz.

	Podľa očakávania výsluch matky a sestry nepriniesol do vyšetrovania nič podstatné. O Aleninom živote v meste nemali ani šajnu. Pre nich bolo najdôležitejšie, že úspešne študovala a našla si výbornú brigádu. Každý mesiac im posielala tisíc korún na výpomoc. Keď sa občas zastavila, nabalili jej proviant. Žiadne listy jej domov nechodili, nikto sa jej nevyhrážal. To bolo všetko, čo mohli zistiť. Zbytočne spálený služobný benzín, no vypočutie najbližšej rodiny bola povinnosť, trval na tom vyšetrovateľ aj prokurátor a bolo to zakotvené aj v pláne spoločného postupu. Previezli sa, odškrtli si jednu úlohu z plánu, inak žiadna veľká sláva.

	Poobede už boli doma. Burger bol rád, že sa tak rozhodli, aspoň ich nemusela mátať služobná cesta na Dolnú zem a mohli sa venovať ozajstnej kriminalistickej práci.

	„Chlapci, dávam vám na zváženie môj návrh,“ začal Burger tajnú poradu v kancelárii. „Môžeme ho zatknúť sami alebo si zavolať posily. Ak zvolíme posily, musím Majchránovi objasniť všetky detaily. Prečo ho ideme zatknúť, ako sme sa dostali k informácii, kam tým smerujeme, ako sa vyvíja vyšetrovanie...“

	„Doriti!“

	„Správne poznamenal kolega Krauz. Alebo si ho spravíme sami. Máme na to? Potrebujem váš súhlas. Podľa zistených informácií nie je ozbrojený ani nebezpečný. Je tu niekto z neho posratý?“

	Nebol. Rozhodli sa pre sólo akciu.

	O piatej poobede sa na Pažítkovú ulicu postavili dve nenápadné autá. Biela škodovka stodvacina a jeden žigulák tisícpäťsto. Modrý.

	Tibor Bugár mal dve možnosti: buď príde sprava zo zastávky autobusov tridsaťosmičky a štyridsaťtrojky, alebo zľava od zastávky trolejbusu dvestotrinásť a dvestošestnásť. Hošíkovej sa zabudli opýtať, odkiaľ chodí, no do bytu už ísť nemohli, už by to bolo natesno.

	Museli improvizovať a strážiť obe prístupové cesty.

	Miler s Hanzelom sedeli v žiguláku. Postavili sa na dvadsať metrov od vchodu číslo dvanásť. Krauz odparkoval škodovku v protismere, dvadsať metrov od zastávky trolejbusov. Zaujali stanovištia, čakali. O pol šiestej vyhnal Burger Krauza von.

	„Môžeš.“

	Krauz vystúpil, zapálil si cigaretu a oprel sa o strom za novinovým stánkom. Dofajčil a rozdrvil ohorok špičkou topánky. Prešiel sa na koniec chodníka, potom späť. Zapálil si druhú...

	Z trolejbusu vystúpil chlapík s dlhými čiernymi vlasmi v strede na cestičku, cez plece mal prevesenú tašku. Ich človek. Čumel na chodník, bol unavený, kráčal z nohy na nohu ako narobený vodič. Ruky si zastokol do vreciek na bunde. Pomaly sa blížil po Pažítkovej ku vchodu číslo dvanásť.

	Krauz pobehol po chodníku a klepol na okno žiguláka. Zodvihnutou rukou dal pokyn aj Burgerovi v škodovke.

	Odrazu sa na chodníku pred vchodom číslom dvanásť stretli traja chlapi so zadumaným mužom s taškou cez plece.

	„Súdruh Tibor Bugár?“ Hanzel ho chytil za plece a zastavil ho.

	Čiernovlasý zdvihol hlavu.

	„No...?“

	Miler v žiguláku zaradil rýchlosť a bleskovo prirazil ku chodníku kúsok od nich.

	„Kriminálna polícia. Pôjdete s nami!“ Hanzel mu pred oči otrčil odznak, no na študovanie detailov mu čas nedal.

	„Ja... ale...“

	Burger ho chytil za jednu ruku, Hanzel za druhú, Krauz ho odzadu chytil za opasok, nadvihol ho a drgol mu do chrbta, aby stratil rovnováhu a musel sa nakloniť dopredu. V tom momente Miler otvoril zadné dvere na žiguláku. Tibor do nich v predklone trafil ako golfová loptička do jamky.

	Za žiadnou golfovou loptičkou sa tak rýchlo nezavreli dvere ako za Tiborom.

	Miler šoféroval, Burger si sadol vedľa vodiča, za vodičom sedel Hanzel a vedľa neho prekvapený Tibor. Akcia trvala osemnásť sekúnd.

	„Prepáčte, ale čo to má znamenať!?“

	Krauz si sadol do škodovky a ako pán sa sám viezol za žigulákom s mastným úlovkom.

	Aspoň v to dúfal.

	Burger si sadol na svoje miesto, rozložil si noviny, zapálil si cigaretu a začítal sa. Vlado Miler o ich praktikách už veľa počul, no dnes mal premiéru, teraz to mohol zažiť a vidieť na vlastné oči, sadol si do kresla v rohu, aby nezavadzal.

	Hanzel prisunul návšteve stoličku do stredu kancelárie a posadil ju. Krauz si pripravil zápisník.

	Hanzel pokrútil hlavou a bradou ukázal na Milera v rohu.

	Dobre, zmena. Krauz pochopil. Zapisovať bude Miler, pamätať si bude Burger, oni dvaja s Hanzelom sa doňho pustia.

	Hanzel si pritiahol stoličku, aby sa kolenom mohol dotýkať jeho kolena. Krauz z druhej strany. Kým sa nadýchli, začal sám.

	„Prosím vás... ja musím na WC! Prosím...“

	Niečo také sa musí akceptovať aj pri najtvrdšom výsluchu.

	„Veľká, malá?“ spýtal sa Krauz na záchode.

	Neodpovedal, iba stál pri pisoári a tiekla z neho Niagara. Na konci sa oprel čelom o biele kachličky. Naozaj sa mu uľavilo, asi už súrne musel. Asi musel už v trolejbuse.

	Krauz ho vrátil späť na stoličku. Mokré ruky si poutieral o stehná.

	„Tibor Bugár?“ Krauz mal v ruke jeho otvorený občiansky preukaz.

	„Áno.“

	„Vodič z povolania?“

	„Áno.“

	„Takže vás živí vodičský preukaz?“

	„No, teraz áno, inak mám strojnícku priemyslovku.“

	„Strojár priemyslovák sa živí ako vodič?“

	„Ja nie som obyčajný vodič, mám urobené skúšky na nadrozmerné náklady plus kurz na ovládanie vysokotonážnych žeriavov. Som strojník a okrem toho aj jazdím.“

	Bolo im jasné, že pred nimi nesedí žiadny ťuťko a tomu musia prispôsobiť aj taktiku výsluchu.

	„Viete, prečo ste tu?“

	Najhlúpejšia otázka, akú môže kriminalista položiť podozrivému, no padne vždy na začiatku výsluchu, lebo ňou sa otvára dialóg.

	Odpoveď je vždy: neviem. Tak sa bráni každý predvedený.

	„Viem. Našli ste Alenku.“

	Krauz sa vystrel na stoličke. Tento blbec si ani nekryje chrbát, rovno si sadá na lopatu, stačí ho iba posunúť do pece a o chvíľu bude pečený-varený. Chvíľu si ho obzeral, snažil sa ho odhadnúť a zvoliť primeraný tón. Obdivoval taxikárov postreh – aj keby bol Tibor skrytý v dave tisícky mužov, našli by ho jednoznačne podľa presného opisu. Ostrý tenký nos dominoval tvári ako piesková duna uprostred  púšte.

	„Našli sme ju. Aj vás. Vyšetrujeme vraždu Aleny Škodovej, máme pre vás pár otázok.“ Krauz si taktiku odrazu rozmyslel. „Mám vám klásť otázky, alebo nám všetko porozprávate sám?“

	Burger pochybovačne zagánil spoza novín – dá sa postupovať aj takto, no je tu riziko, že sa ich pokúsi učičíkať.

	„Poviem vám všetko, aj tak som sa chystal na políciu. Nemôžem spávať, nemôžem sa sústrediť na prácu... Dnes doobeda som pri vykladaní konštrukcie skoro zabil chlapa. Takto to ďalej nejde.“

	„V poriadku, skúsime vám dať priestor, no upozorňujem vás, že iba raz nám zaklamete, a zmeníme tón. Pritvrdíme, aby sme si rozumeli!“

	„Nebudem klamať, nemám prečo, nemám v čom klamať, poviem vám všetko, ako sa to stalo.“

	Dobrý začiatok. Burger spokojne prikývol – ak mu pravdovravnosť vydrží do konca, možno sa dnes dozvedia niečo zaujímavé.

	„Našiel som ju, no už bolo nesk...“

	„Koho?“ musel ho prerušiť Krauz.

	„No predsa ju, Alenku.“

	„Kde?“

	„V parku...“

	„Moment, moment!“ Krauz rýchlo zdvihol ruku, aby ho zastavil. „Asi ste začali od konca, takto by sme sa nikam nedostali. Kedy a kde ste sa zoznámili?“ pokúsil sa ho naviesť na správnu cestu.

	„Pred dvoma mesiacmi v bare hotela Carlton. Oslavovali sme. Podarila sa nám montáž prístavného žeriava, odovzdali sme ho v predstihu, plán sme splnili na stojedenásť percent, boli slušné odmeny. Vyrazili sme s chlapmi do mesta, dali sme si pánsku večeru a niečo sme vypili. Ja som išiel hlavne na tú večeru, viete, moja domáca varí dobre, no zmena nezaškodí. Veľa toho nevypijem, skôr symbolicky. V bare sedeli dievčatá, neskôr prišla aj Alenka. Vtedy som nevedel, že sa volá Alenka, no páčila sa mi od prvej chvíle, oslovil som ju, zaplatil som jej šampanské, predstavili sme sa, tancovali sme. Pozvala ma k sebe, myslel som si, že k sebe znamená k nej do bytu, že aj ja sa jej páčim a že sa dáme dokopy. Už dlho tu žijem sám, dúfal som, že sa na mňa usmialo šťastie a našiel som si dievča. Aby ste mi rozumeli...“ zaváhal. „Bola veľmi pekná, ani som nemohol uveriť, že mám také šťastie a zbalil som takú krásavicu. No o chvíľu som to pochopil – keď ma zatiahla do toho ich brlohu!“

	Pri spomienke na chvíle precitnutia mu evidentne stúpol tlak, dýchal zhlboka, dlane zasekol medzi kolená, zahľadel sa na koberec pod stolmi. Nechali ho, nech si premyslí ďalšie slová, ešte mu nebolo treba skákať do reči.

	„Viete, Alenka pracovala ako... ako... no, nebola v tom bare náhodou, nič neoslavovala, ona...“

	„Bola prostitútka,“ pomohol mu Hanzel.

	„Áno. Ale nie taká uličná, nepostávala na rohu, ona robila... teda robila! Ak sa to tak dá povedať, že robila! Neviem, no zatiahla ma do takého bytu, kde ich bolo viac, a tam k tomu došlo, ak mi rozumiete.“

	„Rozumieme, poznáme ich brloh.“

	„Poznáte? A nič ste nespravili? Nezakročili ste? Nie je u nás prostitúcia nelegálna?“

	„Aj k tomu dôjde, nebojte sa. Teraz sa sústreďte na výpoveď.“

	„Dobre. Pamätám sa, že veľmi som si neužil, to prostredie ma, ako by som to – znervózňovalo. Ešte nikdy som nebol v bordeli s prostitútkou. Napokon k tomu došlo, vyprevadila ma, zaplatil som jej, no dlho som doma nemohol zaspať. Alenka mi do toho prostredia nejako nepasovala. Potom mi napadlo, či ju tam nedržia násilím. Na druhý deň som za ňou zašiel a otvorene som sa jej spýtal, či ju nedržia násilím, že jej môžem pomôcť, že pôjdem na políciu a všetko ohlásim.“

	Burger zložil noviny. Tiborova výpoveď začínala naberať smer do ríše rozprávok, ešte polhodinu a rozplače ich. Musel sa sústrediť na jeho mimiku a gestikuláciu a hneď v zárodku odhaliť vypočítavého klamára a herca. Musel ho pozorne sledovať, aby sa uistil, či je ten dospelý muž uprostred kancelárie naozaj taký naivný alebo to na nich iba hrá.

	„Varovala ma, aby som do toho políciu neťahal, že jej narobím veľa problémov, a to som nechcel. Požiadal som ju o stretnutie, išli sme do kina, potom na drink, potom zase k nej. Na pohárik zašla rada, najradšej bola v tom byte, kino sa jej nepáčilo, povedala mi, že vraj strata času. Navrhol som jej divadlo alebo operu, vysmiala ma. Pochopil som, no stretávali sme sa ďalej. Asi po dvoch týždňoch som sa jej priznal, že ju mám rád, že som sa do nej zaľúbil a chcel by som, aby sme spolu odišli. Mal som niečo našetrené, chcel som si u nás v dedine postaviť dom, navrhol som jej, či by nešla so mnou. Nechápem prečo, ale dosť ju môj návrh rozčúlil, vraj neutiekla zo smradľavej dediny do mesta preto, aby sa do dediny zase vrátila. Dobre, súhlasil som, že si kúpime byt v meste. Ani s tým nesúhlasila, vraj sa budeme stretávať tak ako doteraz, vraj jej to takto vyhovuje.“

	„No neostalo iba pri byte, išli ste ďalej, predpokladám.“

	„Išiel. Keď ma stále odmietala, napadlo mi, že by chcela nejakú zábezpeku, nejakú istotu, že sa na mňa môže spoľahnúť a že to s ňou myslím vážne. Kúpil som drahý zásnubný prsteň a požiadal som ju o ruku. Prsteň si vzala, no...“ zaváhal, hľadal slová.

	„Odmietla?“

	„Nie.“

	„Tak súhlasila.“

	„Ani tak sa to nedá povedať. Vyžiadala si čas na rozmyslenie a na druhý deň ma vzala k nim. Chcela sa so mnou rozprávať ich... ich... vedúca?“

	„Ešte povedzte vedúca brigády socialistickej práce, človeče! Bordelmama!“ nevydržal Burger.

	„No, ona, taká tlstá pani. Mala so mnou vážnu debatu o tom, ako komplikujem Alenke život, vraj robí, čo ju baví, a robí to dobre, a ja ju len rozptyľujem a navádzam na hovadiny! A jej, ako domácej, kazím kšefty, a to nedovolí! Dosť hlasno mi vyčistila žalúdok a vraj ak neprestanem, už k nim nepáchnem. Niekoľko dní sme sa s Alenkou nevideli, potom som nabral odvahu a pozval som ju, ako inak, do baru. Chcel som počuť verdikt od nej. Celkom milo mi vysvetlila, že nič meniť nebude, že ostane tam, kde je, no prsteň mi nevrátila. Nevadí, veľmi jej pristal, tak som jej ho nechal.“

	„S tým ste sa rozišli?“

	„Nerozišli, tej starej ropuchy som sa nezľakol. Stretávali sme sa aj naďalej a stavil som na vytrvalosť. Dúfal som, že časom ju umravním, zlomím, prehovorím a odíde so mnou. A umravniť sa teda potrebovala, keby ste tušili, aké praktiky používala...“

	Nechceli mu kaziť radosť a priznať sa, že poznajú všetky praktiky z toho domu, možno aj také, o akých chudák ani nesníval – nevidel ich ani na obrázku, nieto naživo.

	„Napriek tomu ste ju ďalej milovali.“

	„Bol som do nej beznádejne zaľúbený. Moja taktika nevychádzala. Na každom rande som do nej húdol, no nenalomil som ju, bola čoraz tvrdohlavejšia. Keď pochopila, kam mierim, začali sme sa hádať. Nechcela, aby som jej stále kázal a vyčítal jej spôsob života, a ja som inak nemohol, veľmi mi na nej záležalo.“

	„Došlo aj k prudkej hádke?“

	„To nie, iba zvýšený hlas.“

	„Udreli ste ju?“

	„Nikdy, to by som Alenke nikdy nespravil.“

	„Pokračujte. Čo sa dialo túto nedeľu?“

	„V nedeľu,“ vzdychol si, „sme boli v bare na lodi. Pila, ja málo. Zdržali sme sa, dobre hrali, rada tancovala. O druhej v noci povedala, že už musí ísť, že ma ešte spraví v parku a akože pre mňa to bude za tristo. Spôsob, akým mi to povedala...“

	„Naštvala vás!“

	„Naštvala! Pohádali sme sa. Vytkol som jej, či musí aj po takom dlhom čase, čo spolu chodíme, zaobchádzať so mnou ako s obyčajným zákazníkom. Prečo používa také výrazy, že spravím ťa v parku za tristo ako pre teba a podobne. Najprv sa smiala, potom, keď videla, že to myslím vážne, sa nahnevala aj ona. Odmietol som s ňou sexovať. To ju naštvalo ešte viac, povedala mi, že ona tých tristo potrebuje, že ich od nej bude pýtať tá tlstá sviňa vydieračská. Odmietol som sex, tak mi povedala, aby som jej ich dal len tak, že ich naozaj potrebuje. Aj to som odmietol, stála ma už celé moje úspory, a nič z toho. Presne tak som jej to povedal!“

	„A ona?“

	„Trvala na tom, aby som jej dal nejaké peniaze. Keď videla, že nedám, vybehla z auta, a aby ma naštvala, povedala mi, že skočí do parku, klofne prvého, čo stretne, a tých tristo si zarobí, a ak bude chcieť, aj päťsto, ale nech sa zajtra nestarám a nevypytujem sa ako, akým spôsobom. Chcela ma naštvať za to, že som odmietol.“

	„Z akého auta? Vy ste boli autom?“

	„Z akého? Aha, to som vám nepovedal. Keď som odmietol sex na stojáka v parku, zašli sme na parkovisko, vždy sú tam taxíky. Do jedného sme nasadli. Nešli sme nikam, iba sme sa hádali, ona chcela peniaze, ja som chcel ísť domov, teda k sebe domov. Nakoniec vybehla z taxíka, volal som na ňu, aby neblbla a vrátila sa, no zakričala mi, že viem, kde ju mám hľadať, keď si to rozmyslím, a odbehla. Chvíľu som čakal, bol som presvedčený, že iba blafuje a vráti sa, no nevrátila sa, a tak z trucu som povedal taxikárovi, aby ma odviezol.“

	„Nechali ste ju tam samu?“

	„No...“ odkašľal si, „áno! Ja viem, teraz to znie hrozne, ale chcel som ju vytrestať, chcel som, aby sa už konečne spamätala a začala ma brať vážne, chcel som, aby ma mala rada! Ja viem, ťažko sa to chápe...“ nedokončil, sklonil hlavu a cítil sa mizerne.

	„Kedy ste prišli domov?“

	„Domov?“ zodvihol hlavu. Otázka ho prekvapila, akoby zabudol, kde je. „Aha, domov! Neprišiel som domov, teda na privát, v polovici cesty som požiadal taxikára, aby sa vrátil.“

	„A vrátil sa?“

	„Áno.“

	Stíchol. Burger ho pozorne sledoval. Doteraz mu to išlo celkom ľahko, logicky reagoval na každú otázku, no odrazu sa zasekol. Teraz prišli k miestu, keď sa buď sekne, alebo bude klamať. Burger sa sústredil.

	„Pokračujte,“ postrčil ho Hanzel.

	„Čo mám pokračovať?“

	„Taxík sa vrátil. Kam sa vrátil? Čo ste robili potom?“ pomáhal mu Hanzel a tiež sa sústredil, aj on pochopil vážnosť situácie.

	„No... vrátil sa presne na miesto, kde sme doň nasadli.“ Dúfal, že to im bude stačiť. Nestačilo. Už mu nepomáhali, nech sa v tom vymácha sám. „Ja...“ odkašľal si. „Ja som ju išiel hľadať.“

	„Kam?“

	„Do parku.“

	„Ako ste ju hľadali? Chodili ste, kričali ste jej meno?“

	„Chodil som. Vybral som sa po chodníku, po ktorom som ju videl odchádzať. Prešiel som až do polovice parku, potom...“

	Namiesto aby sklonil hlavu, vzhliadol a premeral si ich rad-radom. Každému pozrel do očí. Vybral si toho najmladšieho, tomu sa chcel vyžalovať.

	„Našiel som ju na lavičke.“ Odrazu v ňom hrklo a po tvári sa mu skotúľali slzy.

	Slzy na oddelení vrážd neznamenajú nič, možno iba mäkší spôsob priznania.

	„Našiel som ju na lavičke,“ zopakoval. „Ležala. Už ako som k nej prichádzal, sa mi niečo nezdalo. Ležala na chrbte, jednu nohu prehodenú cez operadlo, druhú spustenú na zemi. Sukňu mala vykasanú a bolo jej vidieť... videl som jej... A oči! Oči mala vyvalené, civeli niekam do korún stromov. Zreval som: Alenka! Pobehol som k nej, chytil som ju za ruku, ešte bola teplá, no iba jej bezvládne spadla z hrude na zem. Bola...“ nedopovedal. Pozeral Krauzovi do očí a prosil ho, aby mu uveril. „Bola mŕtva. Na krku mala také červené pásy. Skúsil som jej dať umelé dýchanie, kričal som o pomoc, znova som jej dal umelé dýchanie... nič. A potom...“

	Neskákali mu do reči, nechali ho, nech dopovie sám.

	„Potom som dostal strach. Normálny obyčajný strach, že som to spôsobil ja svojou tvrdohlavosťou a snahou prevychovať ju. Zabil som ju, lebo kvôli mne vybehla z auta a utekala do parku. Odrazu som znenávidel tých všivavých tristo korún vo vrecku, začali ma páliť, mal som jej ich radšej dať, mohla byť už doma, a nie tu, na lavičke takto. Nemohol som sa na ňu ďalej pozerať, rozbehol som sa a utekal som... stále som utekal!“

	„Kam?“

	„Neviem. Prebral som sa na sídlisku, práve prišiel nočný spoj, tak som naň naskočil.“

	V kancelárii sa rozhostilo ticho.

	„Viem, urobil som chybu, mal som tam ostať, zavolať pomoc, sanitku, políciu, kohokoľvek! Namiesto toho som zbabelo utiekol.“

	Burger zašuchotal novinami, zložil ich do malého štvorca, naštvane ich hodil na roh stola.

	„Ale ja som ju nezabil,“ Tibor dokončil svoje rozprávanie najnaivnejšie, ako sa len dalo.

	„Prečo by sme vám mali veriť?“

	„Neviem, asi mi neuveríte.“

	„Čo sa v skutočnosti dialo v parku, vedia iba dvaja ľudia – jeden, vlastne jedna je mŕtva a vy nemáte svedka.“

	„Traja,“ oponoval logicky. „Bol tam niekto tretí,“ povedal smutne akoby sám pre seba. Nesnažil sa ich presviedčať.

	Burger si potreboval vyjasniť ešte niečo, sám sa chopil vyšetrovania.

	„V poslednom čase ste sa hádali.“

	„Áno.“

	„Často?“

	„Takmer na každom rande.“

	„Preto, lebo ste sa ju snažili tvrdohlavo preonačiť na svoju stranu.“

	„Áno.“

	„Ale odolávala.“

	„Áno.“

	„Štval vás jej postoj? Prístup?“

	„Áno, štvala ma.“

	„V osudnú noc vás naštvala tým, ako sa s vami rozprávala?“

	„Áno.“

	„Používala výrazy, ktoré sa vám nepáčili?“

	„Áno, robilo jej dobre, keď videla, ako trpím. Niekedy volila čudné slová, aj spôsoby mala drsné. Keď chcela, vedela byť nepríjemná.“

	„Aké spôsoby?“

	„Napríklad sa vulgárne správala k čašníkom. Snažil som sa jej vysvetliť, že na verejnosti musí voliť iné slová. Aj iné veci...“

	„Napríklad?“

	„Napríklad nikdy nenosila nohavičky ani podprsenku. Vyčítal som jej to, slušné dievča by nemalo tak chodiť. Smiala sa, že čo je ona za slušné dievča, aby som sa spamätal a uvedomil si, s kým chodím. Nechcel som si to uvedomiť a nemienil som sa prispôsobovať jej manierom, naopak, chcel som, aby sa zmenila ona. Preto som jej kúpil celé balenie nohavičiek...“

	„Čo ste jej kúpili!?“

	„Nohavičky. V obchodnom dome Dunaj. Predávali ich po tri zopnuté takou plastovou sponkou. Dal som jej ich na jednom rande, odmietla, vrátila mi ich.“

	„Kam ste ich dali?“

	„No kam? Mám ich doma v skrini. Schoval som ich medzi košele, aby mi ich nenašla domáca. Viete, čo by si o mne pomyslela? A bol by som na dlažbe!“

	„Máte jej fotografiu?“

	„Mám, vyžobral som si ju. Napokon povolila a jednu mi dala, mám ju na nočnom stolíku v rámiku.“

	Burger sa načiahol, pritiahol si odhodené noviny. Chvíľu ich prevracal iba tak, sem-tam, premýšľal.

	„To s tými nohavičkami ma zaujalo. Ešte som nepočul, aby niekto frajerke kupoval nohavičky. Uznávam, váš vzťah bol od začiatku trochu... trochu bizarný. No aj tak! Ako mi dokážete, že tie nohavičky ste naozaj kúpili? Bude si vás pamätať predavačka?“

	„Nemusí. Odložil som si účet.“

	„Odložil?“

	Spozorneli. Mohlo by to znamenať, že vraždu dlhší čas plánoval a robil si alibi.

	„Odložil, nalepil. Viete, nerád sa s tým priznávam, no spoločnosť Alenky ma stála nemalé peniaze. Z úspor mi dosť ubudlo, okrem prsteňa a bezvýznamných nohavičiek som za ňu dva mesiace platil útratu, a to by ste sa čudovali, akú škodu dokázala narobiť v bare za jednu noc. Kúpil som jej aj rifle, vlastne najprv bony a potom rifle, a nie obyčajné, ale z Tuzexu, iné nechcela. Potom sa jej zdalo, že sa jej rozteká nekvalitný mejkap, znova bony a znova do Tuzáku. Svetríky a pančuchy ani nerátam. Odrazu som sa zbadal a uvedomil som si, že na knižke sa rapídne menia čísla smerom dolu, tak som si začal do takého malého modrého zošita lepiť účty, aby som mal prehľad a vedel určiť priority, teda čo je nevyhnutné kúpiť a čo nie, na čom by sa dalo ušetriť. Ten účet z Dunaja mám tiež nalepený, jeden z posledných.“

	Burger odhodil noviny a vstal. Z tvrdého vraždárskeho výsluchu, na konci ktorého očakával uslzené priznanie, nebolo nič.

	„Vstaňte!“ zavelil. „Vyzliecť do pása!“

	Prekvapený Tibor sa vyzliekol. Burger si ho obzrel odzadu, Krauz spredu.

	„Môžete sa obliecť!“

	Chvíľu počkali.

	„Poďte von, tam si sadnite na stoličku a čakajte. Nie, aby vám napadlo pobehovať po chodbe!“

	Ani mu nenapadlo, sedel ako prikovaný.

	„Tak, páni, a čo teraz?“ Burger otvoril improvizovanú poradu. „Na inkriminovaný čas nemá alibi, boli tam iba oni dvaja. Uznávam, všetko ostatné mu sedí, no činnosť na mieste činu je postavená iba na jeho tvrdení a záleží na nás, či mu uveríme alebo nie. Kto z vás mu verí?“

	Krauz sa prihlásil prvý.

	„Najprv sa musíme dohodnúť, chlapci, či ho podozrievame ako sériového vraha alebo iba vraha Aleny. Ak iba ako vraha Aleny, tak poviem vám otvorene, že toľko podobných faktorov s tými predošlými vraždami by nedokázal nainscenovať, lebo prípady neboli medializované, nemal odkiaľ vedieť podrobnosti. Ak ako sériového vraha, tak...“ zaváhal, „na sériového vraha mi nesedí. Musel by byť naozaj dobrý herec.“

	Burger prikývol.

	„Oto?“

	„Na sériového nevyzerá ani mne. S tou Alenou je to na vážkach, no uvedomte si dve veci. Po prvé, nemohol vedieť o taxikárovi – a všetky časové relácie mu sedia. Po druhé, nemohol vedieť, že sa poznáme so Stellou, a aj s jej informáciami sa jeho výpoveď zhoduje.“

	Burger zase prikývol.

	„Vlado?“

	„Veľa skúseností s vrahmi nemám, ale ak je vrah, tak hlúpy. Uviedol nám zopár faktov, ktoré sa dajú preveriť, a ak sa pomýlil, nachytáme ho pri klamstve. Podľa mňa teda neklame, nie je hlupák.“

	Burger prikývol do tretice.

	„No veď to! Aby nebol až primúdry, no inak súhlasím, chlapci. Dodám iba toľko, že môžeme preveriť ten účet a obchodný dom, potom aj odchodovú trasu. Keby zabil iba Alenu, bola by to vražda z vášne, a asi by jej predchádzala hádka a bitka a obrana zo strany napadnutej, no na tele nemá ani škrabanček, ani jednu modrinu. Ani ona nemá pod nechtami jeho kožu – to potvrdila pitva. Keby to bola vražda z vášne, museli by sme nájsť nejaké stopy. Okrem toho si preveríme aj termín predposlednej vraždy a uvidíme, či nám bude pasovať za sériového vraha. No musíme vyriešiť ešte jeden problém. Ak ho zoberieme k vyšetrovateľovi a vysvetlíme okolnosti aj šéfom, budú trvať na jeho väzbe a aby sme sa mu venovali prioritne, lenže to nás bude iba zdržiavať od seriózneho vyšetrovania. Napokon ho aj tak pustia, a my stratíme aspoň mesiac.“

	„A možno ani nepustia, myslím nepustia tak skoro, možno si vo väzbe posedí aj pol roka.“

	„Správne, Oto, aj to sme už zažili.“

	„Tak čo navrhujete?“ chcel vedieť Krauz.

	„Pošleme ho domov, no bude musieť spolupracovať. Pred vyšetrovateľom ho zatajíme a s farbou vyjdeme von, až keď budeme mať dôkazy, že je nevinný.“

	Jeden za druhým prikývli.

	„Zavolaj ho.“

	Krauz vyšiel na chodbu.

	„Poďte dnu!“

	Sadol si na miesto.

	„Vašu výpoveď si preveríme. Ak budete spolupracovať, môžete ísť domov.“

	„Vy ma pustíte?“ Ten úžas bol nefalšovaný.

	„A kam by ste nám asi utiekli?“

	Musel uznať, že asi iba po Dunajskú Stredu.

	Tibora pustili, no kým ho definitívne vyškrtli zo zoznamu podozrivých, ešte sa mu pár dní venovali.

	Hanzel s Milerom ho rovno z výsluchu odviezli na privát a ukázal im nalepený účet z obchodného domu Dunaj. Samozrejme, dobrovoľne, v rámci spolupráce – bolo to v jeho záujme. Stálo na ňom: bavlnené dámske nohavičky Lada exclusiv, darčekové balenie 3 ks à 31,30 Kčs, spolu 93,90 Kčs.

	Podľa dátumu zistili, že ich kupoval desať dní pred vraždou – či to potvrdzovalo jeho alibi alebo, naopak, stáva sa ešte podozrivejším z úkladnej vraždy, zatiaľ netušili.

	Nechali ho, aby sa vyspal a spamätal sa z výsluchu. Na druhý deň ho vzali do parku, ukázal im, kadiaľ utekal a kde nastúpil na nočný spoj, kde z neho vystúpil a kade sa peši dostal k pani Hošíkovej.

	Potom si trasu prešli bez neho so stopkami. Našli aj nočný spoj, ktorým sa 3.05 mohol dostať zo sídliska, 3.20 prísť na poslednú zastávku a za osemnásť minút, teda o 3.38 prísť peši na privát. Sedelo to na minútu.

	Posledný úder ich podozreniu zasadila vedúca mzdovej učtárne v Doprastave.

	„Samozrejme, že výkazy z minulého roka máme archivované! Čo si o nás myslíte, súdruh poručík!?“ osopila sa na Krauza. Až ho zamrzelo, že otázku formuloval tak, akoby automaticky predpokladal, že v takom veľkom podniku musí byť v spisoch bordel ako u nich.

	Predposledná vražda psíčkarky Petry Dubovskej sa stala v decembri minulý rok.

	„December... december... tu to máme! A koho ste hovorili? Aha! Tibor Bugár!“ Chvíľu študovala výkazy. „Tak ten pracoval v decembri iba prvé tri dni, potom je tu péenka až do dvadsiateho, potom celozávodná dovolenka, sviatky a do práce nastúpil až druhého januára.“

	Krauz slušne poďakoval, ospravedlnil sa, že otravoval, a vybral sa k závodnému lekárovi. Aj on mal poriadok v spisoch a zo zdravotnej karty vyčítal, že Tibor bol na operácii slepého čreva. Ani to Krauzovi nestačilo, našiel chirurga – chápavého, ústretového, pozval ho ďalej do lekárskej izby.

	Chirurg nepotreboval ani poriadok v spisoch, stačil mu osobný plán operačných zákrokov.

	„Mám ho tu,“ ďobol prstom do zošita, „aj si naňho pamätám, taký zápal po operácii apendixu som ešte nezažil. Bežne takých pacientov prepúšťame na tretí deň, no Bugár u nás ležal dva týždne, kým sme zvládli horúčky a stabilizovali sme ho.“

	„Mohol sa počas hospitalizácie vzdialiť z oddelenia bez toho, aby si to niekto všimol? Napríklad uprostred noci, alebo nadránom...“

	„Súdruh, videli ste už pacienta po operácii v štyridsiatkach horúčkach, ako sa špacíruje po vonku!?“ žasol chirurg.

	A bolo vymaľované.

	Burger si premeral troch mušketierov, čo mu ostali v boji s kardinálom, a uzavrel jednu kapitolu vyšetrovania.

	„Tibor Bugár nemôže byť sériový vrah – keď hrdúsili Dubovskú, ležal v nemocnici bez možnosti nenápadne sa vytratiť, ukojiť zvrhlé chúťky a pod rúškom tmy sa strčiť späť pod perinu. Ani Alenu nezabil, stopy to vylučujú. Riško dopísal posledný záznam, takže balím celú zložku Bugár a idem za vyšetrovateľom. Vysvetlím mu okolnosti a nech si ho oficiálne predvolá a procesne ho vypočuje ako svedka. S tými faktami, čo máme v rukách, ho nemôžu zavrieť.“

	Krauz sa hral s ceruzkou, čmáral si.

	„Tak neviem, sme tu nato, aby sme ľudí zatvárali, alebo nato, aby sme ich ochraňovali pred basou,“ šomral si popod nos.

	„Aj ja mám rozpačité pocity, Richard, no ver mi, z jeho uväznenia by si nemal dlho dobrý pocit. Už som to zažil pri prvej vražde, tiež sme všetci jasali, ako hladko sme zavreli Macha – a ako to napokon dopadlo? Podobné prehmaty by sme mali robiť čo najmenej. Bugár nás stál tri dni zbytočnej práce, no pre mňa zbytočná nebola. Môžeme uzavrieť kapitolu, prevrátiť list a ísť ďalej. Sme prakticky na začiatku.“

	Krauz smutne prikývol, Burger mal určite pravdu, dlho by sa z povrchného víťazstva netešil, ani ostatných by to dlho nebavilo.

	Celý zvyšok októbra a začiatok novembra sa nestalo nič zvláštne, venovali sa bežným previerkam, nezistili žiadnu relevantnú stopu a prípad Aleny sa pomaly uberal cestou zabudnutia. Možno by tam aj bol skončil, keby sa v piatok po výjazde Krauz neožral a nedostal bitku v rodnej krčme.

	Osud mu bol naklonený, šťastie stálo pri ňom.

	V sobotu ráno Krauz svižne vyskočil z postele a... len si myslel, že vyskočí. Stačil pohyb päť centimetrov doprava a zaskučal od bolesti. Bolo po spánku, v momente precitol. Celý pravý bok akoby mu odrazu horel v ohni a pravú nohu akoby ani nemal. Ten pes Kalvera sa zase nemýlil – včera to bolo nič oproti tomu, čo ho čakalo dnes. A to nepoznal Krauzovu manželku...

	Opatrne sa nadvihol na lakťoch, nasledovalo mierne prevalenie na ľavý bok, najprv jedna noha na zem, potom druhá, pomohol si rukou, nasledoval strnulý sed... do spálne vošla Sylvia.

	„Áá, mladý pánko je už hore! Vaše blahorodie, raňajky sú na stole, postavila som na obed, práčka sa už hodinu krúti, povysávala som obývačku a vyniesla som smeti. Máte pre mňa ešte nejaké úlohy, vaše lordstvo!?“

	„Sylvinka, prosím...“ zaskučal.

	„Dobre, tak bez irónie! Kde si bol včera celý deň!? Svätosväte si mi sľuboval, že ráno skončíš výjazd, dopíšeš hlásenia, prídeš domov, pospíš si, skočíš po malú do škôlky a celý zvyšok dňa sa nám budeš venovať! Načo sľubuješ, keď vieš, že sa zase pôjdeš ožrať s kamarátmi a vykašleš sa na rodinu!? Dokedy ťa to ešte bude baviť? Alebo, lepšia otázka, dokedy to bude baviť mňa!“

	„Sylvinka...“

	„Už toho mám plné zuby! Prišiel si ráno o štvrtej sťatý jak čík, celý deň budeš vyspávať opicu, zajtra budeš nervózny jak pes a v pondelok sa celý cirkus začne odznova! Mám to ja zapotreby!? Načo mi je taký manžel? Čo mám z takého života?“

	Krauz sa pokúsil vstať.

	„Aúú...“ Ostal stáť stoporený ako oltárna svieca.

	Sylvia zmĺkla, podozrievavo zagánila.

	„Tebe niečo je?“ spýtala sa o poznanie miernejšie.

	„Mal som nehodu.“

	„Dopravnú?“

	„No skoro, bolo to na ceste...“

	„Ukáž,“ nadvihla mu pyžamu. „Ježišukriste! Ty si sa zrazil s koňom!? Volám sanitku!“

	„Nie! Nikoho nevolaj, to nič nie je.“

	Chcel urobiť krok, ale noha ho neudržala, naklonil sa. Sylvia priskočila a podoprela raneného manžela. Objala ho okolo pása a mocne stisla.

	„Aúú!!“

	„Čo je?“

	„Objímať ma môžeš, ale iba z ľavej strany, a stískať ani z ľavej.“

	„Aha. A čo tá noha? Ukáž!“

	Pustila ho, čupla si a stiahla mu nohavice. Inokedy by mu taká poloha neprekážala.

	„Prestaň!“

	„No zbohom!“ žasla, keď namiesto stehna našla iba modro-fialový kus nohy. „Ale toto je fakt na röntgen.“

	„Nie je. Obleč ma, idem sa najesť.“

	Pyžamové nohavice mu vytiahla hore a pomohla mu do kuchyne. Aj ho nejako posadila.

	Na stole na malom tanieriku ho čakala vianočka natretá maslom a slivkovým lekvárom. Nenávidel slivkový lekvár, v kombinácii s maslom hotová otrava! Sylvia vzala vianočku a odložila ju na drez.

	„Urobím ti hemendegsík?“

	„No.“

	„Ale najskôr mi povedz, čo sa ti stalo,“ prisadla si k manželovi.

	„Pobili sme sa.“

	Pozrela mu na hánky.

	„Ale ty si toho veľa nenabil.“

	Aj on si skontroloval hánky.

	„No,“ pripustil a zahanbene schoval ruky pod stôl. „Bolo ich veľa...“

	„A bol si jak doga, však?“

	„Uhm.“

	Vstala, prehrabala mu strapaté vlasy a pripravila si rajnicu.

	„Chlapče, chlapče, kedy ty už dostaneš rozum!“ frfotala a smažila vajíčka. Jej veľké srdce sa nedokázalo dlho hnevať.

	Z detskej izby pricupitala trojročná Sylvinka. Keď zbadala otca, rozžiarili sa jej oči, rozbehla sa cez celú kuchyňu a zboku sa naňho v plnej rýchlosti hodila. Objala ho okolo pása – vyššie nedočiahla, ani keď sedel – a mocne stisla.

	„Tati! Hopa!“ Natiahla ručičky a zakývala prštekmi.

	„Nie, dieťa moje, len to nie! Dnes nie hopa!“ Zaplakal.

	Krauz sa išiel osprchovať, od bolesti si cvrkol.

	Osud mu bol naklonený, šťastie stálo pri ňom.

	V sobotu nemali žiadny nový prípad a operačný dôstojník nechal kriminalistov doma. Krauz tŕpol celý deň, a keby ten prekliaty diablov vynález predsa len zazvonil, bol pripravený – prvý raz, odkedy sa stal policajtom – zaklamať a vyhovoriť sa, len aby nemusel ísť do roboty. Nemusel klamať ani v sobotu, ani v nedeľu, no rodina z neho aj tak veľa nemala – dopadol presne podľa Sylviinej zoologickej predpovede.

	V pondelok ráno sa snažil prejsť pár metrov od dverí k stolu čo najnenápadnejšie.

	„Ejha! Niekto tu kríva,“ privítal ho Burger spoza novín.

	„Chalani ma v sobotu vytiahli na futbal. Akože starí páni si zašportujú. Hrali sme trochu tvrdšie, chápeš, moje kosti už majú najlepšiu sezónu za sebou.“

	Kto chce, nech verí, no Burger sa iba usmieval a smial sa, aj keď pozoroval Krauza, ako sa snaží, aby si nikto nič nevšimol, pritom chodil od pása hore vystretý, akoby prehltol pravítko, a pravú nohu ťahal za sebou ako dostihový kôň po nevydarenom veľkom taxise.

	Do prípadu vraždy Aleny Škodovej nemali nič súrne, takže Burgerovi neprekážalo, keď kolegu začal zháňať vyšetrovateľ z piatkového výjazdu.

	„Na, máš telefón,“ podal slúchadlo Krauzovi.

	„Krauz.“

	„No čo je!? Sľúbil si mi záznamy z výjazdu do piatka obeda, je pondelok takmer večer, a nič!“

	„Nestihol som, súrny prípad. A je ráno!“

	„Jasné. No dnes ťa to neminie, musím niečo doložiť do spisu. Okrem toho mám pre teba aj inú úlohu...“

	„Dnes nie, necháme to na zajtra.“

	„Nenecháme! O prípad týranej Bielikovej sa už zaujíma prokuratúra a mne chýba lekárska správa! Sľúbila, že ju v piatok po ošetrení prinesie, no asi zabudla. Musíš sa za ňou zastaviť a priniesť mi ju. Okrem toho prokurátorka chce aj záznam z previerky u nich doma, či útok nepokračuje, ako si so starým nažívajú... a tak.“

	„Chceš povedať, že ten debil je doma!?“

	„A kde by mal byť?“

	„Podľa zdravého rozumu v ťurme!“

	„Podľa zdravého rozumu možno, no do cely mi ho nevzali, sudca nesúhlasil s väzbou, a čo som s ním mal robiť? Bude stíhaný na slobode.“

	„Takže u nás to funguje tak, že chlapík napadne svoju ženu nožom, doreže ju, my ho vypočujeme a pustíme ho za ňou, aby ju dorobil?“

	„Správne!“

	„Nesprávne! Mali by sme ho niekam upratať! Izolovať ho!“

	„Mali, ale kam? Ja som si ho domov vziať nemohol – žena je na neohlásené návštevy háklivá. A ísť domov mu nemôžeme zakázať, má tam trvalý pobyt.“

	„Z toho som jeleň!“

	„Nielen ty, aj prokurátorka zúrila. Chápeš, ako žena drží stránku žene, chcela ho zavrieť, no sudca rozhodol, že nie sú dôvody väzby.“

	„Bol triezvy?“

	„Bielik? Ešte nie.“

	„Sudca!“

	„Už nie. Smrdelo z neho na vzdialenosť celej kancelárie, ale fúkať som mu nedal, hádaj prečo.“

	„Lebo si polepený!“

	„Nie, ešte by som chcel nejaký ten rôčik ostať vo funkcii. Takže nestrácajme čas. Preto ťa tam posielam, aby si zistil, aký je aktuálny stav, a keby sa niečo dialo, dáme s prokurátorkou hlavy dokopy a ešte mu osladíme život.“

	Krauz tresol slúchadlom. Mal naivnú predstavu, že dnešný deň strávi v teplučku kancelárie nad administratívou – ešte aspoň jeden deň bez zbytočného pohybu by mu prospel, no asi si prídel šťastia na tento týždeň vyčerpal cez víkend.

	„Musím ísť dorobiť prípad z výjazdu,“ požaloval sa kolegom. „Ide niekto so mnou?“

	Všetkých troch postihla náhla akútna hluchota.

	„Dobrovoľne...“ zvýšil hlas ubolený kriminalista, no nepomohlo.

	„My ideme zháňať poštára,“ ohradil sa Hanzel aj za Milera. „Do prípadu vraždy, keby ti to niečo hovorilo!“

	„A ja idem na schôdzku s informátorom,“ ulial sa Burger.

	„Ďakujem vám pekne, kamaráti! A len aby sa nezabudlo – nebyť vás dvoch, mohol som mať v piatok všetko dopísané, odovzdané a uzatvorené!“

	„Ále čo!? Pozrime sa naňho, aký múdry! A čia ruka v piatok dvíhala jeden pohárik za druhým a nevedela, kedy prestať? Moja?“

	„A čia ruka v piatok nalievala a nevedela kedy prestať? Moja?“ nedal sa Krauz.

	„Nie je dôležité, kto potrtkal kravu, ale aké teľa sa z nej vyliahlo, súdruh kolega!“

	Krauz sa zamyslel, prekvapene zažmurkal na Burgera.

	„No, Edko, priznám sa, že toto príslovie nepoznám, ale hodí sa. Naozaj som teľa, že som sa spriahol s vami dvoma! Odchádzam znechutený!“

	Krauz prudko vstal, aby im dal najavo, aký je z ich prítomnosti znechutený, no zabudol, že je ranený. Zasekol sa, predklonil, musel sa zachytiť hrany stola, bolestne zasyčal.

	„A bacha na futbalovú loptu, chlapče, aby si sa na nej nepošmykol a nezranil sa!“

	Burger sa rozrehotal, smiali sa všetci, len Krauzovi akosi nebolo do smiechu. Zašiel za šéfom vysvetliť mu situáciu a podpísať si knihu od auta.

	„Si sa zbláznil!? Auto? Všetko je vonku! Ak si si nevšimol, na ulici sa niečo deje! Začíname slúžiť ako hliadkováci, strážime námestia aj internáty, situácia si to vyžiadala. Ani vašu kanceláriu neminie zvýšený výkon. Zatiaľ som vám dal pokoj, ale ak sa dav vonku neupokojí a zhustia nám počet služieb, nabehnete aj vy. A čo to melieš s piatkovým výjazdom? Prečo si nedorobil záznamy v piatok?“

	Radšej vycúval bez auta – vždy lepšie než vysvetľovať, čo sa dialo v piatok.

	„No fasa!“ šomral si po chodbe. „Nielenže som celý dolámaný, ešte musím ísť aj električkou.“

	Cítil každý podval električkovej trate, aj s vystupovaním po strmých schodíkoch mal problémy, ani kus cesty pešo od zastávky k Bielikovcom mu nepadol vhod, no napokon predsa len stál pred ich domom.

	Prešiel na druhú stranu vydláždenej ulice a prekvapene sa obzeral. V noci zo štvrtka na piatok, keď mal výjazd, bolo tma ako v rohu, pod mrakom, ani mesiac nesvietil, navyše sa ponáhľal na zákrok, takže si vôbec nevšímal okolie. Teraz, za bieleho dňa, sa ulica a domy javili úplne inak.

	Miloval Staré Mesto, užíval si. Kúzelné uličky vydláždené mačacími hlavami, vlhké múry s popukanou omietkou, úzke priechody do dvorov, pach zatuchliny, to všetko vytváralo magickú atmosféru ako z románov Jaroslava Foglara o Rýchlych šípoch. Tu niekde v týchto ponurých zákutiach Nášho Mesta sa zastavil čas. Rýchle šípy sa vnárali do Stínadiel za prvej republiky, od Krauza ich delilo vyše pol storočia, no cítil sa ako šiesty člen ich partie, akoby tu stáli s ním.

	Poobzeral sa. Nehľadal Červenáčika ani Rýchlonôžku, iba si zo zvyku kryl chrbát. Za dvojitými oknami zbadal muškáty, no iba na pár miestach – vo väčšine okien sa nedalo rozoznať nič, súkromie starousadlíkov strážili husté záclony a závesy. Zvlášť okná na prízemí vo výške očí boli zabezpečené hasprou a roletami. Ulica bola ako jednoliaty farebný múr, fasády sa dotýkali, prelínali, striedavo si podávali štukatérske doplnky a ozdoby, strácali sa za ohybom.

	Stačilo iba odtiahnuť dve-tri autá parkujúce v zákaze a aj najnáročnejší režisér mohol nakrúcať historický film z prelomu storočí, tak silno zapôsobili na Krauza staré ošarpané domy.

	Do zeleného s bielo lemovanými oknami vošiel úzkym priechodom a nedalo mu, zase sa musel zastaviť. Po celom obvode domu sa ťahali pavlače, raz, dva tri, štyri – rátal poschodia. Áno, stavitelia Starého Mesta dodržiavali urbanistické zásady a vyššie nešli, nie ako stavitelia moderných panelákov. Strechy starých domov boli v rovine, ako keď výčapník na českom pive zrazí lopatkou smotanovú penu.

	V rohu dvora stála kôlňa. Takto nejako si predstavoval klubovňu Rýchlych šípov, alebo dielňu so zakopaným denníkom Jana Tleskača s nákresom lietajúceho bicykla. V rohu oproti si niekto zložil zásobu uhlia na zimu a nestihol ho upratať, kúsok vedľa iný neporiadnik skladoval ťažké bukové rezivo. Ešte aj kostra motorky musela byť z predvojnového obdobia, taký model nikdy nevidel ani na obrázku.

	Na chvíľu zabudol na bolesť, na prácu, na trampoty všedného dňa, v duši sa mu rozlial blažený pocit. Odrazu bol pánu Bielikovi vďačný za piatkový ekvilibristický výkon s nožom – kedy inokedy by sa sem dostal a mohol sa pokochať?

	Vyšiel po schodoch – už prvý krok ho prebral do reality – bolesť sa vrátila. Šťastie, že Bielikovci bývali iba na druhom. Kým sa dostal k dverám, musel sa trikrát predkloniť a podliezť šnúru s rozvešanou bielizňou, čo v jeho stave bol heroický výkon. V rohu zabrnkal nechtom po pletive drevenej klietky s andulkou – ani tú si v piatok nevšimol.

	Konečne stál pred dverami. Zazvonil, potom zabúchal, lebo zvonček nepočul a nebol si istý, či funguje.

	„Kto je?“

	Zvonček fungoval.

	„Kriminálna polícia.“

	Zarachotila retiazka, dvere sa opatrne otvorili.

	„Dobrý deň, pani Bieliková, bol som tu v noci zo štvrtka na pia...“

	„Viem, pamätám si vás.“

	Asi štyridsaťročná žena zatarasila škáru vo dverách a nemienila ustúpiť. Krauz si uvedomil, že v zápale boja si nevšimol nielen krásu ulice, ale ani tvary domácej – všetko prekryla krv. V duchu musel uznať, že pani Bieliková je naozaj pekná žena, ani široký obväz na krku ju nešpatil, hoci perlový náhrdelník by jej pristal viac.

	„V piatok po ošetrení ste mali priniesť...“

	Otvorili sa vedľajšie dvere, stará tučná babka vyšla na pavlač, lebo mala veľmi súrnu prácu – musela vyprášiť dečku z rohožky.

	„Poďte radšej dnu,“ ustúpila pani Bieliková, zagánila na susedu a zabuchla dvere. „Striga stará!“ dodala pre seba.

	Ostali v chodbe.

	„Viem, mala som priniesť potvrdenie od lekára.“

	„Lekársku správu.“

	„... vlastne správu, áno. Ale...“

	Z kuchyne nakukla hlava, potom vošiel celý domáci pán.

	„A tento tu čo robí!?“ zahulákal a hnal sa cez chodbu na Krauza. „Ale okamžite vypadni z môjho bytu!“

	Pán inžinier mal ofačovanú hlavu a podľa toho, že pravú ruku mal v podvese, Krauz usúdil, že mu naložili aj chlapci z PMJ, tí, čo ho prevážali na oddelenie. Rozprával celkom zreteľne a rýchlo, takže s tou zlomenou sánkou to asi nebude až také hrozné, asi iba prasknutá, možno len vykĺbená.

	Keď sa priblížil na tri kroky, Krauz si rozopol bundu tak nešikovne, že mu spoza opaska vyliezla pažba pištole. Bielik ju spoznal, už s ňou mal svoje skúsenosti, a celkom čerstvé, takže sa spätil.

	„Kurva!“ vydýchol, no nebol to bojový povzdych, skôr prejav bezmocnej zúrivosti. „Povedal som von!“ snažil sa dodať si odvahu.

	„Pán Bielik, som tu služobne a nemôžete ma vyhodiť. Teraz dávajte pozor, čo poviem. V mene zákona vás vyzývam, aby ste upustili od svojho konania a prestali na mňa útočiť, inak použijem hmaty a chvaty sebaobrany alebo služobnú zbraň! Počuli ste? Bola to výzva v mene zákona! Od tejto chvíle – čokoľvek spravíte proti mne, bude kvalifikované ako útok na verejného činiteľa, v rámci sebaobrany vám prijebem ešte aj z druhej strany, zavolám si posily a o hodinu ste za mrežami, no tentoraz na pár rokov, už sa vám to tak ľahko neprepečie! Rozumel!?“

	Bola by to zvláštna bitka, dvaja kripli, jeden väčší ako druhý, mlátiaci sa v úzkej chodbe. Výsledok nemohol nikto predvídať, no Krauzovi bolo jasné, že vo vlastnom záujme musí bitke predísť, a stavil všetko na rétoriku, na správnu voľbu slov a ostrý, nekompromisný tón. Ako rozprával, postupne zvyšoval hlas, posledné slová skoro zakričal. Úplne posledné zareval naplno: „Odchod do obývačky a nerušte úradný výkon, občan Bielik!“

	Inžinier chvíľu zvažoval praktickú stránku policajtovej výzvy a rozhodol sa správne – sklonil bojovne vztýčenú hlavu, zvrtol sa na podpätku a, funiac od zúrivosti, odpochodoval do obývačky. Zapleskol za sebou dvere, no ešte si to rozmyslel, dvere sa otvorili.

	„Vybav si to s ním, a nech čo najrýchlejšie vypadne!“ Potom zagánil na Krauza. „A na teba sa budem sťažovať, kamaráde! Mám nejaké konexie aj na najvyšších miestach, neboj sa! Toto,“ prstom ukázal na obviazanú hlavu, „ti príde draho! Vyzlečiem ťa z uniformy, s tým počítaj!“

	„Po prvé, chodím v civile, a po druhé, netykáme si!“

	Krauz prvé kolo vyhral, dvere na obývačke sa bez slova zavreli a viac sa neotvorili. Teraz druhé kolo.

	„Prosím vás, nekričte na chodbe, pekne vás prosím! Už aj tak nás susedia nenávidia, každý deň je tu cirkus... Poďme do kuchyne.“

	Sadli si. Neponúkla nič, niežeby nemala, bola vystrašená, rozhodená, na pohostinnosť úplne zabudla.

	„Kde je dcéra?“

	„V škole.“

	„To je dobre, môžeme sa v pokoji porozprávať. Pani Bieliková, ja som neprišiel len po správu, prišiel som sa presvedčiť, či vám nehrozí nebezpečenstvo, či útoky na vás nepokračujú. Chcem sa vám ospravedlniť za postup Bezpečnosti, ja viem, váš muž patrí do basy, nemali ho púšťať, no systém je taký.“ Hľadal vhodné slovo. „Chorý. No nebojte sa, pomôžem vám. Dnes poobede alebo zajtra ráno prídete za vyšetrovateľom, podáte trestné oznámenie, vypočuje vás, poradia sa s prokurátorkou...“

	„Nepodám trestné oznámenie.“

	„... vybavia liečenie...“ Zaváhal, či sa mu niečo nezazdalo, či dobre počul. „Prosím!?“

	„Nepodám na manžela trestné oznámenie, nikam nepôjdem. Tú správu som roztrhala, nič vám nedám.“

	Sedela na tvrdej drevenej stoličke, zhrbená ako kôpka nešťastia. Jej krása sa odrazu utopila v zúfalstve a strachu, sedela oproti Krauzovi ako tuctová dobitá žena z domácnosti.

	Obzrel sa a zúrivo zazrel na zavreté dvere, najradšej by ich rozkopol a toho odroňa zdrapol pod krk. Dobre vedel, čo sa deje! Keby ho tak neboleli tie poondiate rebrá...!

	„Pani Bieliková, on vás zase zbil?“

	„Nie,“ klamala.

	„Klamete!“

	„Nie,“ klamala ďalej.

	„Musíte ísť hneď so mnou!“

	„Nikam nejdem!“

	„Prečo? Tak strašne sa ho bojíte? Ale takto si nepomôžete, takto vám ani ja nepomôžem! Pochopte, musíte niečo urobiť, inak vás umláti!“

	„My sa ubránime.“

	„My...?“

	„S Evkou.“

	„Evka...“

	„S dcérenkou.“

	„S dcéren... Doboha! To nemyslíte vážne! On mláti aj ju!? Pre Kristove rany vás prosím, pani Bieliková, poďte so mnou! Zavediem vás k vyšetrovateľovi, je to môj kamarát, pozná sa s prokurátorkou, ona je zase vaša kamarátka, ani o tom neviete, poradíme sa, zavrieme ho, pomôžeme vám!“

	„Nie, nikam nejdem!“

	Krauz sa bezmocne hodil na operadlo. Bočné krídlo operadla sa mu zaborilo do boku. Až ho nadvihlo, no teraz nemal na bolesť čas ani chuť. Horúčkovito uvažoval. Problém eskaloval, niečo musí urobiť.

	„Dobre, tak mi aspoň vysvetlite prečo.“

	Váhala.

	„Prečo?“ nástojil.

	„On nie je taký, to len keď si vypije. Keď sme sa brali, bol normálny, aj potom, dlho. V poslednom čase sa mu nedarí, odvtedy, čo ho vyhodili z roboty...“

	„Z akej?“

	„Bol stavbyvedúci.“

	„Stavím sa, že ho vyhodili pre chľast!“

	Prikývla.

	„Prečo?“

	„Mal dozrieť na betónovanie nejakej strechy. Spadol odtiaľ chlap. On ležal v maringotke...“

	„... ožratý,“ dokončil za ňu.

	Prikývla.

	„Inak je to dobrý muž, dobrý manžel, dobr...“

	„Prosím vás! Koho chcete presvedčiť? Mňa? Veď som to v piatok videl na vlastné oči, čistá snehobiela dobrota! Len tej červenej bolo akosi priveľa!“

	„On nie je taký!“

	„Musíte sa rozviesť!“

	„Nie! A kam by som išla? Sama s dieťaťom...“ dodala ťažko.

	Krauz druhé kolo prehral.

	Vstal, no nerezignoval. Teraz jej to nebude vysvetľovať, no nenechá ju len tak. Ešte presne nevedel, čo spraví, poradí sa s Burgerom, zájde za prokurátorkou, ale nenechá ju v štichu.

	„Dobre, ako chcete. No počítajte s tým, že aj tak si vás vyšetrovateľ predvolá a budete musieť podať vysvetlenie k minulému piatku, k tomu, čo sa stalo. Či budete klamať a ako, to je vaša vec. Pochopil som, vyhráža sa vám, zastrašuje vás, bojíte sa. Chápem, nehnevám sa na vás. Pôjdem!“

	Zvrtol sa k dverám.

	„Počkajte. Ešte niečo.“ Nevstala, nevyprevádzala ho, no úprimne sa mu zahľadela do očí. „Chcem sa vám poďakovať. Doktor povedal, že ste mi zachránili život, bez vás by som vykrvácala.“

	„To je najmenej, čo som pre vás mohol urobiť. Chcel by som aj viac. Ak si to rozmyslíte...“

	Pokrútila hlavou.

	„... volám sa Krauz a som z oddelenia vrážd, sedím U dvoch levov.“

	Pokrútila hlavou.

	„Aj tak si ma zapamätajte, možno ma ešte budete potrebovať. Vyprevádzať ma nemusíte, dvere viem zabuchnúť aj sám!“

	Nechal ju v kuchyni. Na chodbe si to rozmyslel a zabočil do obývačky. Inžinier sedel rozvalený v kresle, nohy naširoko, podomácky. Pozeral televízor. Krauz preletel cez obývačku, zdrapol ho pod krk a zatlačil. Domácemu vystúpili oči z jamiek.

	„Budem sem chodiť každý deň! Jeden jediný úder, a zabijem ťa! Počkám si ťa v noci vonku, zadrhnem ťa ako psa, hodím ťa do Dunaja a ani Boh ťa nenájde, zhniješ ako potkan, lebo si potkan!“

	Odrazil sa od inžinierovho krku, preletel obývačkou, chodbou, dverami, zastavil sa až na pavlači. Od bolesti sa mu zahmlievalo pred očami, pevne zovrel zábradlie a schúlil sa. Dychčal, vyrovnával tlak, premáhal mdloby.

	Konečne sa mohol narovnať.

	Povedal jej, že sa nehnevá, že ju chápe, ale hneval sa a pri odchode na ňu zvýšil hlas, no nie v zlom, iba zakrýval bezmocnosť.

	Vykročil. Do cesty sa mu postavila neprekonateľná prekážka – šnúra s bielizňou. Snažil sa zohnúť, podliezť, no nešlo to, rebrá mal v jednom ohni. Zamotal sa do posteľnej plachty.

	„Kurva... Krista...“ syčal, zúril, oháňal sa rukami, zápasil s bariérou.

	Kde sa vzala, tu sa vzala, prišla mu na pomoc babka odvedľa. Nevidel ju vychádzať, možno celý čas načúvala za dverami.

	„Ďakujem,“ povedal, keď sa konečne vymotal.

	„Neny zač,“ odvetila tvrdo.

	„Je, umrel by som tu od hladu.“

	„Vy ste policajt?“

	„Som.“

	„Boli ste u susedov?“

	Načo sa pýta, keď všetko vie. Nahlas nepovedal nič, chcel byť slušný. Aj tak potreboval čas na vydýchanie, nemal sa kam ponáhľať, podebatujú.

	„Bol.“

	„Neny to tam s kostolným porádkom. Také cirkusy!“

	„Ako často?“

	„Každý druhý den. Jeden den sa ožere, šeckých vymláty, druhý den chrápe, trecí sa ožere, štvrtý chrápe, a furt dokola. Hovado jedno!“

	„Prečo nezavoláte Bezpečnosť?“

	„Šak sem chodzá častejší jak na spoved.“

	„A...?“

	„A čo? Prídu, podiškurujú, vyšetrá, zapíšu si a odídu. Jak pajáci!“

	Krauzovi prišlo smutno.

	„Tak ja už pôjdem...“

	„Dočkajte. Vy vyšetrujete takéto domáce otĺkanice?“

	„No.“

	„Aj iné?“

	„Aj iné.“

	„Aj zlodejinu?“

	„Krádeže zrovna nie, ale poznám kolegov, čo áno. Prečo? Niečo vám ukradli?“

	„No. Voláky kmín nám sem chodzí čorovat.“

	„Po bytoch? Čo kradne? Peniaze? Zlato?“

	„Aj. Susedovi dolu ukradli polovičku penzie. Cez okno, kým bol v magacíne pre krumple. A mne pomkel serigace,“ ukázala na šnúru s bielizňou. „Tot takéto.“

	Krauz sa musel usmiať. Nefalšované babičkovské bombarďáky zo staroružovej látky videl naposledy vo filme Tisícročná včela. Teraz mu dvoje viseli rovno pred nosom a ani si ich nevšimol. Mal šťastie, že sa zamotal iba do posteľnej plachty...

	„No viete, pani, na cennosti si musí každý dávať pozor, a nie nechávať dokorán okno a rozvešiavať ich kade-tade.“

	„Že kade-tade! A de si mám zavesit tý moje cennosty? To už any pred vlastnýma dveráma si nemóže byt človek istý? Šak dočkaj,“ pohrozila imaginárnemu zlodejovi cez celý dvor, „svina jedna ščepená! Bodaj ti ruky odpally. Ked ta chycím, nohy ci dolámem!“

	Krauz by aj súhlasil, načo zaťažovať súdny aparát.

	„Viete, pán policajt, mna by to any tak moc neštvalo, mám ich plnú almaru, ale hen slečinka ze štvrtého vrieskala jak najatá.“

	„Prečo?“

	„Jej pomkel jedny také drahé, z toho oného, Tuzexa. Behala jak s nasolenú ricu, aj policajtóf volala. Zas len písali, vyšetrúvali, nakonec hovno vyšetrili a odešli, jak dycky. Nezájdete na polevečku? Už je hotová, krumplová s hríbama.“

	„Nie ďakuj...“

	Čo ti šibe, a prečo nie?

	„A prečo nie?“ rozmyslel si to.

	„Ja sem to vedzela!“

	Keď mu babka rozprávala o slečinke zo štvrtého, aj by sa schuti zasmial, no rebrá boli proti – zajtra asi predsa len zájde za doktorom.

	„A prečo slečinka?“

	„Nikto jej ináč ani nepovie.“

	Krauz sŕkal horúcu polievku a v duši sa mu rozlievalo blaho a mier ako pred chvíľou dolu na ulici. Takú hríbovku vie uvariť iba jeho babka z Karlovej Vsi, šéfkuchár z Carltonu by si ani neškrtol.

	„... lebo sa nosí jak pávica. Opica je to, nie pávica! Robí sekretárku volákemu strašlivému papalášovi, občas ju aj doveze na hintove, na takom čérnom, jak tomu hovorá...“

	„Šesťstotrinástka.“

	„No, direk tak! Ale sekretárka, povím vám niečo, víme dobre, jaké sú to dneska sekretárečky! Také na pošmajchlovanie, na robotu neny ani jedna! To ja v jej rokoch som už...“

	Krauz si pochutil, zabil čas, prišiel na iné myšlienky – dobre mu padlo. O nájomníkoch zo dvora sa podozvedal veci, že by od hanby bledla hocijaká detektívna kancelária. Niektoré informácie hraničili s podozrením, že babka má vo vybraných bytoch zavedené odpočúvacie zariadenie. A niekedy možno stačí iba plechový hrnček obrátený hore dnom.

	„Ešče jeden talírek?“

	„Akože do druhej nohy? Nie, ďakujem, naozaj stačilo. Niečo vám poviem, pani Baumgartnerová, takú polievočku vie uvariť iba moja babka z Karlovky. Máte zlaté ručičky!“

	„No šak hlavne, že vám padlo na úžitek, pánko.“

	Rozlúčili sa ako starí známi.

	V priechode domu sa otočil – naposledy sa pokochal. Dvorček ako z televízneho seriálu Byl jednou jeden dům. Príjemne naladený, spokojný s plným bruškom, aj by si poskočil, nebyť tých prekliatych rebier. Neponáhľal sa. Flákal sa z nohy na nohu.

	Pri spomienke na babku sa musel usmiať – striga jedna stará, taká milená. Tak nejako by mala vyzerať babička z rozprávky. Radšej myslel na ňu než na pani Bielikovú, nepríjemné spomienky chcel radšej zahnať.

	Babka vedela všetko o všetkých, a ako sa ho snažila nahovoriť na vyšetrovanie závažných trestných činov z bielizňovej šnúry! Zlatá naivná duša. Zase sa usmial, aj sa uchechtol. Kašlať na vraždy, dôležitejšie sú babkine serigate! A ešte k tomu nohavičky pávice zo štvrtého! No to by si dal! Keby rozrobil tieto spoločensky vysokonebezpečné trestné činy, celé oddelenie by sa mu smialo. Keby len smialo, veď by ho pokladali za úchyla!

	„Čo som úchyl!?“ vyhŕklo mu z úst. Malo to byť iba preňho, potichu, vlastne ani nie potichu, mal si to iba pomyslieť, no vyhŕklo – rýchlo sa poobzeral, či niekto z chodcov nebol nablízku a niečo nepočul.

	V poriadku, boli dosť ďaleko, nikto sa neobzrel, nikto pohoršene nezazeral.

	„Čo som úchyl?“ zopakoval si šeptom.

	Odrazu sa zastavil. Z ničoho nič, prudko – keby za ním niekto kráčal, určite by doňho vrazil.

	„Úchyl?“

	Krauz stál uprostred chodníka, zarazene hľadel do kanála. Našpúlil pery, pošúchal si bradu – dostal nápad.

	 „Chalani, vy sa mi asi budete smiať, ale ja som dostal nápad!“ vpadol do kancelárie. Cesta späť električkou mu už neprekážala, necítil ani jeden podval, horúčkovito premýšľal.

	„To sa teda budeme!“ Burger zložil noviny.

	Klamali ho, nikam nešli, flákali sa v kancelárii, písali nezmyselné hlásenia, no povzniesol sa nad ich kolegialitou – mal pre nich niečo dôležité.

	„Na niečo som prišiel!“

	Hanzel prestal mlátiť do stroja, Miler odložil štúdium spisu.

	„Čujme! Dáme sa poučiť,“ rozhodol Burger. Pre istotu si zapálil cigaretu – keby bol kolegov monológ pridlhý.

	„Prečo sa nemôžeme nikam pohnúť?“

	Krauz si sadol, opatrne sa oprel, urobil si pohodlie.

	„Lebo sa flákaš, slopeš v službe, nepočúvaš rady starších, do roboty chodíš polámaný,“ bez rozpakov odpovedal Burger. „Mám pokračovať? Ten geniálny nápad, čo si dostal, súvisí s tvojím polepšením? Gratulujem! Súhlasím!“

	„Nie, Edo, myslím to vážne!“

	„Veď aj ja!“

	Krauz sa obrátil na Hanzela.

	„Dnes s ním nie je rozumná reč, poviem to iba tebe. Oto, vieš, v čom je zásadný problém? Prečo strácame toľko času podaromnici?“

	„Fíha! To by ma naozaj zaujímalo! Čujme!“

	„V každom konkrétnom prípade sme, presnejšie, zo začiatku ste sa zamerali na konkrétnu osobu so vzťahom k zavraždenej. Ja viem, tušili ste, že ide o sériového vraha, no vyšetrovali ste vždy konkrétneho podozrivého a po jeho prepustení ste ostali na mŕtvom bode.“

	„Hovor radšej sme.“

	„V prvom prípade to bol Marek Macho, bývalý frajer Valérie Rothovej. Určite, okolnosti pomaturitnej oslavy boli podozrivé, no ukázalo sa, že je nevinný. Stratili sme množstvo drahocenného času a po jeho prepustení sme ostali stáť s prázdnymi rukami. Druhý prípad, Denisa Vargová, študentka. Odišla z internátu, odprevádzal ju spolužiak... spolužiak...“

	„To je jedno, vieme ktorý.“

	„V spise mu venujete tridsať strán, výsluch, previerky, operatívny výsluch, výsluch u vyšetrovateľa, zase previerky výpovede...“

	„A čo? Veď je to štandardný postup.“

	„Čas. Uteká nám čas. Tretí prípad, Petra Dubovská, predavačka, psíčkarka. Zistili sme, že sused sa jej vyhrážal zabitím a likvidáciou uštekaného psa. A zase výsluchy, previerky...“

	„Bola to jediná stopa...“

	„A čas bežal. Opäť sme sa dopracovali k výsledku, že je nevinný, a ostali sme stáť.“

	„Ale niečo sme robiť museli!“

	„Konečne štvrtý prípad, Alena. Motali sme sa okolo Tibora Bugára, už sme ho všetci videli za mrežami, a dopadli sme ako predtým. Tibor je nevinný a my sme v závoze.“

	„Ďakujeme za analýzu, ale toto všetko už vieme.“

	„Vieme, Oto, vieme. Vieme aj to, že ani jeden z tých podozrivých nemôže byť páchateľ, lebo vraj my tu nemáme štyroch samostatných páchateľov, my máme proti sebe jedného páchateľa, ktorého s jednotlivými dievčatami nič nespája. Nemôžeme ďalej hľadať muža, ktorý má vzťah k jednotlivým zavraždeným dievčatám a každej sa chce pomstiť za niečo iné, musíme hľadať muža, ktorého k vraždám vedie rovnaká pohnútka.“

	„Ale aj o tom sme už hovorili, Riško. V každom jednom prípade vyšetrujeme konkrétnu podozrivú osobu, a pritom hľadáme premostenie aj na ostatné prípady. Ešte sme ho nenašli.“

	„Ja áno!“ Krauz sa hodil na operadlo, no hneď obanoval a radšej sa na stoličke vystrel.

	„Génius!“ žasol Hanzel.

	„Einstein!“ pritakal Burger.

	„Krauz!“ súhlasil Miler.

	„Počúvajte,“ nedal sa znervózniť najmladší z kancelárie, „bol som za tou Bielikovou. Staré Mesto, centrum, ponuré uličky, ošarpané domy, úzke priechody, krása zhmotnená v starých múroch...“

	„On sa zbláznil!“

	„Dobre, skrátim to, Oto. Odchytila si ma suseda, taká stará babka. Vyžalovala sa mi a medzi rečou sa ma snažila nahovoriť, aby som jej pomohol vypátrať zlodeja, čo jej ukradol bombarďáky. Chápete, serigate zo šnúry na bielizeň.“

	Burger zadusil cigaretu a zdvihol telefón, hoci nezvonil.

	„Volám pohotovosť...“

	„Počkaj, vysvetlím! Lenže v tom dome nejakej slečinke zo štvrtého niekto ukradol zo šnúry aj elegantné nohavičky z Tuzexu. Myslíte, že je to náhoda?“

	„Volám...!“

	„Počkaj,“ zastavil ho Hanzel. „Ja asi začínam tušiť...“ prižmúril oči.

	„Len ma vypočujte do konca! Čo spája všetky vraždy, čo motivuje nášho páchateľa? Možno je to oveľa jednoduchšie, než si myslíme. Žiadny fantóm, žiadne super premyslené naplánované vraždy, nič také! Iba obyčajná choroba. Fetišista! Sadistický fetišista! Zbiera nohavičky a ukája sa škrtením obetí. Nabije si baterky na desať mesiacov, chvíľu žije normálne ako my všetci a potom to naňho príde. Zabije, ukradne nohavičky, nabije sa na ďalších desať mesiacov, dá pokoj, potom vysyčí a ide zase na vec. Perióda mu trvá presne desať mesiacov, lenže pri poslednej, pri Alene, sa stala chyba!“

	Viseli mu na perách.

	„Čo nám povedala Stella o Alene? Že nikdy nenosila nohavičky! Nemala rada tesno tam dolu, presne to sú jej slová. A čo nám potvrdil Tibor? Že ich naozaj nenosila, dokonca jej za vlastné kúpil celé balenie, a odmietla ich. Náš páchateľ je nabitý iba spolovice. Zabil, no nemá korisť, nemá čo založiť do zbierky. Vrátiť na lavičku sa nemôže, tuší, že krátko po vražde sa tam budeme obšmietať, nemôže riskovať.“

	„Tak chodí po Starom Meste a kradne nohavičky zo šnúry?“ Milerovi poskočilo obočie.

	„A čo ak áno? Hovorím vám, je nabitý iba spolovice, vie, že desať mesiacov nevydrží, musí niečo urobiť, aby sa dobil, tak kradne, hľadá náhradu za Alenine gaťky, kradne niečo, čo by mu ju pripomenulo. Čo ak ho máme rovno pod nosom v centre mesta, a my ho zháňame kde-kade po sídliskách?“

	Burger zabudol položiť slúchadlo, položil ho až teraz.

	„Máš nejaký dôkaz?“

	„Aký dôkaz, Edko, je to iba pracovná hypotéza. Iba jedna z možností, jedna z verzií, s ktorou sme ešte nepracovali.“

	„Aspoň časovú zhodu si preveril? Kedy došlo k tým krádežiam?“

	„Neviem. Babky som sa zabudol opýtať a tá slečinka robí sekretárku, asi bola v práci, ani som za ňou nešiel. Na štvrté po schodoch...“ pošúchal si bok. „Okrem toho mi to napadlo až vonku na chodníku.“

	Chvíľu bolo v kancelárii mŕtvolné ticho.

	„Chalani, myslíte si, že som blázon?“

	Burger siahol po škatuľke cigariet a požmolil si nos.

	Zdvihol slúchadlo. „Volám psychiatriu.“

	Náčelník Štátnej bezpečnosti Jakutin si dal zavolať Zlochu a Molnára. Kým prišli, ešte raz si prečítal zvodku – vnútorné hlásenie o situácii.

	Správy neboli dobré – po Poľsku, Maďarsku a NDR sme ako poslední prišli na rad my. Rozkladný proces socializmu sa už začal a Jakutin si nebol istý, či sa dá zastaviť. Musel taktizovať, no v prvom rade si musel plniť služobné povinnosti a pokyny zhora.

	„Súdruhovia, myslím si, že nadišiel náš čas. Situácia sa vyhrocuje. Tie svine študentské zorganizovali demonštráciu pred Justičákom za prepustenie Čarnogurského. Začneme s rozkladnou akciou. Musíte sa votrieť do prostredia, musíte zaktivizovať informátorov na internátoch, zistiť mená organizátorov, miesta, odkiaľ ich riadia, a preveriť možnosti likvidácie. Nejaké nápady, podnety...“

	„Ja mám bývalého spolužiaka na internáte na Mlynoch, robí tam hospodára, vie o všetkom.“

	„Výborne, tam môžete začať. Ponúknite peniaze, prostriedky máte neobmedzené, vrchnosť žiada informácie, máme voľné ruky.“

	„Netreba. Je ženatý, má dve deti a ja viem, ktorú študentku trtkáva.“

	„Ešte lepšie, aspoň ušetríme!“

	„Môžeme to použiť?“

	„Máte moje požehnanie!“

	Zlocha s Molnárom sa uškrnuli, opäť boli vo svojom živle.

	Burger naozaj zavolal. Vzal Krauza k psychiatrovi. Predstavil ich.

	„Edko, som rád, že sa aj ukážeš. Máš šťastie, vypadla mi jedna prednáška, hodinku vám môžem venovať, inak by si čakal aj týždeň.“

	„Som rád, že ťa vidím, pán profesor. Richard, toto je najlepší psychiater, akého poznám!“

	„A koľkých poznáš?“

	„Ak neprestaneš, nechám ťa tu!“

	Profesor sa usmial.

	„Vidím, Edko, že si si našiel parťáka podľa svojho gusta.“ Krauzovi vztýčeným palcom naznačil, že sa mu jeho drzosť páči. „Oto už s tebou nerobí?“

	„Robí, robí, tohto tu sme vzali iba na zácvik, ak sa neosvedčí, vrátime ho na ulicu. Vlastne sme už rozhodnutí, vrátime ho, neosvedčil sa!“

	Kým klábosili, profesor ich usadil do rohovej sedačky.

	„Počúvam. Čo máte za problém?“

	Burger mu pomaly a trpezlivo vysvetlil, ako už tri roky naháňa vraha a nevie si pomôcť. Podrobne mu opísal miesta činu, charakteristiku obetí, modus operandi každého prípadu – všetko. Hovoril pomaly, premýšľal, robil pauzy, len aby nezabudol na nič dôležité.

	„Až potiaľto sme sa dostali poctivým vyšetrovaním, no a dnes prišlo toto kriminalistické zelené ucho s hypotézou, že pri poslednej vražde si nabil baterky iba spolovice, že mu nestačilo, a preto chodí po pavlačiach v Starom Meste a kradne nohavičky. Pomôž nám. Vysvetli nám z tvojho uhla pohľadu, koho to máme pred sebou, čo je to za úchyla. Povedz nám niečo o ňom.“

	Profesor sa zamyslel, preplietol si prsty, podoprel si bradu. Zahľadel sa na Krauza, uznanlivo prikývol, potom pozrel na Burgera.

	„Edko, ja by som ho nevracal. Ak na tom trváš, tak si ho beriem k sebe.“

	„Chceš mi povedať, že tento tu má pravdu!?“ pozrel na Krauza, akoby práve vyliezol zo žumpy.

	„S najväčšou pravdepodobnosťou má. Svedok videl z miesta činu utekať mladého muža, možno chlapca. Vek ani tak nerozhoduje. Je chorý a táto choroba sa môže prejaviť v chlapčenskom veku rovnako ako v dospelosti. Je to diagnostikovateľná úchylka a jednoznačne patrí do rúk odborníkov, inak neprestane a bude nebezpečný aj ďalej. Ide o patologickú úchylku, je to sexuálna deviácia, ktorá ho každých desať mesiacov núti zabíjať a odnášať si z miesta činu úlovok. Prečo práve desať mesiacov, to nedokážem vysvetliť, kým ho nevyšetrím, zrejme to súvisí s nejakým zážitkom, ktorý sa mu vštepil do pamäti. Asi mal ťažké detstvo, bol zneužívaný, zažil sklamanie v prvom vážnom vzťahu... To všetko môže byť spúšťač. No najdôležitejšie je miesto činu. Prečo práve lavička a prečo stále tá istá? Pacientom s touto chorobou do hlavy nevidíme, no zo skúsenosti ti môžem povedať, že na tej lavičke niečo zažil a priťahuje ho. Spáchal na nej prvý skutok, nechytili ho, osvedčila sa mu, zapáčila sa mu a ako bumerang sa k nej vracia. Týchto pacientov priťahujú miesta, ktoré už poznajú, sú na ne zvyknutí, poskytujú im bezpečie, dôverujú im.“

	„To znamená, že o desať mesiacov ho tam nájdeme?“

	„To chcete čakať ďalší rok a riskovať život ďalšieho dievčaťa?“

	„Tak som to nemyslel, samozrejme, že po ňom pôjdeme a budeme sa snažiť dostať ho skôr. Čisto teoreticky...“

	„Áno, teoreticky by sa tam mal o rok dostaviť a striehnuť na obeť. No ešte niečo som vám chcel povedať. Kolega má pravdu v jednom, pekne to vystihol. Je nabitý iba spolovice. Na lavičku sa vrátiť nemôže, bojí sa, vie, že sa tam motáte, stavil by som titul a ročný plat, že si vás bol aj obzrieť a z diaľky vás pozoroval pri obhliadke. Nemôže sa vrátiť, a tak hľadá alternatívne riešenie.“

	„Kradne nohavičky zo šnúry?“

	„To netvrdím, môže to byť náhoda, no asi nie je. V takýchto prípadoch chodia pacienti do obchodov s textilom a kradnú bielizeň z pultov, kradnú ju rodinným príslušníkom, sestre, matke, susedke, kradnú ju z dievčenských šatní v školách alebo na športoviskách... alebo aj zo šnúry na bielizeň.“

	Burger sa zamyslel.

	„A bude kradnúť ďalej?“

	„To nevie nikto. Ak nájde kus, čo ho uspokojí, nebude pokračovať. Ak nie, bude hľadať ďalej. A keď nič nenájde, možno sa rozhodne zabíjať aj mimo intervalu, len aby sa ukojil, ako povedal kolega, aby si dobil batérie.“

	Profesor sa im venoval nielen hodinu, aj jeho prípad zaujal a požiadal asistenta, aby zobral začiatok novej prednášky zaňho. Debatoval s kriminalistami ešte hodinu, no to podstatné sa dozvedeli už na začiatku.

	Zážitky z doobedňajšieho vyšetrovania neboli nič oproti tomu, ako sa Krauz kochal teraz. V tme boli uličky Starého Mesta ešte malebnejšie, ponurejšie. Tých pár sliepňajúcich lámp nemohlo atmosféru pokaziť, jedine umocniť.

	„Došľaka aj s dažďom!“ hrešil Burger a utekal sa schovať do priechodu.

	A na dôvažok začalo pršať. Aká krása, pomyslel si Krauz. Dnes mu počasie prialo.

	„Ti šibe! Čo sa obzeráš! Utekaj sa schovať, celý zmokneš!“

	Krauz sa vynadíval a dobehol kolegu.

	„Ak nebude doma, rozšklbnem ťa ako...“ zúril Burger a otriasal si vodu z rukávov kabáta.

	Na druhom ich odchytila babka Baumgartnerová. Ako to tá baba robí, že jej nič neujde? Krauz nechápal.

	„Ále, to ste zase vy? A čo sa deje?“ vyzvedala.

	„Ideme za vami.“

	„Taká náščeva! A že ste si priviedli aj posilu! To bude určite dôležité vyšetrúvanie. No podte ňúter.“

	„Nie, ponáhľame sa, vybavíme to vonku. Chceme sa vás opýtať, kde býva a ako sa volá tá pávica opica, čo vrieskala, keď jej ukradli nohavičky.“

	„Ále čo!? Šak ste povedali, že také veci nevyšetrujete, že iba otĺkačky.“

	„Vidíte, ako som dopadol. Degradovali ma, teraz musím vyšetrovať aj nohavičky.“

	„Tak aj tý moje!“

	„Samozrejme, aj tie vaše! Ale začneme odhora.“

	„Hentam v rohu na štvrtom,“ mávla rukou, „na dverách je stará cedulička, že Tomanová E. Pod ňou nová, že Eva Tomanová. Ester bola jej babka, ale už umrela, fčileky tam býva jej vnučka a dala si aj novú vignetu.“

	„Ďakujeme.“

	„A kedy sa zastavíte?“

	„My si vás nájdeme. Ak nie dnes, tak do konca týždňa určite.“

	„Len aby sem sa dočkala, ani já tu nemosím byt naveky.“

	Vybehli ešte dve poschodia. Iba Burger vybehol, potom čakal na mladšieho kolegu.

	„Kedy mi povieš, čo sa ti naozaj stalo?“

	„Potom...“ vraštil čelo Krauz.

	„Máš?“

	Krauz zalovil v bunde. Vybral malé biele netypické bankovky a ukázal ich kolegovi.

	„Mám. Myslíš, že na to skočí?“

	„Musíme ju presvedčiť!“

	Po návšteve profesora zašiel Burger za Majchránom.

	„Šéfe, potrebovali by sme dvestosedemdesiatpäť korún na zvláštne účely.“

	„Vy niečo máte?“

	„Máme, ale zatiaľ je to iba pracovná hypotéza.“

	„Načo?“

	„Potrebujeme sa zavďačiť jednému informátorovi.“

	„Tak mu dajte tristo. Prečo zrovna dvestosedemdesiatpäť?“

	„On je taký zvláštny týpek...“

	Majchrán otvoril trezor a odrátal mu bankovky.

	„Vypíš si tlačivo a do fajrontu mi ho prines.“

	„Vykonám!“

	Burger sa vrátil do kancelárie, peniaze podal Krauzovi.

	„Môžeš ísť. Musíš sa jednať, lebo máš presne, inak je po pláne!“

	Krauz sa odviezol električkou na Gorkého. Ak ho aj na podvaloch niečo bolelo, nevnímal to, adrenalín pomáhal.

	Na chodníku pred Tuzexom ho oslovil chalan s rukami hlboko v koženej bunde. Golier na stojáka, aby sa odlíšil od normálnych chodcov.

	„Bony? Kúpiš bony?“

	„No...“ zaváhal Krauz. „Po čom?“

	„Po šesť.“

	„Doriti! Chalani zo školy tu boli včera a zohnali po päť korún.“

	„Ti drbe! Ty si prvýkrát v meste? Z kerej dediny si prikvitol? Po šesť.“

	„Kurva, nejeb sa! Mám posledné prachy! Na študentovi chceš zarábať!?“

	„Na každom, kámo, na každom. Keď nemáš škváru, ťahaj do...“

	„Počkaj! Daj nejakú zľavu. Študentskú. Veď aj ty študuješ, nie?“

	„Doštudoval som, kámo, toto je výnosnejšie! Koľko potrebuješ?“

	„Päťdesiat bonov.“

	„Koľko máš?“

	„Dvestopade.“

	„Málo. Po päť nie, to by som tratil. Navaľ dvestosedemdesiatpäť a sme dohodnutí. Pre teba akože po päť päťdesiat.“

	„Tak na.“

	Krauz mu dal zrolované bankovky a dostal dve dvacky a jednu desinu. Tri malé tuzexové poukážky s magickou silou.

	 

	Burger skontroloval bony a prikývol.

	„No, poručeno, poďme ju vyskúšať.“

	Zazvonili.

	„Dobrý večer.“

	„Dobrý,“ prekvapene si ich premerala. Hornú časť županu si cudne pritiahla tesnejšie ku krku, aby ten mladší nemal kam zízať.

	„Kriminálna polícia,“ Krauz ukázal odznak.

	Vydýchla si. Pustila župan – bolo to iba sebaobranné gesto motivované neistotou a prekvapením, teraz, keď sa už poznali, nech sa pozrie.

	„Ideme za vami, lebo ste hlásili krádež nohavičiek...“

	„Vážne!?“ zajasala. „Vy ste ich našli!? A ja som si myslela, že tí vaši kolegovia sa na všetko vy... Prepáčte, že nič nevyšetrili. Už som ani nedúfala! Len poďte ďalej!“

	Babka z druhého si mohla o mladých dievčatách myslieť, čo chcela, ale táto bola poriadna – všade čistučko a útulne. Určite to tak neostalo po zosnulej babke. Sadli si v kuchyni. Kuchyne v starých bytoch slúžili aj ako obývačka, také boli veľké.

	„Krauz, Richard Krauz,“ usmial sa. Musel uznať, že pán riaditeľ, nech už bol riaditeľom čohokoľvek, mal dobrý vkus. Vysoká nohatá blondínka, modré oči, župan vydutý na prasknutie...

	„Eva Tomanová,“ opätovala mu úsmev.

	„Burger,“ zašepkal smutne kolega, lebo pochopil, že dnes bude hrať druhé husle on.

	„No, našli...“ začal Krauz váhavo. Burger ho nechal, boli si s dámou vekovo bližší, nech sa chlapec realizuje. „Ono je to tak, že...“

	„Počkajte, moment, chvíľočku...“ odbehla dozadu.

	Vrátila sa v priliehavej minisukni a ešte indiskrétnejšom tričku. Vlasy mala učesané, previazané širokou stuhou, pery boli červenšie, než keď stála pri dverách. Keď si prehadzovala nohu cez nohu, urobila to tak nešikovne, že Krauz jej zazrel nohavičky. Nešika jedna!

	Červené.

	Usmiala sa, vyšlo to.

	„Aby som vám vysvetlil okolnosti našej návštevy...“

	„Ponúknem niečo? Šampanské?“

	Doriti! Dá sa tu pracovať!?

	„Nie, ďakujeme, máme toho ešte veľa,“ slušne odmietol ten starší, asi v tejto veci mladšiemu nedôveroval.

	„Nie? Tak na čo by ste mali chuť?“ Otázka nepatrila starému, vyzývavo hľadela do iných očí.

	„No... chuť... by bola...“ koktal, akoby sa nevedel rozhodnúť, škeril sa od ucha k uchu.

	Aj ona sa usmiala – pochopila.

	Chvíľu sa hypnotizovali, vyškierali, posmeľovali – Burger sa nudil. Vzdychol si.

	„Nie, naozaj sa neobťažujte, slečna Tomanová. Prejdem rovno k veci.“

	„Rovno k veci je niekedy to najlepšie, pán Krauz.“

	„... a vysvetlím vám, prečo sme prišli. Vaše nohavičky sme nenašli...“

	„Nie?“ sklamane vydýchla.

	„... ale pátrame usilovne ďalej. Aby sme mohli pokračovať, musíme vám položiť pár otázok.“

	„Položte mi.“

	„Kedy sa stal skutok?“

	„Skutok?“

	„Kedy vám ich ukradli?“

	„Aha! No...“ zahľadela sa do stropu, „asi pred dvoma týždňami.“

	„Presnejšie?“

	„Moment!“

	Vstala a zo sekretára si priniesla na pomoc stolový kalendár. Chvíľu ho študovala.

	„Tu,“ ďobla na utorok.

	„Cez deň?“

	„Nie, v noci z utorka na stredu.“

	Obaja sa nahli, aby lepšie videli. Burger veľavravne pozrel na kolegu. Alenu zavraždili z nedele na pondelok. Ich človek vydržal celý pondelok, celý utorok, no večer sa už musel vybrať na lov. Dobré znamenie, naozaj nemá dobité batérie, dúfali, že obyčajné nohavičky zvesené zo šnúry nebudú stačiť.

	„Aké to boli nohavičky? Mohli by sme ich vidieť?“

	Prekvapene, trochu aj natešene jej poskočilo obočie. Krauz si až teraz uvedomil, čo za hovadinu to vypotil. Zľakol sa, že roztiahne nohy.

	„Mám na mysli podobné! Či náhodou nemáte v skrini podobné!“

	„Aha, v skrini,“ akoby sa jej uľavilo. „Aj v skrini mám podobné,“ povedala s dôrazom na aj.

	„Môžeme ich vidieť?“

	„Tie... zo skrine?“ hrala nechápavú.

	„Ak inak nedáte...“

	„Dáte, nedáte...“

	Obaja sa rozosmiali. Dobre sa bavili, Burger nie. Hrali sa so slovíčkami a celkom dobre im to išlo.

	Jedny modré im priniesla ako vzor. Prezreli si ich odborným okom, najprv Krauz, potom Burger.

	„Ale také parádne u nás nepredávajú. Dovoz?“

	„Nie. Tuzex.“

	„No jasné! Tuzex!“ pochvalne vzdychol policajt. „To je hneď niečo inšie! Kvalitka!“

	Rástla do neba – každej dobre padne pochvala od sympatického muža.

	Krauz to hral dobre, zatiaľ podľa dohody, Burger len dúfal, že nevypadne z roly, že nezabudne, prečo sem prišli.

	„Iba jedny?“

	„Prosím?“

	„Či vám ukradol iba jedny.“

	„Jedny. Červené. Červenú mám najradšej.“

	„Aj ja. Ehm, a iba raz? Iba jeden prípad?“

	„Iba vtedy v utorok.“

	„Predtým vám nezmizlo nič?“

	„Nič – a vešiam na šnúru už roky. Všetci v dome vešajú na šnúru – a nič. Vlastne počkajte! Tej starej strige z druhého vraj tiež niečo ukradli a tiež len prednedávnom. No okrem toho nič v celom baraku.“

	„Výborne. Počuli ste, žeby sa niečo podobné stalo tu v okolí?“

	„Nie.“

	„Máte na niekoho podozrenie?“

	„Nie, už sa ma pýtali tí prví.“

	„Výborne.“

	Prvá fáza by bola ukončená, teraz sa pripravil na druhú.

	„Ak sa môžem spýtať...“

	„Nech sa páči.“

	„.... vy pracujete ako...?“

	„Filmová tvorba Koliba. Pracujem v produkcii, no zatiaľ viac-menej v administratíve.“

	Takže ani babka Baumgartnerka nemusí vedieť všetko.

	„Fíha!“

	„Zatiaľ! Sľúbili mi, že časom, keď sa nájde nejaká rolička, že si aj zahrám,“ vzdychla zasnene.

	„Jasné, že si zahráte! Ja vás už vidím na plátne... no ako živú! Určite by ste zvládli aj hlavnú úlohu!“

	„Vážne?“

	Burgerovi padli plecia. Bože, také lacné! Prekvapene zazrel na blondínku, či to kolegovi žerie. Žrala mu to zasurova – a ako rada!

	„Takže v podstate ste od filmu.“

	„No, v podstate áno.“ Načo komplikovať svet?

	„To znamená, že sa vyznáte.“

	„V akom zmysle?“

	Nie v tom, čo ti od začiatku behá po rozume! pomyslel si Burger.

	„V akom zmysle? Že nie ste puťka, čo celý deň vysedáva v kancli, večer čumí do telky alebo poskakuje pri sporáku, potom rýchlo do postele a zajtra všetko odznova! Ste mladá temperamentná baba, čo má kontakt s ľuďmi, s realitou, čo všetko chápe a vie improvizovať.“

	„Impro... Iste!“

	„Baba, čo má prehľad, nadhľad, chápe súvislosti.“

	„Iste.“

	„Dokáže si predstaviť spoluprácu s políciou.“

	„Áno.“

	„Má zmysel pre dobrodružstvo.“

	„Samozrejme!“

	„Vie udržať tajomstvo.“

	„Bez debaty!“

	„Je spoľahlivá.“

	„Na stopro!“

	„V tomto zmysle som to myslel.“

	„Chápem.“

	„Dokázali by ste si predstaviť spoluprácu s nami?“

	„S vami? Spoluprácu? Akú?“

	„Niečo vám poviem,“ nahol sa, pritiahol si stoličku bližšie.

	Podvedome sa nahla aj ona. Bola napätá, ani si neuvedomila, že si zahryzla do spodnej pery.

	„Toto nebude len taký obyčajný prípad. Už sme zistili, že vy nie ste jediná poškodená.“

	„Poškodená?“ takto ju ešte nikto nenazval.

	„Poškodená krádežou, nie...“

	„Aha,“ uľavilo sa jej. Krádežou, ako inak!? Čo by mohli vedieť o jej zdravotnom stave?

	„Myslíme si, že máme do činenia so sériovým vra... ehm, zlodejom.“

	Burger výstražne zažmurkal na kolegu. Dávaj si láskavo bacha na hubu, lebo všetko pokazíš už na začiatku – hovoril jeho pohľad.

	„Kradne kade-tade a neprestane, kým mu neklepneme po prstoch. Dlho sme uvažovali, ako naňho, napokon sme vymysleli pascu. Má to však jeden háčik – nevieme nájsť spoľahlivú osobu, ktorá by bola ochotná pomôcť, takpovediac ísť do toho s nami.“

	„A preto ste prišli za mnou! Jasnačka!“ nadskočila. „Bude to niečo ako kriminálka naživo! Konečne vzrušo!“

	No zbohom, rodina! Zaúpel v duchu Burger.

	Krauz sa musel rýchlo rozhodnúť, či jej má filmovú predstavu ich spolupráce už na začiatku vyhovoriť a vysvetliť jej rozdiel medzi plátnom a realitou, alebo ju, naopak, v tejto predstave utvrdiť. Netušil, čo na ňu zaberie viac. Bola od filmu, tak čo...

	„Presne tak! Niečo ako kriminálka naživo, no bacha, s použitím všetkých bezpečnostných opatrení, pod jednotným velením a disciplinovane, jedine disciplinovane!“

	Prikývla, od vzrušenia nevládala ani rozprávať.

	Burger musel uznať, že ten smrad nevyzretý sa uňho predsa len niečo priučil, omotal si ju okolo prsta ako medený drôtik a o chvíľu ju dostane presne, kam sa dohodli. Pevne dúfal, že nikam inam.

	„Potrebujeme počuť vašu jasnú odpoveď. Idete do toho s nami? Budete o všetkom mlčať?“

	„Áno.“ Znelo to pevne, odhodlane.

	„Plán je takýto. Nastavíme mu pascu, hodíme mu návnadu. Má rád drahé pekné kúsky, tak pôjdete do Tuzexu a pár si kúpite. Kvalitku, niečo exkluzívne. Potom budete čakať, my si urobíme prípravu, zorganizujeme sa a znova sa tu stretneme. Vy vyvesíte zástavu a my ju budeme strážiť. Musí sa chytiť.“

	„Perfektné,“ vydýchla. Normálne sa jej uľavilo, že už to má za sebou. „No moment, ale také exkluzívne gaťky niečo stoja.“

	„Bez problémov!“ Krauz čakal iba na túto námietku. Bol pripravený, siahol do bundy a vybral bankovky. „Tu je päťdesiat bonov.“

	„Päťdesiat? A všetko na nohavičky!?“ namiesto očí jej zažiarili dve modré iskričky.

	„Dúfam, že výber zvládnete aj sama, my máme inú robotu.“

	„Samozrejme! Zvládnem!“

	Nepochybovali.

	 „Kedy naposledy si dal žene päťdesiat bonov na nohavičky?“

	„Nikdy, nechce spolupracovať s políciou.“

	Krauz šoféroval, Burger sa viezol a vyzvedal.

	„Ani ja mojej. Má to niekto život.“

	„Zaslúži si, nezáviď jej! Nech má radosť, dievča! Je ochotná.“

	„Nohatá, ceckatá, prítulná...“

	„To mi nevadí.“

	„Ale mne áno! Rišo, varujem ťa!“

	„Čo som malé decko?“

	„No práveže nie!“

	„Nedopraješ človeku...“

	Burger zaváhal.

	„Tak dobre, ale až po akcii!“

	Chvíľu sa viezli mlčky.

	„Kým to dnes zapichneme, ešte by sme sa mali zastaviť na miestnom oddelení VB.“

	„Načo?“

	„Po informácie. Nezaujíma ťa, aký má akčný rádius?“

	„Aha!“ pochopil Krauz. Zaradil sa do odbočovacieho pruhu a bez znamenia o zmene smeru jazdy šibol do úzkej uličky.

	Náčelník oddelenia bol v práci aj napriek pokročilej nočnej hodine. V novembri boli všetci náčelníci každý deň v práci až do noci.

	„Kriminálka? Chlapci, ak ste prišli škemrať o posily, tak vás dopredu upozorňujem, že nemám ani chlapa! Všetko je v uliciach, na Gottwalďáku, na SNP, na Hviezdoslaváku... všade, kde tí zasratí študenti vyvreskujú nezmyselné heslá o demokracii. Už začali lepiť plagáty po kandelábroch! Viete, aký som dostal pokyn zhora? Preveriť všetky stĺpy pouličného osvetlenia v rajóne a zabezpečiť strhnutie závadových plagátov!“ Náčelník si bezmocne zaboril tvár do dlaní. „Kto vymýšľa takého chujoviny?“ zašepkal. „Veď ich mám v rajóne asi pol milióna.“

	„Nie, žiadne posily,“ ubezpečil ho Burger. „Chceme preveriť krádeže spodnej bielizne v Starom Meste.“

	„Krádeže? Vy ste neprišli kvôli bezpečnostným opatreniam? Vy ste prišli kvôli normálnej policajnej robote!?“ žasol. „Čo ste zač? Ako to, že vám v tomto zmätku dovolia robiť normálnu robotu? Prečo nie ste na námestí?“

	„Oddelenie vrážd.“

	„No jasné! Vraždy! A čo máte s krádežami?“

	„Súvisí to s vraždou, a nie jednou.“

	„A ako to chcete preveriť?“

	„To sme sa chceli dozvedieť tu.“

	„Aká oblasť vás zaujíma?“

	Podišli k mape na stene – veľká zväčšenina centrálnej časti mesta.

	„Táto ulica, potom táto a tieto dve priľahlé,“ ukazoval Burger. „Možno aj táto.“

	Náčelník sa zamyslel.

	„Prezerať spisy je blbosť, to by trvalo týždeň. Ako ďaleko dozadu chcete ísť?“

	„Od začiatku októbra. Pre istotu.“

	„Výborne! To ste mali povedať skôr! Ja som sa zľakol, že rok, dva. Ak ide iba o mesiac, pomôže nám kniha na stálej službe. Každý hlásený prípad je zapísaný a dostane déúčko, teda číslo z denníka udalostí.“

	Vrátili sa do presklenej kancelárie – pracovisko stálej služby. Kolega v uniforme sa im mohol venovať, lebo v tie dni žiadne stránky nechodili, čo malo zdravé nohy, vyrukovalo na námestia. Krauz si vypýtal kancelársky papier a pripravil si ceruzku.

	„O čo ide?“

	„Pozri nám drobné krádeže, najmä krádeže bielizne z dvorov.“

	„Krádež... krádež...“ mrmlala si uniforma. Chalan sotva po skončení policajnej školy išiel prstom riadok po riadku, číslo po čísle. „Tu! Krádež hotovosti z bytu, domáce osoby mimo domu, vstup páchateľa cez okno, bez násilia.“

	„Nie, to nie.“

	„Krádeže... krádeže... Tu! Krádež hodiniek zo spálne. Zase vstup bez násilia, asi cez otvorené okno.“

	„Nie, ani to nie.“

	„Krádeže... krádeže... Tu! Krádež dovozového spodného prádla.“

	„Prádlo je nespisovne, ale rozumieme si. Richard, poznač si.“

	Pátranie v knihe udalostí trvalo sotva polhodinku. Našli tri krádeže značkovej, vždy dovozovej spodnej bielizne. Október ukončili, do septembra sa už nepúšťali, bol za limitom, vlastne pred.

	„Poďme k mape.“

	Aj na stálej službe mali na stene veľkú mapu. Krauz označil prstom tri miesta.

	„Zaujímavé,“ šomral Burger. „Rišo, asi si trafil do čierneho. Motáme sa stále okolo Tomanovej. Pozri, tá druhá krádež je z druhej strany jej domu, z domu, čo má s nimi spoločný múr a susednú strechu, tretia je z vedľajšej ulice. Taká náhoda?“

	„A čo časová os?“ Krauz chňapol po kalendári. „Prvá bola Tomanová, to sme dva dni po vražde, druhá...“ Krauz prehodil list, „druhá je tu, tretia...“ prehodil dva listy. „Presne po týždni, iba medzi druhou a treťou sú dva týždne.“

	„Nemuseli ju nahlásiť,“ snažil sa pomôcť kolega v uniforme.

	„Čože?“

	„Krádeže mohli byť štyri, vždy po týždni, no tú predposlednú nikto nenahlásil. Niekedy je poškodený lenivý zájsť na Bezpečnosť, niekedy má s nami zlé skúsenosti, niekedy mu stačí, ak sa vyžaluje susedovi, no v každom prípade skutok sa mohol stať, len nám ho nikto nezahlásil.“

	„Jasné! Boli štyri, ale o tretej nevieme!“ súhlasil Burger.

	„Edo,“ Krauz strčil kalendár kolegovi pod nos, „ale ďalší týždeň ubehne zajtra! Piata!“

	Krauz nemohol zaspať. Civel do stropu, počúval Sylviino chrápanie, hlasnú hudbu od suseda, no najviac mu spánok marili myšlienky. Ak sa s Burgerom nemýlia, zajtra v noci by sa mohli k psychopatovi priblížiť na dostrel, a potom nech si ho neželá!

	Zaspal nadránom, aj tak sa sám od seba zobudil polhodinu pred budíkom.

	Za šéfom išli spolu, Burger trval na tom, aby sa do presviedčania nadriadených zapojil aj Krauz.

	„Vy ste sa zbláznili!?“ zareval Majchrán, keď si ich vypočul. „Posily!?“

	„My sme štyria, máme tri objekty a jednu dvojicu by sme potrebovali mobilnú. Stačia mi štyria s autom.“

	„Tebe naozaj jebe, Edo! Nevidíš, čo sa deje!? Nevidíš, čo pre vás štyroch robím!? Neser ma!“

	Šéf bol vytočený, už niekoľko nocí nespal, každú chvíľu ho volali k náčelníkovi mesta na poradu, trikrát za deň sa menili rozkazy podľa situácie v Prahe – ťažké časy. V spoločnosti to vrelo.

	„Aspoň...“

	„Nič! Edo, všetci chodia do opatrení, len vy štyria nie. Snažím sa vám vytvoriť podmienky, aké iní nemajú, obhajujem vás na každej porade, a ty takto? Neviem, ako dlho ešte vydržím. Keď príde pokyn ministra a vyhlási pohotovosť, skončili ste, pôjdete do ulíc ako všetci!“

	„Aspoň auto...“

	„Nemám ani koleso! Von!!“

	Traja kriminalisti z oddelenia vrážd a jeden z lúpeží sa viezli električkou. Do centra to mali pár zastávok. Prešli si byty, ktoré chceli v noci strážiť – presne podľa zoznamu. Tomanovú vynechali, tam boli dohodnutí. V druhom byte bývala staršia pani, nohavičky aj inú bielizeň jej nosila dcéra na opratie. Teraz nepriniesla nič, nemala čo vyvesiť, no vynechať ju nemohli, museli ju večer strážiť – ak aj ich človek nebude kradnúť, možno príde na prieskum terénu. Tretie miesto nepoznali, nikto krádež neohlásil, v štvrtom byte bývala kompletná rodina, nohavičky boli dcérine. Študentka posledného ročníka práva, luxusné nohavičky dostala od spolužiaka – nádejného zaťa. Teraz nebola doma, vraj štrajkujú a musí byť v pohotovosti na fakulte. Otec bol rozumný, pochopil situáciu a sľúbil, že večer o ôsmej dvoje vyvesí.

	Vrátili sa do kancelárie ešte pred obedom, v Ponorke si dali iba dve, lebo mali zmysel pre zodpovednosť.

	„Tak som uvažoval...“

	„Doriti! Už prestaň!“

	„Zbytočne sa nasieraš, Otík môj, stále nad tým uvažujem.“

	„Vraj Otík... Edo, ja mu fakt jednu drbnem!“

	„Prestaňte, vy dvaja! Čo si hovoril, Rišo?“

	„Že som uvažoval.“

	„A...?“

	„Prečo sú všetky byty v centre Starého Mesta, prečo sú to staré pavlačové dvory, prečo sú všetky byty na štvrtom poschodí pod strechou?“

	„Hľadáš súvislosť aj v poschodí?“

	„Vlastne nie! Prepáčte, už asi blbnem. Som iba nervózny, netrpezlivý. Vykašlem sa na analýzu!“

	Neblbol, škoda, že sa vykašlal na analýzu, mohlo to celé dopadnúť inak.

	Krauz ležal na povale a cez otvor v podlahe sledoval Tomanovej nohavičky hompáľajúce sa na šnúre. Chvíľami si pripadal ako idiot. Bože, čo tu robím? Na povale medzi holubím trusom, starým nábytkom, prachom, pavučinami...

	Mohol si za to sám, bol to jeho nápad.

	Rajóny si rozdelili tak, že Krauz vyfasoval prvú krádež – Tomanovú. Prihlásil sa dobrovoľne. Druhú, z opačnej strany strechy, si zobral Burger. Tretie miesto nepoznali. Štvrtú si zobral Hanzel. Miler ho istil z dvora.

	Keby im Majchrán dal štyroch ľudí s autom, slúžili by po dvoch a jedna mobilná dvojica by pendlovala a zabezpečovala ich. Mali by vysielačky a vedeli by sa skoordinovať, lenže všetky vysielačky mali chlapci v opatreniach, takže  dostali prd.

	Mohli byť radi, mohli vonku na námestí mrznúť a moknúť s nimi, takto si aspoň robili svoju robotu, hoci bez techniky, bez podpory.

	Improvizovali.

	Improvizovali s ostro nabitými pištoľami, a to už nie je improvizácia, to je hazard. Museli ho podstúpiť, museli to risknúť, lebo dnes v noci bude piaty týždeň, a ak dodrží periódu, mal by sa vybrať na lov do svojho revíru.

	Krauz si bol obzrieť flek už večer o ôsmej.

	„Konečne,“ povedala, keď otvorila dvere. „Dnes bez kolegu? Sám?“ V očiach jej zaihrali iskričky.

	„Sám, no dnes pracovne. Ideme na ostrú akciu.“

	„Takže klapka – a ideme na prvú?“

	„Neviem, čo to znamená, ale asi áno. O hodinu vyvesíte...“

	„Poďte sa na ne aspoň pozrieť,“ vtiahla ho dnu.

	Odbehla dozadu, priniesla nohavičky. Krauz prd makový rozumel nohavičkám, no tieto vyzerali ako umelecké dielo.

	„Použil by som tie červené.“

	„Aj tie biele.“

	„Tak aj tie biele.“

	„Ale neprídem o ne? Neukradnú mi ich?“

	„A načo som tu ja?!“

	„Chvalabohu!“

	„Vyvesíte ich a normálne zaľahnete. Ja budem nablízku a o všetko sa postarám.“

	„Takže dnes v noci budem chránená?“

	„Asi tak.“

	„Nič sa mi nestane?“

	„Určite nie.“

	„Ani od vás mi nehrozí žiadne nebezpečenstvo?“

	Doriti! Dá sa tu pracovať!?

	„Slečna Tomanová, postupne. Vybavíme jednu vec a potom druhú. Pamätáte si inštruktáž?“

	„Doslova.“

	„Výborne!“

	Krauz si obzrel pavlač. Tomanovej byt bol rohový, dvere boli... raz, dva tri štyri... štyri kroky od kúta, Krauz si to pre istotu odkrokoval. V kúte bol rebrík a nad ním prielez na povalu. Lenže na ňom visela zámka.

	Zbehol – odkrivkal – na prízemí našiel štítok s nápisom DOMOVNÍK. Dobre si pamätal, že je tam.

	Otvoril mu päťdesiatnik a pozval ho dnu. Krauz sa mu snažil vysvetliť, že by...

	Muž vstal, zo zásuvky vybral žltú pásku s veľkými čiernymi písmenami PS VB a podal mu ju.

	„Vy ste náš?“ žasol Krauz.

	„Už desať rokov.“

	„No ale ako Pomocná stráž Verejnej bezpečnosti chápete...“

	Domovník pochopil všetko. Bez problémov mu otvoril poklop na strechu.

	„Ale nikomu ani muk.“

	„Mne to budete hovoriť? Ale nefajčite tu, samý prach, vysušený starý nábytok...“

	„Nemôžem fajčiť, dym a žeravý hrot cigarety by ma prezradili,“ klamal Krauz.

	Bol si zapáliť už trikrát. Vzadu na streche našiel sklený poklop, ktorý mal na povalu púšťať svetlo. Bol otvárací, tak si ho otvoril a dym fúkal von, aj ohorky tam odhadzoval – veď ich prvý dážď spláchne.

	K prielezu na povalu si pritiahol starú epedu z vyležaného gauča. Poklop privrel, no do rámu vložil kus hranola, aby mu ostala škára na pozorovanie. Musel zliezť a posunúť šnúru s bielizňou o meter a pol doprava, aby ju mal v uhle. Keď sa vrátil na pozorovateľňu a pozrel sa cez škáru dolu na pavlač, bol spokojný – Tomanovej červené nohavičky videl ako hlavnú postavu na plátne.

	Predstavil si ich na nej. Zahnal tú predstavu, lebo sa mu skoro postavil.

	Postavil sa mu.

	Plán bol jednoduchý – radšej sa sústredil na robotu. Keď sa úchyl objaví, otvorí poklop, namieri pištoľ, zareve výzvu v mene zákona a potom to bude závisieť od neho, ak uposlúchne, zatkne ho, ak nie...

	Krauz ešte nezastrelil človeka, robil na kriminálke iba krátko, no toto hovädo vraždiace dievčatá by mohol zastreliť bez výčitiek svedomia.

	Ležal na povale a cez otvor v podlahe sledoval Tomanovej nohavičky hompáľajúce sa na šnúre. Naozaj si pripadal ako idiot. Prevrátil sa na bok, potom na druhý, ešte horšie – rebrá boleli, akoby boli žeravé.

	Pozrel na hodinky. Desať.

	Nikdy nenosil hodinky. Na dnešnú akciu mu Burger požičal svoje staré. Odložil ich do zásuvky, keď mu manželka kúpila na narodeniny nové, sovietske, značky Zaria. Ruské hodinky boli najlepšie, lebo boli najrýchlejšie. Boli veľké, vážili skoro pol kila, no Burger ich nosil rád a staré si odložil. Dnes ich požičal Krauzovi.

	„Nemáme vysielačky, vonku nemáme zabezpečovacie vozidlo, aspoň hodinky musíš mať!“

	Mal ich, no netušil, ako by mu mohli pomôcť, možno, aby vedel, kedy má akciu ukončiť.

	Ležať sa mu zunovalo, sadol si do indiánskeho posedu. Ani netušil, aké je to nepohodlné, vydržal sotva dvadsať minút a boleli ho nielen rebrá, ale celý chrbát. Vstal, prešiel sa po povale. Vzadu v zastrčenom rohu našiel zaprášené kreslo. Ušiak. Priniesol si ho na pozorovateľňu. Postavil ho tak, aby cez škáru videl dolu, no nech ho posúval, ako chcel, nohavičky nevidel. Keď sedel v kresle, bol privysoko. To nič, uvidí aspoň tieň na pavlači.

	Ani v kresle nevydržal dlho, pozrel na hodinky – jedenásť. Ubehla iba hodina! Už si spomenul, prečo prestal do služby nosiť hodinky – s nimi ubiehala služba oveľa pomalšie.

	Vstal, išiel si zapáliť k okienku.

	Aj o dvanástej.

	Aj o jednej.

	O druhej sa strhol. Zaspal. Zobudilo ho buchnutie vzadu za kreslom. Vytiahol pištoľ aj veľkú čiernu kovovú baterku a prikrčený, zálesáckym krokom sa zakrádal za komín, dozadu, odkiaľ prišlo buchnutie. Baterkou zatiaľ nezasvietil, iba mal prst v pohotovostnej polohe na spúšti, keby bolo treba svetlo.

	Mňau! Ozvalo sa od kusa odkvapového žľabu. Pred chvíľou bol ešte opretý o múr, teraz ležal v oblaku prachu.

	Sviňa mačka!

	Krauz sa vrátil na pozorovateľňu, skontroloval pavlač aj šnúru – všetko v poriadku.

	Už nesmie zaspať. Chvíľu chodil sem a tam, občas pozrel dolu. Nič sa nedialo. Skontroloval hodinky – pol tretej. Dnes to išlo naozaj pomaly.

	Vzadu zase niečo buchlo. Doparoma aj s tými mačkami! Naštvaný vyrazil, že urobí poriadok, buď ich rozoženie alebo zavrie poklop na strechu, nech mu sem nelozia!

	Míňal hrubé neomietnuté tehlové teleso komína.

	Muž v čiernej bunde s kapucňou tiež míňal hrubé neomietnuté tehlové teleso komína.

	Každý z inej strany, stretli sa na rohu.

	Štronzo.

	Krauz mu hľadel do očí.

	„Stoj! Polícia! V mene zá...“

	Krauz zareval a siahol do podpažného puzdra po pištoli. Muž vykopol a zboku ho trafil do panvy. Krauz sa prehol ako luk a ruka minula pažbu, zovrel iba futro bundy. Nasledoval úder na bradu, Krauz musel zabudnúť na pištoľ, ruku potreboval na vykrytie úderu. Zachytil mu ruku, privrel ju pod pazuchu a druhou udrel na líce. Odletela mu hlava, chcel aj trup, no Krauz nepustil a udrel znovu. Muž vykryl úder a zaútočil kolenom do Krauzovho rozkroku. Dostal plný zásah. Predklonil sa, zahnal sa päsťou a takisto ho udrel do rozkroku, takisto plný zásah. Stáli v predklone oproti sebe v klinči a voľnými rukami sa snažili trafiť jeden druhého. Muž mu dal úder do rebier. Krauzovi sa podlomili kolená, no tiež udrel do rebier. Úder nemal razanciu a súper zavetril slabé súperovo miesto. Udrel znova do rebier, pre istotu, či sa mu to iba zdalo alebo je naozaj ranený. Krauz pustil zovretie. Muž odstúpil o krok, poskočil a vykopol. Krauz kop zachytil a udrel na ohryzok. Nedočiahol. Za normálnych okolností by úder padol, kam bol smerovaný, no poškodené svaly na rebrách mu neumožnili vystrieť ruku tak ďaleko, ako by chcel. Päsť sa zastavila pár centimetrov od krku. Muž využil súperov hendikep a udrel na bradu. Trafil. Krauz odletel dozadu. Spadol na chrbát.

	Hviezdičky zažiarili a rozplynuli sa.

	Muž v kapucni sa zvrtol a dal sa do behu. Krauz sa prebral, vstal a rozbehol sa za ním. Muž prebehol k otvoru z povaly na strechu, k tomu, čo si Krauz nechal otvorený na fajčenie, ako gymnasta sa vyšvihol cez okraj – v momente zmizol v tme. Krauz dobehol k otvoru, pritiahol si zaprášenú stoličku a ako nemehlo sa vysúkal von za ním. Zľava začul šramot, zbadal iba čierny chrbát miznúci v tme. Rozbehol sa, no úzka kominárska lávka mu príliš veľkú rýchlosť neumožnila.

	Krauz ešte pred šiestimi rokmi behával stovku za jedenásť dva a polmaratón behával stále, doma, v lesoch, na udržanie kondície. Keby sa dali do behu, uštval by ho, lenže Krauz nikdy netrénoval na streche.

	Muž sa prehupol cez požiarny múr oddeľujúci dve strechy susedných domov. Aj Krauz sa prehupol, zbadal ho desať metrov pred sebou. Lenže ich nedelil tartan, ale ďalšia kominárska lavička. Táto nemala zábradlie. Krauz balansoval na doske sotva širšej než zebrový pás na priechode pre chodcov, no vo výške piateho poschodia. Riskol to a rozbehol sa. Sústredil sa na jeho chrbát, nie na hĺbku pod sebou.

	Na konci lávky ho znova zbadal. Už mal náskok pätnásť metrov. Prebehol po hrebeni strechy a skočil niekam do priepasti. Krauz za ním. Nikdy si nemyslel, že bude behať po strechách ako Belmondo, teraz musel. Na konci zoskočil na rovnú strešnú plošinu a ostal sám v tme, už ho nevidel.

	Zorientoval sa. Nahol sa nad okraj strechy.

	„Edo!! Edo!! Uteká smerom k vám!! Edo!!“

	Z ulice nedostal žiadnu odpoveď. Sadol si na asfaltovú lepenku a oprel sa o múr. Vystrel nohy a hlavu zaprel do múru za sebou. Adrenalín klesol, bolesť sa prihlásila. Krauz sa schúlil do klbka, premáhal mdloby...

	Doktor sa ešte raz pozrel na röntgenovú snímku a prikývol sám sebe. Diagnóza bola jasná.

	„Ako som povedal, to rebro muselo byť nalomené už pred týždňom. Nemali ste úraz? V práci alebo pri športe? Nebolelo vás v pravom boku?“

	„Nie.“

	„Zvláštne. Irenka! Sťahovák – a môže ísť. Prežijete to.“

	 

	Krauz sedel na streche polhodinu. Dýchal, zatínal zuby, vypľúval krv, zvieral si pravý bok. Keby mal vysielačku, zavolal by si pomoc, lenže všetky vysielačky boli na námestí, mal iba hodinky od Burgera a tie mu boli na streche na dve veci. Sedel a zvíjal sa od bolesti, prekonal prvú najhoršiu vlnu, potom ústup, druhú vlnu, znova ústup, napokon sa mohol pohnúť. Skúsil sa postaviť, nepodarilo sa. Kľakol si a, škriabajúc sa po stene, konečne sa mu podarilo dostať sa na nohy. Postavil sa, ani nevedel ako, vrátil sa po strechách na matrac, na pozorovateľňu.

	Po rebríku zliezol dolu a vo vedľajšej uličke našiel Burgera.

	Sotva ho Burger zbadal, bolo mu jasné, že akcia sa skončila. Zavolal taxík a odviezol ho do najbližšej nemocnice – najbližšia k centru bola štátna na Mickiewiczovej.

	V čakárni pohotovosti sedelo desať pacientov. Burger ukázal odznak a zabúchal na dvere. Nikto neprotestoval, len by skúsil!

	Krauzovi prelepili rebrá širokým leukoplastom a omotali ho obväzmi. Na rebrá sa sadra nedáva.

	„Tu máte lekársku správu, váš obvodný vám vystaví péenku. Dva týždne pokoj na lôžku, potom to prestane bolieť.“

	Krauz si vzal správu a peši prešiel ku Dvom levom, mal to domov dvesto metrov, nepotreboval sanitku.

	 „Chalani, je mi to ľúto. Ospravedlňujem sa... Keby som mal tie skurvené rebrá v poriadku, dostal by som ho.“

	„Prestaň!“ zahriakol ho Burger. „Musíš ísť domov, ľahnúť si, potom budeme pokračovať.“

	„Nie. Nemôžem. Ja som ho videl, pozeral som mu do tváre! Musíme ho nájsť! Nikdy sme mu neboli tak blízko ako teraz.“

	„Zdochneš od bolesti.“

	„Nebolí to. Keď mi na pohotovosti dali obväzy, uľavilo sa mi. Skákať ani behať nebudem, to nie, ale inak som v pohode,“ klamal.

	Vyšetrenie sa skončilo ráno o piatej, už sa im neoplatilo ísť domov. Napoly sedeli, napoly ležali v kancelárii a rozoberali výsledok akcie.

	„Vrátnik z lodenice mal pravdu, je mladý, asi dvadsaťpäť, plus-mínus, vysoký ako ja, o niečo ťažší, bije sa dobre, vie udrieť a znesie, behá ako srnka a lozí ako Tarzan. Videl som, ako sa vyšvihol z povaly na strechu cez okienko, normálne ako gymnasta na hrazde, ja som si musel dať stoličku.“

	„Vlasy?“

	„Oto, mal kapucňu.“

	„Oči?“

	„Éé...“

	Krauz si uvedomil, že vôbec nie je ľahké opísať človeka po pár sekundách kontaktu. Žiadajú to od každého svedka, presviedčajú poškodených, veď ste toho lupiča videli, stáli ste pri ňom na dva metre, presviedčajú znásilnené, veď ste mu pozerali do očí... Nie je to ľahké.

	„Neviem. Videl som oči, ale aké...“

	„Rišo!“

	„Možno modré... Zelené?“

	Naozaj nevedel a poučil sa. Od tohto zážitku už nikdy netlačil na svedka, aby si spomenul. Pochopil, že niekedy, najmä vo vypätých situáciách, si človek okolie jednoducho nevšíma.

	„Vrátil sa, to je dobre,“ uvažoval Burger. „Znamená to, že profesor sa nemýlil, ani my, šije to s ním a dobíja baterky v pravidelných intervaloch. Problém spočíva v tom, že sme ho vyplašili, už zistil, že sme sa priblížili, a zmení taktiku. Na pavlače už nepôjde, vytlačili sme ho z parku, teraz zo dvorov Starého Mesta, môžeme čakať nový útok na novom mieste a asi bude aj zabíjať. Kurva! Tak neviem, chlapci, či sme si viac nepohoršili, ako pomohli.“

	„Pohoršili. Je to moja vina.“

	„Drž hubu!“

	„Počkajte,“ skočil im do reči Miler. „Rišo, v čakárni u lekára si mi povedal, že si si tam hore urobil také pozorovacie hniezdočko.“

	„Urobil.“

	Starý matrac a kreslo.“

	„Sedí.“

	„Čakal si ho zdola, z pavlače.“

	„No.“

	„Ale on prišiel od chrbta. Prečo?“

	„Akože prečo!? To mám odkiaľ vedieť?“

	„Ja sa iba pýtam, ako mohol vedieť, kde je tam okienko zo strechy na povalu. A ako mohol vedieť, kadiaľ má po strechách utekať? A ako sa na strechy vôbec dostal?“

	„Aha...“ Burger zodvihol prst. „Vlado, asi ti rozumiem!“

	„Prečo kradne iba na štvrtom poschodí tesne pod strechou? Kto pozná toto prostredie najlepšie?“

	„Nodoriti! Máš pravdu!“ žasol Krauz a bol naštvaný, že na to neprišiel sám.

	Do kancelárie vrazil Majchrán.

	„Všetko ku mne!“

	„Jozef, chceli by sme ti niečo povedať. Niečo máme!“

	„Ku mne!“ A zacapil dvere. Burgerove námietky ho nezaujímali.

	V kancelárii náčelníka násilnej kriminality sa motkali ešte dvaja-traja kolegovia, no zberali sa na odchod. Rozdelenia do práce boli krátke, každá dvojica vyfasovala úsek, vysielačky a vypadli do ulíc.

	Majchrán počkal, kým osameli.

	„Na,“ podal Burgerovi dve prevádzkové knihy od vozidiel. „Pôjdete na Mlyny, študenti vyvesili nejaké štvavé heslá. Počmárané posteľné plachty s veľkými písmenami. Potrebujem hlásenie – kde a aké. Burger a Krauz, hliadka číslo štrnásť, volací znak Fénix 104, Hanzel a Miler hliadka číslo pätnásť, volací znak Fénix 105. Ja som Fénix 100. Hlásenie podáte iba mne. Odchod!“

	„Jozef, ale...“

	„Odchod!!“

	„My ho už skoro máme. Rišo sa mu v noci pozeral do očí, bili sa, vieme, kam máme ísť a...“

	„Edo, vraždy už nie sú dôležité, teraz ide do tuhého!“

	„Na oddelení vrážd nie sú vraždy dôležité!? Všetkým vám už jebe!?“ Emócie narastali.

	„Nám? A nie náhodou tebe!? Povedal som vám, že vás budem kryť, pokiaľ budem môcť. Už nemôžem!“

	„Čo sa stalo?“

	„V Prahe na demonštrácii zabili policajti nejakého študenta. Čakáme odvetné akcie. Minister vyhlásil stopercentnú pohotovosť. Koniec srandičkám, v najbližších dňoch sa na námestiach udejú hrozné veci.“

	„Kristepane! Zabili študenta!“

	„Hrôza, Edko!“

	„No aj tak! Pre živého boha ťa prosím, Jozef, maj zdravý rozum aspoň ty! Ten chlap sa chystá zabíjať! Zomrie ďalšie dievča.“

	„Ani pre boha, ani pre živého, ani pre ukrižovaného! Jednoducho to nejde, Edo, pochopte! Ak situáciu vonku podceníme, zomrie nielen jedno dievča, môže dôjsť k masakre.“

	Majchrán si zaboril tvár do dlaní a pošúchal hore-dolu. Zhrbil sa, pokúsil sa zapáliť si cigaretu, no vypadol mu zapaľovač. Kým Burger zareagoval so svojím, nasrdene si vytrhol cigaretu z úst a odhodil ju na stôl. Unavený chlap už nevládal.

	„Choďte von,“ poprosil šéf.

	Na druhom poschodí bloku C boli cez balkóny prevesené veľké biele plagáty s nápismi – študenti na internátoch chcú demokraciu, slobodné voľby a koniec diktatúry jednej strany. Burger prečítal nápisy do vysielačky, Majchrán text zopakoval, potvrdil, že správe rozumie, prikázal im zostať na mieste a čakať na ďalšie rozkazy.

	Strhávať ich nemuseli, na to museli poslať uniformovaných a nebolo isté, či sa nájde funkcionár, ktorý by taký rozkaz vydal.

	Burger odparkoval žiguláka dolu pri cintoríne, Hanzel vybehol hore na kopec, nad internáty. Čakali pokyny z vysielačky.

	„Edo?“

	„No?“

	„Hoď ma do mesta.“

	„On ťa udrel aj do hlavy?“

	„Majchrán ťa nechcel vypočuť – a ako si sa cítil?“

	„Zle.“

	„Tak ma vypočuj, aby som sa necítil zle aj ja.“

	„Už sa cítiš, vidím to na tebe.“

	„Nepriťažuj mi a počúvaj!“

	„Čo chceš?“

	„Hoď ma do mesta.“

	„Nemôžem. Rišo, ak opustíš stanovisko, bude to porušenie rozkazu. Prinajlepšom ťa vyhodia. Možno dostaneš prokurátora a skončíš v Sabinove.“

	„Nevyhodia, nezavrú ma. Hodíš ma do mesta, okamžite sa vrátiš, nikto sa nič nedozvie. Ak príde kontrola a bude husto, povieš, že si ma odviezol k lekárovi. Mám papier z pohotovosti, môžem ísť na péenku, kedy chcem. Štrnásť dní pokoj na lôžku, zabudol si? Ak nepríde kontrola, nič sa nedeje, vrátim sa autobusom a pokračujeme. Čo riskujeme?“

	Burger musel uznať, že Krauz má pravdu, mal papier z pohotovosti, v podstate bol maród.

	„Majchrán nás zabije!“

	„Edo, poviem mu, že som mu iba zabudol zahlásiť péenku, ty si z obliga a ja si zliznem hubovú polievku, je tam toho! Moja oficiálna práceneschopnosť nás kryje!“

	Burger váhal.

	„Sedíme tu už hodinu, a nič sa nedeje! Kým sa tí hore rozhýbu... Edo! Desať minút tam a desať späť, nič sa ti nemôže stať! Nenechajme ho ujsť, prosím ťa! Sme predsa vraždári!“

	Služobný žigulák sa valil po nábreží závratnou rýchlosťou, občas mal na tachometri aj stodesať. Burger sa zmiloval nad kolegom a jazdil od rána sám, Krauz iba vyvažoval auto v zákrutách.

	Vyhodil ho pod Novým mostom a trielil späť na stanovište.

	Krauz vošiel do dverí s malým čiernym nápisom KOMINÁRI.

	Ukázal odznak a predstavil sa.

	„Nech sa páči, pán Krauz, ako môžeme pomôcť?“

	„Pán Struhár, potreboval by som vedieť, koľko vás tu je a aký máte rajón.“

	„Dvanásť. Plus ja ako vedúci, plus sekretárka a plus Miško. Údržbár.“

	„Dvanásť vonku?“

	„Dvanásť.“

	„Aký máte rajón?“

	„Centrum mesta. Obvody si obhospodarujú obvodné pobočky, do toho im nekecáme.“

	„Máte založené karty zamestnancov?“

	„Samozrejme.“

	„Môžem ich vidieť?“

	„Zdenkááá!“

	Zdenka otvorila dvere.

	„Pán vedúci?“

	„Karty zamestnancov.“

	„Všetky?“

	„Potrebuješ vozík?“

	„No... je ich ako maku!“

	„Správne, asi toľko maku je na našich pultoch v obchodoch.“

	Krauz sa pobavil. Ešte si pamätal aféru, keď zo socialistických obchodov zmizol mak a vyvolalo to makovú hystériu.

	Vrátila sa s niekoľkými kartičkami, nebolo treba vozík, odniesol by ich aj mravec.

	„Nech sa páči.“

	Krauz si zobral karty zamestnancov. Sekretárka vedúceho ostala stáť za ním, či nebude ešte niečo potrebovať. Vedúci trpezlivo sedel za vrchstolom a čakal na ďalšie pokyny.

	Rozleteli sa dvere.

	„Šéfe! Idem robiť tú Vozárovú na Strmeňovu desať, nedali ste mi tmel, ako mám zastaviť dymenie, keď nemôžem nafasovať...“

	Krauz sa obzrel. Postavil sa.

	Znovu stáli tvárou v tvár.

	Kominár sotil do sekretárky, tá vletela Krauzovi do náručia. Neudržal ju, začali padať. Krauz si uvedomil, že padajú zle – letel na chrbát a ruky mal plné sekretárky.

	Kominár nacvičeným pohybom zložil z pleca kruh spletený z oceľového drôtu – na konci štetinová kefa na čistenie komínov. Rozohnal sa a udrel. Oceľové lano smerovalo Krauzovi do tváre a sekretárke na temeno. Pustil sekretárku, stlačil jej hlavu nižšie a predlaktím vykryl úder. Niečo ho poštípalo na zápästí a potom už iba padal do uličky medzi stôl vedúceho a sekretár so spismi pri stene. Aby stlmil pád, zachytil sa rámu sekretára.

	Hlavu pritlačil na prsia, asi to ho zachránilo od radiátora pri stene, celý pád si odniesol chrbát. Spisy zo stola a zo sekretára sa zosypali na nepodarene ležiacu dvojicu na zemi.

	„Zlez zo mňa!“

	Kým sa Krauz vyhrabal spod sekretárky a spisov a kým vybehol z kancelárie, ubehlo príliš veľa času. Videl už iba kominára miznúceho za rohom, nebolo to desať metrov, ako na streche, bolo to sto metrov po chodníku, no v tomto stave nemal šancu, že by ho dobehol.

	Kominár sa na rohu zastavil. Obzrel sa. Ukázal mu vztýčený palec, akože je dobrý, kývol rukou, volal ho, aby pobehol, aby to znova vyskúšal – potom zmizol. Toto chalanom z kancelárie radšej ani nepovie.

	Krauza štípalo zápästie, zdvihol ruku, celú dlaň mal od krvi, kvapkala z prstov na chodník a tvorila kaluž.

	Sanitku nevolali.

	„Je to iba koža,“ povedal vedúci.

	U kominárov sa úraz stane každú chvíľu, lekárničku mali vybavenú naozaj nadštandardne, ani sekretárka neobväzovala ranu prvýkrát. Vyčistili mu zápästie peroxidom, zasypali žltým práškom a úhľadne obviazali.

	„Je to iba zodratá koža,“ zopakoval vedúci.

	„Ale bolí to ako amputácia.“

	„Ospravedlňujem sa aj za Ruda. Neviem, čo to doňho vošlo.“

	„Môžete nás na chvíľu ospravedlniť?“ obrátil sa Krauz na sekretárku.

	„Iste. Ešte raz vám ďakujem. Mohla som to dostať do hlavy. Zachránili ste ma. Ďakujem.“

	Mala sto chutí pofúkať mu obväz a pozvať ho večer k sebe na doliečenie, no chápala, že musia s vedúcim pracovať.

	„Volá sa Rudolf Kos...“

	Krauz sa dozvedel, že je vyučený kominár, od pätnástich behá po strechách, má dvadsaťšesť rokov, päť rokov robí samostatne, je majster svojho remesla, jeden z najšikovnejších, držiteľ striebornej plakety Hrdinu socialistickej práce. Čo chytí do rúk, je postriebrené – až na tie dievčenské krky...

	Potom začal rozprávať Krauz.

	„To nemyslíte vážne!“

	Vedúci kominárov sa hodil na operadlo stoličky a oboma rukami si zakryl ústa. Keď detektív skončil, bol v šoku.

	„To nie!“

	„Je to on a robí presne to, čo som povedal!“

	Nebol dôvod klamať, nebol dôvod operatívne niečo skrývať, teraz už chytali konkrétneho človeka s menom a tvárou, potrebovali pomoc každého zainteresovaného. Krauz nič tajné neprezradil, povedal mu pravdu.

	„Štyri? To nie je možné! Preboha!“

	Z karty zamestnanca si odpísal celé meno, dátum narodenia, adresu.

	„Ak sa tu ukáže...“

	„Ťažko.“

	„... ak predsa, okamžite volajte políciu. Je nebezpečný!“

	„Volám!“

	„Môžem použiť váš telefón?“

	„Samozrejme!“

	Krauz vedel, čo má spraviť, už si premyslel ďalší postup.

	Pred kominársky úrad prirazila volga, taxík. Polák sa zazubil.

	„Ani som nedúfal, že ma budeš potrebovať tak skoro. Skôr som svoju ponuku myslel teoreticky, no keď si ma už zavolal... Kam to bude?“

	„Iľjušinova šestnásť.“

	Kominár býval na sídlisku tri ulice od parku, peši tak pätnásť minút, preto z miesta činu tak šikovne zmizol a nepotreboval taxík ani iný odvoz. Preto za sebou nezanechával odchodovú stopu.

	„Tu ma vyhoď! Prosím ťa, skoč na Mlyny a nájdi Burgera, má červeného žiguláka s číslom...“

	„Poznám vaše autá!“

	„Nájdi ho a povedz mu, že som nášho človeka našiel u kominárov a striehnem pred jeho domom. Nech urobí, čo môže. Čo som ti dlžný?“

	„Táto urážka ťa bude stáť dve pivá.“

	„Dve beriem!“

	Krauz si prešiel okolie, dvesto krokov vľavo, dvesto vpravo. Šestnástka bola zozadu zavretá, používateľný vchod bol iba spredu z terasy, no tam stáť nemohol. Prebehol na druhú stranu ulice. Z chodníka mal celkom dobrý výhľad, sadol si na lavičku. Skontroloval si zásobník, plný. Obtiahol. Dosť bolo otĺkania!

	Chlapci na Mlynoch slúžili dvanástku, od siedmej do siedmej. Zbytočných dvanásť hodín strávených strážením študentov, ktoré mohli využiť na zatknutie sériového vraha. No nedalo sa, doba si ich vyžiadala inde. O pol ôsmej večer prišli na Iľjušinovu dve autá.

	„Na,“ Burger podal Krauzovi rožok so šunkou aj minerálku.

	Krauz bol zmoknutý, uzimený, ubolený, vyhladovaný, smädný, no strážil.

	„Ďakujem,“ konečne sa napil a do niečoho zahryzol.

	Vydržal desať hodín bez jedla a pitia, sedel na lavičke a striehol, šesťkrát sa bol vyšťať vzadu za stromy, raz musel aj oné, no vydržal.

	„Neprišiel,“ povedal zbytočne.

	„Ani nepríde. Poď s nami.“

	„Nejdem! Musí prísť!“

	„Nepríde. Poď, niečo ti ukážeme...“

	V kancelárii kominárov ich čakal vedúci a sekretárka. Už neplakala. Vedúci jej všetko povedal, zo šoku prešla do usedavého plaču – aj ona sa mu s niečím zdôverila.

	„Majchrán nám dal jedno auto na dve hodiny. Potom ho musíme vrátiť,“ vysvetlil Burger.

	Hanzel s Milerom išli rovno ku Dvom levom odovzdať službu, ich auto a vysielačky potrebovala nočná zmena, Burger s Krauzom mali dve hodiny k dobru. Netradične šoféroval Burger, stále šanoval kolegu.

	„Sme zvyknutí, havárie máme každú chvíľu, sme tu prakticky stále, môžeme sa vám venovať aj v noci,“ povedal vedúci kominárov. „Poďte, ukážeme vám to.“

	Sekretárke sa nechcelo, no musela. Vedúci kominárov ju zdrapol za plece a vystrčil ju von. Krauz ničomu nerozumel – veď jej ublíži!

	Prešli dve ulice, zahli do dvora, vyšli po schodoch na hornú pavlač. Krauz sa nekochal, nemal náladu. Vedúci otvoril poklop na povalu, prisunul schodíky na kolieskach, vyšli na strechu. Výhľad na Staré Mesto zo strechy by sa im mal páčiť, rozhľad bol nádherný, no nikomu sa nechcelo kochať, pracovali. Prešli po lávke na plochú strechu. Okolo tma, neomietnuté komíny, smrad zo spáleného uhlia.

	„Tam,“ ukázala sekretárka.

	Burger otvoril dvierka na starom komíne a siahol dnu. Vybral tehlu, potom druhú, potom skrinku z kalenej ocele – malý plochý železný trezor.

	Nepotreboval kombináciu ani tajné číslo, horný poklop bol iba privretý. Príručná bezpečnostná skrinka bola prístupná všetkým, aj policajtom – vlastne tu bola pre nich prichystaná ako odkaz, lebo vedel, že prídu, že Zdena bude rozprávať. Ak nie dobrovoľne, tak ju prinútia. Nenútili ju, povedala všetko sama, najprv vedúcemu, a keď prišiel ten starší policajt, aj jemu.

	„Rudo sa pokúsil so mnou chodiť...“

	„Vedel som to! Už dávno som vás podozrieval!“

	„Ale, súdruh vedúci! K ničomu nedošlo, boli sme párkrát v kine a odprevadil ma domov. A aj keby, už sme veľkí.“

	„Radšej im povedz to podstatné a nešpekuluj nad dospelosťou!“ Vedúci bol na ňu nahnevaný, keby sa priznala skôr a všetko mu povedala, nemuseli veci zájsť tak ďaleko.

	„Rudo nebol hlúpy, na učňovku sa dostal omylom, pokojne by zvládol priemyslovku alebo gymnázium. Sám od seba sa od kolegov naučil po maďarsky, pravda, iba hovoriť, no po nemecky vie aj čítať a písať. Keď som ho prvý raz počula na ulici vysvetľovať turistom, ako sa dostanú na Hrad, skoro som spadla z nôh – nekoktal, nehľadal slová, rozprával úplne plynule. Spýtala som sa ho, kde sa to naučil – chodil do večerného kurzu, roky, tajne, aby sme sa mu nesmiali. Chcel sa prihlásiť na dopravnú školu, chcel jazdiť na lokomotívach, o mašinách vedel všetko. Neprihlásil sa, spýtala som sa ho, na čo čaká, utekali mu najlepšie roky – vraj si tu zvykol a nikto nemá takú romantickú prácu ako naša partia. Až teraz som pochopila, že nešlo iba o romantiku.“

	„Prejdi k veci, zmrzneme tu!“ súril ju vedúci kominárov.

	Ochladilo sa, začalo mrholiť, v povetrí poletovali prvé vločky, no na záveje to nevyzeralo, topili sa. Schovali sa pod odkvap.

	„Pokúsil sa ma pobozkať. Odprevádzal ma z kina a pod bránou sa o to prvý raz pokúsil. Vysvetlila som mu, že nie som rozhodnutá, že je fajn chalan, no ja ešte vzťah nehľadám a nechcem s ním chodiť. Bol sklamaný. Povedal mi, že si ma vezme za ženu a že spolu odídeme von. Do Švédska. Občas o ňom hovoril, má tam niekoho z rodiny. Povedal mi, že sa zoberieme a utečieme spolu. Smiala som sa, také hlúpe naivné sľuby! No nebol hlúpy ani naivný, všetko myslel vážne, a aby ma o tom presvedčil, na druhý deň ma vzal sem. Vedel, že mám rada strechy a pohľad na Staré Mesto z výšky. Brala som to tak, že ma berie na prechádzku po tajných zákutiach, ktoré poznajú iba kominári, no on ma vzal sem a ukázal mi skrýšu. Povedal mi, že mi to ukazuje, aby som pochopila, ako veľmi mu na mne záleží, ako mi dôveruje. Odteraz to bude naše spoločné tajomstvo, a keď si všetko rozmyslím, mám mu dať vedieť a zmení sa nám svet.“

	„Otvoril ju?“ Krauz ukázal bradou na kovovú skrinku. „Videli ste obsah?“

	„Otvoril...“ váhala.

	„Len im to povedz! Povedz im, čo si zatajila pred vedúcim!“

	„Nešlo to, súdruh vedúci! Bolo to tajomstvo!“

	„Prestaňte, vy dvaja! Pokračujte!“ Krauz bol netrpezlivý, chcel vedieť, čo bolo v železnej skrinke.

	„Boli tam peniaze. Veľa peňazí, zrolovaných do ruličiek a previazaných gumičkami. Aj zlato. Prstene, retiazky, náramky. A pasy. Asi štyri, možno päť. Aj občianske preukazy. Plný trezor, roky práce...“

	Krauz si s Burgerom vymenili rýchly pohľad. Burgerovi svitlo už poobede, keď sa zastavil na kominárskom úrade a všetko počul od uplakanej Zdeny. Teraz svitlo aj Krauzovi. Burger mu nechcel kaziť radosť zo zážitku, nič mu cestou nepovedal, nechal to na Zdenu.

	„Tie drobné krádeže v bytoch! Náčelník miestneho oddelenia VB nám o nich hovoril, Edo!“

	„Správne, Riško!“

	„Viete,“ slova sa ujal vedúci. Zdena si už svoje povedala, teraz bolo na ňom, aby napravil renomé celého kominárskeho úradu. „Občas sa stane, že niektorý z kominárov neodolá a podľahne pokušeniu. Chodíme medzi ľuďmi, ak sa zjaví kominár vo dvore, nie je nápadný, patrí tam, ľudia sa chytia za gombík, zotrú mu sadze z pleca a čakajú šťastie. Ešte ho aj pozvú dnu na kávičku, je to normálne. Keď sa potom niečo stratí, nikto nepodozrieva kominára, veď ten by mal nosiť šťastie, nie smolu. No kominár vie o každom pootvorenom okne, o každom dôchodcovi, čo si odskočí nakúpiť a nezamkne za sebou, vie o každej pavlači. Je všade, a pritom nikde, ako duch. Nikto mi nič nehlásil, nič som netušil...“

	„Tušil!“ odplatila mu nevrlé správanie Zdena.

	„No dobre! Tušil...“ zabil ju pohľadom. „Pred tromi rokmi som vyhodil jedného.“

	„Ale zaslúžene!“

	„Mohla by si mi prestať skákať do reči! Sťahovali sme šatňu, maľovali sme, jedna skrinka spadla a otvorila sa, vysypalo sa kadečo, aj retiazky... všeličo. Chlapec bol na dovolenke, nakradnuté veci si nechával v skrinke. Vašich sme nevolali, vedel, čo kam patrí, vrátili sme všetko majiteľom a vyhodil som ho. Rudo sa poučil, vybudoval si mŕtvu schránku. Poznám ľudí z okolia, občas sa mi posťažujú. Keď sa krádeže v bytoch začali množiť, mal som podozrenie, no na Ruda by som nikdy nepovedal!“

	Burger chápavo prikývol. Už to zažil, aj oni mali na oddelení kmína, a keď ho odhalili, tiež iba vyvaľovali oči. Ťažko obviniť kolegu z práce, kamaráta, spolubojovníka. Ťažko bez dôkazov, a aj keď sa nájdu, nikto nechce uveriť.

	„Ja...“ Zdena sa hanbila, klopila zrak, „sa ospravedlňujem. Keby som vedela, tušila... povedala by som aj skôr, no nevedela som! Prosím vás, verte mi, nevedela som!“

	„Vedúci vám povedal aj koniec?“

	„Uhm.“

	„Nohavičky v tom trezore neboli?“

	„Nie.“

	„Videli ste ich uňho?“

	„Nikdy!“

	„Kúpil vám nejaké?“

	„Nie.“

	Krauz vzal vedúcemu kovovú skrinku a iba tak sa s ňou pohrával. Premýšľal, kam sa to vlastne dostali. Otvoril ju.

	Mraky sa na chvíľu rozostúpili a zasvietil mesiac – na dne v rohu skrinky sa niečo zalesklo.

	„Edo, zasvieť mi!“

	Bolo to ohnivko zo zlatej retiazky. Jedno jediné ohnivko – nechal im ho ako výsmech ich snaženiu. Krauz ho položil na dlaň a ukázal ho koldokola.

	„Sviňa jedna!“ zasyčal Krauz.

	„Baví sa,“ prikývol Burger.

	„Aj ja by som sa chcel...“

	Podišiel k zábradliu a oprel sa. Zahľadel sa dolu do šera ulice, potom na strechy. Pohľad na Staré Mesto bol krásny, hoci mrholilo. Vlastne – práve preto.

	Staré Mesto je krásne v každom počasí. Pokochal sa, prečo nie? Čo na tom, že sa im nedarí, že okolnosti sú proti nim? Prečo by sa nemohol kochať, aj keď práve prehrávajú? Žmúril, lebo do očí mu padali vločky, a kochal sa, nech si tá sviňa nemyslí, že ho berú vážne! A aby mu dokázal, že ho neberú vážne a že na nich nemá, zahnal sa a hodil. Ohnivko sa stratilo v tmavej uličke, tam patrilo a tam patril aj strach, ktorý z neho nikdy nebudú mať!

	„Vyser si oko, psychoš!“ zašomral Krauz.

	„Poď sem! Premokneš, prechladneš!“

	Krauz si pohladil bok, potom sa zahľadel na obväz na ruke a rozosmial sa.

	„Vážne, Edko? Prechladnem? Tak sa radšej idem schovať k vám, aby sa mi niečo nestalo!“

	Stále šoféroval Burger, šetril si parťáka.

	„Ty si pre mňa porušil rozkaz? Opustil si stanovište? Riskoval si basu?“

	„Rišo, keď za mnou prišiel Polák a odovzdal mi odkaz, bolo mi jasné, že si u kominárov niečo zistil. Za tebou na postriežku som ísť nemohol, ale do centra som sa previezol. Zdena rumádzgala ako najatá, no vedúci ju prinútil všetko povedať. Pri predstave, že ju mohol na každom rande zaškrtiť, sa triasla ako osika, no aj tak sa vyžalovala a myslím si, že povedala pravdu. Rýchlo som sa vrátil na Mlyny, nedalo sa inak, musel som ťa nechať na postriežke samého, no vrátil som sa po teba tak rýchlo, ako to len išlo. Priniesol som ti aspoň salámu a minerálku, viac sa nedalo, ver mi. Nič som ti cestou nepovedal, nechcel som ťa pripraviť o zážitok, chcel som, aby si to mal takpovediac z prvej ruky.“

	„Ďakujem. V podstate to bolo na tej streche príjemné... romantické.“

	„Mám ťa hodiť domov?“

	„Ešte jednu adresu by sme mali preveriť. Chýba mi výpoveď jednej osoby.“

	„Ako myslíš, máme ešte hodinu.“

	Sestra Rudolfa Kosa bola staršia aspoň o desať rokov. Nesympatická pani s mastnými vlasmi, zvyknutá rozkazovať – o tom sa presvedčili, sotva otvorila ústa.

	„No kde ste tak dlho!?“ žasla, keď jej ukázali odznaky a predstavili sa. Skoro spadli z nôh.

	„Prosím!?“

	„No volal už aspoň pred dvoma hodinami.“

	„Moment, moment... Tu ide asi o nejaký omyl!“

	„Žiadny omyl! Rudko mi povedal, že prídete a že mi všetko vysvetlíte, a dôrazne ma upozornil, aby som vám všetko verila! Poviete mi konečne, čo sa vlastne deje?“

	„Počkajte! On tu bol?“ Krauz skoro skolaboval, že desať uzimených hodín pred ich domom strávil zbytočne.

	„Nebol, volal mi.“

	„Môžeme ďalej?“

	Ničomu nerozumeli. Usadila ich v obývačke. Nič neponúkla, nič nečakali. Keď si sadala do kresla, hnusné staré ošúchané šaty sa jej dolu neposlušne zodvihli a ukázali, čo ukázať nemali, no Krauz nemal chuť pozrieť jej medzi nohy, taká bola nesympatická.

	„Pomaly, postupne, pani Kosová. Vlastne, prepáčte, nevieme, či ste vydatá...“

	„Slečna Kosová, ale to sem nepatrí!“

	„A čo sem patrí? Skúste nám to povedať pomaly a postupne, aby sme aj my rozumeli.“

	„Volal mi Rudko, sú to tak dve,“ pozrela na hodiny na stene, „vlastne už viac ako tri hodiny! Povedal mi, že už sa rozhodol, že už ide a dlhší čas sa neuvidíme. Prídu dvaja policajti a všetko mi vysvetlia, aby som im verila... teda aby som vám verila! Ospravedlnil sa a položil.“

	„Odkiaľ volal?“

	„Povedal mi, že je na hraničnom priechode Rajka, že ide do Maďarska a odtiaľ ďalej, že si konečne splní svoj sen.“

	Krauz pozrel na kolegu.

	„Hranice?“

	„Preverené, bezpredmetné, potom vysvetlím. Počúvajme. Slečna Kosová, kde pracujete?“

	„Čo je vás po tom!? Máte mi dať odkaz od brata!“

	„Dohodneme sa tak, že najprv nám vy poviete, čo nás zaujíma, a potom vám my odpovieme na otázky, inak by sme sa nikam nedostali. Súhlasíte?“

	Nesúhlasila, no čo mala robiť.

	„Tak dobre,“ rezignovala.

	„Kam sa vybral váš brat?“

	„Do Švédska za strýkom.“

	„Aký strýko? Brat vášho otca alebo mamy, alebo...“

	„Rodičia nám zomreli už dávno, Rudo bol ešte chlapec. Ale ako to súvisí!? Prečo by som vám mala rozprávať...“

	„Lebo inak sa nič nedozviete!“

	Burger to povedal tak dôrazne, že ho konečne začala brať vážne.

	„No dobre. Rodičia nám zomreli, keď bol Rudko ešte chlapec, autonehoda. Už som robila, nedali ho do decáka, starala som sa oňho. Strýko Dano, brat nášho otca, emigroval v šesťdesiatom ôsmom, Rudo mal taký detský sen, že sa za ním raz vyberie. Detský sen sníval stále, aj ako dospelý. Videl sa ako rušňovodič, čo nasmeruje mašinu na sever a zastaví sa až na severnom póle. Stále sníval, chlapčisko jedno,“ usmiala sa. Chvíľku nebola odporná.

	„Myslíte si, že práve dnes sa rozhodol svoj sen uskutočniť?“

	„A prečo by mi volal z hraníc? Povedal mi, že odchádza, že sa dlhší čas neuvidíme, že ide za strýkom.“

	„Povedal, že volá z hraničného priechodu Rajka?“

	„Áno. Že ide do Maďarska a odtiaľ ďalej. Všetci teraz idú ďalej.“

	„Neodpovedali ste mi na otázku.“

	„Na všetky.“

	„Kde pracujete?“

	„Aha. Som vrchná sestra na stomatochirurgii na Heydukovej.“

	„Aký bol zdravotný stav vášho brata?“

	„No dovoľte! Aj vy musíte rešpektovať niečo ako lekárske tajomstvo!“

	„A vy musíte rešpektovať niečo ako policajné tajomstvo! Ak nepoviete svoje, nikdy sa nedozviete naše.“

	Logická úvaha, férový návrh.

	„Tak dobre. V osemnástich ho napadol vírus, nasledovala parotitída. Zápal slinnej žľazy.“

	„Mumps? On prekonal zápal príušnej žľazy?“ Burger sa posunul na diváne o kus dopredu. Toto by mohlo byť vysvetlenie celej záhady!

	Aj Krauz zbystril pozornosť, niečo o parotitíde vedel a vedel, že môže pokračovať nižšie.

	„Správne. Mumps.“

	„A vírus pokračoval dolu?“

	Prikývla.

	„Krv rozniesla vírus po celom tele, dostal orchitídu, zápal semenníkov. Ťažký priebeh, trvalé následky...“ zosmutnela.

	„Ostal jalový?“

	„Áno. Tvorba spermií sa uňho zastavila. Nezvratný stav.“

	„Vedel o tom?“

	„Mal osemnásť, bol dospelý, lekári mu nič nezatajili.“

	„Ako to niesol?“

	„Ako sa nosia prázdne vajcia?“

	„Mám na mysli psychickú stránku.“

	„Aj ja. Utiahol sa. Práve skončil učňovku, začal robiť. Jeho spolužiaci chodili na diskotéky, balili baby, on sedel doma a čítal. Stále niečo čítal. Trpel depresiami. Týždeň so mnou neprehovoril. Potom dve slová, a zase týždeň ticho. Začal chodiť von v noci, keď tam neboli ľudia, dievčatá. Túlal sa po nociach, vracal sa až nadránom. Nikdy mi nepovedal, kde bol, nechcel, aby som mu zasahovala do súkromia.“

	„Boli ste s ním u lekára? Myslím u odborníka, psychiatra, psychológa...“

	„Nie, načo? Nič zlé neurobil, bol iba trochu iný než  ostatní.“

	Na chvíľu stíchli, otvorili sa im oči, už pochopili.

	„No a teraz vy! Aký odkaz máte pre mňa?“

	Vytrvalo šoféroval Burger, nechcel zničiť kolegu.

	„Edo, myslíš, že nám povedala pravdu o nohavičkách?“

	„Nie. Vie, kde sú, ale nevydá nám ich, bude brániť brata do roztrhania tela. Vychovala ho, vlastné deti nemá, on je jej dieťa a materinský cit jej nedovolí, aby nám pomáhala a ublížila mu. Všimol si si, ako rýchlo nás vyhodila? Čakal som, že to s ňou zamáva, že sa zloží alebo aspoň sekne, no ona nič, iba sa postavila a vyhodila nás. Tušila, že nie je normálny, že niečo vyvedie, ale nepripustí si realitu, bude žiť jeho sen vo svojom. Už s nami nebude hovoriť, ešte šťastie, že sme ju vyspovedali vopred.“

	„Tie hranice si fakt preveril?“

	„Volal som, Riško, volal. Na hraniciach je teraz úplne iný režim, prúdia tadiaľ tony ľudí, už nič nekontrolujú, rampa je trvalo hore, iba salutujú a želajú prechádzajúcim veľa šťastia. Uvedom si, že Maďari otvorili hranice s Rakúskom už v lete, polovica Nemeckej demokratickej republiky zdrhla na Západ cez nás a cez Maďarsko, druhá sa dala odviezť vlakmi z Prahy, z ambasády NSR. Pamätáš sa na tú aféru? A teraz sa k nim pridali aj naši a vlastne všetci. Už je to nekontrolovateľné.“

	„Tak sme v riti!“

	 „Sme. Zablokovať hranice sa nedá, nikto ho nenájde. Nezabúdaj, že má aspoň štyri náhradné pasy, a ver tomu, že ich neukradol starým dedkom, ale chalanom, ktorí sa naňho podobajú, takže mu stačí prečesať si ofinu, založiť si okuliare a môže na cudzie meno cestovať, kde sa mu zachce. Ak má aspoň trochu zdravého rozumu, a už nás presvedčil, že má, tak sa bude vyhýbať letiskám, lebo tam kontroly ešte ako-tak fungujú. Stavím sa, že teraz sedí vo vlaku do Nemecka, odtiaľ pôjde do Dánska, trajektom do Švédska, a je za polárnym kruhom.“

	„Príma!“

	„Ale čo je najhoršie...“

	„Čo môže byť ešte horšie, Edo?“

	„Všetci naokolo nás ešte stále berú ako krajinu za oponou, nemáme s nimi podpísané zmluvy o právnej spolupráci, nie sme členom Interpolu, nie sme nič! Nemáme sa na koho obrátiť so žiadosťou o pomoc. Prejdú roky, kým sa to právne upraví.“

	Krauz sa schúlil na sedadle spolujazdca, už sa mu nechcelo počúvať, bezmocnosť ho privádzala do zúfalstva.

	„Rišo...“

	„No?“

	„Ale už nemáme čas! Nemôžem ťa hodiť domov. Auto musím vrátiť, sľúbil som Majchránovi a teraz mu nemôžem urobiť podraz, chalani idú do nočnej.“

	„Viem. Poďme k nám, aj tak som chcel ešte niečo vyskúšať.“

	Krauz zabehol na oddelenie vyšetrovania. V kancelárii vedúceho sedela ospalá sekretárka – ktovie, koľko nocí ani ona nespala.

	„Kde nájdem nášho vyšetrovateľa?“

	„Aleny Škodovej? Je vonku, má nočnú, stráži internát Družba.“

	„Ani vás to neobišlo?“

	„Nikoho. Čudujem sa, že sa vôbec zaujímate o robotu. Nikto tu už nič nerobí, iba strážime študentov a námestia.“

	Krauz pochopil, že domovú prehliadku u Kosovej nevybaví, a vlastne aj keby vybavil, skôr ako zajtra na obed by sa k nej nedostali, a dovtedy bude mať dosť času nohavičky odhodiť. Ak má len trochu zdravého rozumu, a dala im jasne najavo, že má, tak ich práve teraz roznáša po sídlisku – každé do iného kontajnera. A škľabí sa, lebo vie, že jej v tom nemôžu zabrániť.

	Krauz odkrivkal na zastávku autobusu a išiel sa vyspať.

	Krauz s Burgerom mali šťastie, mohli sa ísť vyspať. Veľa príslušníkov VB a iných zložiek také šťastie nemalo, museli ostať v službe. Ležali rozvalení na sedadlách v kinosále U dvoch levov v maskáčoch, v plnej zbroji, so štítmi, s helmami, bielymi pelendrekmi zvanými federál, o pol metra dlhšími, než boli bežné čierne. Na zvláštne opatrenia bolo treba zvláštne náradie, a tak sa zo skladu vytiahli veľké obušky a oprášila sa technika – cisterny s vodou a BVP-čka, bojové vozidlá pechoty – tie parkovali dolu na dvore. Všetci pripravení, všetci nažhavení – čakali iba na rozkaz, a rozbijú ulice na mraky! V duchu dúfali, že zajtra sa to zmení a pôjdu sa osprchovať aj oni a vystriedajú ich čerstvé sily.

	No rozkazy neprichádzali, vedenie bolo v rozpakoch, nervozita narastala. Niečo sa už muselo stať, alebo nech sa radšej naveky nedeje nič!

	Chlapi volali domov ženám, aby sa postarali o deti.

	„Prosím ťa, nedaj sa vyprovokovať, nestrieľaj do ľudí a dávaj na seba pozor, máš doma deti...“

	Každá normálna žena vyslovila do telefónu svojmu normálnemu mužovi tú istú zaklínaciu formulku, no sľúbiť im nemohli nič, boli príslušníci VB, boli vojensky organizovaní a podliehali jednotnému vojenskému veleniu. Ak príde rozkaz...

	Bože, nedopusť, aby sa našlo hovädo, čo ho vydá!

	 

	V noci sa svietilo nielen v kinosále, aj na poschodí u Jakutina. Štátna bezpečnosť mala najčerstvejšie správy, oni štengrovali mestského náčelníka a držali ho v napätí.

	Na oddelení vládol čulý pracovný ruch, hoci malá ručička už bola na dvanástke. Aj obrazne, aj v skutočnosti. Chlapci vymetali skrine, všetko balili do papierových vriec a vozili do Slovnaftu do spaľovne. Kontakty na chemičku ešte stále fungovali, pálilo sa ostošesť!

	V kancelárii náčelníka Jakutina sedeli po rozdelení do nočných prác iba dvaja – Zlocha a Molnár.

	„Súdruhovia, situácia je povážlivá. Mám čerstvé správy z Prahy. Našim kolegom sa podaril geniálny ťah. Počas manifestácie zabili študenta, nejakého Martina Šmída.“

	„Bolo to v televíznych novinách,“ pritakal Zlocha.

	„Tam je iba to, čo dovolíme my. Skutočnosť je taká, že nikoho nezabili...“

	„Ale vysielala to aj Slobodná Európa!“

	„To bolo naším cieľom.“

	„Nerozumiem.“

	„Študenti nám hádžu kvetiny za štíty, vrieskajú, že majú holé ruky, že nechcú násilie, že chcú demokraciu. Musíme ich vyprovokovať, inak sa nebudú aktivizovať. Kolegovia z Prahy vymysleli geniálny plán, zabili študenta a to ich musí vyprovokovať, musia použiť namiesto kvetov palice a dlažbové kocky, a už máme dôvod použiť zbrane! Uvedomte si, že pohotovosť nikto neodvolal, ešte stále sme bojaschopní, ešte stále máme na svojej strane ozbrojené milície, armádu, a sme tu my!“

	„Ale videl som ďalekopis,“ namietal Zlocha, „vraj to nebol študent.“

	„A v tom spočíva genialita našich kolegov z Prahy! Bol to náš agent Zifčák, ale to je ešte lepšie! Otočíme to proti nim tak či tak! Zajtra sa vo všetkých novinách objaví správa, že študenti zabili príslušníka Štátnej bezpečnosti! Zaútočili! Môžeme sa brániť! Súdruhovia z Prahy sa určite budú brániť – a čo my? My ostaneme v úzadí!? Nezdá sa vám, že by sme sa tiež mali aktivizovať a niečo vymyslieť? My nemôžeme u nás zabiť nejakého študenta, hoci aj naozaj? My na to nemáme?“

	Zlocha s Molnárom stuhli, ak to šéf myslí vážne, tak idú na hranu. Aj oni sledovali televíziu a čítali noviny, no sledovali aj služobné hlásenia a tam toho bolo podstatne viac. Súčasný stav im vôbec nehral do karát, Jakutinove slová ich vydesili.

	„Uvedomte si, že padá iba stredná Európa, no náš najlepší priateľ a garant mieru Sovietsky zväz sa nemení, Gorbačov iba pozoruje z Kremľa a čaká, kto sa zachová lojálne. Buďme lojálni a ukážme svetu, že vec socializmu je naša srdcová záležitosť! Máte nejaký nápad?“

	Molnár bol vedľa, no Zlocha sa nedal zaskočiť.

	„Ja som o tom tiež uvažoval.“

	„No vidíte...“

	„A niečo mi napadlo.“

	„Výborne!“

	„Súdruh náčelník, máte ešte ten môj spis, čo som vám dal pred mojím dočasným prevelením?“

	„Myslíte Rusalku?“

	„Presne ten! Držíme ním za gule toho zmrda z kriminálky, toho Krauza, a aj jeho učiteľa Burgera, lebo naňho nedá dopustiť.“

	„Mám ho. No a čo?“

	„Mám plán. Zabijeme dve rany jednou muchou. Zbavíme sa nepohodlného krikľúňa z tribúny, namočíme kriminálku, a my ostaneme čistí.“

	Jakutin bol spokojný, nadšený, keby to vyšlo...

	„Ako si to predstavujete, súdruh Zlocha?“

	„Je to jednoduché, pozrite, spravíme to takto...“

	Ráno na rozdelení do práce ostali Burger s Krauzom bez zaradenia. Krauz na maródku nešiel, bolel ho celý človek, no nešiel.

	„Drbenká ti, Rišo? Máš štrnásť dní k dobru, prečo to nevyužiješ?“

	„Edko, musel by som sa hanbiť. Chcem byť pri tom, keď sa budú písať dejiny!“

	Tak tam bol.

	„Vy dvaja!“ Majchrán podal Burgerovi knihu od auta. Počkal, kým všetci odišli, potom začal debatu medzi šiestimi očami. „Bol tu náčelník mesta, mám vám dať auto. O desiatej budete na Vazovovej na treťom...“

	Burger stiahol ruku. Za týchto okolností auto nechcel.

	„Len si ho zober. Všetky autá idú do opatrení, len toto nie.“

	„Jozef, vieš čo je na Vazovovej!“

	„Viem. Máte tam byť presne o desiatej.“

	„O čo im ide?“

	„Netuším. Mám pre vás iba jednu radu, nedajte sa do ničoho vtiahnuť. Všetko sa mení, nič staré už neplatí, lámu sa konvencie, nikto vám nepodrží chrbát, idete do toho na vlastnú päsť.“

	„Ďakujeme za inštruktáž.“

	Burger mu vytrhol knihu od auta a chcel odísť.

	„Ide oňho,“ ukázal na Krauza, „iba toľko viem.“

	„Čo je to Vazovova?“ spýtal sa Krauz v kancelárii.

	„Ich kábečko.“

	„Konšpiračný byt? Prečo by nám ho odkopali?“

	„Odkopali ho už dávno, tam sa stretáva Štátna s kriminálkou, je to oficiálne miesto. Tie ostatné majú dobre strážené, neboj sa!“

	„Prečo tam musíme ísť?“

	„Počul si, kvôli tebe.“

	„Čo som zase vyviedol?“

	„Ešte neviem.“

	„Kto je za tým?“

	„Dozvieme sa o desiatej.“

	Na vchodových dverách do bytu bola lacným lepidlom prilepená lacná plastová ceduľka: Atila Nagy. Človek s takým menom nikdy neexistoval, a ak áno, určite nevlastnil tento byt. Konšpiračný byt obhospodaroval príslušník Štátnej bezpečnosti s krycími dokladmi na toto meno.

	Burger zaklopal signál podľa dohovoru – keď išli na schôdzku, nikdy nezvonili. Dvere sa otvorili, Burgerovi poskočilo obočie – otvoril im sám Jakutin.

	„Len poďte ďalej,“ uvoľnil im cestu.

	Druhé prekvapenie ich čakalo v obývačke.

	„Čo tu robí tento?“ Krauz ukázal bradou na rozvaleného Zlochu.

	„Súdruh Zlocha je opäť v aktívnej službe. Sadnite si.“

	Krauz mal nepríjemnú predtuchu. Keď zbadal na stole spis v zelených doskách s červeným nápisom Rusalka, bolo mu jasné, prečo ide oňho. Súdruhovia zase vytiahli staré hriechy z minulého roka.

	„Potrebujeme vášho človeka,“ začal bez úvodu Jakutin. „Berca. Nájdete ho a zorganizujete schôdzku. Súdruh Zlocha bude v kancelárii čakať na inštrukcie, služobnú klapku poznáte. Skontaktujete ho s Bercom a tým sa vaša úloha končí.“

	„Nie my, Berco končí. Už pre vás pracovať nebude!“

	„To nechajte na nás!“

	„Vy nepozeráte televízor? Všetko je inak – a zajtra to bude ešte inakšie.“

	„Máme svoje rozkazy!“

	„Čo ak odmietneme?“

	„Použijeme toto.“ Vzal zo stola spis, ukázal im nadpis, aby bolo jasné, o čom je reč, a schoval ho do aktovky. „Sú tam dôkazy nielen o zneužití právomoci verejného činiteľa, ale aj o vlastizrade. Váš kolega,“ usmial sa na Krauza, „pôjde do basy na dvadsať rokov.“

	„Už nebudete mať čas.“

	„Aj po nás niekto príde. Aj tí budú mať záujem vyčistiť políciu. Nie všetky spisy pálime, tento a podobné určite nie, musia prežiť ešte jednu generáciu a použijeme ich, keď sa nám to bude najviac hodiť. A najmenej našim odporcom. Chcete byť naši odporcovia?“

	Za týchto okolností nechceli.

	„Tak vidíte! Spolupracujte a nič sa vám nestane, to sľubujem!“

	„Čo bude so spisom, keď vám pomôžeme?“

	„Dostanete ho do rúk, aj to vám môžem sľúbiť.“

	Burger vyhodnotil situáciu veľmi rýchlo, radšej prikývol.

	„Čo mu máme povedať?“

	„Nič, len nech príde na schôdzku.“

	„Niečo mu povedať musíme. Čo ak neuverí, čo ak nebude chcieť prísť na schôdzku?“

	Jakutin prikývol. Aj taká situácia môže nastať.

	„Dobre, poviete mu iba meno Róza Baloghová, že všetko je pripravené na odovzdávku. Potom určite príde.“

	Keď Berco nechcel, nenašiel ho nikto, zvlášť nie Bezpečnosť – a hľadali ho často. Pouličný grázel, bitkár, vymetač pajzlov sa musel mať vždy na pozore. Jeho kamaráti sa nestačili čudovať, aké má šťastie. Vykĺzol z každej policajnej razie, vždy sa šikovne stratil a zašil. Netušili, že Berco hrá na dve strany, že okrem peňazí za verné služby dostáva od polície aj informácie. Preto dopredu vedel, ktorým podnikom sa má vyhnúť.

	Burger ho našiel ľahko, ani nie za hodinu – poznal adresu jeho terajšej frajerky. Vyšla von až k bráničke.

	„Berco? Nie, nebol tu dobrý týždeň.“

	„Urob mi láskavosť. Vráť sa dnu a na celý dom zakrič, že je tu Edo Burger z oddelenia vrážd. Nič viac, iba toto, a uvidíš, možno sa stane zázrak a Berco sa objaví.“

	Či zakričala na celý dom, nevedeli, no zázrak sa stal a Berco vykukol z dverí.

	„Poďte dnu, pes je uviazaný.“

	Sadli si v kuchyni. Žena pochopila, sama od seba ich nechala a odišla do zadnej izby.

	„Chce sa s tebou stretnúť Jakutinov človek.“

	„Už nie! Pán Burger, už nie, už stačilo! Aj ja čítam noviny a bol som aj na námestí. Už ich nepotrebujem, tak nech dajú pokoj.“

	Počítali s takou reakciou.

	„Mám ti pripomenúť jedno meno.“

	Spomenuli meno aj odovzdávku. Hoci nepoznali súvislosti, museli uznať, že Jakutin mal všetko dobre premyslené.

	„Svine,“ vzdychol si Berco. „O hodinu v lodenici, vysvetlím vám, kde presne ma nájdu.“

	Dohoda znela, že miesto stretnutia zatelefonujú Zlochovi. Odviezli sa na najbližšie oddelenie Bezpečnosti. Neponáhľali sa, mali hodinu čas. Podebatovali s náčelníkom – aj na ňom bolo vidieť stopy stresu a nevyspatosti, aj on mal všetkých ľudí v opatreniach a búdu strážil sám so zástupcom a stálou službou.

	Zatelefonovali, poďakovali a pobrali sa na stretnutie.

	Na brehu Malého Dunaja bola záhradkárska kolónia. Kľukaté úzke cestičky, jedna krížom, asfaltová. Previedla ich cez kolóniu až na breh rieky. Brána do lodenice bola iba naznačená dvoma stĺpmi, rampa medzi nimi nikdy nebola. Hausboty si strážili navzájom sami majitelia.

	Pri bráne ostali stáť a čakali. O chvíľu prišla nenápadná biela škodovka stodvacina. Riadil Molnár, Zlocha sa viezol. Burger prikývol a naznačil im, aby ich nasledovali.

	Krauz odrátal štvrtý hausbot, zelené plaváky a žlté dvere – presne, ako ho opísal Berco. Zastali. Burger vystúpil a podľa dohovoru čakal. Na okienku sa pohla záclona – Berco skontroloval, či dodržali podmienky a prišli iba štyria. Dodržali, vyšiel na plošinu a kývol.

	„V poriadku,“ zastavil ich Zlocha. „To ostatné je už naša záležitosť, môžete ísť!“

	„A kde je spis?“

	„Ten vám dá šéf, my ho nemáme.“

	Čo mohli robiť, pravidlá ešte stále určovali oni. Detektívi odišli.

	„Videl si ten čln a motorku?“

	„Videl, Edko.“

	„Berco počíta so všetkým, aj s tým, že bude musieť utekať. Vzal si motorku, tá je na kľučkovanie pomedzi záhrady lepšia než auto. A pre istotu aj čln, keby mu odrezali cestu a musel by utekať po vode.“

	„Čo všetko pre nich musel ten chudák urobiť, že sa tak bojí posledného stretnutia? Asi pekné svinstvá, keď sa bojí likvidácie.“

	„Riško, ani netušíme, k čomu všetkému ho už v minulosti prinútili.“

	„Ale o súčasnosti by sme sa niečo dozvedieť mali, nemyslíš?“

	„Už som nad tým uvažoval.“

	Burger zacúval medzi záhrady. Ostal stáť tak, aby videli odchádzajúce autá, no oni ostali skrytí. Krauz sa spokojne usmial, bol rád, keď s parťákom vysielali na spoločnej vlne a nemuseli si podaromnici drať huby.

	Stretnutie bolo krátke, sotva o polhodinu prešla po asfaltke aj biela škodovka. Počkali desať minút, či sa nevrátia a neskontrolujú za sebou terén, no pokyn na to nedostali a sami na to chochmes nemali, nevrátili sa.

	Burger s Krauzom áno. Motorka aj čln boli na mieste.

	„Dúfam, že ho nájdeme živého.“

	„Rišo, nestraš! Myslíš, že by išli až tak tvrdo?“

	„A čo, bolo by to prvý raz?“

	Burger musel uznať, že nie.

	Keď schádzali rampou dolu k hausbotu, naschvál dupotali. Boli sotva v polovici, keď sa záclona v okne pohla. Berco im otvoril a pozval ich dnu.

	„Ale nepovedali mi, že sa ešte vrátite,“ namietal.

	„Lebo to nevedeli.“

	„Ale to je proti dohode.“

	„Všetko je dnes inak.“

	Berco mal na stole rozpitú fľašu fernetu, bez výčitiek sa k nemu pripojili.

	„Vieš, prečo sme sa vrátili.“

	„To nemôžem, pán Burger! To je proti...“

	„Všetko je proti, Berco. Staré dohody prestávajú platiť. Povedal si nám, že čítaš noviny a bol si na námestí. Nič si nepochopil? Načo ich čítaš? Oni končia, my ostaneme. Vyber si, koho budeš potrebovať viac?“

	Vybral si celkom rýchlo.

	„Doriti aj s tým! Chcú vyprovokovať nejakú reakciu davu. Jedného z pódia máme naklepať nasurovo.“

	„Koho?“

	„Toho herca. Kňažka.“

	„Milana Kňažka? Len jeho? Striedajú sa pri mikrofóne s Budajom.“

	„Aj ja som sa naňho pýtal. Nemáme sa oňho starať, na toho majú spis z nejakého znásilnenia, vraj mu zlomia väzy sami a kedy budú chcieť. Ja sa mám postarať o Kňažka.“

	„Kedy?“

	„Dnes večer.“

	„Kedy presne?“

	„Po manifestácii pôjdu z námestia do divadla Astorka na poradu. Končia bežne okolo polnoci. Potom.“

	„Kde?“

	„Pred jeho domom – aby to vyzeralo ako lúpežné prepadnutie.“

	„Čo chceli? Ako tvrdo ho máte naklepať?“

	„Tvrdo.“

	„Ako tvrdo?“

	Zaváhal.

	„Môžeme ísť na doraz.“

	To bolo zlé. Burger poznal Bercových kumpánov, vedel, ako tvrdo vedia pracovať.

	„Berco, vykašli sa na to! Nebudú ťa kryť, hodia ťa cez palubu, a možno aj horšie.“

	„Viem. To horšie som čakal dnes.“

	„Preto tá motorka a čln?“

	„Všimli ste si?“

	„My áno. Hovorím ti, kašli na to!“

	„To nejde...“

	„Prečo nie?“

	„Je to zaplatené.“ Berco siahol pod stôl a hodil pred nich obálku. Tučnú obálku.

	Burger si vzdychol. Ak bola akcia zaplatená, už to nebola iba obchodná záležitosť, už išlo o česť, a na tú si v podsvetí nedal siahnuť nikto. Berco určite nie!

	„Ale nejde len o prachy, však?“

	Nechcel odpovedať.

	„Kto je Róza?“

	„Pán Burger, to je osobná vec...“

	„Vieš dobre, že nie je. Vydierajú ťa. Kto je Róza?“

	„Dcéra. Žije v Čechách. Dostala šesť rokov za príživníctvo a krádeže. Stiahli jej spis z Čiech k sebe a pustili ju. Ak pre nich urobím dve akcie, odovzdajú mi ho a bude voľná.“

	„To má byť tá plánovaná odovzdávka? Jej spis?“

	„Áno.“

	„Čo má byť druhá akcia?“

	„Toto je druhá, prvá už bola.“

	„A...“

	„Nechcite to vedieť, prosím vás!“

	„V poriadku, máš nárok na nejaké to tajomstvo. Ale túto druhú si dobre rozváž.“

	„Už som si.“

	„Rob, ako myslíš, varovali sme ťa.“

	Berco vyvrátil poldecák hore dnom a tvrdo udrel o dosku stola. Bol v koncoch. Detektívi ho chápali, nebolo príjemné dať sa vydierať. Ktovie, koľko takých spisov ešte mali v zálohe. Určite všetky nehoreli v spaľovni.

	Burger s Krauzom zahlásili Majchránovi koniec akcie. Mal toľko práce, že im zabudol vziať auto.

	„Kedy máte službu?“

	„Dnes ideme do nočnej.“

	„Tak sa tu niekde poflakujte po oddelení, keby som vás potreboval.“

	Krauz sa pokúsil dopísať nejaké hlásenia do vrážd, no ruka ho bolela. Keby aj nie, aj tak sa mu nechcelo.

	„Poď, pozrieme sa dolu, čo robia chlapci,“ vyslobodil ho Burger, lebo ani jemu sa dnes nechcelo pracovať.

	Zbehli na prízemie do kinosály. Kinosálu pripomínalo iba veľké plátno na stene, inak to boli kasárne – všade povešané súčasti výstroja, štíty, zbrane, obušky. Unavení chlapi sa povaľovali kdekade, tvorili hlúčiky, horlivo debatovali, niektorí počúvali tranzistorové rádiá, aby mali čerstvé správy z éteru.

	„Ani bohovi, hovorím vám! Ak písknu nástup, nejdem nikam! Ja sa lynčovať nedám a strieľať do nich nebudem! A je nás viac, pridajte sa...“ začul Burger z jedného hlúčika.

	Bolo to zlé, chlapi strácali nervy. Nečudo, niektorí neboli doma už tri dni a koľko ešte nebudú, netušili. Nervy pracovali, búrili sa, začínala sa rebélia, odmietali poslušnosť, vojenská disciplína sa strácala.

	Jeden z hlúčika spoznal Burgera.

	„Súdruh Burger! Ty si predseda ZO KSS, musíš vedieť, čo sa deje! Čo plánujú tí hore?“

	Čo im mal povedať, že sa práve vrátil z akcie so Štátnou?

	„Fakt nič neviem,“ sklamal ich.

	Prepaľovali ho nedôverčivými pohľadmi. Potom ho trklo...

	„Rišo! Vybehni hore po auto, ideme von!“

	Burger ho nakomandoval na Sokolskú za Vinárske závody – tam sídlil Ústredný výbor Komunistickej strany.

	„Za súdruhom Fialom,“ ohlásili sa na vrátnici.

	„Súdruh Fiala je zaneprázdnený!“

	„To sme dnes všetci, nemyslíš, súdruh? Len mu zavolaj a povedz, že prišiel Burger od Dvoch levov!“

	Odrazu nebol zaneprázdnený.

	„Druhé poschodie, dvestodva.“

	Ani ho nemuseli hľadať, čakal ich na chodbe. Uviedol ich dnu a posadil do rohu na sedačku. Všetko odmietli, ešte aj ruskú vodku. Mali záujem iba o jedno: „Čo máme robiť? Chlapi sú nervózni a nikto nám nevie povedať, čo bude zajtra. Takto to nemôže ostať! Sme ozbrojení, ak niekomu tam hore zlyhajú nervy a vydá rozkaz...“

	Súdruh Fiala si vzdychol, vážne pokýval hlavou, dlane zovrel medzi kolená. Žiadna radosť zo života ako na straníckych schôdzach u nich.

	„Už je neskoro, súdruhovia. Moskva vydala posledné, rozhodujúce stanovisko. Oficiálne sa dištancujú, nikoho neprídu zachraňovať. Na ústrednom výbore v Prahe zavládla panika, Václavák je od dnešného rána voľný, sťahujeme sa do zálohy. Generál Lorenc vydal v noci rozkaz, Štátnej bezpečnosti zakázal ďalšie aktivity, po fingovanej vražde študenta Šmída už nesmú do ničoho zasahovať, opúšťajú ulice. Občianske fórum vyhralo, môžu si organizovať jednu demonštráciu za druhou. U nás víťazí VPN. Čo bude ďalej, nevie nikto.“

	„Vy dávate od nás ruky preč? Kto bude riadiť Bezpečnosť?“ žasol Burger. Čakal všetko možné, no takéto otvorené priznanie porážky ho šokovalo. „V kinosále sedí sto po zuby ozbrojených chlapov, čakajú na rozkaz, na rozhodnutie. Sedia tam už tretí deň! Spotení, naštvatí, vynervovaní! Uvedomujete si, aké je to riziko?!“

	„Správy z Prahy sú jednoznačné. Situácia sa nám vymkla z rúk. Je koniec, prehrali sme, súdruhovia...“

	 

	Správu o porážke komunistov si Burger nenechal pre seba.

	„Rišo, ja volám Stanovi na jednotku, ty obvolaj ostatné obvody, no iba dobrým kamarátom. Nech sa zariadia podľa najnovších správ.“

	Informácie sa šírili mestom ako lavína.

	Aj napriek rozkazu námestníka federálneho ministra vnútra generála Lorenca z Prahy jedna akcia Štátnej bezpečnosti bežala ďalej. Praha bola príliš ďaleko od nás, už nás neriadili.

	„Rišo, musíme sa oňho postarať sami. My sme to spískali, my to aj zastavíme. Ten chlap si nezaslúži, aby takto dopadol.“

	Krauz smutno prikývol, pomasíroval si rebrá – dnes v noci bude mať nábeh na ďalších pár zlomenín.

	 

	Ponurou nocou kráčal osamelý chodec. Kráčal z nohy na nohu, zamyslene sledoval chodník pred sebou. Mal starosti, na jeho pleciach ležala veľká zodpovednosť – národ mu dôveroval a on nesmel sklamať. Boj sa iba začal, jasot nad víťazstvom prenechal naivným. Nebolo to pravé víťazstvo, iba prvý krok k nemu – mal pred sebou ešte dlhú cestu.

	Dúfal, že dlhú, dúfal, že vydrží.

	Pred domom ho čakala ošarpaná dodávka. Dvere sa otvorili a vystúpili dvaja chlapi. Vystúpil aj vodič a pridal sa k nim.

	Burger s Krauzom sledovali dodávku už vyše hodiny. Čakali iba na ich prvý krok. Krauz vyrazil autom vpred a zaflekoval tesne pri nárazníku. Obaja vyskočili z auta a prebehli k trojici.

	„Berco! Povedal som ti, že všetko sa mení a nič staré už neplatí! Jakutinovci včera v noci skončili, o dva-tri dni ich vyhádžeme z kancelárií. Už ti nemôžu ublížiť, no ani pomôcť s dcérou. Sadajte a fujazdite preč, tamtoho nechajte nám!“

	„Je to zaplatené.“

	„Prachy si nechajte, už ich nemáte komu vrátiť. Ste čistí, povinnosť ste si splnili, boli ste tu a ja vám to dosvedčím. Voči mŕtvemu zamestnávateľovi nemáte žiadne povinnosti. Chápeš ten rozdiel?“

	Jeden z trojice si odhrnul kabát a ukázal im železnú tyč. Takže dnes to nemalo byť len tak hocijaké naklepanie, s takým železom sa lámu kosti, praská lebka, vyteká mozog.

	Krauz sa tiež rozopol, vytiahol pištoľ, ruku nechal voľne visieť. Do druhej si vzal odznak a otrčil im ho pred oči.

	„Len to skús!“

	„Chlapi, neblbnite!“ zavelil Burger. „Berco! Sadaj a upaľuj! Je koniec!“

	Sekundy ubiehali, chlapi sa navzájom vraždili nenávistnými pohľadmi. Bolo to na Bercovi.

	„Padáme...“ rozhodol nakoniec. Rozhodol sa správne.

	Dodávka odišla.

	Detektívi osameli v ľudoprázdnej ulici.

	„Kurva! Chvíľu som si myslel, že sme až po uši v sračkách. Mali sme šťastie, Edko.“ Krauzovi sa chvela ruka, nevedel trafiť do puzdra.

	Chodec prišiel bližšie, zdvihol hlavu – až teraz ich zbadal.

	„Dobrý večer, pán Kňažko.“

	„Dobrý, dobrý,“ spontánne im podal ruku. Odkiaľ ich len pozná? Z divadla? Z pódia? Toľko ľudí ho dnes zdravilo...

	„Chcel som vám povedať, že to, čo robíte, má zmysel. Ľudia vám veria, tak vydržte.“

	„Ďakujem, takéto slová vždy potešia. My sa poznáme?“

	„Iba z ulice, iba z ulice.“

	„Aha. No nič, pôjdem sa vyspať, dnes bol náročný deň...“

	„Bol, to máte pravdu. Tak dobrú noc, pán umelec.“

	„Aj vám, aj vám.“ Znova si podali ruky.

	Herec sklonil bradu, aby sa ochránil pred náporom vetra a riedkou spŕškou, vykročil do sychravej noci.

	„A veľa zdravia!“ zavolal za ním ten starší.

	„To sa môže hodiť,“ znela odpoveď z tmy.

	Informácie od Burgera a Krauza sa šírili rýchlosťou blesku, presnejšie, prenosovou rýchlosťou telefonického drôtu. Chlapi na obvodných správach sa upokojili, už vedeli, že ich silu a zbrane nikto nezneužije, že masakry spred dvadsiatich rokov sa nezopakujú.

	Prví sa zmobilizovali príslušníci štvrtého obvodu. V ich teritóriu bolo najviac študentských internátov, oni si vyžrali najviac služieb na stráženie. Zvolali rýchlu stranícku schôdzu a tesným hlasovaním odhlasovali, že na Mlyny už slúžiť nepôjdu, proti študentom už žiadne akcie robiť nebudú.

	Vedenie takmer skolabovalo.

	„Ktorá sviňa roznáša po meste také informácie!?“

	Pravdu sa nikdy nedozvedeli, súdruh Fiala nikoho nenabonzoval.

	No chlapci zo štvorky išli ďalej. Na najbližšom mítingu na námestí vystúpil Janko Bazovský a do mikrofónu prečítal odkaz, že príslušníci Verejnej bezpečnosti odmietajú zasahovať proti študentom, hercom, sestričkám, proti všetkým ľuďom na námestí.

	Vyslúžil si potlesk a skandovanie davu: „Ďa-ku-jeme! Ďa-ku-jeme!“ A potom: „Na-ši poliši, na-ši poliši!“

	Vrieskalo celé námestie, bavili sa všetci. Herec Milan Kňažko, ktorý ako vždy míting organizoval a moderoval, povedal pamätnú vetu: „Ďakujeme našej novej polícii, že sa postavila na správnu stranu barikády!“

	V ten večer prestala existovať Verejná bezpečnosť a z príslušníkov sa opäť stali normálni policajti.

	 

	Priebeh udalostí v nasledujúcich dňoch bol pre bezpečnostnú situáciu v meste čoraz lepší a lepší. Minister vnútra zrušil pohotovosť, služba sa dostávala do normálnych koľají. Policajti naďalej chodili na mítingy a do ulíc, ale už iba riadili dopravu, dozerali, aby sa nekradlo, zabezpečili prístup sanitiek ku kolabujúcim... Polícia začala ľuďom pomáhať a ľudia ich videli medzi sebou radšej než predtým.

	Je zarážajúce, možno úsmevné, možno povážlivé, koľko ľudí potešil nežný, zamatový priebeh revolúcie. Týkal sa celého národa, no málokto si uvedomoval, komu vlastne vďačia za nežný priebeh.

	 

	Nie všetkým policajtom sa uľavilo. Štátna bezpečnosť zažila ťažkú porážku, tušili, že o pár dní im zoberú preukazy, kľúče od kancelárií a vyhodia ich von. Už nestíhali odvážať vrecia do spaľovne, do rohu dvora U dvoch levov nanosili plechové sudy a spisy pálili v nich, všetkým na očiach – asi mali naozaj naponáhlo.

	Nikto im v tom nezabránil, funkcionári mesta sa ich ešte stále báli – alebo boli radi, že to horí, veď možno horeli aj tie ich zložky... Maslo na hlave sa topilo v žiare improvizovaných plechových vatier.

	Všeličo sa dialo v tých dňoch. Policajti zažili veľa bizarných situácií.

	 

	Na jednom mítingu zbadal Krauz Zlochu s Molnárom. Nebol v službe, išiel domov, no nedalo mu a na chvíľu sa zastavil. Hral a spieval Karel Kryl, už mohol, vrátil sa, už ho nikto za falošné tóny nechcel zavrieť do basy. Alebo to nebol falošný spev, čo mu celý život robil problémy?

	Zlocha s Molnárom štrngali kľúčmi a na plné hrdlo skandovali s davom heslá o konci vlády jednej strany a o demokracii. Aj ho zbadali, no tvárili sa, že ho nepoznajú.

	Krauz sa musel usmiať. Nebolo mu jasné, či to myslia vážne alebo iba plnia nejakú super tajnú úlohu.

	Od chrbta doňho vrazilo dievča.

	„Prepáčte...“

	„Nič sa nesta... Dana!?“

	„Richard!?“

	Hodila sa mu do náručia. Rozplakala sa. S Danou Hauskrechtovou si minulý rok teda užil svoje! Celý tajný spis s krycím názvom Rusalka bol vlastne o nej a o ňom.

	„Teba stretnúť! Dnes je zázračný deň! Plnia sa mi všetky sny! Otec! Otec!“ obrátila sa a volala muža z davu. „Otec!“ Prišiel, odhryzoval si z langoša a nechápavo zazeral. „Oci, toto je Richard. Ten Richard...“

	Muž mu podal mastnú ruku. Ruku z davu.

	„Môžem?“ spýtal sa, no nečakal na odpoveď. Objal ho a mocne stisol. Pustil ho až po chvíli.

	Keď sa odlepili, Krauz videl, že aj on má v očiach slzy. Aj Krauz dve vyronil, ale nie od dojatia – mocné objatia mu ešte stále nerobili dobre.

	„Dana mi váš príbeh rozprávala dopodrobna stále dokola. Už vás poznám lepšie ako svoje topánky. Som vám dlžný poďakovanie za statočnosť, pán Krauz. Za hrdinstvo. Pred rokom ste nemohli tušiť, ako to u nás dopadne, a napriek všetkému ste pre nás toľko riskovali! Asi som vám dlžný pivo!“

	„Možno aj sud,“ súhlasil Krauz.

	„Ani cisterna by nestačila.“

	„Čo tu robíte?“ obrátil sa na Danu.

	„Dnes sme pricestovali. Už môžeme, konečne bez obáv!“

	„Čo dedo a babka, sú v poriadku?“

	„V poriadku, žijú a tešia sa. Neveria, čo sa tu deje, je tu fantastická atmosféra!“ roztiahla ruky a ukázala na všetko a na všetkých na námestí. „Ani nedúfali, že sa toho dožijú.“

	„Vrátite sa?“

	„Rozhodne! Otec musí vybaviť veľa vecí v práci, no chceme sa vrátiť.“

	„Potom sa zastavte u nás. Sylvia bude mať radosť. Určite nás navštívte, veď ste boli spolužiačky, kamarátky.“

	„Rada! Ešte sa uvidíme!“

	„Tak zatiaľ, čau!“

	Hodila sa mu okolo krku a vybozkávala ho.

	Krauzovi to nedalo a v dave vyhľadal Zlochu. Stále štrngal.

	„Héj, ty! Hrdzavý pes, počúvaš!? Tam vzadu za mnou je Dana Hauskrechtová aj s otcom, nechceš sa jej prihovoriť?“

	Zlocha sa zašil hlbšie do davu.

	 

	Ráno, ešte pred rozdelením do práce, si ich zavolal Majchrán. V kancelárii už bol náčelník inšpekcie. Spustil z mosta do prosta.

	„Jakutin je v Prahe a už sa nevráti, vraj si ho vyžiadali z vyšších miest. Pred odchodom mi služobnou poštou poslal tento spis a videokazetu.“

	Posunul ich po stole až k nim. Spis bol v zelených doskách s červeným nápisom.

	„Na videokazete ste nahraní v nejakom konšpiračnom byte a preberáte s nimi nejakú akciu s Bercom.“

	„Sviňa!“ uľavil si Burger. „Sľúbil, že spis sa nám dostane do rúk, no nepovedal, že takouto cestou.“

	„Poslal mi ho oficiálne cez doručovačku, takže som to musel vyškrtnúť z knihy. Po prečítaní som sa rozhodol, že na spis ani nepridelím číslo, služobné čísla na takéto svinstvo už prideľovať nebudeme. Nechajte si ho.“

	„Ďakujeme.“

	„Mladý...“ kývol bradou na Krauza.

	„Áno?“

	„Informácie v tom spise... ehm, to je pravda?“

	„Je.“

	„Tak po reorganizácii polície sa prihlás, bude z teba policajný prezident alebo možno aj minister vnútra.“

	„Seriem na také funkcie, ja mám rád slobodu. Ostanem na vraždách.“

	Všetci sa zasmiali, aj Majchrán, už boli vyspatí, oddýchnutí a stres opadol.

	 

	Ďalšiu bizarnú situáciu zažil Krauz, keď išiel skontrolovať pani Bielikovú. Vyzerala úplne inak – akoby ju revolučné udalosti omladili, bola ešte krajšia.

	„Kde je manžel?“ vyzvedal detektív.

	„Mal ťažký záchvat, je v nemocnici. Podľa primára mu zlyháva pečeň. Nepustia ho, po preliečení ho dajú na odvykačku, už mu to zariadil. Zlatý primár.“

	„No prosím! Ako jednoducho sa dajú vyriešiť aj vážne, na prvý pohľad neriešiteľné problémy. Pomohol primár. O to viac ma mrzí, že zlyhala polícia a prokuratúra. Ešte raz prepáčte. Dcéra je tiež v poriadku?“

	„Samozrejme!“

	Chystal sa na odchod. Bol rád, že jeden problém si môže odškrtnúť.

	„Ja by som...“ váhavo ho zastavila na chodbe.

	„Len smelo. Počúvam.“

	„Mám problém a neviem ho vyriešiť. Hanbím sa...“

	„Ak môžem, pomôžem.“

	Zo skrine vytiahla kus handry poskladanej do štvorca. Kus staroružovej látky, na prvý pohľad hrubej a neforemnej.

	„Keď mužovi šibalo, robil nevysvetliteľné kúsky. Toto som našla pod jeho posteľou, keď som po ňom upratovala. Prečo ich ukradol a načo mu boli, asi nevie ani sám, viete, alkoholické delírium.“

	„Babkine serigate!“ zajasal Krauz.

	„Prečo ich susede ukradol, netuším, no neviem, ako jej ich vrátiť. Urobila pre ne cirkus v celom baraku, a keď jej ich teraz odnesiem, môžem sa ospravedlňovať, koľko chcem, aj tak ma ohnusí po všetkých poschodiach. Je mi to trápne.“

	„Dajte ich sem!“ ponúkol sa Krauz. „Ja to vybavím.“

	„Vážne? Zlatý človek.“

	Zlatý človek zaklopal na susedné dvere.

	„Vy? Jak ste sa sem dostali, čo ste duch? Šak sem vás vóbec neočula!“

	„To vás štve, čo?“

	„Jasnačka! Čo sa tu má čo každý ochomejtat...“

	„Ja sa neochomejtám, ja vyšetrujem!“

	„A čo také, zase?“

	„Vaše gate!“

	„To určite! Serete na starú babu.“

	„A toto je čo?“ Otrčil jej pred nos najnovší úlovok.

	„Panenko Mária Šaštínska! Moje gace! No ále toto! Tak vy ste sa na mna neto?“

	„Nie, neto! Tu ich máte. Utekám!“

	„No dočkat! Jaké utekám? A gde je oný... páchatel?“

	„Dostal desať rokov natvrdo, tak skoro ho neuvidíte.“

	„Dobre mu tak, hajzel jeden. A čo bude s tú polévku, načo sem jej varila tri kastróle?“

	„Až nabudúce, ponáhľam sa!“

	Krauz sa cestou po schodoch usmieval, mohol si odškrtnúť ďalší závažný prípad, hoci veliteľskú odmenu za ňu čakať nemohol.

	Bol na predposlednom schode, keď sa zhora ozvalo jeho meno.

	„Richard! Rišo! Ani sa nezastavíš!?“

	Eva zo štvrtého poschodia. Tento prípad ešte odškrtnutý nemal...

	 

	Aj Burger mal vrúbok, cítil, že by mal niečo dotiahnuť do konca. Zašiel za tlstou Stellou. Vysvetlil jej, že má niečo, čo jej nepatrí.

	„Ale je to pekný prsteň, aj ja by som niekedy chcela taký dostať.“

	Bolo jej za ním ľúto, no uznala, že jej nepatrí.

	Tibor Bugár bol doma, spal pred cestou do Ostravy. Potešil sa.

	„Mal som ju naozaj rád, nech bola, aká bola, verte mi. Alenku som miloval.“

	Verili.

	Položil si ho k jej fotografii na nočný stolík. Na pamiatku.

	Viezli sa nočným mestom, riadil Krauz, už to tak nebolelo.

	„A čo my dvaja, kámo?“

	„Čo my? Edko, pozývam ťa na jedno chladené, dnes už toho mám dosť!“

	Dvaja detektívi z oddelenia vrážd zašli na spenený hrnek.

	Krauz prišiel domov. Sylvia pozerala televíziu. Nič iné ako prenosy z námestia teraz nevysielali.

	„Rišo, poď sem! No pozri, ako im to ide, ako perfektne to zahrali! Celú situáciu majú pod kontrolou! Pekne vyjebali s tými komančmi! A Kňažko? Ten by si zaslúžil metál. Podľa mňa je to hrdina! Ako mu to pódium svedčí!“

	„Uhm.“

	„Ale, no ták! Rišo! Nebuď taký! Nestoj bokom! Aj ty by si mohol niečo spraviť pre revolúciu. V niečom pomôž. Alebo niekomu.“

	„Môžem im pomôcť. Idem sa na to vyspať.“

	„Nebuď hnusný!“

	„Nie som, povedal som p, nie r.“

	„Aspoň sa poď naňho pozrieť!“

	Išiel.

	Kňažko stál na pódiu a vyzýval ľudí, aby utvorili koridor.

	„Prajem mu veľa zdravia, nech tú revolúciu dotiahne do vydareného konca. Ty čo?“

	„Aj ja mu prajem veľa zdravia,“ usmial sa detektív.

	Vedel, o čom hovorí.

	„Večeru máš v rúre, ešte chvíľu budem pozerať.“

	Krauz sa najedol, osprchoval a zaliezol do postele. Deficit z posledných dní sa prejavil – okamžite zaspal tvrdým spánkom unaveného človeka.

	Sníval sa mu sen – býval v meste, v ktorom sa všetci ľudia mali radi, pomáhali si, ctili sa navzájom, vážili si starých a múdrych, sľubovali si lásku, sľubovali si vydržať. V budove U dvoch levov boli detské jasle – policajtov už nikto nepotreboval.

	Keď sa ráno holil a chystal do práce, musel sa usmiať. Nostalgicky. Škoda, že to bol iba sen, iba fatamorgána strácajúca sa v diaľke, ako horúci rozvlnený vzduch nad púšťou.

